
Bărbații se tem că femeile vor râde de ei. 
Femeile se tem că bărbații le vor omori. 
— Margaret Atwood 


Partea întâi 
PREGĂTIŢI-VĂ PENTRU IMPACT 


Capitolul unu 


Primul lucru de care deveni conştientă fu mirosul de şampon de 
hotel, o aromă din Orientul Mijlociu care-i aducea aminte de 
anason, iar apoi — când deschise ochii — de felul în care lumina de 
la geam era diferită de lumina din camerele de hotel în care era 
cazat de obicei echipajul. Soarele de dimineaţă strălucea desenând 
o linie subţire din tavan până-n podea, în locul în care draperiile, 
deşi groase, nu se întâlneau, şi albind o fâşie de covor. Femeia clipi, 
nu din cauza luminii, ci a înțepăturilor dureroase din ochi. Avea 
nevoie de apă, dar i-ar fi trebuit un tsunami ca să poată alunga 


mahmureala ce o aştepta. Avea nevoie de Advili!, dar, din păcate, 
pastilele roşii pe care le înghițea ca pe bomboanele M&M în astfel 
de momente erau acum departe de ea. Se aflau în geanta cu 
medicamente din camera ei de hotel. Din hotelul ei. 

Şi acesta clar nu era hotelul ei. Era al lui. Se întorsese aici? 
Aparent, da. Era sigură că plecase. Crezuse că se întorsese la 
hotelul mult mai modest oferit de compania ei aeriană. Cel puţin 
acesta fusese planul ei. La urma urmei, avea un avion de prins în 
dimineaţa aceasta. 

Mintea ei începu încet să descifreze întrebările la care trebuia să 
răspundă când se răsuci în pat, principala întrebare fiind şi cea mai 
banală: cât era ceasul? Se pare că ceasul era pe partea lui, pentru că 
pe a ei sigur nu era. Pe noptiera ei se aflau telefonul şi o scrumieră 
din porțelan cu bombonele, curmale şi trei cubuleţe perfecte de 
rahat turcesc, fiecare pe un beţişor argintiu de mărimea unei 
scobitori. Timpul conta, pentru că trebuia să fie în holul hotelului 
corect — al hotelului ei — alături de restul echipajului până la ora 
unsprezece şi un sfert, ca să urce cu toţii în maşina care-i ducea la 
aeroport şi apoi în avionul spre Paris. Orice altceva, inclusiv cum 
avea să-şi găsească curajul să-şi dea picioarele jos din pat şi să se 
ridice — o sarcină care, având în vedere felul în care se simţea, ar fi 
necesitat curajul unui gimnast participant la Jocurile Olimpice —, 
era pe locul doi. Inspiră şi expiră încet pe nas, sunetul fiind un 
şuierat jos, de data aceasta inhalând un miros mai pronunţat decât 
cel de anason: mirosul sexului. Într-adevăr, camera avea mirosul 
puternic şi de neconfundat de şampon de hotel scump, dar putea 
să se simtă şi pe ea şi putea să-l simtă şi pe el, secrețiile evidente ale 


1 Pastile analgezice (n.tr.) 


nopţii anterioare. El era încă acolo, dormind fără să scoată nici 
măcar un sunet, şi avea să-l vadă odată ce se întorcea. Odată ce se 
ridica în capul oaselor. 

Of, măcar dacă l-ar fi adus la ea în cameră. Dar, la cină, bărbatul 
îi dăduse cheia lui de la cameră, spunându-i că se va întoarce până 
la nouă şi rugând-o să-l aştepte acolo. Aşa făcuse. Camera lui era... 
un apartament. Era imens, decorat impecabil şi mai mare decât 
apartamentul ei din Manhattan. Măsuţa de cafea din camera de zi 
era incrustată cu sidef şi avea lemnul atât de lustruit încât reflecta 
lumina ca o lună plină. În bar era o sticlă de whisky - acesta era un 
bar adevărat, nu un minibar sau un frigider de cămin cu câteva 
doze de Coca-Cola Zero pe un raft în rest gol — care poate costa 
mai mult decât întreţinerea pe o lună a apartamentului ei din New 
York. 

Închise ochii de ruşine, dezgustată. Încercă să-şi aducă aminte că 
asta era ea, de fapt — aşa era ea — şi s-o lase mai moale, măcar puţin, 
cu ura de sine. Nu se distraseră noaptea trecută? Bineînţeles că se 
distraseră. Cel puţin aşa presupunea. Când deschisese ochii prima 
dată, sperase o clipă că leşinase de beţie, dar nu, era clar că se 
îmbătase atât de tare încât îşi pierduse memoria. Din nou. 
Diferenţa nu stătea în semantică. Le trăise pe amândouă. Pierderea 
cunoștinței din cauza băuturii era mai mult umilitoare atunci când 
se întâmpla: ea era femeia cu faţa ascunsă pe jumătate în pernele 
aruncate pe canapea, inconştientă de petrecerea care continua fără 
ea. Pierderea memoriei din cauza beţiei era mai mult stânjenitoare 
a doua zi dimineaţa, când se trezea în paturi străine cu bărbaţi 
străini, şi nu avea idee cum ajunsese acolo. Putea să-şi aducă 
aminte de camera aceasta de hotel şi de acest bărbat, şi acesta era 
un semn bun, dar clar erau nişte goluri mari în memoria ei. 
Ultimul lucru pe care şi-l aducea aminte era că plecase. Din ce îşi 


amintea, era îmbrăcată şi pleca din apartamentul lui, iar el era 
îmbrăcat într-unul din halatele acelea superbe de hotel, cu dungi 
albe şi negre de zebră la exterior şi tricot pluşat la interior, făcând 
glume despre sticla spartă de Stolichnaya, ale cărei cioburi nu 
apucaseră încă să le strângă. El mormăise că avea să se ocupe el a 
doua zi de votca vărsată şi de cioburile ca nişte pumnale. 

Şi totuşi iat-o aici. Înapoi în patul lui. 

Oftă încet, cu grijă, ca să nu-şi înrăutățească durerea de cap ce o 
păştea. În cele din urmă, ridică capul şi simţi un val de greață în 
timp ce camera se învârtea. Instantaneu, se trânti la loc în braţele 
pufoase şi generoase ale pernei. 

În avion, bărbatul mirosise a parfum, ceva lemnos care ei îi 
plăcuse, iar el îi spusese că este rusesc. Îi plăceau ruşii, zisese el. 
Da, era american, un băiat din sud, glumise el, dar avea ascendență 
rusă şi încă simţea că are suflet rusesc. Puşkin. Evgheni Oneghin. 
Ceva legat de scânteierile unei inimi goale. Ruşii turnau bani cu 
găleata în fondul lui de investiţii, anunţase el zâmbind larg — şi era 
un zâmbet sincer, nu se dădea mare, arăta foarte copilăros —, iar 
oligarhii nebuni erau ca nişte unchi pentru el. În mâinile lui, aceştia 
erau ca nişte ursuleţi de pluş, nu ca nişte urşi adevăraţi din Rusia. 

Nu-i mai simțea mirosul de parfum acum, dar îşi aduse aminte 
că făcuseră duş împreună. Baia avea un duş mare, în stil elefant, cu 
marmură în dungi alb şi negru, plus o banchetă de marmură, pe 
care el stătuse şi o trăsese în poala lui în timp ce o spălase pe cap 
cu şampon de anason. 

ÎI chema Alexander Sokolov şi era probabil cu şapte sau opt ani 
mai tânăr decât ea: avea puţin peste treizeci de ani, ghici ea. Îi 
plăcea să i se spună Alex, pentru că Al suna prea american. Într-o 
lume perfectă, mărturisise el, i s-ar fi spus Aleksandr, pentru că 
suna ruseşte. Dar când începuse să lucreze, şefii lui sugeraseră să 


folosească numele Alex: era neutru la nivel internaţional, ceea ce 
era important, având în vedere că petrecea mult timp în 
străinătate. Crescuse în Virginia, deşi nu avea nicio urmă de accent 
din sud, şi locuia acum în Upper West Side din Manhattan şi 
administra un fond de investiţii pentru Unisphere Capital. Era 
pasionat de matematică, acesta fiind, potrivit lui, secretul 
succesului său, şi motivul pentru care fondul dădea rezultate care 
mulţumeau pe toată lumea, de pe ambele maluri ale Atlanticului. 
Era evident că-i plăcea serviciul său, deşi insista că erau puţine 
lucruri mai plictisitoare decât să te ocupi de banii altora, aşa că mai 
mult voia să vorbească despre ce făcea ea. Să afle „poveştile ei de 
război”. Era complet fascinat. 

Ocupase locul 2C în drumul spre Dubai şi nu dormise prea mult 
în avion — sau chiar deloc. Lucrase pe laptop, se uitase la filme şi 
flirtase cu ea. El ajunsese s-o cunoască mult mai bine decât îl 
cunoscuse ea. Înainte să aterizeze, căzuseră de comun acord să 
meargă să tragă un pui de somn şi apoi să se vadă ca să ia cina 
împreună. Se vor întâlni în holul de la intrarea hotelului său. 
Amândoi ştiau că cina avea să fie doar un preludiu. Îi rosti numele 
în gând din nou înainte să se întoarcă şi să se confrunte cu durerea 
puternică. Să se privească faţă în faţă. Încă o dată se gândi la cât de 
mult arak băuse azi-noapte. O dovadă de o sută douăzeci de 
dolari. Lichidul limpede căpătase culoarea laptelui cu apă când 
adăugaseră gheaţă. Şi apoi urmase şi votca, Stolichnaya, pe care o 
adusese prietena lui ulterior. Mai băuse arak înainte; îl consuma de 
fiecare dată când zbura la Beirut, Istanbul sau Dubai. Dar mai 
băuse vreodată atât de mult? Îşi spuse că nu, dar se păcălea 
singură. Mai băuse. Bineînţeles. Într-o zi avea să fie descoperită de 
compania aeriană; într-o zi avea să zboare prea aproape de soare şi 
să pice testul de alcoolemie, şi acela avea să fie începutul 


sfârşitului. Începutul sfârşitului oricărui lucru din viaţa ei. Avea să 
calce pe urmele tatălui său, şi ştia unde duceau toate acestea. 

Nu, nu erau exact urmele tatălui ei, pentru că el era bărbat şi ea 
era femeie. Ştia cum stătea treaba cu femeile şi bărbaţii versus 
alcoolul: nici bărbaţii, nici femeile nu terminau cu bine decât foarte 
rar, dar femeile erau cele care ajungeau să fie violate. 

Oftă. Mare păcat că avionul nu zbura spre Riad. Minibarurile 
hotelurilor din Arabia Saudită nici măcar nu aveau alcool. Ar fi 
trebuit să poarte abaya, care-i acoperea gleznele. Nu ar fi fost 
niciodată singură afară, aşa că în niciun caz nu ar fi agăţat bărbaţi. 
Nu s-ar fi întâlnit cu ei în holurile hotelurilor. Niciodată. 

Se gândi că poate ar fi fost bine acum dacă Alex nu ar fi răspuns 
la apelul din partea prietenei sale şi nu ar fi pus-o să se îmbrace. 
Femeia — Cassie credea că o cheamă Miranda, dar chiar dacă acesta 
nu fusese unul dintre lucrurile pe care le uitase, memoria ei încă 
era a naibii de înceţoşată — sunase exact după ce ieşiseră de la duş, 
curaţi, relaxaţi după sex, şi încă puţin beti, şi anunţase că a doua zi 
avea să fie la aceleaşi şedinţe cu Alex. Poate că avusese ceva de-a 
face şi cu proprietăţile imobiliare din Dubai, dar Cassie nu era 
sigură de unde prinsese ideea asta. 

Când Miranda ajunsese în apartament, era clar că ea şi Alex 
aveau un trecut foarte scurt, şi, de fapt, se vedeau pentru prima 
dată. Şi totuşi, aveau un trecut care depăşea domeniul muncii: 
părea că au prieteni comuni şi cunoştinţe de afaceri în domeniul 
construcţiilor peste tot în acest oraş de la malul mării, care arăta 
desprins parcă dintr-o povestire ştiinţifico-fantastică. Era de-o 
seamă cu el, avea ochi căprui închis şi păr roşcat închis, pe care-l 
ţinea prins într-o coafură franțuzească impecabilă. Purta pantaloni 
de costum negri şi largi şi o tunică elegantă, dar nu scumpă, în 
roşu şi negru. Şi cu siguranţă ţinea la băutură. Cei trei stătuseră în 


somptuoasa cameră de zi a apartamentului timp de o oră, sau 
poate puţin mai mult, în timp ce băură votca adusă de Miranda. 
Lui Cassie îi trecuse prin cap că probabil era un fel de sex în trei 
aranjat, şi deşi ea nu avea de gând să iniţieze asta, ştia că ar fi fost 
de acord dacă Alex şi Miranda ar fi propus-o. Era ceva la acea 
atmosferă - băutura, tachinarea, apartamentul — ce o excita din 
nou. Alex şi Miranda stăteau pe scaune în capetele opuse ale 
măsuţei elegante de cafea, iar ea stătea singură pe canapea, şi, într- 
un fel anume, faptul că stăteau toţi trei la un metru distanţă unul 
de celălalt făcea ca atmosfera să fie şi mai încinsă. 

Dar, până la urmă, nu fusese vorba de sex în trei. Miranda 
plecase, pupându-i pe amândoi în aer în dreptul obrajilor înainte 
ca Alex să închidă uşa în urma ei. Dar Miranda nici nu apucase să 
ajungă la liftul din capătul coridorului că Alex o şi dezbrăcase din 
nou pe Cassie, apoi se dezbrăcase şi el, şi făcuseră dragoste din 
nou, de data aceasta în dormitor, în acel pat magnific cu tăblie 
masivă în formă de arcă arăbească. 

Dar apoi se îmbrăcase. Sigur se îmbrăcase. Ştia că făcuse asta. 
Avea de gând să se întoarcă la hotelul oferit de compania aeriană. 
Nu-şi luase la revedere de la el la ieşirea din apartamentul lui? Nu 
ajunsese chiar până la lift, oriunde o fi fost acela? 

Poate. Poate că nu. 

Chiar nu mai conta, pentru că era clar că se întorsese în camera 
lui şi se urcase la loc în patul lui. 

Presupunând, desigur, că plecase totuşi. Poate că-şi aducea 
aminte că mersese singură de la restaurant până în camera lui de 
hotel după cină, când Alex îi spusese că are o scurtă întâlnire cu un 
investitor. Îi spusese că vrea s-o găsească dezbrăcată în camera lui 
când va ajunge. Ea îi făcuse pe plac. 

Şi acum, iat-o aici, din nou dezbrăcată. 


În cele din urmă, trase aer în piept, strâmbându-se din cauza 
înţepăturilor din ochi, şi se întoarse la o sută şi optzeci de grade în 
pat, cu faţa spre Alex. 

Şi iată-l şi pe el. O fracțiune de secundă, mintea ei înregistra 
doar faptul că ceva era în neregulă. Poate din cauza corpului 
complet nemişcat, dar poate şi din cauza senzației de rece pe care o 
ai la atingerea unui amfibian. Apoi văzu sânge. Văzu pata mare 
roşie de pe pernă şi o baltă lucioasă, încă umedă, pe aşternuturile 
albe ca zăpada. Stătea întins pe spate. Îi văzu gâtul, tăietura roşie 
care se întindea dintr-o parte în alta, şi zări cum sângele țâşnise pe 
pieptul său şi pe bărbie, mânjindu-i barba scurtă de culoarea 
mierii. 

Din reflex, în ciuda durerii, aruncă aşternuturile şi sări din pat, 
retrăgându-se spre draperiile de la geam. Stând acolo, îşi puse 
braţele în jurul pieptului de parcă ar fi avut pe ea o cămaşă de forţă 
şi în acel moment observă că era sânge şi pe ea. Pe părul şi pe 
umărul ei. Pe mâinile ei. (Mai târziu, când se va afla în lift, va 
presupune că singurul motiv pentru care nu ţipase fusese datorită 
instinctului de supravieţuire. Judecând după felul în care-i pulsa 
capul, sunetul urletului ei disperat şi panicat ar fi omorât-o.) 

Mai văzuse vreodată atât de mult sânge? Nu al unui om. Poate 
că văzuse sângele unei căprioare, când era mică şi locuia în 
Kentucky. Dar nu al unei persoane. Niciodată. 

Dincolo de corp, pe cealaltă parte a patului, se afla ceasul. Un 
ceas digital. Era ora 9:51. Avea mai puţin de nouăzeci de minute ca 
să ajungă la recepţia celuilalt hotel şi să se pregătească să plece 
spre aeroport, să facă drumul înapoi spre Paris şi apoi, mâine, să se 
întoarcă acasă, pe aeroportul JFK. 

Cu spatele lipit de draperii, se strânse mai întâi ghem ca un 
jucător de baseball care se pregăteşte să prindă mingea şi apoi se 


aşeză pe podea. Încercă să se concentreze, să ia decizii. Mintea ei 
nu făcu decât să încetinească atunci când observă cioburile de 
sticlă de pe jos, o constelație pe covor între piciorul patului şi 
comoda elegantă pe care stătea televizorul. Cândva, fusese sticla 
de Stolichnaya pe care o adusese Miranda; acum rămăseseră nişte 
fâşii şi fragmente triunghiulare care aproape că arătau frumos, deşi 
gâtul sticlei încă era ataşat de o parte a ei care rămăsese cu o 
margine zimţată. Şi apoi, când îşi dădu seama ce ar putea însemna 
asta, simţi cum i se face greață. O luă la fugă spre baie cu mâinile la 
gură, de parcă degetele ei ar fi putut s-o ajute cu ceva ca să nu dea 
drumul unei cascade care sfida gravitația, şi ajunse la vasul de 
toaletă. Abia dacă apucă să ajungă. 

Stătu cu spatele sprijinit de bideu, cu fața la duş şi privi duzele 
din tavan şi legănarea pereţilor. Începu să-şi facă în minte o listă cu 
tot ce-şi putea aminti de noaptea trecută, dar îşi dădu curând 
seama că erau multe lucruri dincolo de cortina aceea de arak, votcă 
şi orice altceva mai băuseră noaptea trecută. Încercă să-şi 
imagineze ce ar fi putut s-o determine să ia o sticlă spartă şi să taie 
gâtul bărbatului ca şi cum ea şi tatăl ei ar fi tăiat gâtului unei 
căprioare. Nu era vreo scandalagioaică atunci când se lua la bătaie 
într-un bar. Nu rănise niciodată pe nimeni — cel puţin nu fizic. Dar 
comportamentul ei atunci când bea, atunci când îşi îneca raţiunea 
în tequila şi gin, era legendar. În teorie, exista o primă dată pentru 
toate, deşi pentru ea nu avea nicio logică să-l fi omorât. Din ce-i 
spuseseră oamenii, când era moartă de beată, făcea lucruri 
degradante, făcea remarci sarcastice şi (câteodată) se expunea 
pericolului. Dar nu fusese niciodată violentă. 

Îşi dădu seama că primul lucru pe care trebuia să-l facă era să se 
asigure că semnul „Nu deranjaţi” era pus pe uşa camerei. Trebuia 
să le ţină departe pe cameriste, până îşi dădea seama ce naiba să 


facă. Clipi. Clipi din nou. Era mirată de cât de repede cadavrul lui 
Alex Sokolov o trezise de-a binelea şi făcuse ca durerea unei noi 
mahmureli tectonice şi regretul unei alte nopţi de sex cu un 
necunoscut să pară mai degrabă ceva lipsit de importanţă. 


Se holbă o clipă la telefonul fix din camera de zi a 
apartamentului şi la butonul cu care suna la recepţie. Până la urmă, 
nu ridică receptorul. 

În schimb, făcu un duş. Se şamponă ca să scape de sângele din 
păr şi îşi frecă umărul şi mâinile de parcă ar fi avut smoală pe ele. 
Nu ştia care erau detaliile despre pedeapsa cu moartea în 
Emiratele Arabe Unite, dar presupunea că era o pedeapsă mai 
civilizată decât în ţara vecină, Arabia Saudită. (Avea o impresie 
vagă în urma ştirilor de la televizor că decapitările în public erau 
aproape la fel de populare ca fotbalul în Arabia Saudită.) Dar nu 
voia să afle. 

De fapt, avea două opţiuni: ori chema pe cineva în clipa în care 
ieşea din duş, ori nu chema pe nimeni. Ori avea să rămână aici 
mult timp - foarte mult timp —, ori avea să plece spre Franţa în 
câteva ore. Cuvintele îi răsunau în minte: foarte mult timp. 
Dumnezeule, îşi aduse aminte de o biată studentă americană care 
stătuse câţiva ani într-o închisoare din Italia în aşteptarea 
procesului pentru o crimă pe care ea jura că nu o comisese. Se 
cutremură gândindu-se ce o aştepta aici în Orientul Mijlociu, mai 
ales pentru că presupunea că nimeni nu ar crede că intrase 
altcineva în apartament, aproape că îl decapitase pe Alex Sokolov 
şi pe ea o lăsase în viaţă. Şi dacă ar fi ales prima opţiune, să-i 
alerteze pe oameni că era un cadavru în patul în care dormise ea, 


trebuia să sune la recepție sau la compania aeriană? Să sune la 
ambasada americană? 

Alegerea depindea, pe de o parte, de posibilitatea ca ea să-l fi 
omorât pe acest tânăr manager al unui fond de investiţii. În ciuda 
dovezilor, o parte din ea — cea mai mare parte din ea — credea 
sincer că nu ea fusese. Cu siguranţă făcuse alte lucruri nebuneşti la 
beţie; când era moartă de beată încât nu-şi mai putea aduce aminte 
nimic. Auzise a doua zi tot ce spusese noaptea trecută. Auzise ziua 
următoare ce făcuse noaptea trecută. Uneori, auzea când revenea 
într-un bar anume. 

Ai făcut un karaoke extrem de provocator — fără muzică, Cassie, fără 
muzică! Nu era niciun aparat de karaoke! — în timp ce stăteai pe un scaun 
într-un colt. 

O, Dumnezeule, ai căzut în nas atât de tare în toaletă! Cum de nu ți l- 
ai rupt? 

Ţi-ai dat jos hainele şi ai încercat să-l determini pe barman să facă 
yoga dezbrăcat cu tine. 

Dintr-un noroc chior, nu se alesese până acum cu nicio amendă 
pentru condus sub influenţa băuturilor alcoolice, nu comisese nicio 
crimă şi niciun delict, aşa că încă îi era permis să zboare. Se gândi 
încă o dată la tatăl ei. În timp ce se ştergea — repede şi cu asprime —, 
îşi aduse aminte de bărbaţii şi de greşelile făcute în trecut, şi 
numără încă o dată toate ţările diferite în care se culcase cu străini 
şi se trezise vai de capul ei în paturi necunoscute. Chiar şi acum, 
probabil că nu era nimeni din echipaj care să se întrebe de ce nu era 
cu ei la hotelul lor. Prea puţini o cunoşteau, dar cei mai mulţi 
cunoşteau şi alte persoane exact ca ea. Comportamentul ei o fi fost 
extrem, dar nu era ieşit din comun. 

Dacă nu ea tăiase gâtul unui bărbat care îi spălase părul cu 
tandreţe în duş, presupuse că ar fi extrem de recunoscătoare că 


oricine o fi făcut-o nu se deranjase s-o omoare şi pe ea. Şi asta, în 
schimb, sugera ori respect faţă de viaţa umană, ori dezgust faţă de 
o victimă colaterală, care nu părea să se potrivească brutalităţii cu 
care el (sau ea, sau ei) îl omorâse pe partenerul ei beat de noaptea 
trecută. Ar putea însemna şi că i se înscena asta. Cineva — probabil 
chiar acea femeie care venise la ei în cameră ca să bea împreună — 
voia ca ea să fie învinovăţită pentru crima aceasta. 

Două gânduri îi trecură prin minte şi nu era sigură dacă să le 
considere paranoice sau straniu de lucide pentru mintea ei: primul 
era că nu îl omorâse ea pe Sokolov, dar amprentele ei erau, fără 
nicio îndoială, pe gâtul lui şi pe sticla spartă. Al doilea era noţiunea 
că nu arakul o afectase atât de tare: fusese drogată. Fuseseră 
drogaţi amândoi. Poate fusese votca din sticla pe care o adusese 
Miranda. Femeia susţinuse că o adusese pentru că nu era sigură 
dacă minibarurile hotelului Royal Phoenician aveau băuturi 
alcoolice; în Dubai, unele minibaruri din hoteluri aveau, altele nu. 
Poate că darul nu însemnase nimic mai mult, fusese doar un dar; 
sau poate că nu. 

Se linişti puţin gândindu-se la faptul că nimeni dintre cunoscuţii 
ei nu avea habar că ea era aici, în camera 511, la hotelul Royal 
Phoenician. Sigur, Megan şi Shane o văzuseră flirtând cu Alex de 
pe locul 2C, dar nu le spusese niciodată celor doi însoțitori de zbor 
că avea de gând să se vadă cu el. Ea şi Alex fuseseră discreţi când 
discutaseră unde şi când se vor întâlni. Nu-i dăduse numărul ei de 
telefon pentru că nu i-l ceruse — ceea ce însemna că nu era nimic 
despre ea în telefonul lui. 

Era numai Miranda. 

Dar Miranda ştia multe. Miranda ştia că era însoţitoare de zbor. 
Miranda ştia cum o cheamă -— cel puţin numele mic. Cassie bănui 


că Miranda ar fi cea care va suna la hotel când Alex va lipsi de la 
şedinţa la care trebuia să ajungă şi nici nu va răspunde la telefon. 

În cele din urmă, îşi spuse că sigur făcea lucruri discutabile când 
se îmbăta, dar tăierea gâtului oamenilor nu se număra printre ele. 
Cel puţin nu credea asta. Dar nici nu avea de gând să muşte 
momeala şi să sune la recepţie. Urma să plece cât mai departe de 
Dubai şi de Peninsula Arabică şi să se confrunte cu acuzaţiile 
Mirandei - şi, da, cu propria ei vină — când se va întoarce în Statele 
Unite. 

Aşa că puse săpunul şi buretele pe care le folosise la duş în 
geanta ei de umăr. Avea să ia şi prosopul, deşi se gândi că ADN-ul 
ei era peste tot pe aşternuturi. Cu toate acestea, după ce se îmbrăcă, 
frecă cu buretele tot ce-şi putea aminti că atinsese în dormitor, baie, 
camera de zi, sperând să-şi elimine amprentele. Şterse paharele, 
minibarul şi sticlele — toate sticlele goale. Telecomanda de la home 
cinema. Apoi, pentru că cea mai mare parte a nopţii trecute era în 
ceaţă, cu goluri negre pe alocuri, şterse tot ce credea că ar fi putut 
să atingă. Mânerele de la cameră şi de la dulapuri, umeraşele, 
cealaltă tăblie a patului. Plus frumoasa tăblie de la capul patului. 

După ce termină, culese toate cioburile pe care reuşi să le 
găsească. Privi o clipă marginea zimţată a sticlei. Ar fi putut chestia 
asta să-i taie gâtul lui Alex Sokolov cu precizia unui bisturiu? Nu 
avea nici cea mai mică idee. Aşa că o luă şi pe ea şi o înfăşură în 
prosop. 

Trase draperiile şi clipi privind soarele şi apa albastră şi plată 
care era la câteva clădiri mai încolo. Deşi camera lor era doar la 
etajul cinci, holul de la intrarea hotelului era la fel de înalt ca un 
cazinou, şi avuseseră o privelişte neobstrucţionată la marea 
albastră. 


Îşi propuse că, atunci când avea să ajungă cu bine în Statele 
Unite — presupunând că avea să reuşească —, va discuta cu un 
avocat. Va face lucrurile pe rând. Cel mai important acum era să se 
întoarcă la hotelul ei, să inventeze un bărbat cu care petrecuse 
noaptea, în cazul în care o întreba cineva, şi să ajungă în holul 
hotelului ei până la unsprezece şi un sfert. Presimţea că nu va 
putea să respire uşurată până când avionul nu se va ridica de pe 
pistă. Nu, în adâncul ei, ştia că nu avea să se relaxeze nici atunci. 
Cel puţin nu de tot. Dintre toate lucrurile oribile pe care le făcuse 
când fusese beată, nimic nu era mai rău decât faptul că lăsase în 
urma ei un corp care sângerase până la moarte. 

Şi, spre stupoarea ei, făcea asta trează. 


Lăsă semnul cu „Nu deranjaţi” atârnat de clanţa uşii cu panglica 
sa aurie elegantă, astfel încât corpul lui Alex să rămână 
nedescoperit cât mai mult timp posibil, şi rămase pe loc o clipă 
încercând să-şi aducă aminte unde naiba era liftul. Hotelul era 
enorm, cu coridoare care păreau că şerpuiesc în toate direcţiile. În 
cele din urmă, porni, mergând repede pe holurile pustii, şi ajunse 
la lifturi. Liftul părea că nu mai ajunge, dar se linişti singură 
spunându-şi că timpul trecea încet pentru că era agitată. Nu, nu 
agitată: era îngrozită. Se calmă gândindu-se că ar putea să-i 
povestească recepţionerului ce se întâmplase şi să le spună -— să 
insiste — că ea nu făcuse nimic rău. La urma urmei, în momentul de 
față, nu făcuse nimic irevocabil: pur şi simplu, se urca în lift (care 
era şi el gol, un semn bun). Apoi traversă holul magnific de la 
intrare cu palmieri şi covoare orientale şi umbrare maure opulente 
(şi, da, camere de supraveghere), faţa ei fiind ascunsă în spatele 


ochelarilor şi eşarfei pe care o cumpărase ieri înainte să plece din 
aeroportul din Dubai, şi se trezi că traversează şirul de magazine 
din interiorul hotelului. Magazinul de încălţăminte Christian 
Louboutin. Cel care nu vindea decât eşarfe Hermes. Un butic 
elegant cu obiecte de artă şi mărunţişuri. Îşi aduse aminte acum, 
imaginile fiind ca prin ceaţă, că intrase în toate trei. Se întâmplase 
după cină, când era în drum spre lift. Când îl aşteptase pe Alex să 
se întoarcă de la întâlnirea sa. În unul dintre magazine văzuse o 
eşarfă cu imprimeu de leopard - sclipitoare, cu pete negre şi 
galbene şi mărgele aurii pe margine — pe care şi-ar fi dorit-o, dar 
ştia că nu şi-o permite. 

Mergea şi mai repede, evitând contactul vizual cu oricine, 
ignorându-i pe portar, pe valeţi şi pe ospătarii care-i ofereau ceai, 
iar apoi ieşi din nou afară, în deşertul torid, trecând pe lângă 
fântânile hotelului ce încadrau două piscine gemene. Aproape că 
se urcă într-un taxi, dar se opri. De ce să ofere cuiva dovezi în plus 
că fusese în acest hotel, de vreme ce se hotărâse să plece fără să 
anunţe crima? Era afară. Pleca. Şi cu fiecare pas pe care-l făcea, 
ideea de a se întoarce devenea şi mai problematică — dacă nu chiar 
imposibilă - pentru că fiecare pas o făcea să treacă de la 
nevinovăție la vinovăţie. Confirma acuzaţiile pe care acea Miranda 
sigur avea să le facă. 

Se uită la ceas: ghici că are de mers zece minute până la hotelul 
ei, ceea ce i-ar oferi apoi cincisprezece minute să se schimbe în 
uniformă şi să coboare în holul hotelului. Poate chiar douăzeci, 
pentru că evident că echipajul n-ar fi plecat fără ea. Începu să-i 
scrie un mesaj lui Megan, prin care s-o anunţe că era pe drum, dar 
apoi se opri. Mesajele lăsau o urmă. O clipă, se mai linişti, dându-şi 
seama că Megan nu-i dăduse mesaj, dar apoi o revelaţie o lovi din 
plin: dispărea în oraşe străine, chiar şi aici în Orientul Mijlociu, atât 


de frecvent încât Megan, persoana cu care zburase cel mai mult de- 
a lungul anilor, nu părea deloc îngrijorată de absenţa ei. 

Dumnezeule, era un dezastru. Un dezastru absolut. 

Şi totuşi înaintă pentru că, la fel ca avioanele în care petrecuse 
atât de mult timp din viaţa sa, aceea era singura direcţie care-i 
permitea să supravieţuiască. Se concentră. O luă la dreapta, spre 
marele rond al hotelului. Aruncă o ultimă privire palmierilor, 
fântânilor şi şirului lung de maşini de oraş cu geamuri blindate şi 
porni spre hotelul mai puţin opulent al companiei aeriene. Oftă. 
Luase o decizie — încă o decizie proastă într-o viaţă plină de astfel 
de decizii — şi nu mai avea cum să dea înapoi. 


Capitolul doi 


— Ai putea face filme ştiinţifico-fantastice aici. Filme nebuneşti. 
Imaginează-ţi că îi oferi un asemenea decor unui producător de 
filme ca Tarkovski. Priveşti pe geam de la etajul nouăzeci şi nouă 
al Burj Khalifa, mai ales dimineaţa când totul este învăluit în ceaţă. 
Vârfurile clădirilor sunt deasupra norilor. Acoperişurile înalte sunt 
în nori — chiar în nori. les din ceaţă. Cele mai noi şi cele mai bune 
clădiri din oraşul ăsta? Crede-mă, au fost construite pentru 
marţieni. 

Elena dădu din cap. Văzuse destule poze cu Dubai înainte să 
ajungă şi vizionase ore întregi de filmuleţe. Avusese loc la geam pe 
timpul zborului şi, deşi nu reuşise să zărească acele porturi enorme 
create de om ce aveau formă de palmieri, în timp ce avionul 
ateriza, atunci când se apropiaseră de pistă, se bucurase de zgârie- 
norii în stil Blade Runner. Până şi acest bar de hotel era alcătuit 


dintr-o serie de coloane negre futuriste, obeliscuri de sticlă şi 
candelabre care atârnau din tavan ca nişte țurțuri subţiri. Nu mai 
văzuse scaune de bar atât de înalte până acum. Dubai era o lume 
verticală între platitudinea nisipului şi cea a apei, un avanpost 
avangardist situat peste Golful Persic faţă de Iran. Era total diferit 
de Gaziantep, oraşul turcesc în care-şi petrecuse aproape toată luna 
trecută urmărindu-şi prada. Anumite părţi din acel oraş încă 
păreau a fi nişte secvenţe proaste dintr-un film turnat în Orientul 
Mijlociu în timpul Primului Război Mondial. Aproape că se aştepta 
să-l vadă pe Peter O'Toole în costumul său de Lawrence al Arabiei 
traversând o piaţă?. 

— Cum a mers şedinţa? îl întrebă ea pe Viktor. 

Tocmai se întorsese de la NovaSkies. 

— Au o dronă care vânează drone, anunţă el, fără să-i răspundă 
neapărat la întrebare. 

Elena nu putea să-şi dea seama dacă era disprețuitor față de 
ceea ce văzuse sau dacă încă mai reflecta asupra opţiunilor Siriei. 
Apoi o întrebă: 

— A fost vreo problemă cu calculatorul lui Alex? 

Purta un costum negru şi o cămaşă albă simplă cu cravată. În 
bar era aer condiţionat — erau clar peste 38 de grade Celsius afară, 
dar înăuntru doar optsprezece —, dar pe el păruse să nu-l deranjeze 
deloc căldura până să intre aici. Ea aproape că se ofilise. Dar, de 
fapt, se topea încă din clipa când ieşise din terminalul aeroportului. 

— Niciuna, răspunse ea, întinzându-i un stick de memorie care 
arăta ca un tub minuscul de pastă de dinţi, genul care era purtat 
într-o trusă de călătorie cu avionul. Poliţiştii din Dubai sunt buni. 


2 Suok, în original, piaţă specifică ţărilor arabe (n.tr.) 


O să presupună că a fost un investitor supărat. Ştiu că avem 
tendinţa să exagerăm. 

— Tu eşti o investitoare supărată. Cel puţin ar trebui să fii. Fura 
şi de la tine. 

— Ştiu. 

Elena bea acum ceai cu gheaţă din cauza sticlei de Stolichnaya — 
pe care trebuise să o bea noaptea trecută cu americanii ăia idioţi. 
Dar, în orice caz, ea bea rar alcool la masa de prânz. Viktor savura 
un cocktail făcut cu rachiu de secară şi bitter arăbesc. Barul se afla 
la primul etaj. Femeia privi soarele de prânz. 

— Da, poliţiştii din Dubai sunt buni, foarte buni, repetă el 
sumbru. Excelenţi, serios. La fel şi forţele de securitate. Mă 
gândeam la povestea aia de acum câţiva ani, când liderul Hamas a 
fost omorât în camera sa de hotel. 

Ea dădu din cap. Ştia povestea; cu toţii o ştiau. Autorităţile din 
Dubai reuşiseră să-i găsească pe executanţi cu ajutorul camerelor 
plasate în tot oraşul. Îi urmăriseră de la aeroport până la clubul de 
tenis, unde fusese locul lor de întâlnire, şi apoi până la hotelul în 
care îl executaseră pe comandantul militar. Mossadul era 
responsabil, bineînţeles — şi cei din Dubai fuseseră atât de furioși că 
nimeni nu le spusese de crima ce urma să aibă loc, încât 
deconspiraseră toți agenţii. Făcuseră publice înregistrările 
camerelor de supraveghere şi îi deconspiraseră pe toţi. 

— Au trecut mai mulţi ani de atunci. Probabil în jur de zece. Eu 
eram încă în facultate, îl corectă ea. 

— Sigur că da. Bineînţeles. Tatăl tău era încă în viaţă, spuse el și- 
i aruncă un zâmbet cu o uşoară urmă de răutate. 

Nu era crud în mod direct, ci mai de grabă ranchiunos: nu-i 
plăcea să fie corectat. Ştia cât de mult îşi iubise tatăl şi faptul că îi 


aducea aminte de moartea lui era o mică mustrare. Dar după ce îşi 
spuse punctul de vedere, expresia lui se schimbă: 

— Şi Alex dormea? 

— Da. Picase lat din cauza băuturii mai degrabă. 

— Nu l-ai împuşcat? 

— Adusesem pistolul de calibrul 22 şi un amortizor de zgomot, 
dar nu, până la urmă, nu l-am împuşcat. Am considerat că nu are 
rost să risc şi să fac vreun zgomot. Şi îmi închipui că lucrul ăsta va 
fi văzut în unele cercuri drept un exemplu de justiţie arabă — şi un 
mesaj mai dramatic. 

El se şterse la gură cu dosul palmei şi apoi se uită la ceas. 

— Nu-mi place dramatismul. 

Într-un fel, ştia şi ea asta. De aceea nu îi spusese încă despre 
însoţitoarea de bord. Avusese de gând să-i povestească, dar nu 
putea să decidă acum când o s-o facă. La urma urmei, femeia aia 
fusese beată moartă; abia dacă avea să-şi aducă aminte ceva despre 
noaptea de amor petrecută cu Sokolov. În plus, cui ar fi putut să 
spună? Şi de ce să spună? Când femeia anunţase că avea de gând 
să plece — să se întoarcă la ea în hotel — pentru că avea de prins un 
avion spre Paris dimineaţa următoare, Elena decisese să mai 
aştepte. Avea să plece şi ea şi să se întoarcă mai târziu ca să se 
ocupe de Sokolov. Era cel puţin la fel de beat ca noua lui 
cunoştinţă, aşa că fusese uşor să-i ia una din chei de pe noptieră şi 
să şi-o bage în poşetă. 

— Am fost eficientă, susținu ea. Nu-ţi face griji. 

ÎI privi pe barman cum amestecă lichiorul de ciocolată şi 
zmeura, şi încercă să-şi dea seama pentru cine era acea băutură 
uşoară. Decise că probabil clienta era americanca aceea blondă, 
care avea alături un bărbat de două ori mai în vârstă decât ea. Peste 
o secundă, văzu că avusese dreptate. 


— Ba îmi fac griji. Şi tu ar trebui să-ţi faci. Atunci când încetăm 
să ne mai facem griji, devenim neglijenţi şi se întâmplă lucruri rele. 

Elena ura când îi făcea morală, dar nu avusese niciodată logică 
să încerce să se apere în faţa unui bărbat ca Viktor — mai ales după 
un comentariu care fusese al naibii de inofensiv după standardele 
lui. El era capabil de chestii mult mai rele. Împlinise optsprezece 
ani când era în Spetsnaz, forţele armate speciale sovietice, în 
Afghanistan în anii '80, şi se dovedise a fi foarte priceput în a-i 
convinge pe mujahedini să vorbească. Tatăl ei îi explicase că, 
adesea, în locuri precum Kunduz şi Faizabad, superiorii lui Viktor 
nu avuseseră de ales decât să se uite în altă parte: obținea rezultate, 
dar metodele lui aduceau aminte de subsolul din Lubianka din anii 
'50. Astăzi, era unul dintre cei care nu dădeau doi bani pe 
Convenţia Armelor Chimice şi care dădea din umeri nepăsător 
când auzea de copiii morţi din Khan Sheikhoun. Înainte să se 
întoarcă în Dubai, fusese în Damasc. 

În plus, era foarte posibil ca ea să fi fost neglijentă — deşi nu în 
felul sugerat de el. Adevărul era că, atunci când descoperise că 
Sokolov avea companie, pur şi simplu, nu putuse s-o execute şi pe 
patetica aia de însoţitoare de bord beată care se nimerise să fie în 
locul nepotrivit, la momentul nepotrivit. Ea nu făcea lucruri de 
genul ăsta; ea nu era aşa. În plus, acea decizie urma să aibă 
consecinţe. 

— Ai dreptate, recunoscu ea, spăsită. Ştiu că ai. 

— Deci Alex băuse când te-ai întâlnit cu el. Îmi închipui că nu ți- 
a făcut o primă impresie prea bună. 

— Nu, nu chiar. 

Viktor zâmbi puţin. 

— Nu îţi plac beţivii dezordonaţi. 

— Nu, răspunse ea. Nu-mi place dezordinea, punct. 


Capitolul trei 


Cassie cumpără un flacon de Advil de la o farmacie în drum 
spre hotelul său şi înghiţi trei pastile fără apă. Nu voia să aştepte 
până când ajungea în cameră ca să ia pastilele. Aruncă buretele şi 
săpunul de la hotel într-un coş de gunoi din colţ. În altul aruncă 
prosopul şi ce mai rămăsese din sticla de Stolichnaya. Dar apoi îşi 
dădu seama că fundul genţii ei de umăr era încă plin de cioburi, 
mai mari sau mai mici. Căptuşeala avea, fără îndoială, urme din 
ADN-ul lui Sokolov. Geanta în sine era o dovadă. Aşa că îşi scoase 
portofelul şi paşaportul, cheile de la apartament şi telefonul. Peria 
de păr. Îşi recuperă fondul de ten şi rimelul, şi se panică puţin când 
scotoci prin geantă şi nu-şi putu găsi rujul. Dar nu putea să se mai 
concentreze pe asta acum, era prea târziu. Evident că nu se va mai 
întoarce în apartament ca să vadă dacă-l lăsase cumva acolo. Apoi 
aruncă tot ce luase în punga de plastic de la farmacie. După încă 
un cvartal, aruncă şi geanta de umăr într-un al treilea coş de gunoi. 

În timp ce mergea, îşi dorea să fie una dintre femeile acelea care 
purtau abaya şi cărora nu li se vedeau decât ochii. Se gândi că s-ar 
topi de tot în căldura asta nebună de deşert; se întrebă dacă s-ar 
lichefia ca o îngheţată pe băț. 

Abia ce ajunsese în camera ei de hotel — îşi dăduse jos eşarfa şi 
ochelarii de soare şi îşi urcase valiza pe unul dintre cele două 
paturi ca să înceapă să-şi facă bagajele, dar asta fusese tot — când 
ciocăni cineva la uşă şi inima i se opri. Asta era: agenţii de 
securitate ai hotelului. Poliţia din Dubai. Cineva de la ambasada 
americană. Dar când privi pe vizor era doar Megan, însoţitoarea de 


zbor fiind deja îmbrăcată cu uniforma. Cassie era uşurată, dar simţi 
un junghi: aşa avea să se simtă tot restul vieţii ei de fiecare dată 
când îi va bate cineva la uşă sau când îi va suna telefonul? Se gândi 
din nou că poate ar trebui să se întoarcă în camera 511 de la hotelul 
Royal Phoenician şi să dea restart. 

Dar nu făcu asta. Deschise uşa şi Megan se holbă la ea ceva 
timp, analizând-o, înainte să treacă pe lângă ea. Înăuntru, femeia se 
sprijini de şifonier, studiind-o din nou. Apoi zâmbi puţin. 

— Ştii, Cassie, mă cam aşteptam să arăţi mai rău, spuse Megan. 
Pot să te întreb unde ai fost? Pot să îndrăznesc să te întreb? Chiar 
începusem să-mi fac griji. 

Cassie dădu din umeri indiferentă şi băgă eşarfa în buzunarul 
de la valiză. Se descălţă de pantofii cu toc. Dumnezeule, ce spunea 
asta despre ea, faptul că încă mai purta tocuri, deşi avea de gând 
(sau cel puţin se aştepta) să se facă mangă? De câte ori combinaţia 
dintre sangria şi pantofi decupaţi la spate nu transformase nişte 
trepte în muntele Everest? 

— Serios? întrebă ea, încercând să o calmeze pe Megan. 

Se dezbrăcă de fustă şi începu să se descheie la bluză. 

— De ce ţi-ai făcut griji? 

În loc să răspundă, Megan întrebă: 

— Ai fost cu tipul ăla tânăr din avionul de ieri? 

Observă că Megan folosise cuvântul „tânăr”. Era tânăr. 

Cel puţin fusese. Megan avea cincizeci şi unu de ani, era cu 
doisprezece ani mai în vârstă decât Cassie şi era cel puţin cu un 
deceniu şi jumătate — probabil chiar două decenii — mai bătrână 
decât Alex Sokolov. 

— Ştii la cine mă refer, insistă femeia. La tipul de la 2C. 

Cassie nu putea risca să aibă contact vizual de teamă că ochii ar 
trăda-o. Aşa că îşi împachetă bluza, făcând-o sul pe pat şi presând- 


o ca să scoată aerul, şi o puse în partea valizei care era pentru 
hainele murdare. 

— 2C? Dumnezeule, nu. Nu a zis că lucrează cu fonduri de 
investiţii? Sună destul de plictisitor. Nu e chiar genul meu. 

— Bogaţii nu sunt genul tău? 

— Nu am nicio problemă cu oamenii bogaţi. Dar tipii ăştia nu 
sunt nişte masculi alfa nebuni? 

— Voi doi aţi avut o conversaţie destul de serioasă — mai ales 
înainte de aterizare. 

Se aşeză pe patul pe care trăsese un pui de somn ieri după- 
amiază ca să îşi ia pe ea dresul negru impus de compania aeriană. 

— N-a fost chiar aşa, spuse ea pe un ton relaxat. 

— Deci nu ai fost cu el? 

— Ţi-am spus că nu. 

— Eşti mahmură? 

— Aş da din cap, dar m-ar durea prea tare. Da. 

— O să fii bine? 

— Bineînţeles. 

Cassie se ridică, îşi aranjă dresul şi se aplecă uşor, căutându-şi 
uniforma în valiză. Când se ridică, se ridică încet, sperând să evite 
(sau cel puţin să amelioreze) valul de greață care tindea să 
acompanieze mişcările din cap în astfel de momente. 

— Vrei o aspirină? 

— E OK. Am avut câteva la mine. 

— Sigur că ai avut. Pot să te întreb ceva? 

— Cu cine am fost dacă nu cu tipul din avion? 

— Nu. Nu aveam de gând să te întreb asta. 

Ea aşteptă. 

— De ce? întrebă Megan. De ce-ţi faci mereu asta? într-o zi o să 
ajungi să fii omorâtă. Ştiu că Dubai este un loc sigur, înțeleg. Dar 


totuşi suntem în Orientul Mijlociu. Eşti femeie. Nu suntem la Paris 
şi nici la New York. 

Se aşeză pe pat, privind-o pe Cassie cum îşi ia pe ea uniforma 
formată dintr-o rochie neagră cu dungi subţiri roşii şi albastre. 
Cuvântul „omorâtă” îi răsuna în minte într-un fel care o făcea să se 
cutremure. Când mai văzuse un cadavru în afară de dimineaţa 
aceasta? La înmormântări. Nu la înmormântarea tatălui ei, pentru 
că accidentul de maşină necesitase un coşciug; închis. Ci la a mamei 
ei. Şi la înmormântările bunicilor, care muriseră şi aleseseră să nu 
fie incineraţi. Îşi aduse aminte de gâtul lui Alex Sokolov. Se gândi 
că avusese ochii închişi, pentru că altfel şi-ar fi adus aminte dacă ar 
fi fost deschişi, dar asta nu diminua deloc violenţa morţii sale. 

— Sunt bine, minţi ea. Sunt bine. 

Spera că dacă o spune de două ori, o să se adeverească. 

— Ba nu eşti bine, spuse Megan, privind-o cu scepticism. 
Oamenii care sunt bine nu... 

— Nu ce? se răsti ea, cele două silabe fiind aruncate cu 
severitate şi în defensivă. 

Tonul ei o surprinse. 

— Cu ce am greşit mai exact? 

Megan se aplecă în faţă, cu mâinile pe genunchi, întrebându-se 
ce să spună. Cassie nu putea să decidă dacă prietena ei — nu, era, 
de fapt, o cunoştinţă de la serviciu, „prietenă” ar fi sugerat că erau 
mult mai apropiate decât erau, de fapt — avea să înceapă cu partea 
cu băutul sau cu sexul. Când rămase tăcută, Cassie îi spuse: 

— Nu mă judeca. Vorbesc serios. Ai un soţ minunat şi doi copii 
adorabili... 

— Au şaisprezece şi treisprezece ani. Nu mai sunt adorabili de 
câţiva ani, zise Megan, oferindu-i un fel de împăcare. 

— Dar viaţa mea nu e viaţa ta. Alegerile mele nu sunt ale tale. 


— Ştiu asta. Şi înţeleg. Dar asigură-mă: eşti trează sută la sută? 

— Da. Normal că sunt. 

— Bine, atunci o să muşc momeala. Cine a fost? Cu cine ai fost? 

— Un tip pe care l-am întâlnit la bar. 

— Nu te-am văzut coborând. 

Deşi camera lui Megan era lângă a ei, Cassie era sigură că 
însoţitoarea de zbor dormea atunci când ea plecase de la hotel 
seara trecută. Un mic subterfugiu avea să fie de ajuns. 

— Ne-am întâlnit rapid şi am plecat repede de acolo. Ne-am dus 
la hotelul lui. Tu ce ai făcut? 

Se întinse să-şi scoată eşarfa şi cureaua din valiză. 

— Am luat cina cu Shane, Victoria şi Jada. Am fost la un 
restaurant japonez pe care-l ştie Shane. A fost drăguţ. Apoi ne-am 
întors cu toţii în camerele noastre şi ne-am culcat. Ne-am odihnit, 
explică Megan. 

Cassie simţea că femeia nu-şi dorise ca replica să sune pios, dar 
acele ultime trei cuvinte o deranjară. 

— Bine, spuse ea simplu. 

Începu să-şi lege eşarfa la gât, dar se opri. Nu putea să nu-şi 
aducă aminte de tăietura de pe gâtul lui Alex Sokolov. Se 
cutremură puţin din pricina vulnerabilităţii clare a gâtului. 

Megan observă tremurul ei involuntar şi-l interpretă greşit. Se 
ridică în picioare şi o luă de mâini. 

— Fă-ţi o favoare, începu ea. 

Cassie nu zise nimic, dar simţi cum începe să se enerveze, 
pregătită să-i dea o replică lui Megan dacă spune ceva — orice — 
moralizator. 

— la-o de la început, spuse colega ei, pe un ton blând şi mămos. 
Îmbracă-te din nou, asta vreau să spun. Ia-ţi lenjerie curată de data 
asta. O să mă asigur că nu pleacă dubiţa. 


Apoi îi dădu drumul la mâini şi plecă, lăsând-o singură în 
camera de hotel. 


Stewart, secundul, pălăvrăgea de zor în primul rând al dubiţei 
în timp ce-şi croiau drum prin traficul din Dubai spre aeroport. 
Cassie ar fi preferat ca aerul condiţionat să fie dat puţin mai tare ca 
să nu-i mai fie greață, dar nu voia să atragă atenţia asupra ei mai 
mult decât era necesar. Avionul lor pleca abia peste două ore, dar, 
pentru orice eventualitate, se gândi că ar trebui să se asigure că are 
Dramamine în trusa ei înainte să se urce la bord. 

— Ţineţi minte, suntem în Frankfurt, şi ştim cu toţii cum se fac 
controalele aici, în stil, ei bine, german, spunea pilotul secund. 

Se întorsese ca să îl poată auzi toţi. Duba avea paisprezece 
locuri, inclusiv cel al şoferului, şi fiecare loc în afară de al lui era 
ocupat de un membru al echipajului. Ea stătea în ultimul rând, 
lângă Megan şi Shane, cât mai lipită de geamul din colţ. 

Căpitanul, deşi el şi familia sa locuiseră dintotdeauna în vestul 
mijlociu, avea ascendență germană, şi Cassie se întrebă dacă 
secundul se distra pe seama lui sau dacă germana chiar avea o 
relevanţă pentru istorisirea sa. Era prima dată când zbura cu 
Stewart, aşa că nu avea habar. Ştia doar că era foarte vorbăreţ. 

— Şi asta ce ar trebui să însemne mai exact? întrebă căpitanul, 
pe un ton binedispus. 

Avea în jur de cincizeci şi cinci de ani, început de chelie, dar încă 
arăta bine şi chipeş într-un stil clasic. Probabil că zburase cu el de 
peste zece ori în ultimii cinci ani, de când se mutase pe cursele 
internaţionale, şi se bucura să vadă pasagerii dând din cap 


aprobatori când aruncau o privire în cabina de zbor şi vedeau 
piloţi ca el. 

— E treabă serioasă, răspunse Stewart. Nu poţi să te joci. Şi 
avionul se află la sol acum. Vorbim despre British Airways, aşa că 
indicativul de apel este Speedbird. Controlorii de trafic aerian 
dirijează avionul spre poarta A17. Dar avionul? Se opreşte. Se 
opreşte de tot. Aşa că turnul de control spune: „Speedbird, ai vreo 
problemă, nu poţi să găseşti poarta?” Şi Speedbird răspunde: „O 
caut acum”. 

— Vai, îmi dau seama unde duce asta, zise căpitanul, chicotind. 

— Da. Cei de la sol nu mai pot, sunt extrem de nerăbdători. 
Întreabă: „Speedbird, chiar n-ai mai fost niciodată în Frankfurt?” Şi 
apoi căpitanul de pe Speedbird răspunde, pe o voce britanică rece: 
„Ba da. De două ori. Dar am fost în 1944, aşa că nu am aterizat”. 

Megan şi Shane râseră amândoi din politeţe. Megan chiar dădu 
din cap puţin ştiutoare. Dar căpitanul, care fusese în Forţele 
Aeriene, clătină din cap şi întrebă: 

— În ce sitcom anulat ai auzit gluma asta antică? 

— Ţi se pare că e răsuflată? 

— Da. Cred că e... răsuflată. Şi mai bătrână decât nisipul. 

— Eu nu o ştiu, se băgă Megan, şi începu să povestească despre 
un prieten german care zburase cu Lufthansa, dar tot ce simţea 
Cassie acum era nerăbdarea controlorului german, real sau 
imaginat, din turnul de control. 

Maşina se mişca foarte încet. Nimeni nu părea prea alarmat, 
pentru că avionul nu avea să plece fără ei, şi, în cele din urmă, 
probabil că vor ajunge la aeroport şi vor mai avea suficient timp de 
pierdut. Dar cu cât stăteau mai mult în trafic, cu atât era mai 
probabil să se afle încă în Dubai când va fi descoperit cadavrul lui 
Sokolov. Acel semn cu „Nu deranjaţi” îi făcuse rost doar de câteva 


ore, nu mai mult. Probabil că lumea - inclusiv Miranda - îi dăduse 
mesaje bărbatului timp de nouăzeci de minute, întrebându-se de ce 
nu se afla la şedinţă. În orice clipă, ar putea trimite paznicii de la 
hotel sus la el în cameră ca să deschidă uşa. 

Privi pe geam şi văzu o maşină de poliţie — unul dintre noile 
Lamborghiniuri ale forţelor de ordine — blocată în trafic lângă ei. 
Poliţiştii purtau berete de un verde închis şi cămăşi verde deschis 
cu mânecă scurtă. Şoferul ridică privirea şi o văzu. Era un tânăr cu 
mustață groasă. Duse o mână la beretă şi zâmbi într-un fel care lui 
Cassie i se păru mai mult cavaleresc, nu părea să flirteze. Ea îi făcu 
puţin cu mâna, dar se bucură că purta ochelari şi eşarfă. Îşi spuse 
că probabil încă putea să se mai întoarcă la hotel. Chiar şi acum. 
Poate că nu era prea târziu, şi în mintea ei se auzi ţipând spre şofer 
să oprească maşina şi rugându-l s-o lase să coboare. 

Deşi asta ar fi presupus că nu ea îl omorâse pe Sokolov. Nu 
credea că făcuse asta — nu era genul ăsta de om —, dar cine ar fi 
putut să o facă? Îndoielile se amplificaseră în mintea ei în ultimele 
două ore ca un balon care se umfla. 

Aşa că nu zise nimic, duba avansă câţiva centimetri, la fel şi 
maşina de poliţie, Stewart continuă să turuie, iar alte conversații 
mărunte începură să se nască printre membrii echipajului. 

— Mai avem nevoie de piloţi de bombardiere? Presupun că le 
mai folosim, nu? Dar nu provocăm cele mai multe daune cu 
ajutorul dronelor? se întrebă Shane. 

— Întreab-o pe Cassie, murmură Megan. Cumnatul ei lucrează 
în armată. 

— Serios? Face parte din forțele aeriene? Lucrează cu drone? 
Ador dronele. Mi se pare atât de interesant când e o dronă la 
nuntă! 


— El nu are nimic de-a face cu dronele, cel puţin din câte ştiu 
eu, răspunse Cassie. Este în Armata Terestră, nu în Forţele Aeriene. 

— A? Unde este detaşat? În America sau în străinătate? 

— În prezent este exact în locul în care am crescut eu şi sora 
mea: Kentucky. Aşa s-au întâlnit. E maior la Blue Grass Army 
Depot. 

— Sună aproape idilic, zise Jada. 

— Nu! E o clădire veche în care se produceau arme chimice, o 
corectă Cassie. 

— Un inginer într-o fabrică de arme chimice? Sună înfricoşător, 
murmură Shane. 

— Cred că ajută la supravegherea eliminării lucrurilor care sunt 
înfricoşătoare. Rezervele noastre, răspunse ea, dar adevărul era că 
nici ea nu ştia. 

Nu vorbeau despre asta. Din câte ştia ea, supraveghea producţia 
de gaz sarin. Apoi, exact când traficul începu să se mişte, auzi 
sirenele. Cu toţii le auziră. 

— Nu e de bine, zise Stewart. 

— Maşini de pompieri? întrebă unul dintre însoțitorii cu care 
Cassie zbura pentru prima dată. 

Nu apucase să-l cunoască deloc în cele două curse pe care le 
avuseseră împreună pentru că lucra la clasa economică, iar ea la 
clasa întâi. 

— Nu, spuse şoferul. Sunt sirene de poliţie. 

Aproape ca la un semnal, maşina de poliţie de lângă ei îşi 
aprinse luminile şi încercă să iasă din aglomeraţie şi să întoarcă. 

— Sunt la sud de noi. Pe Jumeirah. 

Cassie simţi cum se înroşeşte, pentru că hotelul Royal 
Phoenician era pe Jumeirah, şi trebui să se liniştească spunându-şi 
că Jumeirah era o stradă principală din oraş şi şoferul făcea doar o 


speculație. Nu ştiau decât faptul că sirenele se îndreptau spre o 
destinaţie din spatele lor. 

— Cred că n-ar fi trebuit să las o cutie cu steagul ISIS şi un ceas 
cu bombă în hol, spuse Stewart. 

— Eu n-aş face astfel de glume, Stewart, îl certă Jada cu reproş şi 
puţin îngrozită. 

Însoţitoarea de zbor avea un chip frumos, care acum trăda doar 
îngrijorare. 

— Mai ales nu în vremurile astea şi cu siguranţă nu aici — şi nu 
dacă vrei ca vreunul dintre noi să fie prietenul tău. 

— E prea devreme pentru asta? întrebă Stewart. 

— E prea lipsit de tact. Prea jignitor. Prea prostesc. 

Megan se întoarse spre ea şi-i şopti: 

— Ţi-ai uitat geanta? 

Cassie se frecă la ochi. Nu putea să spună că o pierduse: încă 
mai avea paşaportul, portofelul şi telefonul. 

— E o poveste lungă. 

— Spune-mi. 

— Am vărsat vin roşu pe ea. Aşa că am aruncat-o. 

— Ai aruncat-o? 

— Da. 

— Unde? 

— Mai contează? Las-o baltă. 

— Eşti bine? 

Ea dădu din cap. 

— Bineînţeles. De ce? 

— Te-ai răstit la mine. 

— Îmi pare rău. 

— Şi pari puţin transpirată. 

— Sunt bine. 


Cu toate acestea, fu uşurată când Megan strigă spre partea din 
față a dubei şi îl rugă pe şofer dacă poate să dea mai mult aer în 
spate. 


Traficul nu era prea grozav nici pe Sheikh Zayed, autostrada, 
chiar când difuzoarele de pe minarete începură să răsune, 
muezinul îndrumându-i pe oameni să spună rugăciunea de prânz. 
Când ajunseră la aeroport, trebuiră să se ducă direct la avion. Totul 
era gata şi, aproape în mod miraculos, tot mai aveau şansa să 
decoleze la timp. Megan era şefa echipajului cursa aceasta, iar 
Shane era comisarul de navă. Încă o dată, Cassie avea să fie la clasa 
întâi. Tura ei de iulie avea ambele avantaje, atât ruta (Paris, Dubai), 
cât şi clasa (întâi). Ofiţerul de zbor, un american robust într-un 
hanorac simplu cu un loc în ultimul rând de la clasa întâi, părea să 
o privească în timp ce se aşeza, dar Cassie trase aer în piept şi-şi 
spune că era doar paranoică. 

Prezentarea despre siguranţa în timpul zborului era un filmuleţ, 
dar ea tot trebuia să rămână în alertă în faţa rândului ca să 
îndemne pasagerii să fie atenţi. La această clasă, nimeni nu era 
niciodată atent. Unii nici măcar nu-şi dădeau jos căştile de la urechi 
sau nu-şi ridicau privirile din tablete şi ziare. Nu pentru că ar fi 
zburat în mod frecvent şi ştiau cum stă treaba, ci pentru că exista o 
anume nepăsare care îi determina să nu se uite: dacă ridicai 
privirea sau ascultai, ori îţi era teamă de zbor, ori erai pentru prima 
dată la zece mii de metri în aer. Erai începător. 

Dădu să se întoarcă spre bucătărie în timp ce filmuleţul exagerat 
de vesel continua să ruleze, dar i se prinse tocul de banda de fixare 


a mochetei şi se împiedică. Un om de afaceri saudit, îmbrăcat într-o 
robă albă ca zăpada, o prinse cu braţul stâng înainte să cadă. 

— Mulţumesc, spuse ea. 

Se ruşină. Nu-şi aducea aminte să se fi împiedicat vreodată în 
avion când încă erau parcaţi. Alta era să-ţi pierzi echilibrul când 
zburai şi erau turbulente. Dar la sol? Asta era ceva nou. 

— A fost ceva neaşteptat. 

— Mă bucur că v-am putut ajuta, îi spuse el. 

Bărbatul îi afişă un zâmbet larg şi imens. Îşi aranjă gutra care îi 
acoperea gâtul şi părul, iqal-ul său fiind un cerc negru şi gros. Apoi 
se întoarse la revista de afaceri pe care o citea. 

Când Cassie îşi reveni, cabina piloților şi bucătăria fiind în 
spatele ei, singura persoană care o privea era ofițerul de zbor. Se 
întrebă dacă putea să-i simtă frica, la fel cum o simte un leu. 


Fură reţinuţi la poartă şi nu reuşiră să decoleze la timp. Cassie 
nu mai văzuse o linie atât de lungă pe pistă, dar minutele treceau. 
Apoi căpitanul anunţă echipajul şi pasagerii despre motivul 
întârzierii: furtună în estul Mediteranei şi sudul Europei. Probabil 
că aveau să stea aici o jumătate de oră. Încercă să creadă că acesta 
era motivul, că tot ceea ce-i ţinea pe loc era vremea. Neliniştea ei 
creştea din ce în ce mai mult. Şi totuşi, îşi făcu treaba. Ea şi Megan 
serviră băuturi la clasa întâi, iar apoi serviră mixuri de alune pe 
care le încălziseră în cuptor. Pasagerii de la clasa economică nu 
puteau decât să sufere în linişte şi să se agite pentru că urmau să 
piardă următorul avion din aeroportul Charles de Gaulle. 

Cassie se uita din când în când pe geam, aproape aşteptându-se 
să vadă maşini de poliţie venind spre avion din tunelurile care o 


luau pe sub aeroport. Se oprea în faţa uşii clasei întâi, de teamă că 
va fi cineva dincolo de ea care să-i facă semn să o deschidă, să o 
deschidă chiar acum -— în mintea ei îl vedea pe căpitan cum se 
ridică în cabină, dă din cap şi-i acordă permisiunea — pentru că 
paznicii de la aeroport aveau să ia pe cineva din avion. 

Ocazional, îşi verifica telefonul să vadă dacă apăruseră ştiri noi 
despre managerul unui fond de investiţii din America ce fusese 
găsit mort într-o cameră de hotel din Dubai, dar se pare că nu era 
nimic pe Twitter şi nici pe site-urile de ştiri — cel puţin nu pe site- 
urile în engleză pe care putea să le caute pe Google şi pe care putea 
să le citească. 

În cele din urmă, scara de urcare în avion fu retrasă şi Stewart le 
dădu instrucţiuni să se asigure că erau pregătiţi pentru decolare. 
Le spuse că era timpul ca pasagerii să-şi pună centurile de 
siguranţă. Avionul începu să ruleze pe pistă, apoi Cassie simţi 
zdruncinătura care-i confirma că roțile avionului mai aveau puţin 
şi se vor desprinde de sol. Şi iată-i. Luau altitudine, erau în aer şi 
părăseau Dubaiul. Lăsau încă o dată în urma lor staţiunea de schi 
la interior, porturile de agrement masive în formă de palmieri, ce 
puteau fi văzute din spaţiu, şi cerul străbătut de turnuri futuriste în 
formă de ace. Automatele care vindeau aur. Se ridicau deasupra 
rândurilor infinite de staţii de petrol şi platforme petroliere marine 
- din cer arătau ca nişte furnici negre muncitoare lipite într-un loc 
- şi apoi deşertul, infinit şi plat, care se desfăşura în valuri şi 
dâmburi spre orizontul vestic. 

Şi odată cu asta, sosiră lacrimile. Erau la fel de neaşteptate 
precum erau de neoprit şi le lăsă să-i curgă pe faţă şi să-i mânjească 
rimelul. Plânse în tăcere, conştientă că niciun pasager nu avea cum 


s-o vadă aici pe strapontina ei”. Megan ar fi putut să-i arunce o 
privire şi să vadă ce dezastru total ajunsese să fie, dar Megan 
zburase de suficiente ori cu ea încât să ştie că avea să se mobilizeze. 
Plânsese, se gândi ea, pentru că era extrem de uşurată: părăsea 
Peninsula Arabică, unde era deja destul de greu să fii femeie şi 
unde probabil ar fi fost un dezastru să fii o femeie despre care 
bărbaţii ar fi crezut că aproape decapitase un biet manager din 
domeniul financiar în urma unei crize de nebunie alimentate de 
arak, după ce făcuse sex cu el. 

Dar îşi dădu seama că plângea mai mult de suferinţă, de tristeţe 
şi din cauza morţii lui. Acum că instinctul de supraviețuire care o 
adusese atât de departe începea să se diminueze, se gândi la 
bărbatul pe care-l lăsase în urmă, şi pentru prima dată — şocul 
evaporându-se precum ceața dimineţii de care-şi aducea aminte, 
atunci când soarele se ridica deasupra munţilor Cumberland — 
începu să simtă disperarea, care mergea mână în mână cu doliul 
simţit la pierderea unei persoane apropiate. 

Trecu în revistă puţinele informaţii pe care le ştia despre viaţa 
personală a lui Alex: era singur la părinţi. Părinţii lui din 
Charlottesville începeau să cocheteze cu ideea de a ieşi la pensie, 
deşi încă mai aveau până ajungeau la vârsta de pensionare. 
(Dumnezeule, asta îi aduse aminte de cât de tânăr era: părinţii lui 
nici măcar nu ieşiseră la pensie.) Îi povestise că se ocupa de fond 
de aproape patru ani — aşa îi spunea el, „fond” — şi înainte de asta 
lucrase pentru Goldman Sachs. Dar lucrase în domeniul financiar 
încă de când terminase un masterat în matematică — ceva despre 


3 Scaun rabatabil fără spătar, fixat de un perete sau de un alt spătar, loc special 


pentru însoțitorii de zbor într-un avion (n.tr.) 


cuantificare şi ceva despre finanţe - în Durham. (Aşa cum îi 
spusese numele angajatorului său numai când ea îl întrebase, 
zicând „Duke” când ea ceruse mai multe detalii.) Prefera Tolstoi şi 
Turgheniev în defavoarea lui Dostoievski, dar o încuraja să îi 
recitească pe toţi „ca adult, şi nu ca student care stătea treaz toată 
noaptea ca să termine cartea”. 

Nu doar că rezervase o masă pentru doi la un bistro franțuzesc, 
la câteva sute de metri de hotelul său, ci îl plătise pe şeful de sală 
ca să fie aşezaţi într-un colţ şi să nu mai fie nimeni la masa de 
lângă ei. La început, Cassie văzuse acest lucru ca pe un gest tipic 
unui mascul pretenţios şi plin de el, dar în timp ce se apropiau de 
masă îi şoptise la ureche că vedea romantismul ca pe o chestiune 
complet privată, şi voia să îi dea dovadă de romantism în acea 
noapte. 

Mai târziu, primise o notă de plată care însuma cât ar fi cheltuit 
ea pe trei nopţi în Paris şi Dubai; era mai mult decât cheltuia ea pe 
aprovizionare timp de câteva luni de zile. Alex comandase 
blanquette de veau şi ea coq au vin, glumind că, după tot arakul pe 
care îl consumaseră, era de înţeles ca ea să comande pui cu vin 
(deşi, desigur, el îi adusese aminte că alcoolul era gătit şi nu mai 
avea efect). Mâncaseră cu poftă, savurând izolarea de restul 
clienţilor şi nu se grăbiseră deloc. Terminaseră o sticlă de vin şi tot 
mai comandaseră arak. Şi în ciuda faptului că băuseră atât de mult, 
niciunul nu pierduse din vedere faptul că se aflau în Dubai. 
Amândoi mai fuseseră aici înainte şi ştiau că pedepsele pentru 
beţie în public nu erau deloc frumoase. Cei doi erau departe de a fi 
gălăgioşi. Flirtau în micul lor alcov, dar nu se atingeau. El îşi 
menținea vocea joasă în timp ce-i spunea ce lucruri voia să-i facă în 
camera de hotel, odată ce avea să i se alăture acolo. Îi strecurase 


cheia de la cameră pe sub faţa de masă şi ea se cutremurase uşor 
când degetele li se atinseseră. 

Când poliţia îi va urmări cardul de credit şi va descoperi că 
fusese folosit în restaurant, oamenii îşi vor aduce aminte că fusese 
acolo cu o femeie care, cel mai probabil, era americancă, deoarece 
amândoi vorbiseră engleza americană. Cineva s-ar putea să-şi 
aducă aminte că era mai bătrână decât el. Dar ieşiseră oare în 
evidenţă? Puțin, da, deoarece comandaseră arak şi apoi vin, şi apoi 
iar arak. Dar era încrezătoare că cel puţin jumătate, dacă nu chiar 
două treimi, din clienţii restaurantului erau occidentali. Nu 
provocaseră nicio scenă. 

Îşi aduse aminte că îi plăcea fotbalul american, şi că jucase în 
facultate. Îi plăcea squash şi mai mult, şi încă juca. 

Noţiunea că şi el era un alcoolic — cel puţin pentru o noapte — o 
făcu să simtă o durere adâncă şi tristă în inimă. Toţi cei care beau la 
fel ca ea aveau un motiv anume, presupunea ea, şi niciodată nu-l 
presase să i-l spună pe al lui. Avea unul? Acum nu mai avea cum 
să afle. Cu siguranţă, el nu se întrebase niciodată care era durerea 
ei sufletească. 

Fuma. Nu mai sărutase de ceva timp un bărbat care fuma, şi cu 
Alex nu fusese ca şi cum ar săruta o scrumieră. Fusese decadent în 
cel mai frumos sens al cuvântului. Îi spusese că fuma numai când 
călătorea în străinătate. 

În camera lui de hotel, începuseră să facă dragoste pe pat 
imediat ce el se întorsese, peste aşternuturile roşii, iar mai apoi o 
dusese la duş. Ea fusese surprinsă, nesigură dacă ar fi trebuit să fie 
uimită de voinţa sa extraordinară în acel moment sau insultată 
într-un fel, lucru pe care nu prea ar fi vrut să-l analizeze, dar făcuse 
cum voise el şi se bucurase de asta. Făcuseră dragoste acolo, unde 


ea stătuse cu genunchii pe banca de marmură, iar el îşi trecuse 
mâinile pe corpul ei, printre picioarele ei, iar apoi o spălase pe cap. 
Şi acea amintire o făcu să-şi înăbuşe un mic suspin perceptibil. 


— Vai de mine, plângi, şopti Megan, tonul ei fiind pe jumătate 
îngrijorat, pe jumătate enervat. Pot să te ajut cu ceva? 

— Nu. 

— Atunci care e problema? 

Cassie adulmecă şi-şi şterse faţa cu palmele. 

— Nu ştiu, minţi ea. Jur că nu ştiu. Dar sunt bine. Sau o să fiu 
bine. 

După aceea, sosise Miranda. Apoi Miranda plecase, şi Cassie 
intenţionase să plece şi ea. Dar Alex o trăsese înapoi în dormitorul 
superb, unde făcuseră dragoste din nou. Terminaseră sticluţa de 
arak pe care o găsiseră în minibar. (Cel puţin atunci crezuse că o 
terminaseră; când ştersese paharul de sticlă albastră cu buretele de 
dimineaţă, simţise puţin lichid pe fundul sticlei.) Apoi reveniseră 
la votcă. Dintr-un motiv oarecare, bărbatul se chinuise să-i 
deşurubeze dopul şi, din greşeală, spărsese sticla de noptieră. (Sau 
o lovise intenţionat din cauza frustrării?) Dar în loc să curețe 
mizeria, amândoi râseseră. Ea crezuse că se îmbrăcase ca să plece. 
Dar amintirea nu era doar înceţoşată, pur şi simplu, lipsea. Fusese 
dezbrăcată când se trezise. Ce naiba se întâmplase cu intenţia ei de 
a se îmbrăca la loc cu fusta şi bluza şi de a se întoarce la hotel? 

Dumnezeule, era la fel ca multele dăţi când se trezise dezbrăcată 
şi mahmură în pat alături de un tip, cu cea mai vagă idee legată de 
cum ajunsese acolo — doar că, de data aceasta, tipul era mort. 


Analiză întreaga situaţie încă o dată, încercând să găsească o 
logică legat de ceea ce făcuse. Ceea ce ar fi putut să facă. Oare el o 
atacase şi ea se apărase? E posibil, dar nu plauzibil. Făcuseră sex de 
două ori. Din câte îşi aducea ea aminte. Dar nu înseamnă nu, 
totuşi. Dacă era leşinată din cauza băuturii, nu însemna că era de 
acord să facă sex. Dacă asta se ascundea, de fapt, în spatele negurii: 
încercase să facă sex cu ea şi se opusese? Erau beţi, erau beţi 
amândoi. El era deasupra ei, nu voia să se oprească, iar ea îl lovea 
în cap, peste faţă, pe spate. Ea încerca să-l zgârie, şi el devenea din 
ce în ce mai furios şi mai violent. Văzuse cioburile rămase din sticla 
de votcă Stolichnaya. Poate erau şi pe noptieră nişte cioburi. Se 
întinsese după unul — poate acea bucată mare şi zimţată, apucând 
gâtul sticlei ca pe un cuţit — şi-l tăiase. Îi tăiase gâtul. În mintea sa 
văzu mişcarea mâinii şi sângele care ţâşnea din rană. 

Şi apoi se culcase la loc. 

Îşi dori să se fi uitat mai bine la cadavru de dimineaţă. Dar nu 
făcuse asta. Văzuse gâtul lui Alex şi asta fusese de ajuns. Îi văzuse 
ochii închişi, dar în rest nu îi analizase capul, spatele şi nici brațele. 
Chiar nu ştia unde altundeva ar fi putut să-l înjunghie. 

Şi totuşi, când se gândi mai bine la antecedentele ei, pur şi 
simplu, nu avea logică să-l fi atacat dacă încercase încă o dată să 
facă sex cu ea. O parte din viaţa ei era — Dumnezeule — sexul de 
care nu-şi mai aducea aminte. Se întâmpla. Ştia asta din cauza prea 
multelor dimineţi cu prea mulţi tipi ciudaţi. Bănui (şi ideea aceasta 
o făcu să i se întoarcă stomacul pe dos) că cel mai probabil ar fi 
permis să fie violată. 

Să. Fie. Violată. Caracterul groaznic al acelei expresii o făcu să 
geamă încet. 


Dar chiar dacă nu-l omorâse pe Alex Sokolov, îşi luase tălpăşiţa 
de acolo. Acesta era un adevăr. Bietul tip avea părinţi şi prieteni, şi 
sângerase până la moarte lângă ea în pat. Şi ea îl lăsase aşa. 

— Nu eşti bine, murmură Megan. De data asta e altfel faţă de, 
ştii tu, celelalte aventuri ale tale. S-a întâmplat ceva. 

— Nu s-a întâmplat nimic. 

— Oamenii nu plâng din nimic. 

Dar apoi se auzi zgomotul avionului, care urcase la o altitudine 
de peste trei mii de metri, şi nu mai putea să plângă. Trebuia să 
lucreze. Trebuia să se spele pe faţă şi să-şi aplice din nou 
machiajul. Îşi desfăcu centura şi se ridică, hotărâtă să fie la fel de 
fermecătoare şi de eficientă ca întotdeauna. 

Şi totuşi, în timp ce se privi în oglinda mică din baia minusculă, 
în timp ce-şi privi ridurile care i se ascundeau pe sub ochi, ridurile 
din dreptul ochilor pe care le acoperea cu măiestrie, observând că 
albastrul irisului ei părea mai puţin scânteietor decât atunci când 
era tânără — deşi erau înconjurate de liniile roşii ale mahmurelii —, 
simţi cum îi vine din nou să plângă. Îşi aduse aminte ce-i spusese 
tatăl ei când era mică: îngropi mortul şi mergi mai departe. Se 
întâmplase cu câţiva ani înainte ca tatăl ei să fie atât de beat încât 
intrase cu Dodge-ul Colt într-un stâlp de telefon, având-o pe fiica 
lui cea mică pe bancheta din spate; cu mult timp înainte ca el să fi 
murit într-un accident produs de el (cel puţin ea presupusese că 
fusese un accident) şi să fi omorât nişte adolescenţi care se 
întorceau acasă cu maşina din Lexington pe banda corectă, când el 
- beat din nou -— se aflase pe cea greşită. La vremea respectivă, 
când îi dăduse sfatul, ea avea opt ani şi nu-i fusese permis, aşa cum 
sperase, să treacă la următorul nivel la cursurile de balet alături de 
două dintre prietenele ei. Profesoara considerase că nu era 
pregătită încă. 


Tatăl ei încercase s-o consoleze. Ei bine, spunea el, uneori, 
trebuie să îngropi mortul şi să mergi mai departe. 

Tatăl ei, vai de el, nu urmase niciodată acel sfat. După ce soţia 
lui — mama ei — murise, începuse să bea şi mai mult. lar Cassie nici 
nu uitase, nici nu trecuse peste sfatul pe care i-l oferise el în clasa a 
treia. Avea să se gândească la acesta la vârsta de cincisprezece ani, 
când mama ei avea să moară, şi la vârsta de nouăsprezece ani, 
când tatăl ei avea să moară, şi adesea când avea să-şi ia rămas-bun 
de la bărbaţii pe care îi sedusese sau care o seduseseră, mai ales în 
acele dăţi când avea să fie prea beată încât să mai insiste ca ei să 
folosească unul dintre prezervativele pe care le purta la ea oriunde 
se ducea. Adevărul era că nu era nimic uşor la sexul întâmplător. 
Când funcţiona bine, era intens. Când nu funcţiona, era, pur şi 
simplu, nesatisfăcător. În orice caz, lăsa cicatrici, unele care erau 
asemănătoare cu cicatricile amneziei, dar altele care erau diferite: 
sentimentul de încălcare a legii era destul de estompat, dar ura de 
sine putea să fie feroce. (Odată împărtăşise înţelepciunea tatălui ei 
cu un străin. Era dimineaţa de după, şi fuseseră amândoi de acord 
că noaptea trecută fusese o greşeală groaznică, făcută la beţie. 
Poate că ar fi devenit prieteni şi nu ar fi trebuit să facă niciodată 
sex împreună. El, în schimb, observase că, deşi sfatul fusese unul 
sumbru şi nepotrivit, te cam puteai aştepta la aşa ceva din partea 
unui tată care-şi numise fiica cea mare Cassandra.) 

De asemenea, nu mai fusese nimic lejer nici în cazul băutelor ei, 
şi nu mai fusese de câţiva ani. 

Se auzi un ciocănit la uşă şi apoi vocea lui Megan. 

— Cassie, urăsc să te bat la cap, dar ori eşti bine şi poţi să lucrezi 
cursa aceasta, ori nu. Este ultima dată când te întreb. 

Cassie îşi imagină că aşa suna Megan când îşi îmboldea fiicele să 
se comporte cum trebuie. Colega ei avea copii frumoşi şi un soţ 


care era consultant pe management în Washington, plus o casă 
minunată în nordul Virginiei. Femeia le avea pe toate, chiar le 
avea. 

— Cassie? 

Se ridică în picioare în baie. 

— les imediat, anunţă ea. O să fiu pregătită să-i dau bice. 

Apoi îşi dădu cu rimel şi cu noul ruj pe care-l cumpărase de la 
aeroport. Se numea Landing lips*. Se mişcă rapid, dar cu grijă. 
Nuanţa era similară cu a celui pe care îl pierduse în Dubai. Apoi 
ieşi afară, făcându-şi promisiunea că dacă totul avea să fie bine, în 
cele din urmă, nu va mai bea niciodată. Niciodată în viaţa ei. Îşi 
făcea o astfel de promisiune cam în fiecare lună, dar de data 
aceasta — de data aceasta — îşi spuse că avea să se ţină de ea. 


Capitolul patru 


Elena bănuia că unul dintre motivele pentru care era bună în 
ceea ce făcea era simpla realitate: nu era nici frumoasă, nici urâtă. 
Putea să fie frumoasă când se gătea şi se machia cum trebuie — aşa 
că încerca să le facă pe amândouă —, dar obiectivul era să nu iasă în 
evidenţă. Avea o înălţime de 1,62 m, ochi căprui închis şi păr şaten, 
pe care-l ţinea desfăcut, cu cărare la mijloc atunci când nu lucra şi 
într-un coc franțuzesc atunci când lucra. Purta rar ochelari de soare 
în America şi Rusia, deoarece considera că ochelarii de soare te 
făceau să ieşi mai mult în evidenţă. Îşi dădu seama aici în Dubai că 


1 Buze care aterizează (n.tr.) 


era valabil opusul: occidentalii care nu purtau ochelarii de soare 
erau cei mai memorabili, aşa că îşi cumpără o pereche după ce 
ateriză şi o a doua pereche de la unul dintre magazinele hotelului, 
după ce-şi termină ceaiul cu gheaţă, băut alături de Viktor. 

Traversă piaţa, cu eşarfa strânsă bine pe cap, fiind anonimul 
perfect. Zăbovi pe un rând îngust unde se vindeau condimente, 
nesigură dacă mirosul cel mai apropiat de ea era cel de chimion 
sau cel al vânzătorului. Elena nu prea gătea, dar folosise chimion 
destul de des încât să ştie că mirosul acela urât nu era de la el. 
Bărbatul stătea în faţa unui bufet lung cu recipiente în culori 
fosforescente, cu şofran şi curry. Pe rafturile din spatele lui erau 
replici mici de sticlă ale celor mai proeminente clădiri noi din 
Dubai, fiecare fiind de mărimea unei piese de şah. Îi plăcuse şahul 
când era mică. Jucase şi la şcoală, şi acasă, cu tatăl ei, până când 
fusese trimisă la şcoală în Elveţia. Era destul de bună. Pe lângă 
clădirile minuscule erau şi o varietate de narghilele decorate, de 
culoarea oceanului. 

Aprecia felul în care piaţa părea să satisfacă şi localnicii, şi 
turiştii, deşi îşi putea imagina turiştii ducând acasă condimente, 
dar şi un suvenir cu Burj al-Arab, faimosul hotel din Dubai care 
arăta ca o velă gigantică, de cincizeci şi şase de etaje. Se gândi la 
Piaţa Orientală din apropierea apartamentului pe care îl avusese 
când locuise în Washington, cu câţiva ani în urmă, şi la faptul că 
puteai găsi fructe indigene proaspete, precum şi prespapier-uri sub 
forma unor monumente din Washington şi globuri de sticlă cu 
Casa Albă peste care ningea dacă le agitai. 

Acum, ridică privirea pentru că vânzătorul de condimente o 
întreba dacă vorbeşte engleză. Ea dădu din cap şi zâmbi. 

— Ce v-ar plăcea? întrebă el. 


Era un bărbat mai în vârstă, cu o barbă scurtă şi grizonantă. 
Purta o thobe* impecabilă: la fel de albă ca florile de cireş, fără nicio 
pată, în ciuda condimentelor care-l înconjurau. 

Nu voia nimic, cel puţin nu azi. Apartamentul pe care i-l 
dăduseră avea o bucătărie curată, dar încă nu ştia cât timp avea să 
petreacă în Dubai. O săptămână sau două, se aştepta ea, dar 
următoarele zile vor decide. Voiau să fie siguri că nu vor exista 
repercusiuni legate de Alex Sokolov, de care va trebui să se ocupe 
ea. 

Dumnezeule, se gândi ea, dacă ar şti ei de însoţitoarea de bord! 
Simţi o nelinişte adâncă - aproape panică — când îşi imagină 
posibilele repercusiuni ale deciziei ei de a nu omori şi femeia. 
Inspiră ca să se calmeze. Ca să le pună pe toate la locul lor. Aşa 
funcţiona ea. Era capabilă să se concentreze foarte bine pe o 
problemă şi să gândească cu mulţi paşi înainte. De aceea fusese o 
jucătoare de şah atât de capabilă. Putea să privească în viitor până 
în momentul în care devenea premoniţie. Dar mintea ei putea şi să 
despartă şi să cucerească, punând deoparte lucrurile minore de 
care s-ar putea să aibă nevoie într-o zi, în timp ce-şi pune temerile 
care ar putea s-o paralizeze în spatele unui paravan de protecţie. 

— Vă rog, spuse vânzătorul către ea, o femeie frumoasă ca 
dumneavoastră? În mod sigur există ceva ce vă doriţi. 

Se uită la el şi apoi la marfa lui. După părerea ei, adevărata 
distracţie într-un loc ca piaţa nu era neapărat cât de proaspăt era 
totul, ci partea cu negocierea. Era ca un fel de diplomaţie cu mize 
mici. Elena iubea asta. Avea doar treizeci de ani — îi împlinise de 
curând —, dar petrecuse destul timp în oraşe din Orientul Mijlociu 


5 Tunică albă lungă, purtată în ţările arabe de bărbaţi (n.tr.) 


încât să se obişnuiască cu tocmeala necesară pentru a cumpăra o 
bucată de halloumi, de exemplu. Aşa că probabil va cumpăra 
totuşi ceva. 

Dar apoi îi vibră telefonul. Îi mulțumi vânzătorului şi se întoarse 
ca să citească mesajul. Era de la Viktor. Îi fusese, într-adevăr, 
simțită lipsa lui Alex Sokolov la şedinţa cu investitorii din Rusia. ÎL 
sunaseră şi pe telefonul mobil, şi la hotel, şi-i lăsaseră mesaje. 
Majoritatea oamenilor din încăperea aceea nu aveau idee de ce nu 
se afla acolo, dar erau câţiva care ştiau, şi erau recunoscători 
pentru asta. 

Îi acceptă laudele, dar nu zâmbi. Ştia că deşi era competentă — 
nu, era mai mult de atât. (ca să folosească o expresie a unei colege 
din facultate care-i plăcea), avea aptitudini trăsnite —, în domeniul 
ei primeai foarte rar o a doua şansă. Mai ales când venea vorba de 
oamenii ăştia. Oamenii tatălui ei. Ştia adevărul despre ceea ce-i 
făcuseră. Era conştientă că nu era de neînlocuit. Ultimul lucru pe 
care şi l-ar fi dorit era să se numere şi ea printre cei vânați. 

Dar mesajul lui Viktor o liniştise. Chiar folosise cuvântul 
„recunoscători“. Aşa că se întoarse spre vânzător şi arătă spre o 
eşarfă frumoasă, luminiscentă, în culori minunate, care îi aminti de 
pelerina de vis a lui losif€. 

— Cât costă? întrebă ea. 

El îi spuse. Elena pufni şi-şi dădu ochii peste cap, iar el îi oferi 
un al doilea preţ. Şi începură să negocieze. 


6 O comedie muzicală, inspirată de „haina cu multe culori“ a lui Iosif din 


povestea care apare în Cartea Genezei (n.tr.) 


Capitolul cinci 


În clipa în care aterizaseră pe aeroportul Charles de Gaulle şi 
avionul rula spre poarta lor, Cassie se uită pe telefon să vadă dacă 
apăruse vreo ştire din Dubai. Nu găsi niciuna. Era posibil — deşi 
foarte improbabil, se gândea ea — ca Alex să nu fi fost descoperit 
încă. Era aproape ora opt şi jumătate în Emiratele Unite. În cazul în 
care cadavrul lui (Dumnezeule, ce cuvânt oribil) era încă în pat, 
acolo unde-l lăsase ea, asta ar fi însemnat că personalul pentru 
curăţenie de la hotelul Royal Phoenician respectase indicatorul cu 
„Nu deranjaţi”, aşa că nu intrase nimeni să facă curat şi să schimbe 
aşternuturile. Oricine o fi fost persoana care trebuia să aducă fructe 
proaspete şi fursecuri maamoul în acea după-amiază văzuse 
semnul şi se întorsese în bucătăria hotelului, fără să intre în 
apartament. Asta însemna că nici Miranda, nici vreun alt 
colaborator nu-l căutase şi nu se întrebase — cel puţin nu în mod 
serios — ce era cu absenţa sa ciudată şi inexplicabilă. 

În cele din urmă, concluzionă că până în momentul de faţă 
rămăşiţele în descompunere ale lui Alex Sokolov fuseseră găsite cu 
siguranță. Trebuie să fi fost găsite. În mintea ei, în vreme ce le 
mulțumea pasagerilor în timp ce aceştia debarcau, văzu echipa de 
criminalişti care cerceta camera, cadavrul luat din patul cu 
aşternuturi roşii. 

În mod normal, ar fi considerat că „zeii programului” erau buni 
cu ea, deoarece compania aeriană trebuia să le ofere zece ore de 
odihnă. Dar avuseseră douăzeci şi una de ore în Dubai, şi urmau să 
aibă aproape cincisprezece aici, în Franţa. În schimb acum, durata 
aceasta nu făcea decât să-i crească anxietatea. Voia să se întoarcă în 
Statele Unite. Voia să se întoarcă în apartamentul ei de pe 27» Street 


din Manhattan. Voia să fie sigură că va putea apela la avocaţi 
americani, dacă se va ajunge la asta. 

Treisprezece dintre membrii echipajului mai aveau o cursă 
împreună, întoarcerea pe aeroportul JFK mâine-dimineaţă, şi apoi 
aveau să se despartă. Drumurile lor s-ar putea să se întâlnească din 
nou în combinaţii diferite, mai ales drumurile ei, ale lui Megan şi 
Shane, pentru că se simțeau bine şi ocazional îşi potriveau 
programul astfel încât să poată zbura împreună, dar acest 
aranjament special de piloţi şi însoțitori de zbor nu va mai fi 
niciodată posibil. Compania aeriană avea aproape o mie două sute 
de însoțitori de zbor care locuiau în New York, fiecare dintre ei 
cerând în fiecare lună o rută şi o clasă, şi, cumva, ea, Megan şi 
Shane nimeriseră toţi în avionul spre Paris — deşi, de data aceasta, 
cu destinaţia finală Dubai. Cu două nopţi în urmă, în Orient, cei 
trei dormiseră până târziu dimineaţa şi apoi petrecuseră o după- 
amiază şi o seară plăcute la un bistro, şi apoi merseseră într-un 
club de noapte cu hipsteri de două ori mai tineri decât ei, lângă 
Bastilia. Noaptea aceea fusese mult mai lungă decât aceasta. Cassie 
băuse în acea seară, dar nu în exces, şi nu se despărţise de prietenii 
ei. 

Îşi dădu seama că nu ar trebui să revină în Dubai, cel puţin nu 
în viitorul apropiat. Probabil niciodată chiar. Nu era în programul 
ei pentru luna viitoare, şi cu siguranţă nu avea să aplice pentru 
Dubai în luna septembrie. 

— Nu cred că va ieşi nimeni în oraş de data asta, spunea Megan, 
în timp ce pătrundeau în aglomeraţie. 

În noaptea aceasta, compania aeriană îi cazase la un hotel al 
aeroportului, deoarece dura prea mult să intri şi să ieşi din Paris şi 
noaptea era prea scurtă. 


— Dar este un restaurant destul de drăguţ în apropiere de hotel, 
la care putem merge pe jos. Se numeşte Brasserie nu ştiu cum. În 
fine, câţiva dintre noi ne vedem la recepţie la ora şapte. Vrei să vii 
cu noi? 

— Nu. Cred că o să mă odihnesc, spuse Cassie. 

— Aşa ar trebui, fu de acord Megan. Stai şi tu liniştită măcar o 
dată. Să dormi. 

Trecură pe lângă un butic Hermes, şi-şi aduse aminte de eşarfa 
cu imprimeu de leopard pe care o văzuse într-un magazin noaptea 
trecută la hotelul Royal Phoenician. Se gândi la gâtul său; se gândi 
la gâtul lui. Al lui Alex. 

— Răsfaţă-te. Să-ţi comanzi ceva uşor prin room service. Să 
mănânci desert mai întâi, continuă Megan. 

— Da, cred că asta ar trebui să fac. 

— Vai, nu ştii cât de bine este pentru o mamă cu două 
adolescente nebune să aibă parte din când în când de o seară 
singură într-o cameră de hotel. S-ar putea să nu ies nici eu. Cred că 
o să vorbesc pe Skype cu Vaughn şi apoi mă culc, spuse ea. 

Cassie dădu din cap politicoasă. Îl întâlnise pe soţul lui Megan 
de câteva ori. Părea destul de drăguţ. Îşi aducea aminte mai mult 
de glumele pe care le făcea pe seama faptului că era consultant. 

Ai nevoie doar de două lucruri ca să fii consultant: să fii concediat. Şi 
cărți de vizită. 

Vrei să ştii care este definiția unui consultant? Un tip care îți cere cu 
împrumut ceasul ca să-ți spună ce oră este. 

Dar de când familia se mutase în Maryland, lucrase mai mult 
pentru contractori din departamentul apărării, astfel încât Cassie 
bănuia că era mult mai competent decât sugera caracterul lui 
autodenigrant. lar glumele lui nu fuseseră în niciun caz mai rele 
decât cele spuse de secundul cu care zbura în săptămâna aceea. În 


acel moment, Stewart îl încânta pe căpitan cu o altă povestioară 
care era, inevitabil, puţin cam răsuflată. 

— Să-l saluţi din partea mea, îi spuse lui Megan. 

— Aşa o să fac. lar tu să te odihneşti. 

Cassie încuviinţă din cap. Ştia că va fi tentată să comande un 
pahar cu vin, dar era şi încrezătoare că va putea să reziste: îşi 
aduse aminte că avea tendinţa să bea mai multe zile la rând (şi, da, 
să facă sex mai multe zile la rând), dar nu era o beţivă ca tatăl ei. 
Desigur, acesta era mottoul tuturor alcoolicilor fără şanse de 
recuperare: Nu sunt chiar un beţiv. Dar ea nu era. Petrecea multe 
nopţi fără să bea. Nu jurase cu numai câteva ore în urmă că nu va 
mai bea niciodată? Aşa făcuse. 

După nici cinci minute, se apropiară de ieşirea de lângă cozile 
de oameni care aşteptau să fie verificaţi şi de scara ce cobora către 
trotuarul din exteriorul clădirii aeroportului, unde aveau să aştepte 
maşina care îi ducea la hotel, când Jada se opri şi-i dădu lui Megan 
telefonul ei. Întregul echipaj se opri alături de ea ca o herghelie de 
gazele în alertă. 

— Îl recunoşti? întrebă Jada. 

Megan mări poza cu degetul arătător şi cel mare. 

— O, Dumnezeule, şopti ea, puţin uimită. Wow. A fost cu noi în 
cursa dinspre Paris spre Dubai. 

— Exact. 

Megan îi întinse telefonul lui Cassie, dar nu scoase niciun 
cuvânt. 

Se uită lung la poză, senzaţia avută fiind una dintre acele 
experienţe în care parcă ieşi din propriul corp — reacţionând în 
acelaşi timp şi visceral, şi conştientă că era privită de Megan, aşa că 
trebuia să joace un rol. lată-l. Amantul ei de noaptea trecută. Ştirea 
despre el era publicată pe un site pe care intrau cu toţii adesea şi 


care-i ajuta pe cei care călătoreau în afara SUA să fie informaţi cu 
privire la criminalitatea la nivel internaţional, un fel de versiune 
tabloidă a site-ului de sfaturi pentru călătorie al Departamentului 
de Stat. Era scurt şi la obiect: avusese loc o crimă înfricoşătoare în 
hotelul Royal Phoenician din Dubai. Victimei, un manager al unui 
fond de investiţii din Statele Unite care se numea Alex Sokolov, i se 
tăiase gâtul în camera sa de hotel. Fusese găsit pe la jumătatea 
după-amiezii, după ce ratase o şedinţă la care fusese aşteptat. În 
cele din urmă, paznicii ignoraseră semnul cu „Nu deranjați” şi 
intraseră în apartament. Nu mai erau alte nume în reportaj, aşa că 
nu fu menţionată nicio femeie cu numele Miranda. 

— Îmi pare atât de rău, spuse Cassie, sperând că şocul provocat 
de vederea ştirii cu cadavrul lui Alex Sokolov avea să fie pus de 
Megan şi de echipaj pe seama crimei — că bietul bărbat fusese 
omorât. Derulă în josul articolului puţin şi află că autorităţile nu 
aveau încă un suspect. Un oficial din domeniul turismului insista 
că acesta era un caz izolat şi că turiştii nu trebuie să se alarmeze, 
dar un căpitan de poliţie părea să nu fie de acord, susţinând că încă 
nu eliminaseră jaful dintre motivele posibile. 

Megan luă telefonul şi i-l dădu înapoi Jadei, iar ea i-l dădu lui 
Stewart şi căpitanului. Era interesant pentru toţi faptul că un 
pasager din avionul lor fusese omorât. Apoi Megan se apropie de 
Cassie şi-i şopti: 

— Jură-mi că nu ştii nimic legat de asta. 

— Sigur că nu. De ce aş şti? 

Spera că tonul pe care răspunsese denota faptul că se simţea 
jignită de întrebare. 

— Bine. Doar că voi doi aţi vorbit mult în drumul spre Dubai. Şi 
apoi ai părut să nu fii în apele tale şi ai fost atât de ciudată în drum 


spre aeroport azi-dimineaţă. Şi când am decolat ai început să 
plângi. 

Ea clătină din cap. 

— A, presupun că sunt tristă pentru că tânărul acela e mort. 
Părea un tip de treabă. Dar ultima dată când l-am văzut a fost când 
am coborât din avion ieri după-amiază. 

Grupul începu să avanseze şi ea porni alături de ei. În sinea ei se 
temea că fiecare minciună avea s-o îngroape şi mai adânc în 
mizeria asta. Dar îşi spunea, totodată, că era mult prea târziu să 
înceapă să spună adevărul. 


Cassie stătea pe o parte a patului din camera ei de hotel, în 
întuneric, îmbrăcată doar cu un halat alb din tricot pluşat pe care îl 
găsise în şifonier. Ascultă sunetele paşilor şi ale rolelor valizelor de 
pe hol, tresărind de fiecare dată când auzea o uşă cum se izbeşte 
sau o încuietoare cum se închide. Încercă încă o dată să-şi aducă 
aminte de detaliile lipsă ale nopţii trecute, dar nu reuşi. Încercă să- 
şi aducă aminte de fiecare cuvânt pe care i-l spusese Mirandei. Dar 
mare parte din acea conversaţie existase în negura care ascundea 
evenimentele, bărbaţii, barurile şi paturile din toate nopțile 
petrecute astfel, de-a lungul multor ani. 

La un moment dat, se gândi s-o sune pe sora ei, din Kentucky. 
Să-i pună câteva întrebări inofensive despre nepotul sau nepoata 
ei. Despre cumnatul său. 

Ea şi sora sa vorbeau rar despre părinţii lor, pentru că, 
inevitabil, ar fi ajuns să se certe şi să se rănească reciproc. Era atât 
de multă ură şi atât de multă suferinţă, şi avuseseră nişte reacţii 
atât de diferite şi de unice faţă de părinţii lor, aşa cum erau fulgii 


de zăpadă. Nu mai erau apropiate şi probabil nu vor mai fi 
niciodată, dar Rosemary avea nevoie ca sora sa, Cassie, să fie cel 
puţin la periferia vieţii sale de familie, pentru a-şi satisface nevoia 
de normalitate. Ocazional, Rosemary şi soțul ei, Dennis, şi cei doi 
copii ai lor plecau din Kentucky cu avionul şi veneau să petreacă 
un weekend într-un hotel ieftin din Westchester, iar apoi luau 
trenul sau o maşină închiriată până în oraş, sâmbăta sau duminica. 
Rosemary era contabilă în Lexington. Dennis lucra la baza militară 
din Richmond. Uneori, cu ocazia acestor vizite de familie, Cassie 
avea şansa unei scurte întrevederi cu nepotul sau nepoata ei. I se 
permitea să o ducă pe Jessica la American Girl Store sau pe Tim la 
Metropolitan Museum. De câteva ori, chiar reuşise să-i ducă pe 
copii să ia prânzul, numai ei trei, în restaurante pe care ei le 
adoraseră — genul de locuri în care erau ospătari şi ospătăriţe tineri 
cântând melodii din filmele de desene animate sau zona de luat 
masa era decorată ca o casă bântuită. Cassie preţuia acele ore: nu 
putea să-şi imagineze că va avea vreodată copii, o realitate pe care 
unele nopţi solitare i-o aduceau în prim-plan, aşa că simţea lipsa 
unui fiu sau a unei fiice. Dar, de obicei, când familia surorii sale 
venea în New York, petrecea timpul cu toţi împreună, şi părinţi, şi 
copii. Toţi cinci urcau până în vârful Empire State Building sau al 
Statuii Libertăţii. Mergeau pe Yankee Stadium, când jucau Royals, 
ca să poată scanda împotriva echipei Evil Empire. 

Acele weekenduri erau lipsite de alcool, deoarece Rosemary nu 
bea şi nu voia să-şi vadă sora bând. Erau atât de diferite. 


Faptul că nu-i lăsase niciodată pe copii singuri cu Cassie în 
apartamentul ei spunea foarte multe despre ce gândea Rosemary 


în legătură cu sora sa. Se oferise să aibă grijă de ei de nenumărate 
ori pentru ca Rosemary şi Dennis să se poată bucura de o noapte 
singuri. Să meargă să vadă un musical, de exemplu, care să nu fie 
făcut de Disney. Să se bucure de un restaurant unde toaletele nu 
aveau plăcuţe cu „Vrăjitori” şi „Vrăjitoare”. Dar sora ei o refuzase 
întotdeauna. Spunea că ea şi Dennis vor să petreacă timp cu copiii. 
Însă Cassie ştia că adevărul era că Rosemary nu avea încredere în 
ea pe timp de noapte. Erau momentele când tatăl lor, adesea (dar 
nu întotdeauna), intra în buclucuri, şi erau momentele în care 
Cassie părea să provoace suferinţele cele mai mari — atât ei, cât şi 
celorlalți. 

Aşa că nu-i dădu mesaj surorii sale. Chiar nu avea rost. Nu 
ridică nici măcar o dată mâna spre telefonul care stătea la încărcat 
pe noptieră. Se temea că nevoia de a-l căuta pe Google pe Alex 
Sokolov ar fi irezistibilă, şi acum, ştiind că fusese descoperit 
cadavrul său şi că începuse investigația, îşi dorea să se delimiteze 
de orice ştire. Se temea că orice ar fi aflat ar fi făcut-o să se simtă şi 
mai rău. Sau o va speria, simțind cum i se strânge ştreangul în 
jurul gâtului, sau îi va spori sentimentul de vină pentru că nu 
spusese nimănui că îl găsise mort şi că, pur şi simplu, lăsase 
cadavrul în urma ei. În acea noapte se dădu jos din pat numai când 
avu nevoie să bea apă sau să meargă la toaletă. 


Se trezi în aerul dens al rămășițelor vagi ale unui vis. În cameră 
era linişte, cu excepţia bâzâitului aerului rece suflat de aparatul de 
aer condiţionat, şi detaliile visului dispărură. ÎI visase pe tatăl său, 
ştia clar asta, şi visase tabăra de vânătoare. Dar asta era tot ce-şi 
aducea aminte. 


Se frecă la ochi. Mersese împreună cu el şi cu unul dintre puţinii 
lui prieteni, timp de două sezoane, la vânătoare, chiar dacă asta 
însemnase să lipsească de la cursurile de dans. Tabăra se afla în 
munţii Cumberland şi aparţinea acelui prieten, un tâmplar care 
avea o fiică aproape de-o seamă cu ea. Venise şi ea. O chema Kafly 
şi mergea la altă şcoală. Tabăra era, de fapt, o remorcă cu instalaţia 
sanitară dezafectată, aşa că tâmplarul trebuise să construiască o 
toaletă. O toaletă eco, de compostare. Acele două weekenduri de 
noiembrie, la distanţă de un an, fuseseră cândva incredibil de 
benefice şi incredibil de insalubre. Taţii se consideraseră progresişti 
şi înţelepţi: îşi aduceau fiicele în tabăra de vânat căprioare. Le 
trimiseseră să facă cursuri de siguranţă în timpul vânătorii şi apoi 
perfecţionaseră ceea ce le învăţaseră instructorii despre armele de 
foc. Dar bărbaţii se îmbătau şi cădeau laţi în fiecare noapte, iar apoi 
în fiecare zi mergeau toţi patru la nesfârşit prin frigul din pădure. 
Nu ninsese în niciun an, slavă cerului, dar asta însemna că nici nu 
erau poteci. 

În al doilea an, Cassie rănise o căprioară în loc să o omoare 
imediat, ceea ce o făcuse să plângă în hohote din cauza 
remuşcărilor. Inevitabil murise, dar murise încet, într-un mod 
groaznic. Fusese într-o stare atât de deplorabilă, încât tatăl ei nu 
putuse s-o lase apoi să urmărească animalul ca să-l omoare. 

Iar Karly? Karly nu voia decât să bea cu tatăl ei şi cu tatăl lui 
Cassie în acele weekenduri, deşi adulţii nu voiau s-o lase pentru că 
fetele erau abia la gimnaziu pe atunci. Turuia de zor despre cât de 
mult iubea spuma şi acidul berii la doză şi spunea că atunci când 
desfăcea o doză, simţea o mare plăcere. Îi şoptea lui Cassie că se 
înfierbânta toată. 

Când Cassie se dădu, în sfârşit, jos din pat, îşi frecă din reflex 
umărul drept unde ţinuse puşca în acea zi în pădure, când sufletul 


ei fusese rănit mai tare decât pielea. De atunci nu mai pusese mâna 
pe o armă. 


Undeva deasupra estului Atlanticului, după ce-i adusese femeii 
de pe locul 6G încă un pahar de Riesling şi Jada îi adusese tipului 
de pe locul 3A un whisky, cealaltă însoţitoare de zbor spuse cu 
voce tare adevărul care, la fel ca pe mulți alţii, o ţinuse trează pe 
Cassie, holbându-se la luminiţele din cameră, noaptea trecută — 
radioul, ceasul, alarma de incendiu. Cele două îşi trăgeau sufletul 
în faţa bucătăriei din Airbus. 

— De vreme ce era american şi a fost în avionul nostru, credeţi 
că or să vrea să vorbească cu noi? întrebă Jada. 

Cassie nu trebuia să mai întrebe la cine se referea. 

— Şi cine credeţi că vor fi aceia? 

Cassie îşi dădu cu Purell” pe mâini. Se gândise şi ea la asta, în 
primele ore ale dimineţii. Îşi dăduse seama că FBI-ul va veni, dar 
numai pentru că era destul de sigură că CIA nu se ocupa cu 
investigarea crimelor. Presupusese că FBl-ul trebuie să aibă un fel 
de înţelegere cu forțele de poliţie străine: poate că în cazul acesta, 
întrucât Alex fusese un cetăţean american, aveau să pună întrebări 
poliţiei din Dubai. Dar poate că nu. Ştia că Dubaiul avea multe 
afaceri cu Occidentul, aşa că era foarte probabil să aibă forțe de 
ordine destul de impresionante. Cassie bănuia şi că majoritatea 
ambasadelor americane aveau un fel de reprezentant FBI, un ofiţer 
sau doi. Pentru orice eventualitate. Dumnezeule, măcar dacă Alex 


7 Gel dezinfectant (n.tr.) 


ar fi fost la fel de rus ca parfumul său sau ca gusturile sale literare. 
Bănui că, în acel caz, interogarea ar fi fost una superficială — dacă 
ar fi avut loc vreuna. De ce ar investiga americanii moartea unui 
rus în Dubai? Nu ar face asta. Nu era treaba lor. 

Dar, în cele din urmă, până să se dea jos din pat şi să facă duş, 
îşi dăduse seama că până şi Departamentul de Stat se va implica. 
Familia lui Alex probabil că avea să apeleze la mijloacele mass- 
media pentru a-şi face dreptate. Oamenii — oamenii puternici — vor 
acorda atenţie acestei crime. Ideea aceasta îi provoca greață. 
Undeva, Miranda îşi spunea partea ei de poveste. 

— Cred că FBl-ul va veni, zise Jada într-un final. Dacă e cineva... 

— Nu sunt sigură că am fost vreodată atât de aproape de o 
persoană care a fost omorâtă. 

— Nici eu, spuse Cassie, deşi se gândi la tatăl ei şi mintea ei 
disecă rapid diferenţele dintre omor prin imprudenţă şi 
omucidere. 

Jada se uită brusc peste umărul lui Cassie, cu o privire intensă, 
şi ochii ei negri se măriră. Cassie simţi un fior puternic de teamă şi 
se întoarse, convinsă că asta e, se terminase, un ofițer aerian avea s- 
o aresteze exact în timp ce Jada trecea pe lângă ea. Şi apoi o văzu 
pe cealaltă însoţitoare de zbor ajutând o mamă tânără cu un 
bebeluş în braţe, ridicând geanta cu scutece care se întorsese cu 
fundul în sus pe umărul femeii, scutecele, şervețelele şi biberonul 
în formă de iepuraş fiind cât pe-aci să cadă pe podeaua avionului, 
exact în faţa băii de la clasa întâi. Mama îi mulţumi, dându-şi ochii 
peste cap din cauza dezastrului ce aproape că se petrecuse, şi cele 
două râseră. Jada îl întrebă pe băieţel cum se numeşte, în timp ce 
Cassie se sprijini de peretele cu cărucioare şi coşul de gunoi, încă o 
dată uşurată şi îngrozită în acelaşi timp şi se întrebă dacă genul 


acesta de reacţie exagerată şi generatoare de adrenalină avea să 
devină ceva obişnuit pentru tot restul vieţii ei? 


În timp ce îşi lega centura de siguranţă pe strapontina din faţa 
avionului, iar coasta Long Island şi plajele ei defilau dedesubtul 
lor, se gândi la cele patru cuvinte pe care spera să nu le rostească 
niciodată şi să nu le audă niciodată într-un avion: pregătiţi-vă 
pentru impact. Acela era semnalul care anunţa că aveau să se 
prăbuşească sau să intre în vrie. Acele nouă silabe? Erau un urlet 
disperat. Coliziunea iminentă cu pământul, în cel mai bun caz o 
aterizare pe burtă şi în cel mai rău caz un impact frontal, care ar fi 
făcut aeronava să se dezintegreze şi să explodeze, cadavrele — 
rămăşiţele de cadavre care mai puteau fi recunoscute -— 
transformându-se în nişte brichete mici şi carbonizate. 

Cuvintele îi veniră în minte deoarece căpitanul îi informase 
undeva deasupra provinciei canadiene New Brunswick că aveau 
să îi aştepte autorităţile în aeroportul JFK. Nu spusese de ce şi nici 
dacă prin „autorităţi” se referea la oficialii aeroportului sau la 
oficialii TSA, sau alt grup de forţe de ordine, dar niciun membru al 
echipajului nu avusese de gând să-l întrebe la cine se referise. Dar 
toţi aveau bănuielile lor. Unii îşi dădeau cu presupusul cum că ar fi 
un terorist la bord, cineva important de pe lista celor căutaţi, şi 
pasagerul avea să fie arestat în clipa în care aterizau, dar Cassie 
zburase destul de mult la viaţa ei ca să ştie că nu era cazul: dacă i s- 
ar fi spus căpitanului că s-ar putea să fie un terorist la bordul 
avionului, ar fi informat echipajul astfel încât să fie cu ochii pe el în 
fiecare moment, cât erau în aer. În schimb, în timp ce pregăteau 
pasagerii pentru aterizare, Megan, Jada şi Shane speculaseră cu 


voce tare că avea legătură cu americanul mort în Dubai. Ce altceva 
ar fi putut să fie, întrebase Megan? El fusese cu ei în zborul de la 
Paris până în Orientul Mijlociu. 

Lui Cassie îi trecu prin cap s-o roage pe Megan s-o acopere: nu 
neapărat să mintă, ci, pur şi simplu, să nu declare faptul că ea, 
Cassandra Bowden, se întorsese la hotelul echipajului din Dubai cu 
douăzeci de minute înainte ca ei să plece la aeroport. Cassie ştia că 
ar fi mai uşor să le spună, pur şi simplu, anchetatorilor că 
petrecuse noaptea singură la ea în cameră, în hotelul oferit de 
compania aeriană, decât să trebuiască să inventeze un bărbat 
pentru absenţa ei. Dar dacă i-ar fi cerut asta lui Megan, femeia ar fi 
fost şi mai bănuitoare: ar fi convins-o astfel că fusese cu Alex în 
noaptea în care el murise şi era foarte posibil să-l fi omorât. Cassie 
deja simţea că prietena ei o privea în timp ce mergeau printre 
rânduri, verificând amândouă că toţi pasagerii aveau centurile 
puse şi spătarele în poziţie verticală. 

Aşa că acum se concentră pe ticluirea a două versiuni posibile. 
Dacă simţea în timpul interogatoriului că Miranda încă nu 
declarase nimic, avea să le dea autorităţilor numele unui alt hotel şi 
al unui alt bărbat, modelându-le în mintea sa ca pe o mantră. Avea 
să spună o poveste simplă. Le va da un nume şi va recunoaşte că 
era sigură că bărbatul îl inventase deoarece era sigură că era 
căsătorit. Va spune că era un fel de consultant şi că ea crezuse că 
era sud-african. Hotelul avea să fie Armani, deoarece era mare şi se 
afla în direcţia opusă faţă de Royal Phoenician, iar etajul cu camera 
sa era undeva pe la mijloc. Probabil că fusese etajul al şaselea, sau 
poate că al optulea. Avea să recunoască spăsită că băuse şi că nu-şi 
aducea aminte mare lucru. Cu siguranţă fusese cazat un bărbat 
singur într-o cameră de la acele etaje care să vorbească engleză cu 
un accent despre care mai târziu ar fi spus (dacă era necesar) că ea 


îl confundase cu un accent sud-african. Dar în rest nu avea să mai 
spună nimic. Asta era tot ce conta. Avea să fie mult mai uşor 
pentru ea să-şi susţină versiunea dacă. Erau mai puţine detalii. 

Dar dacă Miranda declarase poliţiştilor din Dubai că întâlnise o 
însoţitoare de zbor pe care o chema Cassie cu o noapte în urmă, iar 
poliţiştii informaseră deja FBl-ul din America? Asta ar fi necesitat o 
minciună cu totul diferită, una care era mai periculoasă, dar care 
dintr-un anumit punct de vedere mai uşor de crezut. Minciuna era 
simplă: Alex Sokolov fusese în viaţă când ea plecase din 
apartamentul lui. 

Poate că avea să spună asta indiferent ce se întâmplase până 
atunci, pentru că, la un anumit moment, Miranda probabil că va 
vorbi cu poliţia, iar Cassie ştia că relatările lor trebuiau să se 
potrivească. Aşa că, da, asta era povestea. Asta se întâmplase. Asta 
era minciuna. 

Între timp, avea să se pregătească pentru impact. Ştia că era 
inevitabil. 


BIROUL FEDERAL DE INVESTIGAŢII 
FD-302 (redactat): CASSANDRA BOWDEN, ÎNSOŢITOARE DE 
ZBOR 


DATA: 28 iulie 2018 

CASSANDRA BOWDEN, data naşterii, __/_/ , NSS #-- -- --, 
număr de telefon (--) -- -- --, a fost interogată de agenţii speciali 
identificați corespunzător FRANK HAMMOND şi JAMES 
WASHBURN la AEROPORTUL INTERNAŢIONAL JFK, 
imediat după ce a aterizat în SUA. 


HAMMOND a realizat interogatoriul; WASHBURN a luat 
aceste notițe. 


După ce i-a fost comunicată natura acestui interogatoriu, 
BOWDEN a oferit următoarele informații. 


BOWDEN a spus că lucrează la această companie aeriană de 
când a terminat facultatea, în urmă cu optsprezece ani, şi este 
singura slujbă pe care a avut-o vreodată. 


BOWDEN a confirmat că ALEXANDER SOKOLOV a stat pe 
locul 2C în timpul cursei cu numărul 4094, joi, 26 iulie, de la 
Paris la Dubai. Înainte să decoleze, bărbatul s-a prezentat. A 
spus că s-au întâlnit pentru prima dată când aeronava era încă la 
poartă şi pasagerii de la clasa economică urcau la bord. În 
timpul cursei a băut vin, cafea şi apă. 


L-a descris ca fiind „nepretenţios” şi a declarat că era clar că nu 
mai călătorea cu altcineva. Nu-şi aducea aminte să fi vorbit cu 
pasagerul de pe rândul din faţă (locul 2D) şi nici cu pasagerul de 
lângă el (locul 2B), dar s-a gândit că dacă ar fi fost să vorbească 
cu cineva, cel mai probabil ar fi fost pasagerul de pe 2B. S-a 
bazat, pur şi simplu, pe experienţa sa care i-a arătat de-a lungul 
timpului că pasagerii vorbesc de obicei cu persoana de lângă ei, 
nu cu cea din faţă. 


A declarat că ea şi Sokolov au vorbit mai mult în timp ce ea 
servea mâncarea, şi au vorbit mai mult despre ce vin, aperitiv 
sau desert putea alege. 


L-a caracterizat ca fiind un tânăr politicos şi „fermecător”. A 
spus că „a flirtat puţin” şi că i-a plăcut uniforma /rochia pe care 
ea o purta. l-a spus că lucrează pentru un fond de investiţii şi că 
are nişte întâlniri de afaceri în Dubai. A menţionat ceva despre 
clienţi şi proprietăţi imobiliare, dar a adăugat că ceea ce făcea el 
era prea plictisitor de discutat. Nu a spus cu cine se va întâlni şi 
nici unde. 


Sokolov nu a dormit pe perioada zborului, ceea ce lui Bowden i 
s-a părut ceva firesc, având în vedere că era un zbor pe timp de 
zi. A zis că a mâncat, a vizionat un film şi a lucrat. Bowden a 
declarat că a văzut documente deschise pe laptopul lui, dar nu 
s-a uitat la ele. Nu a văzut nicio hârtie pe măsuţa lui rabatabilă. 
De asemenea, a zis că deşi era conştientă la un moment dat că 
urmăreşte un film, nu a observat ce film era. 


În concluzie, a părut calmă şi mulţumită - nu a fost deloc 
agitată. A caracterizat zborul ca fiind unul lipsit de evenimente. 


Capitolul şase 


De obicei, testele antidrog şi de alcoolemie se făceau în mod 
aleatoriu: nu erau testaţi toți însoțitorii de bord şi toţi membrii 
echipajului. Erau aleşi unu sau doi oameni de către un angajat al 
companiei aeriene când debarcau şi erau rugaţi să facă „testul 
rapid”, aşa cum îl numeau ei. De data asta, lucrurile stătuseră 
altfel. Fuseseră testaţi cu toţii: întregul echipaj. Şi toate bagajele lor 
cercetate. 


Toată lumea trecuse testul antidrog şi de alcoolemie. lar în 
bagajele lor nu fusese găsit nimic ilegal. 


Era straniu, se gândi Cassie, era ciudat. Era ca şi cum FBl-ul nu 
ar fi fost interesat să afle ce făcuse ea în timpul nopţii petrecute de 
echipaj în Dubai. Era ca şi cum Frank Hammond şi James 
Washburn nu aveau niciun motiv pe lumea asta să bănuiască 
faptul că ea fusese cu Alex Sokolov când acesta fusese omorât. 
Hammond era un bărbat chipeş, cam de vârsta ei, cu o expresie a 
feței care părea uşor nedumerită — de parcă le-ar fi văzut pe toate la 
viaţa lui. Avea părul scurt, de culoarea scorţişoarei, şi început de 
chelie. Washburn era mai tânăr, avea o piele palidă şi perfectă şi un 
aspect mai degrabă de profesor. Purta ochelari fără ramă. Cei doi 
se purtaseră de parcă i-ar fi interesat numai dacă îl văzuse pe 
bărbat în timpul cursei şi dacă îi spusese ceva care ar fi putut avea 
un înţeles anume. Asta însemna că sperau s-o prindă cu minciuna? 
Se pare că nu, pentru că nu puseseră nicio întrebare care să necesite 
o minciună. Mai degrabă chiar nu ştiau că unul dintre colegii lui 
Alex venise în apartamentul lui din Dubai şi băuse alături de ea. 

Îşi dădu seama, privind în trecut, că teama ei fusese aproape 
caraghioasă. Nici măcar nu înregistraseră interogatoriul. Se pare că 
aşa lucra FBl-ul. Hammond îi pusese întrebări, iar Washburn 
notase răspunsurile ei cu un pix pe o hârtie galbenă, de parcă ar fi 
fost în anul 1955. Când îi întrebase de ce nu au un aparat de 
înregistrare — Dumnezeule, nu-şi foloseau nici măcar telefoanele —, 
Washburn răspunsese mai târziu că avea să noteze totul pe un 
formular care se numea FD-302. 


Cassie ar fi vrut să fi dat mai multe detalii despre Alex şi flirtul 
lui în timpul interogării, dar numai pentru că exista şansa ca unul 
dintre membrii echipajului să menţioneze asta. Poate chiar prietena 
ei Megan să fi spus ceva legat de asta. Dar Megan insistase că 
interogatoriul ei fusese tot unul superficial. Agenta care vorbise cu 
ea se numea Anne McConnell şi Megan povesti că-i pusese foarte 
puţine întrebări despre restul echipajului. 

Probabil adevărații suspecți erau angajaţii care lucrau la hotel. 
Sau poate investitorii cu care trebuia să se vadă în Dubai. Sau 
poate erau criminali din umbră, care riscau să aibă de-a face cu 
justiţia arabă pentru că îi vânau pe străinii bogaţi care veneau în 
oraşul lor zilnic. Acesta era genul de oameni de care poliţia din 
Dubai probabil că era mult mai interesată. 

Şi adevărul era că probabil unul dintre aceştia îl omorâse pe 
Alex. Putea să se gândească la infinit de ce îi cruţaseră ei viaţa şi 
probabil că nu şi-ar fi dat seama niciodată. Cel mai bine era să lase 
baltă acea autoanaliză. Nu o ajuta cu nimic. 

Dar nu putea să respire uşurată, deoarece încă mai era problema 
cu Miranda. Cassie se temea că, la un moment dat, femeia aceea 
avea să-i dea bătăi de cap. Indiferent cât ar fi bântuit-o fantoma lui 
Alex Sokolov, ştia că, dacă era necesar, putea să scape de ea cu 
ajutorul unui păhărel în plus de Sipsmith sau Jose Cuervo. Dar 
Miranda? Venise în apartamentul lui Alex cu o sticlă de 
Stolichnaya şi pahare de sticlă care probabil că încă se mai aflau pe 
covorul acela pufos din camera hotelului Royal Phoenician. Până 
acum cu siguranţă dăduse o declaraţie la poliţia din Dubai, şi nicio 
cantitate de tequila sau de gin nu putea s-o alunge pe Miranda. 


Îşi lăsă valiza pe holul apartamentului ei şi lipi cartea de vizită a 
lui Frank Hammond pe frigiderul din bucătăria ei fără geamuri, cu 
un magnet de la adăpostul de animale. Nu era sigură ce să facă cu 
ea. Apoi se duse în dormitor. Apartamentul avea un singur 
dormitor mic, dar avea un avantaj preţios: se afla la etajul al 
cincisprezecelea şi avea o privelişte magnifică şi clară asupra 
conului auriu al New York Life Building, şi, puţin mai departe, 
asupra Empire State Building. Evoluase mult de la patul suprapus 
în care dormise în cartierul Queens. Se descălţă şi se prăbuşi în pat, 
privind cele două clădiri. Soarele începea să apună. Adormi 
îmbrăcată în uniformă când încă mai era lumină afară. 


Solul, solul! Ridică-te, ridică-te! 

Vocea mecanică de femeie se auzi din capătul îndepărtat al 
punţii de zbor. Rămăşiţele unui vis. Ştia acea voce din sutele, poate 
miile, de aterizări stând pe strapontina ei aflată cel mai aproape de 
carlinga anumitor avioane. La unele aeronave, cele în care 
pasagerii se uitau fix la tine, se numea Sharon Stone Seat (Locul lui 
Sharon Stone). Bancheta din filmul Basic Instinct. 

Când se trezi, când înţelese că nici nu aterizau, nici nu se 
prăbuşeau, era noapte şi vârful Empire State Building era roşu. 
Odată, când familia surorii sale venise în vizită, căutase pe internet 
să vadă ce culoare urma să aibă clădirea în noaptea aceea, sperând 
că îi va fi permis să împartă această privelişte cu ei şi să le explice 
nepoților săi motivul pentru care fusese aleasă acea culoare. Dar 
Rosemary spusese foarte clar că se vor duce pe Murray Hill şi că 
nu voia ca sora sa să rămână singură cu copiii. 


Nu îi era foame, dar realiză că ar trebui să mănânce ceva şi se 
duse în bucătărie. Îşi aduse din nou aminte cum Alex comandase 
blanquette de veau la restaurantul din Dubai. Îşi imagină cum le 
spune agenţilor FBI că decedatul nu avusese nicio obiecţie să 
mănânce carne de vițel şi că fusese un iubit tandru şi excelent în 
duş. Citea — nu, recitea - romane clasice ale scriitorilor ruşi care 
muriseră de mult. În mintea ei, se auzea recunoscând că, timp de o 
noapte, cel puţin, băuse şi el la fel de mult ca ea, şi asta însemnase 
o cantitate mare — suficientă încât ea să cadă lată. Ce ar fi spus 
Frank Hammond dacă ar fi auzit toate astea? Privi o clipă colţul 
cărţii lui de vizită, care ieşea din spatele magnetului. 

Frigiderul nu era gol — era departe de a fi gol —, dar tot erau 
puţine lucruri comestibile în el. Era mai mult mâncare indiană 
comandată şi neterminată care se stricase, erau condimente, sucuri 
dietetice şi iaurt care expirase cu câteva luni în urmă. Găsi o 
conservă cu supă de roşii în cămară şi nişte biscuiţi crocanţi care se 
cam înmuiaseră, dar care încă erau comestibili. Îşi făcu un fel de 
masă de care îşi aduse aminte că i-o pregătise mama ei când se 
întorsese de la şcoală bolnavă de gripă. 

Mâncă în linişte pe canapeaua din sufragerie, privind luna care 
se afla sus de tot, pe cerul Manhattanului. Mâncă în întuneric, 
numai cu lumina care venea din bucătărie. Se gândi că va căuta 
ştiri legate de Sokolov după ce va termina de mâncat. Poate chiar 
va deschide laptopul pe care îl folosea rar. Dar se temea că nu va 
mai adormi dacă va face asta. Oricum, avea să-i fie destul de greu 
să se culce la loc după ce dormise deja cinci ore în acea seară. 

Îi veni în minte o propoziţie: M-am trezit lângă un bărbat mort. 

Apoi încă una: Poate că am scăpat nepedepsită, deşi am comis o 
crimă. 


Dar apoi clătină din cap pentru că deşi putea să-şi imagineze că 
l-ar fi omorât pe Alex, continuă să simtă în adâncul ei că nu o 
făcuse. A, existaseră momente în care-şi pierduse încrederea şi 
simţise valuri de ură faţă de sine; corpul ei chiar avusese câteva 
spasme uşoare când se afla în liftul din clădirea ei. Dar reuşi să se 
convingă singură că nu ea îl omorâse. Nu putea să fi făcut ea asta. 
Nu ar fi făcut-o. Nici măcar ca să se apere. Spre binele sau spre răul 
ei, nu îi stătea în fire aşa ceva. 

Îşi aduse aminte şi că în continuare era foarte improbabil să fi 
scăpat basma curată. Nu reuşise decât să ajungă înapoi în America, 
unde cel puţin ar avea un avocat decent — presupunând că ar putea 
găsi unul care să lucreze pentru banii pe care putea ea să-i 
plătească. 

Singura ei crimă concretă, la propriu şi metaforic, era că-l 
abandonase pe bietul bărbat în camera de hotel din Dubai. Şi dacă 
nu îl omorâse, atunci era uşurată că acum exista o distanţă mare 
între ea şi persoana care o făcuse. Ori o judecaseră greşit şi 
crezuseră că va suna la hotel sau la poliţie şi va ajunge să fie 
suspectă de crimă — poate chiar ar fi mărturisit —, ori îşi dăduseră 
seama că avea să dea bir cu fugiţii şi să nu-i pese de ce se 
întâmplase. În cazul acesta, oricine l-o fi omorât pe Alex fusese un 
profesionist în domeniul acesta — un asasin — şi ştiuse că ea se 
nimerise să fie în patul greşit, în noaptea greşită şi o cruțase. Acea 
persoană înţelesese că ea nu era implicată în mizeria care 
provocase decapitarea lui Alex. 

În timp ce-şi punea bolul de supă în maşina de spălat vase, se 
întrebă cum reuşeşte cineva să intre într-o cameră de hotel 
încuiată. Poate că atunci când îşi va găsi curajul să-l caute pe 
Google pe Alex Sokolov se va interesa şi despre acest lucru. Dacă 


persoana care-l omorâse pe Alex lucra la hotelul Royal Phoenician, 
probabil că era simplu să descuie uşa. 

Avea o sticlă de vin roşu nedesfăcută, un Chianti care îi plăcea şi 
pe care îl păstra pentru o ocazie specială, dar îşi aduse aminte de 
promisiunea că nu va mai bea. Nu era nici unsprezece ceasul. Se 
gândi să se ducă până la una dintre farmaciile deschise până 
noaptea târziu şi să ia un tub de analgezice care conţineau şi 
somnifere, sau poate un remediu pentru gripă cu o formulă 
specială care putea s-o adoarmă imediat. 

În schimb, se gândi, la naiba, la naiba cu toate, nu avea cum să 
adoarmă. Dacă rămânea acasă, nu avea decât să se foiască şi să se 
întoarcă de pe o parte pe alta în pat, aşteptând până când luminile 
Empire State Building începeau să se stingă, şi apoi, pe la două sau 
două şi jumătate dimineaţa, când avea s-o apuce disperarea, avea 
să deschidă sticla de Chianti. Intră pe contul de Tinder şi trecu de 
fețele unor bărbaţi care-i apărură, dar nu o interesă niciunul. Se 
gândi la diferitele femei pe care le cunoştea şi cărora ar fi putut să 
le dea mesaj ca să vadă unde erau şi în ce belele se băgau, trecând 
în revistă mai întâi prietenele care o tolerau când bea (unele abia- 
abia) şi apoi cele care o aplaudau şi beau alături de ea. Avea un 
număr egal de prietene de ambele feluri şi avea nevoie de ambele 
în moduri diferite: de prima categorie ca să o protejeze şi să le 
ceară scuze gazdelor petrecerii, patronilor restaurantelor şi 
oaspeţilor de la nuntă în numele ei pentru că oripilase pe toată 
lumea cu comportamentul şi cu vorbele ei, şi de a doua categorie 
ca să o încurajeze când îşi dă jos sutienul de la costumul de baie 
sau ţine un băț de biliard ca un călău. Dar nu dădu mesaj nimănui. 
În noaptea aceasta avea să fie un lup singuratic. Uneori, aşa era cel 
mai bine pentru toată lumea. 


Şi astfel — în mod sigur fără să fie mândră de ea, dar nici chiar 
dezgustată — făcu duş, îşi luă o pereche de blugi strâmţi cu vino- 
ncoa şi o bluză albă, care era perfectă pentru ultima noapte de 
duminică din luna iulie, şi ieşi afară în întuneric. Purta nuanţa de 
ruj preferată de compania aeriană, un stacojiu închis, care putea să- 
i ajute pe cei cu deficienţe de auz să-i citească pe buze în caz de 
urgente. 


Era ea prea bătrână ca să-şi abandoneze tocurile şi să danseze 
desculţă pe o podea lipicioasă din cauza berii vărsate într-un club 
întunecat din East Village, riscând să-şi piardă auzul din cauza 
zgomotului datorat amplificatoarelor formaţiei, care mai aveau 
puţin şi-şi luau zborul? Probabil. Dar nu era singura femeie care 
rămăsese brusc desculță. Doar că era cea mai în vârstă. Dar nu-i 
păsa de vârstă şi de faptul că era desculţă, pentru că făcea asta 
trează şi se simțea neaşteptat de mulțumită. Era genul de prosteală 
după care tânjea în sufletul ei. Găsise un bar cu o formaţie şi o 
petrecere, era încă mijlocul verii şi oamenii erau frumoşi. Se afla 
foarte departe de Dubai. Tipul cu care dansa, un actor cu păr în stil 
Gregg Allman, de culoarea mierii şi des, tocmai terminase şase 
săptămâni de jucat o piesă de Shakespeare în Virginia. Îi spusese că 
avea treizeci şi cinci de ani şi că era aici pentru că unul dintre tipii 
de pe scenă jucase într-un spectacol cu el în primăvară, în 
Brooklyn. Musicalul avea nevoie de o persoană care să ştie să cânte 
la chitară, să ştie să joace şi să cânte cu vocea. 

— Eşti sigură că nu vrei să-ţi iau o bere? îi strigă el în ureche. 

ÎI chema Buckley, nume despre care ea îi spusese că este cel mai 
bun pentru un actor care îl joacă pe Shakespeare, iar el fusese de 


acord, dar era din Westport şi acela era numele pe care-l primise — 
şi nu fusese un nume prea grozav atunci când făcuse un musical 
despre perioada punk a anilor '70, anul trecut la Teatrul Public. Iar 
Buck, îi reaminti el, era şi mai rău: dacă erai un cântăreţ cu numele 
Buck, ori erai cowboy, ori jucai în filme porno. 

— Bineînţeles! îl asigură ea. 

Cassie sări, se învârti şi-şi ţinu ambele mâini deasupra capului, 
basul de pe scenă vibrând în interiorul ei, iar apoi degetele lui 
Buckley ajunseră pe mijlocul ei, trăgând-o spre el. Când îşi lăsă 
mâinile jos, femeia le puse pe gâtul lui şi, dintr-odată, se sărutară, 
simțind ceva electric. 

Câteva minute mai târziu, în timp ce-şi trăgeau răsuflarea la bar, 
ea îi ceruse unuia dintre barmani, o tânără îmbrăcată într-o cămaşă 
din material de blugi albastru închis şi care avea păr negru şi drept 
care-i venea până la mijloc, să-i aducă un păhărel de tequila. 

— O, chiar n-ar trebui să beau, zise el, râzând, îmbujorându-se 
la faţă, dar totuşi luă păhărelul. 

— Ba sigur că trebuie, îl îndemnă Cassie. E trecut de miezul 
nopții. 

— Ce legătură are asta? 

— E ora vrăjitoarelor. 

El îi luă o şuviţă de păr şi i-o dădu după ureche. 

— Serios? 

Îi pusese acea întrebare cu sinceritate, ca şi cum s-ar fi aşteptat 
să afle ceva nou. Era aproape dulce. 

Şi totuşi fu surprinsă de reticenţa lui de a trece de la starea de 
ameţeală la starea de beţie. Era doar un păhărel de tequila. Unul 
singur. Doar nu era vorba de o lingură de cocaină. Se aştepta la 
mai mult din partea unui actor, chiar dacă era unul care crescuse în 
Fairfield County, Connecticut. Cassie îşi ţinea pantofii în mână şi-i 


aşeză pe scaunul gol de lângă ei. Apoi cu o mână îi apucă o şuviţă 
din părul acela magnific de des, nefiind deloc surprinsă că era atât 
de moale. Cu cealaltă mână luă păhărelul pe care-l comandase 
pentru el şi înghiți conţinutul de tequila. Arsura era puternică şi 
fierbinte, şi părea să se scurgă din pieptul ei ca o deversare de 
petrol. Era ca în rai. Gata cu abstinenţa în noaptea aceasta. 

— Şi totuşi, ai zis pas berii, îi aminti el, zâmbind. 

Rânjetul lui era copilăros şi avea o privire poznaşă. 

— Îmi place tequila. 

— Dar berea nu. 

— Sunt însoţitoare de zbor, ai uitat? Uniforma aia e neiertătoare. 

— Companiile de zbor încă mai sunt interesate de greutatea 
voastră? Chiar pot face asta? 

—E ceva vag. Greutatea trebuie să fie proporțională cu 
înălțimea. Dar chiar nu poţi să-ţi faci treaba dacă eşti gras. Mâine o 
să revin la sală. 

— Pentru că zbori? 

— Pentru că sunt vanitoasă. 

— Spune-mi care este cel mai nebunesc lucru pe care l-ai văzut 
vreodată. 

— Ca însoţitoare de zbor? 

— Da. Unele poveşti sunt, pur şi simplu, trăsnite. 

Ea dădu din cap. Nu putea să-şi dea seama dacă zborul îi făcea 
pe oameni să fie ciudaţi, sau dacă oamenii erau ciudaţi în mod 
inerent, iar un spaţiu închis îi făcea să fie ciudaţi în mod vizibil. 

— Tu le auzi, spuse ea. Noi le trăim. 

— Ştiu! Spune-mi câteva. Spune-mi una. 

Ea închise ochii şi-l văzu pe Alex Sokolov în pat lângă ea. Văzu 
din nou tăietura adâncă şi umedă de la gâtul lui. Se văzu pe ea 


ghemuită sub draperii în camera de hotel din Dubai, dezbrăcată, 
cu sângele lui pe umăr şi în păr. 

— Ar trebui să bei un păhărel mai întâi, spuse ea. 

— E aşa de rău? 

— O să mai beau unul cu tine. 

Se încălţă din nou, încercând să nu se concentreze pe cât de rău i 
se murdăriseră tălpile, îl luă de mână şi-l conduse spre bar. Nu 
avea de gând să-i împărtăşească povestea unui tânăr, manager al 
unui fond de investiţii, care murise în pat lângă ea, în Peninsula 
Arabică. Nu era suficientă tequila pe lumea asta care s-o determine 
să-i povestească acel coşmar. Aşa că, în schimb, în timp ce se 
provocau unul pe altul să dea pe gât păhărele cu tequila — al 
doilea, al treilea, al patrulea —, îi vorbi despre pasagerii care 
încercaseră să deschidă uşile de ieşire la o altitudine de zece mii de 
metri şi de cuplurile care chiar credeau că sunt discrete când se 
pipăiau pe sub pături în timp ce restul pasagerilor dormeau. Îi 
povesti despre bărbatul care încercase să se caţere pe căruciorul cu 
băuturi — reuşise să pună un genunchi sus şi un picior pe punga cu 
gheaţă de pe raft — pentru că voia să meargă la baie şi nu putea, 
sau nu voia, să aştepte. 

Îi istorisi şi întâlnirea cu un star rock care cumpărase toată clasa 
întâi pentru el şi anturajul său. 

— Nu mi-a fost permis să vorbesc cu el. A trebuit să-i şoptesc 
băuturile şi variantele de meniu bodyguardului său. Nu mi-a fost 
permis nici măcar că am contact vizual cu el. A fost un zbor de 
noapte, până în Berlin, şi nu a închis un ochi toată noaptea. Deşi 
luminile erau slabe şi oamenii lui dormeau buştean - inclusiv 
bodyguardul lui —, s-a dus la baie şi şi-a schimbat hainele de trei 
ori, fiecare ţinută mai scandaloasă decât cea de dinainte. Timp de o 


oră şi jumătate, a fost îmbrăcat într-o salopetă cu paiete aurii şi 
încălțăminte cu platformă, şi singurul lui public am fost eu. 

Îi vorbi despre diferitele zone ale avionului în care depozitau 
benzile pentru imobilizare şi de diversele ocazii când trebuiseră să 
imobilizeze un pasager. 

Iar apoi îi vorbi despre Hugo Fournier. Nu era sigură că auzise 
de el, dar sigur va recunoaşte povestea. Probabil presupusese că 
era o legendă urbană. Dar nu era aşa. Ea fusese acolo. Fusese în 
acea cursă. 

— Deci zburam de la Paris spre aeroportul JFK. E o rută pe care 
o aleg; des. Eram mai tânără pe atunci, aşa că o primeam mai rar. 
Asta se întâmpla acum opt ani. Şi când o primeam, de obicei era la 
clasa business. 

— Asta e de rău? 

— Nu, doar că uneori poate să fie o clasă cu probleme. În unele 
avioane, la clasa întâi, toată lumea are un pat întins şi adoarme 
cam imediat ce începe zborul. La clasa economică, nu prea ai de 
făcut mare lucru. Dar clasa business are treizeci şi două de locuri şi 
serviciile sunt aproape aceleaşi ca la clasa întâi. lar oamenii dorm 
mai puţin. Aşa că unii însoțitori de zbor consideră că nu e atât de 
plăcut, ceea ce înseamnă că cei care nimeresc să lucreze la clasa 
întâi s-ar putea să aibă o vechime mai mică. 

— OK. 

— Deci zborul acesta este plin la maximum. Nu e niciun scaun 
liber. La o distanţă cam de o oră la vest de Irlanda, când serveam 
desertul la clasa business, tipul ăsta care zburase dintotdeauna cu 
compania noastră îşi face loc pe lângă mine ca să ajungă la şeful de 
echipaj, care lucrează la clasa întâi. Tipul emana adrenalină şi îmi 
trecu prin cap ideea cum că ar fi vreo problemă tehnică. Chiar m- 
am gândit că luase foc un motor. După doar treizeci de secunde, îl 


aud pe şeful de echipaj întrebând la interfon dacă se află vreun 
doctor sau vreun asistent medical la bord. Vocea femeii părea 
destul de relaxată, dar avea şi un tremur de disperare. Bineînţeles, 
sunt uşurată că nu mai suntem pe cale să ne prăbuşim în ocean. 

— Bineînţeles. 

— Este un doctor la bord. Chiar doi, de fapt. Unul la clasa 
economică şi altul la clasa business, şi amândoi se grăbesc să 
ajungă la locul 24E, unde Hugo Fournier, un bătrân diabetic şi 
obez, tocmai a făcut atac de cord. Doctorii, un bărbat şi o femeie, 
împreună cu însoțitorii de zbor, îl întind pe podea în faţa bucătăriei 
şi a rândului pentru ieşirea de urgenţă, pentru că acolo e cel mai 
mare spaţiu. Scot defibrilatorul şi se ocupă de bărbat, depunând 
toate eforturile. Doctorii încearcă de toate şi nu renunţă timp de cel 
puţin patruzeci de minute. Toată lumea din cabină ştie ce se 
întâmplă. Soţia lui este extrem de speriată. Urlă, se roagă şi plânge. 
Poţi s-o învinovăţeşti? Nu e o manifestare demnă, dar asta este 
realitatea. 

— Dumnezeule... 

— Da. Dar, acum, noi — ştii tu, echipajul — trebuie să facem ceva 
cu corpul lui. Nu putem să-l punem la loc acolo unde a stat. E în 
mijlocul clasei economice, şi deşi aici sunt cele mai ieftine locuri, 
totuşi oamenii au pretenţia să nu stea lângă un cadavru. În plus, 
cadavrul e plin de vomă şi, deşi am reuşit să o curăţăm de pe 
cămaşa şi pantalonii lui, n-am putut scăpa de mirosul groaznic. lar 
corpul a făcut ceea ce fac toate corpurile atunci când mor. Bietul 
Hugo Fournier făcuse pe el. 

Buckley îşi duse mâinile la faţă şi clătină din cap. 

— Ştiu povestea asta. 

— Sigur c-o ştii. 

— L-aţi pus în baie tot restul zborului. 


— Ei bine, nu eu. Dar, da, l-au pus membrii echipajului. Eu chiar 
am propus să rugăm o persoană de la clasa întâi să renunțe la patul 
său, dar şefa de echipaj nu a fost de acord. Am sugerat să-l punem 
într-un loc în care aproape nimeni să nu-l poată vedea sau mirosi. 
Dar ea nici măcar nu voia să întrebe. Şi, da, unul dintre doctori şi 
doi bărbaţi însoțitori de zbor l-au dus în toaleta de la mijloc. 
Doctorul — un tip destul de cerebral, când mă gândesc acum -— a zis 
că ar fi ca şi cum ai îndesa un picior de mărimea 43 într-un pantof 
de mărimea 41. 

— Şi nu v-aţi întors? 

— Să întoarcem avionul? Nu. Ne aflam deja la mijlocul 
Oceanului Atlantic. Nu voiam să provocăm neplăceri celorlalţi 
două sute cincizeci şi opt de pasageri. Aşa că, în schimb, am 
provocat neplăceri unei singure persoane. Care s-a întâmplat să fie 
o văduvă. O văduvă gălăgioasă. 

— Extraordinar. 

— Sau îngrozitor. 

— Ai stilul Şeherezadei, remarcă el. 

— Majoritatea ne pricepem să povestim, fu ea de acord. Suntem 
regii şi reginele umilinţei. 

— De unde ai spus că ai zburat acum? Nu-mi aduc aminte. 

— Nu am spus. 

— Bine, deci, de unde? 

Era o întrebare atât de simplă. Necesita un răspuns format dintr- 
un singur cuvânt. Două silabe. Şi totuşi putea să o spună chiar 
acum: ar fi fost ca şi cum ar fi păşit la miezul nopţii într-o cameră 
întunecată şi s-ar fi aprins nişte luminiţe. 

— Berlin, minţi Cassie. 

Era pregătită să ofere detalii despre călătorie, dacă era nevoie. 
Dacă se ajungea la asta. Dar nu fu cazul. 


— Şi încă îţi mai place slujba asta? întrebă el. 

Femeia îşi dădu capul pe spate, simțind greutatea care venea 
odată cu al patrulea păhărel. Poate pentru că minţise, simţea 
nevoia acută de a recunoaşte ceva — de a-i oferi ceva real. Nevoia 
de a mărturisi era irezistibilă. 

— Când începi atât de tânără, aşa cum am început eu — exact 
după terminarea facultăţii —, o faci de obicei pentru că fugi de ceva. 
Simţi nevoia să pleci. Să te îndepărtezi. Nu a fost o schimbare de 
carieră pentru mine. Nu a fost nicio alegere, din anumite puncte de 
vedere. A fost doar drumul spre un alt loc. 

— O evadare? 

— Ai putea spune şi aşa. 

— De unde? 

Stăteau jos acum, iar ora era unu şi un sfert. Erau aşezaţi pe 
scaune înalte, alăturate, la bar, dar stăteau întorşi unul spre 
celălalt. Ea se întinse şi-şi băgă degetele în buzunarele din faţă ale 
blugilor lui, arătându-i intenţia că vrea să facă sex. Ochii lui aveau 
acea privire încețoşată dată de beţie, care lui Cassie îi plăcea. N-ar 
fi fost surprinsă dacă şi ai ei ar fi fost puţin ciudati. 

— E un orăşel la marginea munţilor Cumberland în Kentucky 
care se numeşte Grover's Mill. Destul de demodat, nu-i aşa? 

— Cam pe unde? 

Ea clătină din cap şi toarse. 

— Şşşş, răsună vocea ei precum vântul în noapte. 

Apoi adăugă: 

— Eu sunt Şeherezada. 

El dădu din cap. 

— E un oraş mic şi liniştit, continuă femeia. Nu se întâmplă prea 
multe acolo. Imaginează-ţi o fată în clasa a şasea cu păr blond 
închis. ÎL ţine prins în coc, pentru că îşi doreşte să devină 


dansatoare şi nu face nimic cu reţinere. Nu a făcut niciodată asta, şi 
nu o va face niciodată. 

— Asta eşti tu. 

— Aşa se pare. Şi astăzi e ziua ei de naştere. Şi deşi Grover's 
Mill nu are mare lucru, are o fabrică de produse lactate care 
produce îngheţată. Îngheţată foarte bună, cel puţin aşa crede 
copilul acesta de unsprezece ani. Aşa că mama ei are o idee 
grozavă pentru ziua ei de naştere, întrucât nu-şi pot permite prea 
multe în materie de cadouri, iar ziua ei de naştere a picat fix la 
mijlocul săptămânii, aşa că nu va avea loc nicio petrecere. Desigur, 
probabil că nu ar fi avut loc nicio petrecere chiar dacă ar fi picat 
într-o vineri sau într-o sâmbătă, pentru că nu aveai cum să aduci 
copii acasă la noi în weekend, deoarece, de obicei, atunci tata se 
îmbăta zdravăn. În fine, mama se duce la fabrică şi cumpără o cutie 
mare de îngheţată cu aroma preferată a fiicei ei. 

— Cu rom şi stafide? 

— Drăguţ. Dar, nu. Compoziţie de fursecuri cu fulgi de 
ciocolată. Şi-i cumpără fiicei sale o cutie de şapte litri şi jumătate. 
Ştii câte îngheţate înseamnă asta? Şaisprezece. Se opreşte la fabrică 
în drumul de la serviciu spre casă — lucrează ca recepţioneră într-o 
fabrică înfricoşătoare de cabluri electrice dintr-un oraş-fantomă, 
uitat de lume, lângă Grover's Mill — şi cumpără o cutie de şapte 
litri de îngheţată. Ca să ştii, ziua de naştere a fetei e în septembrie 
şi era o zi foarte fierbinte în anul acela. Poţi să cauţi pe internet. 

— Te cred. 

Cassie îşi băgă degetele puţin mai adânc în buzunarele lui de la 
pantaloni, frecţionându-i uşor coapsele. 

— Aşa că mama are toată îngheţata asta într-o sacoşă, împreună 
cu alte cumpărături, în portbagajul maşinii. Şi va ajunge acasă cam 
în acelaşi timp cu soţul ei. Copilul ei de unsprezece ani e deja 


acasă, un fel de despot mic. Are o soră mai mică în vârstă de opt 
ani, dar în ziua aceea fetița a fost la întrunirea săptămânală a 
cercetaşelor care fac prăjiturele cu ciocolată. Tatăl lor o lua în 
drumul lui spre casă de la liceul unde lucra ca antrenor şi profesor 
de sport. În timp ce mama se apropia de strada pe care locuieşte 
familia, zări o maşină de poliţie. E probabil la patru sute de metri 
de casa ei. E parcată, dar are farurile aprinse. lar apoi îşi vede fiica. 

— Pe tine. 

Chiar şi cu acele două cuvinte, îl auzi cum vocea îi tresare puţin 
în timp ce ea îl gâdila prin materialul subţire al buzunarelor sale. 

— Nu, prostuţule. Copila de unsprezece ani e acasă, ai uitat? O 
vede pe cea de opt ani. Copila poartă vesta de cercetaşă cu toate 
insignele acelea colorate. Şi apoi vede Dodge-ul Colt amărât al 
soțului ei. De un albastru deschis. Un hatchback. Şi e încolăcită în 
jurul unui stâlp de telefon. Se opreşte, îngrozită complet, şi inima îi 
împietreşte. Dar, din fericire, nu e nimeni rănit. Fetiţa ei e uluită şi 
speriată, dar în mare parte bine. Are câteva vânătăi pe braţ. Şi soţul 
ei? Stă pe bancheta din spate a maşinii de poliţie. Cu cătuşe la 
mâini. Beat. Aşa că urmăreşte maşina până la secţia de poliţie şi 
foloseşte toţi banii din contul lor jalnic de mici economii, de la 
banca lor jalnică, pentru a-i plăti cauţiunea. Asta durează ceva 
timp. 

— Normal că durează. 

— Şi până să ajungă acasă cu beţivanul ăla de soţ şi cu fetița lor 
adorabilă în uniformă de cercetaşă... până să parcheze maşina pe 
alee şi să deschidă portbagajul... toată îngheţata pentru ziua de 
naştere a fetiţei mai mari se dusese. 

El întinse mâinile şi-i scoase degetele din buzunarele sale şi le 
tinu tandru în mâinile lui. 

— Cineva a furat îngheţata? La secţia de poliţie? 


— Nu. S-a topit. S-a topit şi s-a scurs din cutia de carton şi apoi 
din punga de hârtie. O parte s-a scurs în mocheta din portbagaj, iar 
restul s-a scurs sub maşină ca lichidul dintr-un globuleţ cu fulgi de 
zăpadă. 

— Doamne, ce trist! 

Ea ridică o sprânceană. Nu o întristase deloc faptul că-i 
povestise această întâmplare. Chiar o făcuse fericită. Îşi lua o piatră 
de pe inimă. Era o amintire dintr-un loc pe care nu-l văzuse 
niciodată. Se uită la celălalt barman, un bărbat tânăr cu un şir de 
cercei de argint în ureche, care stătea de partea cealaltă a lui 
Buckley. Privi reclamele luminoase în formă de bere şi luminile 
albe de deasupra tăvilor cu gheaţă, din spatele tejghelei groase de 
mahon, şi se trezi că zâmbeşte. 

— Nu, îi spuse ea. 

El îi mângâia cu blândeţe zona dintre degetul mare şi degetul 
arătător. 

— Mai trist e când vine lepuraşul de Paşte într-o zi de luni. Asta 
e mult mai rău. 

— Cum e posibil asta? 

Ea ezită. Cât putea să-şi mai plângă de milă până când le strica 
cheful amândurora? Dar apoi decise că nu-i păsa şi-i dădu înainte. 

— Iepuraşul de Paşte ajunge în ziua următoare după Paşte? Într- 
un an, bunicul meu a avut un atac de cord şi mama a trebuit să se 
ducă repede la spitalul din Louisville. A fost plecată vineri şi 
sâmbătă înainte de Paşte, apoi în Duminica Paştelui şi luni. Şi tata, 
pur şi simplu... nu a făcut faţă. Vestea bună? Cu toată ciocolata şi 
jeleurile care erau la reducere a doua zi — ştii tu, reduceri de 
cincizeci şi şaizeci şi şapte la sută —, ne-a luat mie şi surorii mele 
mult mai multe dulciuri decât ne-ar fi adus lepuraşul de Paşte 
vreodată. 


Buckley îi ridică mâinile şi îi sărută buricele degetelor. 
— Deci, spuse ea. Mergem la mine sau la tine? 


A doua zi se trezi şi văzu o fâşie din Empire State Building prin 
jaluzelele verticale de la fereastra dormitorului ei. Îl simţi pe 
Buckley lângă ea în pat şi o clipă îşi ţinu respiraţia ca să asculte. Îşi 
aduse aminte că ea fusese iniţiatorul retragerii lor la el acasă sau la 
ea, când erau în bar, văzând asta ca pe un fel de provocare: 
indiferent unde s-ar fi ajuns, voia să vadă dacă devenise un fel de 
asasin alcoolic, acum că se apropia de patruzeci de ani, care brusc 
se apuca să omoare bărbaţii cu care se culca. Fusese un fel de 
provocare proprie, o stimulare intenţionată a sufletului ei. 

Fu cuprinsă de un mic val de uşurare, care o bucură pe moment, 
când el expiră şi îl simţi mişcând. Buckley întinse un braţ spre 
şoldurile şi abdomenul ei şi o trase spre el. 

— Bună dimineaţa, murmură el. Dar nu te întoarce. Am senzaţia 
că am o respiraţie matinală groaznică. Respirație de mahmureală. 

— Probabil că şi eu, spuse ea, şi se ridică să ia nişte Advil pentru 
amândoi. 

Ştia că o priveşte. 

— Eşti frumoasă dezbrăcată, spuse el. 

— Mă bucur că spui asta. 

În oglinda de la baie, se uită la firişoarele roşii din albul ochilor 
şi la pungile de dedesubt. Nu se simțea frumoasă. Dar cel puţin 
mahmureala aceasta era o nimica toată comparativ cu cea care o 
întâmpinase în dimineaţa petrecută în Dubai. Se întrebă dacă 


Buckley ar vrea să meargă să ia brunch-ult împreună. Ea spera că 
nu. Îi plăcea de el, dar chiar nu-i era foame. De fapt, nu îi era 
niciodată prea foame. După ani de zile în care băuse atât de mult, 
era ca şi cum corpul ei îşi aştepta caloriile din alcool. Exista un 
motiv pentru care, cel mai probabil, avea să mănânce supă la 
conservă şi biscuiţi vechi la cină. 

Se gândi să-i aducă două sau trei pastile roşii, dar apoi se 
întrebă dacă semăna cu ea şi le dădea pe gât ca pe alune, sau era 
genul de persoană care urmează instrucţiunile de pe etichetă şi 
începe doar cu una. Aşa că aduse tot flaconul împreună cu un 
pahar cu apă. Deschise jaluzelele şi miji ochii spre vârful conic al 
New York Life Building, care strălucea în lumina soarelui, după 
care se băgă la loc în aşternuturi. Privi un avion cum traversează 
orizontul prin dreptul ferestrei sale, zburând spre nord înainte să o 
ia spre est către aeroportul LaGuardia. 

— Ţi-e foame? o întrebă el. 

— Nu. 

— Pari tristă. 

— Ţi-ai dat seama de asta dintr-o singură silabă? Nu. Doar că nu 
mi-e foame. 

ÎI auzi punând paharul şi flaconul cu pastile pe noptiera de pe 
partea lui. 

— Când eşti în Germania, începi vreodată ziua cu ouă în sos de 
muştar? 

— Nu. Niciodată. Şi cum de te-ai gândit tocmai la Germania în 
momentul ăsta? 

— Ai fost în Berlin ieri. 


8 Combinaţie dintre „breakfast“ (mic dejun) şi „lunch“ (prânz) (n.tr.) 


— A, da, aşa e. 

— Se pare că nu eşti fanul ouălor. 

— Nu când sunt cu muştar. 

— Sunt fierte tari. Şi sunt delicioase, insistă el. 

Apoi adăugă: 

— Îmi place apartamentul tău. 

Cassie îşi dorea să readucă la viaţă femeia care fusese noaptea 
trecută. Cea care dansa desculţă şi care-l făcuse fericit pe acest 
actor drăguţ. Cea care nu simţea repulsie faţă de ideea de a lua 
brunch-ul şi faţă de aluziile lui legate de ouă şi mâncare. Dar acea 
persoană nu exista dimineaţa. De cele mai multe ori, acea persoană 
nu exista atunci când nu era beată. Era aproape fascinant cât de 
rapid putea să dispară dorinţa ei de a nu bea: era ca stratul subţire 
de gheaţă de pe un lac din Kentucky la sfârşitul lui ianuarie, azi era 
acolo, iar a doua zi nu mai era. Şi totuşi, în adâncul ei, ştia că azi nu 
va bea. Nu mergea aşa. Îl va expedia pe Buckley la treburile sale, se 
va duce la adăpostul de animale să îngrijească pisicile depresive — 
nou-venitele care fuseseră abandonate de stăpânii lor dintr-un 
motiv sau altul şi care erau şocate că trăiesc acum într-o cuşcă, într- 
o lume gălăgioasă şi ciudată — şi apoi îşi va termina ziua la sală. 
Diseară, va sta în pat, ceasul ei biologic fiind obişnuit încă o dată 
cu ora de pe Coasta de Est a Americii. Va citi şi se va uita la 
televizor. Nu avea să vadă pe nimeni. Va fi bine. Mai stătea aici 
până marţi. Apoi, cu un echipaj plin de străini — nici măcar Megan 
şi Shane nu vor fi în acel avion —, avea să zboare spre Italia. Rutele 
de august pe care le ceruse erau Roma şi Istanbul. Amândouă erau 
zboruri directe de la aeroportul JFK. Fără Dubai. 

— Pot să-ţi spun ceva? întrebă ea. 

Trebuia să-l sperie ca să-l alunge şi să poate să-şi vadă de restul 
zilei şi, cel mai important, de restul vieții. 


— Sigur. Dar asta sună de rău augur. O să fie la fel de trist ca 
întâmplarea cu îngheţata topită? 

— Nu. Poate. Nu sunt sigură. Încă nu ştiu ce am de gând să-ţi 
spun. 

— Wow. Mi s-a părut că ai ceva în minte. De obicei, când cineva 
începe cu „Pot să-ţi spun ceva?”, are în gând ceva destul de 
concret. 

Cassie stătea încă pe o parte. Îşi ridică genunchii la piept şi-şi 
împreună mâinile sub pernă ca şi cum s-ar fi rugat. 

— Mă gândeam la ziua de azi şi la ce am de gând să fac în după- 
amiaza asta. Cel mai important lucru e că o să merg la adăpostul 
de animale. Ador adăpostul. Merg acolo când sunt acasă pentru că 
mama nu m-a lăsat să am animale de companie când eram mică, şi 
acum am reuşit să aleg o carieră din cauza căreia călătoresc prea 
mult ca să am un animal — cel puţin nu cu o conştiinţă curată. 

Cu o secundă în urmă, el se ridicase în fund ca să înghită pastila 
de Advil şi să bea apă. Cassie îşi imagină că dacă s-ar întoarce, 
poate l-ar vedea uitându-se la ea. Poate că ar sta sprijinit într-un 
cot, privind în jos spre ea. 

— De fapt, am avut un animal când eram mică. Foarte mică. Am 
avut un câine. Părinţii mei îl luaseră înainte să mă nasc eu. Cu 
câţiva ani înainte. Dar când aveam cinci ani, tata a dat peste el cu 
maşina. Câinele era bătrân şi dormea în iarba de lângă alee, iar tata 
era atât de beat când s-a întors acasă în acea după-amiază, încât a 
ratat aleea asfaltată şi, practic, a trecut peste el cu maşina. Nu doar 
că l-a lovit. L-a strivit. Aşa că după asta n-am mai avut niciodată 
animale de companie. Mama s-a temut că vor păţi ceva. 

Cassie îşi aduse aminte de certurile părinţilor ei legate de 
animalele de companie — de pisici şi câini. Ea şi sora ei plângeau, 
iar tatăl ei le ţinea partea prin cuvinte bolborosite. Şi dădea greş. 


Oare tatăl ei se simţise înjosit? Emasculat? Prepunea asta acum. 
Mama ei spusese odată că dacă tatăl lor se lasă de băutură, or să se 
gândească să cumpere o pisică sau un câine, dar asta nu avea să se 
întâmple niciodată, mai ales după ce fusese prins conducând sub 
influența băuturilor alcoolice sau după ce fusese dat afară de la 
liceu din postul de antrenor. (Spre surprinderea tuturor, încă i s-a 
mai permis să predea educaţie fizică. Copil fiind, ea simţise doar 
nedreptatea edictului mamei sale. Era ca şi cum ea şi sora ei erau 
pedepsite pentru comportamentul greşit al tatălui lor.) 

— Mi se pare foarte frumos că te duci la adăpost în ziua ta 
liberă, spuse Buckley. 

— Cred că fac asta pentru mine. 

— Şi pentru animale. 

— Ar trebui să mă îmbrac, zise ea. 

— Ăsta e un indiciu? 

— Da. 

— M-am prins. Ştii, dacă vrei să plec, sunt şi căi mai uşoare 
decât să scoţi la iveală o amintire groaznică despre un câine mort. 
Sunt destul de rezonabil, crede-mă. 

Ea nu se întoarse spre el. 

— A, se pare că nu aleg niciodată calea uşoară. 

— Nu? 

— Nu. 

Apoi adăugă: 

— Şi sunt sigură că şi tu trebuie să ajungi undeva. Nu-i aşa? 

ÎI simţi cum îşi dă picioarele jos din pat. Se aşteptă să se ridice. 
Dar nu se ridică. Stătu acolo câteva clipe lungi şi apoi vorbi cu o 
voce domoală: 


— Asta ca să ştii, de obicei nu fac asta. Nu fac sex cu străini când 
sunt în turneu sau joc într-o piesă în alt stat, şi nu fac asta nici când 
sunt acasă, aici, în oraş. 

Ea oftă. 

— Eu, da. 

— Bine, dintre toate lucrurile pe care mi le-ai spus în ultimele 
douăsprezece ore, sau câte or fi fost, cred că ăsta este cel mai trist. 

Acestea fiind zise, se ridică, în sfârşit, în picioare. Îşi strânse 
hainele de pe podea, de lângă şifonierul ei, corpul lui fiind suplu şi 
bine făcut. ÎI auzi cum intră în baie să-şi dea cu apă pe faţă înainte 
să plece acasă, dar ea îşi ţinu în continuare mâinile sub pernă, 
genunchii strânşi la piept şi încercă să stea acolo cât mai nemişcată 
şi mai tăcută, ca un cadavru. 


lar noaptea, plânsese. Încerca să se convingă că plânsese din 
cauza pisicilor. Mereu îi ajungeau la suflet. Pisicile în trei culori în 
vârstă de treisprezece ani, care trăiseră împreună cu stăpâna toată 
viaţa lor, aruncate pentru că aceasta avea un iubit nou şi el insista 
că era alergic la pisici. Motanul dur, portocaliu închis, care fusese 
abandonat pentru că familia se muta. Probabil cântărea nouă 
kilograme, era tot numai muşchi, iar acum nu mai voia să-şi ridice 
capul şi să iasă din cuşcă. Erau pisici negre şi foarte slabe venite de 
la o persoană care strângea pisici, una cu o ureche aproape lipsă 
din cauza unei lupte, toate pline de purici şi căpuşe atunci când 
ajunseseră la adăpost. 

Se simţea prea deprimată ca să mai meargă la sală. În schimb, se 
duse la o librărie şi cercetă rafturile cu literatură de ficţiune, 
oprindu-se la rândurile cu cărţi de Cehov, Puşkin şi Tolstoi. Se 


gândi la o colecţie de Turgheniev, pentru că Alex îl menţionase şi 
ea nu îi cunoştea operele, dar singura carte care se găsea în 
magazin era Tati şi fii, şi acel gen de relaţie nu o atrăgea prea mult 
în după-amiaza aceasta. În cele din urmă, cumpără o carte mică 
scrisă de Tolstoi (mică având în vedere că era scrisă de Tolstoi, dar 
care tot avea aproape patru sute de pagini), pentru că prima 
poveste din ea se numea Fericiți până la adânci bătrâneți. Bănui că 
titlul era cel mai probabil ironic, dar tot mai avea speranțe. 

În schimb, acasă descoperi că acea carte fusese probabil cea mai 
proastă alegere pe care ar fi putut s-o facă (ceea ce poate că n-ar fi 
trebuit s-o surprindă, având în vedere că era predispusă la alegeri 
proaste). Cel puţin prima poveste începea prost, având în vedere 
trecutul ei propriu. Chiar pe prima pagină, povestitorul, o femeie 
în vârstă de şaptesprezece ani pe care o chema Maga, vorbeşte 
despre cum jeleşte moartea mamei ei. Cassie fusese şi ea 
adolescentă când murise mama ei. Maşa avea şi ea o soră mai mică. 
Cassie nu putu să treacă de pagina a patra înainte să lase cartea jos 
şi să-şi treacă o perie peste haine, ca să scape de părul de pisică. 
Dar nu se schimbă. Şi nici nu bău în noaptea aceea. Nici măcar un 
strop. 

Aşa că era încă îmbrăcată, trează şi tristă când primi un apel de 
la un tip care se prezentă ca fiind Derek Mayes. Nu putea să-şi 
aducă aminte de faţa lui şi presupuse că era vreun iubit sau unul 
de pe Tinder care nu-şi dăduse seama sau nu înţelegea că ea nu 
voia să-l mai vadă şi să se confrunte cu ceea ce făcuseră, dar nu 
voise să-i rănească sentimentele. 

— Sunt de la sindicat, explică el, pe un ton sacadat, cu o urmă 
de accent newyorkez. 

Îi spuse că încă doi membri din echipajul însoțitor care fusese în 
cursa spre Dubai îl contactaseră şi că deja se întâlnise cu unul din 


ei: Megan Briscoe. El, la rândul său, sunase la FBI, şi era clar că 
trebuia să se întâlnească şi cu ea şi să afle cât mai repede ce se 
întâmplase între ea şi pasagerul de pe locul 2C. 

— Vreau să ştiu ce s-a întâmplat între voi doi în timpul zborului 
şi ce s-a întâmplat, de fapt, în Dubai, spuse el. 

Şi atunci auzi brusc un ţiuit în ureche, picioarele începură să-i 
tremure şi se întrebă dacă asta — asta, faptul că se trezise lângă 
cadavrul rece şi nemişcat al lui Alex Sokolov — era delimitarea 
dintre înainte şi după. Acesta, se gândi ea cu o certitudine 
groaznică, chiar ar putea fi momentul de care-şi va aduce aminte 
mai târziu că fusese punctul de plecare pentru toate. 


Partea a doua 
ARDETŢI HÂRTIILE COPIATIVE 


BIROUL FEDERAL DE INVESTIGAŢII 


FD-302 (redactat): MEGAN BRISCOE, ÎNSOŢITOARE DE 
ZBOR 


Data: 28 iulie 2018 


MEGAN BRISCOE, data naşterii --/-/- --, NSS 4-- — -- --, număr 
de telefon (--) -- — — —, a fost interogată de agenţii speciali 
identificați corespunzător ANNE McCONNELL şi BRUCE 
ZIMMERUSKI pe AEROPORTUL INTERNAŢIONAL JFK, 
imediat după aterizarea în SUA. 


McCONNELL a realizat interogatoriul; ZIMMERUSKI a luat 
aceste notițe. 


După ce i-a fost comunicată natura acestui interogatoriu, 
BRISCOE a oferit următoarele informaţii. 


BRISCOE a spus că lucrează pentru această companie aeriană de 
douăzeci şi patru de ani. Înainte de asta, a lucrat ca prestator de 
servicii pentru hotelurile DOVER STAR din Washington, D.C., 
Baltimore, MD, şi Pittsburgh, PA. 


BRISCOE a declarat că a intrat foarte puţin în contact cu 
ALEXANDER SOKOLOV în timpul cursei cu numărul 4094: de 
acesta s-a ocupat însoţitoarea de zbor CASSANDRA BOWDEN. 
BRISCOE a considerat că BOWDEN şi SOKOLOV au flirtat, dar 
a zis că BOWDEN „întotdeauna a fost genul care flirtează 
puţin”. A mai văzut-o pe BOWDEN flirtând şi cu alţi pasageri în 
timpul altor zboruri. BRISCOE a explicat că ea şi BOWDEN sunt 
prietene şi că uneori îşi potrivesc programele astfel încât să fie 
pe aceleaşi rute ca să poată zbura împreună. Deşi acum locuieşte 
în Virginia, baza ei rămâne aeroportul JFK. 


A spus că nu ştie ce ar fi putut să discute BOWDEN şi 
SOKOLOV. 


Când a fost întrebată dacă ea şi BOWDEN s-au văzut în Dubai, a 
zis că nu, nu s-au văzut. A declarat că au fost treisprezece 
membri ai echipajului în acea cursă şi că s-au despărţit în 
grupuri diferite, ceea ce era ceva normal. Ea a mers să ia cina la 
un restaurant japonez cu JADA MORRIS şi SHANE HEBERT. 


Nu a explicat de ce nu a luat cina cu prietena sa, CASSANDRA 
BOWDEN. 


Capitolul şapte 


Mama Elenei a avut întotdeauna câini rasa corgi. În prezent 
avea trei, dintre care unul era puiul celor doi câini pe care îi 
avusese când divorțase de tatăl Elenei. Animalele veniseră 
împreună cu un bibelou de argint antic, în forma domurilor care 
decorau Biserica Sf. Vasile din Moscova sau Biserica Mântuirii 
Noastre de pe strada Sângelui Vărsat din St. Petersburg. Data 
dinaintea Primului Război Mondial şi, aşadar, dinaintea revoluţiei. 
Potrivit vânzătorului de antichităţi, poate că aparținuse cândva 
dinastiei Romanov. (Elena presupusese că mințea, şi mama ei 
probabil că fusese de aceeaşi părere. Dar asta n-o împiedicase 
niciodată pe mama ei să le spună oamenilor că bibeloul se aflase 
cândva în Palatul de Iarnă.) Unghiile labelor câinilor făceau 
zgomot pe podelele de parchet când alergau spre ea, traversând 


apartamentul grandios din apropierea Kremlinului. Dacă mama ei 
stătea jos, câinii se ridicau în două labe şi-şi puneau labele din faţă 
în poala ei, exact aşa cum îi învățase ea: momentul ei de doamnă 
cu câini în poală, dar jucat cu exagerarea specifică unui oligarh. 

Animalele călătoreau cu ea cu avionul pe care îl cumpărase 
după divorţ. Avea hamuri de siguranţă special create pentru ei 
pentru aceste zboruri. Centurile erau îmbrăcate cu aceeaşi blană de 
nurcă ce decora şi centurile de siguranţă cu influenţe Art Deco ale 
fotoliilor din aeronavele Manhattanului, pe care le crease pentru 
oameni. 

Mama ei nu se recăsătorise niciodată. Şi nici tatăl ei. Uneori, 
Elena îşi vedea mama în paginile cu bârfe sau despre vipuri, 
îmbrăcată cu o rochie de seară, cu o cascadă de bijuterii atârnându- 
i la urechi şi la gât, alături de vreun baron al fărădelegilor din 
Moscova. Uneori, vedea o poză cu ea pe rețelele de socializare, pe 
care cineva i-o făcuse la Teatrul Balşoi sau la grădina botanică. 

Ştia că unul dintre prietenii tatălui ei sugerase să fie otrăviţi 
câinii după divorţ. Acum, acel gentleman asista guvernul sirian în 
Damasc; îl ajutase pe Assad să şterpelească gaz sarin în 2013, când 
consilierii internaţionali distrugeau restul stocurilor. Dar tatăl ei 
refuzase să omoare animalele. Spre deosebire de unii dintre 
prietenii săi — care Elena presupunea acum că erau şi unii dintre ai 
ei —, tatăl ei nu era de acord cu uciderea intenţionată sau 
măcelărirea noncombatanţilor. 

Elena moştenise această trăsătură de la el, credea ea. Cu 
siguranţă, acesta era unul dintre motivele pentru care însoţitoarea 
de zbor era încă în viaţă. Într-un fel, mama ei avea un instinct de 
criminal mult mai puternic decât tatăl ei. Primul exemplu? 
Despăgubirile în urma divorţului. Fusese nemiloasă. 


lar mama ei îşi dăduse seama încă de la început că fiica sa era 
fata lui tati — deşi asta probabil că era inevitabil, având în vedere 
lipsa de interes a femeii faţă de copila sa. Sau poate că acesta fusese 
planul în tot acest timp. Mama ei o vizitase numai o dată, atunci 
când era adolescentă şi locuia în Elveţia, şi nu venise niciodată în 
Boston când Elena studia acolo la facultate. Adevărul era că Elena 
nu-şi mai văzuse mama de câţiva ani şi chiar nu-i era dor de ea. 
Era destul de sigură că nici mamei ei nu-i era dor de ea. 

Se uită din nou în jos la ziarul moscovit pe care-l deschisese cu 
câteva minute în urmă. Din nou violenţă în Doneţk. Cursul rublei 
se schimba încontinuu. O dronă americană atacase Yemenul. Ştia 
că această ultimă ştire avea să-i atragă atenţia lui Viktor: America 
rămânea singura ţară din lume care reuşise să transforme drona 
într-o armă. Era printre motivele pentru care ruşii erau atât de 
invidioşi în mod patologic şi spionii militarii erau obsedaţi de 
programul american. De asta Viktor petrecea atât de mult timp cu 
producătorul de drone din Emiratele Arabe Unite. ISIS folosea 
drone de jucărie ca dispozitive explozibile improvizate. Cum ar fi o 
dronă invizibilă sau o dronă cu reacţie cu încărcătură chimică? 

Îşi termină ceaiul şi îşi aduse aminte de samovarul tatălui său. 
Era un obiect rar, de bronz, care aparținuse cândva străbunicii ei. 
Cumva, familia reuşise să-l păstreze în ciuda revoluţiei şi a 
războiului mondial. În timpul perioadelor lui Stalin, Malenkov şi 
Hruşciov. Acum era la mama ei. Fireşte. Cumva, mama ei reuşise 
să pună mâna şi pe el, samovarul pe care nici bolşevicii, nici 
naziştii nu reuşiseră să-l ia din mâinile Orlovilor. 


Capitolul opt 


Cassie se întâlni cu reprezentantul sindicatului, ca să ia micul 
dejun, la un local de la intersecţia străzilor 26» şi 34. Derek Mayes 
avea sprâncene stufoase cu fire de păr albe, ce-i stăteau peste 
ochelarii de vedere cu ramă de baga, şi o faţă care începea să se 
lase. Era chel aproape de tot şi puloverul lui din bumbac avea pete 
de praf negru de oraş, dar albastrul se potrivea cu ochii săi. 
Verigheta era groasă, ca şi degetele sale. Cassie aprecie că avea 
aproape şaptezeci de ani. 

— M-am uitat peste istoricul tău, anunţă el. 

Mânca omletă, cartofi prăjiţi şi bacon. Ea avea în faţă un bol cu 
ovăz, pentru că nu prea îi era foame şi anxietatea o făcea să se 
simtă rău. 

— Ai fost în cursa lui Hugo Fournier. Scandalos. 

— Presupun că da. 

— Frate, unii dintre voi aveaţi probleme mari atunci. Să puneţi 
un tip mort în baie? Aţi enervat-o rău pe văduva lui. Şi, 
Dumnezeule, ce coşmar de PR pentru compania aeriană! Pentru 
sindicat. Îţi mai aduci aminte de The Tonight Show? Emisiunea lui 
Conan? De New York Post? Îmi aduc aminte de toate glumele pe 
care le inventaseră: doamna cu căruţul. Saltea aeriană. Brioşă în 
aer. Parcă ar fi fost iar anul 1967 şi eraţi numai „stewardese” — de 
parcă n-ar fi existat însoțitori de zbor bărbați. 

— Termenii feminini ţin toţi de gen. Cei masculini sunt umilitori 
într-un mod diferit. Mulţi includ cuvântul „băiat”. 

El dădu din cap. 

— Băiatul cu băuturi. Băiatul cu căruciorul. 

— În fine, eu chiar n-am avut nimic de-a face cu decizia luată în 
legătură cu cadavrul. 


— Ştiu. Ne-am fi întâlnit atunci dacă ar fi fost aşa. Dar pe atunci 
am avut susţinerea acelui şef de echipaj şi totul a ieşit bine. Şi nu a 
fost o infracţiune. 

— Cum e acum. 

— Mda. Cum e acum. Cel puţin asta cred. E atât de tipic FBI- 
ului. Atât de tipic. Nu sună la sindicat, nu-ţi spun să-ţi iei un 
avocat. E strigător la cer. Dacă aveau de gând să se întâlnească cu 
echipajul, ar fi trebuit să ne anunţe ca să ne asigurăm că era cineva 
cu voi când vă interogau. 

— O să vă întâlniți cu fiecare angajat care a fost în acel avion? 

— A, da, răspunse el, aproape râzând din cauza certitudinii. 
Uite, fiecare persoană pe care a întâlnit-o tipul ăla în ultimele zile e 
o persoană de interes acum. Cineva din Dubai sau din America o 
să vrea să vorbească cu fiecare valet, ospătăriţă şi portar şi, da, cu 
fiecare însoțitor de zbor în parte. Cu absolut fiecare. Bineînţeles, eu 
pentru tine, Megan şi Jada îmi fac griji, de fapt. Voi trei. 

— Şi asta pentru că... 

— Pentru că aţi fost cele care s-au ocupat de clasa întâi şi cele 
care aţi intrat în contact direct cu Sokolov. 

— Şi aţi zis că v-au sunat amândouă? 

— Bineînţeles ca da. Ar fi trebuit să mă suni şi tu, spuse el, şi 
Cassie se simţi mustrată. 

— Locuiţi în oraş? întrebă ea. 

După asta, se întrebă dacă ar fi trebuit să-şi ceară scuze faţă de el 
pentru că nu contactase sindicatul sâmbătă. Dar fusese atât de 
uşurată după ce Frank Hammond de la FBI nu o întrebase ce 
făcuse ea în Dubai, încât nu-i trecuse prin cap să-i contacteze. 
Fusese oarecum într-o stare de şoc, având impresia că reuşise să se 
ferească de un glonţ. 

Mayes dădu din cap în timp ce mestecă. Apoi zise: 


— Stau cam la zece cvartale la sud de aici. Eu şi soţia ne-am 
gândit mereu că ne vom muta din Long Island când vom avea 
copii, dar n-am făcut-o niciodată, aşa că am rămas aici. Şi ne place 
cartierul. Sunt mulţi puşti studenţi la Universitatea din New York 
în zonă. Ne fac să ne simţim mai tineri. 

— Şi mie îmi place zona aceea. Mai ales în septembrie când 
sosesc bobocii. Sunt atât de tineri. 

El zâmbi. 

— Şi sunt din ce în ce mai tineri de la an la an. 

— Deci ce a spus Megan? Sau Jada? 

Parcă încerca să meargă prin întuneric. Până acum, ea şi Derek 
discutaseră despre drumul ei până la compania aeriană, dar cel 
mai revelator lucru pe care i-l mărturisise fusese că terminase 
Universitatea Kentucky cu ajutorul unei burse şi a unei slujbe la 
centrala telefonică a facultăţii. Ea se ocupase de consolă, o 
antichitate în secolul douăzeci şi unu, de la miezul nopţii până la 
opt dimineaţa, două nopţi pe săptămână. Nu suna aproape nimeni 
niciodată. Mai mult alerta paznicii campusului când unii studenţi 
rămâneau pe dinafară sau când femeilor le era teamă să meargă 
singure în camere. Mai mult scria referate şi-şi făcea griji pentru 
sora ei mai mică şi orfelinatul în care Rosemary avea să locuiască 
până când va termina liceul. Pe atunci, Cassie nu bea alcool. I se 
păru ceva ironic, având în vedere că mulţi colegi de-ai săi trăiau 
numai cu bere la butoi şi vin la cutie. 

Bărbatul se şterse la gură cu şerveţelul şi apoi se şterse şi pe 
degete. 

— Au zis că abia dacă au schimbat două vorbe cu el. Doar bună 
ziua şi la revedere. Jada crede că s-ar putea să-i fi dus coşul cu 
pâine cam pe la jumătatea prânzului şi să-l fi întrebat dacă vrea o 
chiflă. Poate că-i dăduse ziarul şi-l întrebase dacă îl voia pe cel 


englezesc sau pe cel franțuzesc. Dar amândouă au zis — când le-am 
întrebat — că tu ai vorbit mult cu el. 

— De ce le-aţi întrebat asta? 

— Pentru că trebuia să ştiu cine s-a ocupat de tipul ăla şi cine a 
vorbit cu el, dacă nu ele. Şi amândouă au zis că tu ai fost. Jada a 
susținut că te-a ţinut ceva de vorbă. 

Cassie nu zise nimic. Era recunoscătoare că Jada îi spusese că 
Alex o ţinuse de vorbă, implicaţia fiind că el îi acordase mai multă 
atenţie ei, decât ea lui. Adevărul era undeva la mijloc. Dar totuşi se 
întrebă: acesta era momentul în care ar trebui să mărturisească? Să- 
i spună reprezentantului sindicatului că avea nevoie de un avocat 
şi de ajutorul sindicatului? Să-i spună că exista o femeie, pe nume 
Miranda, pe lumea asta, care probabil că ar fi avut ceva de-a face 
cu fondul de investiţii al lui Alex, şi pe care o văzuse în 
apartamentul lui Alex de la hotelul Royal Phoenician în acea 
noapte? 

Dar lăsă momentul să treacă, aşa cum făcuse cu fiecare ocazie 
încă de la început. Derek Mayes voia s-o ajute, dar ea se îndoia că 
ar exista vreun tip de privilegiu avocat-client între ei doi care ar 
putea să reziste în faţa unei curţi judecătoreşti. Orice i-ar fi spus, s- 
ar fi întors apoi ca s-o bântuie. 

— Le-am spus celor de la FBI tot ce ştiu după ce am aterizat, zise 
ea cu fermitate. Ştiu că nu a fost mare lucru. Dar a fost doar un 
pasager într-un zbor ca oricare altul. 

— Da şi nu. 

Ea aşteptă. Trebui să se controleze ca să nu se lase pe spătar şi 
să-şi încrucişeze braţele la piept. Chelneriţa îi reumplu ceaşca cu 
cafea, iar Mayes îşi turnă şi ultimele picături de lapte din vasul 
micuţ în cană. 

— Ce înseamnă asta? întrebă ea. 


— Da, pentru tine a fost doar un pasager într-un zbor ca oricare 
altul, rosti el cu atenţie, şi o clipă Cassie începu să se relaxeze. 

Felul în care vorbise sugera că nimeni nu ştia nimic despre 
faptul că ea ar fi fost implicată în povestea acestui bărbat. 

— Dar nu cred că a fost un simplu manager de fonduri de 
investiţii. Ieri a fost o zi mai agitată decât mi-ar plăcea mie să fie o 
duminică de vară. Cred că FBl-ul o să vrea să vorbească din nou cu 
tine. 

— Cu mine sau cu tot echipajul de la clasa întâi? întrebă ea. 

Îşi auzi tremurul din voce. I se uscase gâtul. 

— Cu tot echipajul de la clasa întâi. 

— FBl-ul v-a spus asta? 

— Da. 

— De ce? 

— Nu ştiu. N-au vrut să-mi spună. 

Bărbatul se aplecă în faţă într-un mod conspiraţional. 

— Uite, tu ai petrecut cel mai mult timp cu tipul ăla în avion. 
Ăsta e adevărul. 

— Şi? 

— Fl a făcut parte din secţiunea ta la clasa întâi. Tu ai fost cea 
care l-a servit. Nu mă înţelege greşit, celelalte însoţitoare de zbor 
nu vor să te bage pe tine în bucluc. Dar atât Megan, cât şi Jada au 
zis că voi doi aţi pălăvrăgit de fiecare dată când îi aduceai un pahar 
cu vin sau îi reumpleai ceaşca cu cafea. Ai petrecut mult mai mult 
timp cu pasagerul de la 2C decât cu, nu ştiu, pasagerul de la 4C 
spre exemplu. 

— Asta nu e adevărat. 

— Nu aţi pălăvrăgit? 

— Nu. 

El ridică din umeri. 


— Uite, chiar dacă ar fi adevărat, de ce să fie asta o problemă? 

— Am fost politicoasă cu el. 

— Vorbesc serios, Cassie. Chiar dacă ai fi flirtat cu el, de ce ar fi 
fost asta o problemă? 

— Pentru că aş fi dat dovadă de neprofesionalism. 

El chicoti, dar era maliţios. 

— Da, însoțitorii de zbor nu flirtează niciodată cu pasagerii, şi 
nici cu piloţii. Niciodată. 

Îşi dădu ochii peste cap. 

— Ştii cât de mare e rata divorțurilor la cei cu profesia ta. Cred 
că de asta însoțitorii de zbor şi piloţii ajung să se căsătorească... 
unii cu alţii. Sunteţi plecaţi de acasă tot timpul, flirtaţi tot timpul, 
staţi prin hoteluri tot timpul. Şi... 

— Şi ce? 

— Şi nu vă înțelege nimeni în afară de cei care sunt la fel ca voi. 
Nu înţelege nimeni ciudățenia acestui stil de viață. Nimeni 
altcineva nu ar putea înțelege. 

Ea oftă. 

— E inevitabil să ajungem să ne mai şi căsătorim. Asta doar 
pentru că lucrăm împreună. Sunt sigură că oamenii care lucrează 
în domeniul publicităţii se căsătoresc cu oameni care lucrează în 
domeniul publicităţii, şi avocaţii se căsătoresc cu avocaţi. În toate 
profesiile există relaţii de dragoste. 

— Da, dar nu lucraţi cu toţii împreună. Asta e chestia. Aproape 
că nu ai niciodată aceeaşi oameni în echipaj. Adică tu şi Megan 
cereți aceleaşi rute, şi cred că şi ea şi Shane cer aceleaşi rute. Dar au 
mai fost zece alţi însoțitori de zbor în acel avion către Dubai, şi 
şapte dintre voi nu v-aţi văzut niciodată înainte de călătoria 
JFK Dubai şi probabil că nu vă veţi mai vedea niciodată. Sau dacă 
da, se va întâmpla peste câţiva ani. Şi asta nu e valabil doar pentru 


însoțitorii de zbor. Dacă-i mai punem la socoteală şi pe oamenii din 
carlingă... Când vei mai zbura cu vreunul dintre aceşti piloţi? Peste 
un an? Doi? Zece? Nu, Cassie, îmi pare rău: nu lucraţi împreună. 

— Unde încercaţi să ajungeţi? Am crezut că vreţi să mă ajutați. 

— Asta vreau. Şi de asta trebuie să fiu sigur că acest om, 
Sokolov, nu ţi-a spus ceva important sau nu ai aflat nimic despre el 
ce ar trebui să povesteşti unui avocat sau poate celor de la FBI. 

— Nu. 

— Pentru că până acum FBl-ul a aflat că ai flirtat cu el. Şi până 
acum, ei ştiu că nu ai luat cina în Dubai cu niciunul dintre ceilalţi 
membri ai echipajului, inclusiv prietena ta Megan. Dacă eu ştiu 
asta din nişte conversații scurte, ei o ştiu din interogatorii. 

— De ce contează acest lucru? 

— Poate că nu contează. Dar pentru orice eventualitate: ai ceva 
să-mi spui ceva despre noaptea acea din Dubai? 

— M-am culcat. 

— În hotelul companiei aeriene? 

— Da! 

— Ai ieşit undeva să mănânci? 

— Nu, răspunse ea, întrebându-se în clipa când silaba îi ieşi pe 
buze dacă vorbise prea repede. 

Sigur fuseseră martori în restaurant. Dar ştia şi că următoarea 
lui întrebare avea să fie despre room service. 

— Deci ai comandat mâncare în cameră? 

— Nu. 

— Nu ai mâncat? 

— Nu m-am simţit prea bine. Am mâncat nişte alune din 
minibar. Apoi am adormit. 

Nu credea că aşa ceva ar fi putut fi verificat. Cât de bine putea 
să monitorizeze hotelul starea minibarurilor? 


— Deci nu ai ieşit? 

— A spus cineva că am ieşit? 

— Mie nu. 

— Bine atunci. 

— Dar potrivit declaraţiilor a două angajate ale companiei 
aeriene care au fost la aceeaşi clasă cu tine, ai flirtat cu Alex 
Sokolov. Şi apoi se pare că nu ai fost cu nimeni din echipajul de 
zbor în acea noapte. Cu nimeni. Pur şi simplu, ai dispărut... 

— În camera mea de hotel! se răsti ea, întrerupându-l. 

Văzu peste umărul lui Mayes că vorbise prea tare, pentru că doi 
bărbaţi mai în vârstă care luau micul dejun la masa de alături se 
întorseseră, capetele lor rotindu-se ca cele ale bufniţelor. 

Mayes îşi desfăcu mâinile, ridică palmele în sus şi se lăsă pe 
spate. 

— Am priceput, zise el. Am priceput. Dar din ce credem noi, 
FBl-ul o să vorbească cu pasagerii care au stat lângă Sokolov în 
acea noapte, şi e posibil ca unul sau mai mulți să menţioneze că tu 
şi bărbatul acela aţi fost prietenoşi unul cu celălalt. Încă nu ştiu 
dacă Sokolov provenea dintr-o familie bogată sau cu relaţii bune, 
sau dacă nu era ceea se susținea el că e. Nu ştiu ce făcea, de fapt, în 
Dubai. Poate chiar era o întâlnire cu nişte investitori. Dar povestea 
asta are picioare, aşa că vreau să fiu sigur că o să faci trei lucruri. 
Bine? 

— Bine. Spuneţi-mi. 

Spera că minciunile şi frica ei să fie interpretate greşit, ca o 
ofensare. 

— Vreau să-ţi iei un avocat. 

— Nu-mi permit un avocat! izbucni ea, deşi îşi amintea foarte 
bine cum jurase în apartamentul de hotel din Dubai că îşi va găsi 
unul dacă se va întoarce în America. Abia dacă-mi permit 


apartamentul unde stau. Ştiţi cât câştig. Sunt falită. Cu toţii suntem 
faliti. Avem nevoie de mai mulţi bani decât avem. 

— La fel ca toată lumea, aşa că relaxează-te. Pot să te ajut să-ţi 
găseşti un avocat pe care să ţi-l poţi permite. Nu e mare lucru. Cu 
asta ne ocupăm noi. 

— Nu spun da — pentru că nu înţeleg de ce am nevoie de unul —, 
dar ce altceva? 

— În al doilea rând, vreau să mă ţii la curent cu tot ce se petrece. 
Din nou, asta ca să te putem ajuta. 

— În regulă. 

— Şi în al treilea rând, vreau să mă anunti în secunda în care te 
sună un reporter. 

Nu-şi imaginase că ar putea fi contactată de un reporter. Dar îşi 
dădu seama că fusese naivă. Normal că ar putea să se întâmple 
asta, mai ales dacă Sokolov provenea dintr-o familie sus-pusă sau 
nu era tocmai managerul unui fond de investiţii. 

— Sigur, pot să fac toate astea, fu ea de acord. 

Şi probabil, din cauza imaginii care îi apăru în minte cu un 
reporter care-i vâră o cameră de filmat în faţă sau a faptului că în 
apropiere de masa lor stătea o persoană care citea ziarul New York 
Post, Cassie adăugă: 

— Şi dacă aveţi numele unui avocat, mi-ar prinde bine. Ieftin, 
dar bun. Dar spuneţi-mi ceva. 

— la zi. 

— Dacă Sokolov nu era un fel de manager financiar, atunci ce 
era? Un spion? 

— Avea o slujbă care implica multe călătorii. Asta e o acoperire 
bună pentru multe lucruri. 

— Ăsta e un da? Ar fi putut să fie spion american? 


— Sau rus. Sau german. Sau israelian. Sau sud-african. Nu ştiu. 
Poate că era un fel de intermediar sau curier. 

Se gândi la cartea pe care o cumpărase ieri. 

— Avea acest lucru în ADN-ul său de rus, măcar puţin. 

Când pronunţă cuvântul ADN, simţi din nou nişte săgeți de 
îndoială şi de frică: din cauza rujului ei. Rujul pe care îl pierduse 
undeva în Dubai; rujul pe care era posibil să-l fi uitat în camera 
511. Îşi imagină cum un criminalist îl ridică de pe podeaua camerei 
de hotel cu nişte cleşti şi-l aruncă într-o pungă de plastic 
transparentă. Acela era pistolul fumegând. 

Şi mai era ceva: un balsam de buze. Un balsam de buze cu sigla 
companiei ei aeriene. Sigur, era ceva universal, dar îi plăcea şi-l 
folosea. Avea miros de nucă de cocos. Când îşi golise geanta 
înainte s-o arunce în Dubai, nu-l văzuse nici acolo. Uneori, înainte 
să-şi dea cu ruj, îşi hidrata buzele cu acel balsam. Făcuse asta şi în 
camera 511? Exista un balsam de buze pe undeva în acea cameră 
care să fi avut atât sigla companiei aeriene la care lucra, cât şi 
ADN-ul ei? 

— Poate că e chiar atât de simplu, spuse Derek, referindu-se la 
Sokolov. Poate că e de la FSB. 

— Nu ştiu ce e asta. 

— Înainte era KGB. Serviciul Federal de Securitate al Federaţiei 
Ruse. Contraspionaj. Chestii de spioni. Adesea, chestii de spioni 
foarte murdare. 

— Dar tot mi s-a părut groaznic de american mie, îi spuse ea, 
sperând că Mayes nu-i auzise micul tremur din voce. 

— Asta nu înseamnă nimic. Dacă eşti sub acoperire, trebuie să 
pari american. Dar ce ştiu eu? Ar putea la fel de bine să fie de la 
CIA. Sau poate că era un escroc nenorocit care vindea arme. Sau 
fete. Sau droguri. Ştii, orice o fi făcut el, probabil că nu avea nicio 


legătură cu spionajul. Zic şi eu, poate că nu era ceea ce susținea, 
judecând după modul în care a fost omorât. 

— Parcă un ofiţer de poliţie din Dubai a zis că a fost un jaf, nu? 

— Nua fost un jaf. 

— Serios? 

— Nu a fost furat nimic. 

— De unde ştiţi asta? 

Bărbatul ridică din umeri. 

— Am întrebat. Am întrebat-o pe agenta FBI care a interogat-o 
pe Megan. Femeia n-a vrut să-mi zică mare lucru, dar a zis că nu s- 
a furat nimic. Cel puţin asta cred ei. Portofelul lui, ceasul, cardurile 
de credit, erau toate acolo, potrivit şefului FBI din Emiratele Arabe 
Unite. Calculatorul, de asemenea. La fel şi servieta. 

Lui Cassie îi venea să-şi dea una, pentru că nu-i trecuse prin cap 
să fure portofelul şi ceasul de mână al lui Sokolov şi să le arunce în 
acelaşi coş de gunoi din Dubai în care aruncase buretele, săpunul şi 
cioburile de la sticla de Stolichnaya. Nu-i trecuse prin cap să 
sugereze că moartea bietului om fusese provocată de un jaf. Dar 
apoi îşi aduse aminte de o expresie care a tot fost dezbătută în 
facultate, în timpul cursului de filozofie: nu poţi demonstra ceva 
negativ. În cele din urmă, clasa întreagă decisese că poţi. Dar 
expresia îi rămăsese întipărită în minte. 

— Ei bine, dacă a fost furat ceva, nu s-ar afla în camera de hotel, 
şi nu aţi şti că a dispărut, propuse ea. 

— Sunt de acord. Sunt sigur că autorităţile din Dubai, atât ale 
noastre, cât şi ale lor, vor inventaria cât se poate de bine lucrurile 
lui Sokolov. Sunt sigur că discută cu toţi de la hotel. Sunt sigur că 
discută cu toţi cei care ar fi trebuit să fie la şedinţă cu el — asta în 
cazul în care chiar a existat o şedinţă. În orice caz, mie mi se pare 


destul de clar: nu a fost un jaf de hotel care s-a sfârşit cu o crimă. 
Asta a fost o execuţie. 

Cuvântul plutea în aer. Ea privi în jos la resturile de ouă moi şi 
firimiturile de pâine prăjită din farfuria reprezentantului 
sindicatului. Probabil că Mayes avea dreptate, aproape sigur avea 
dreptate. Ea îşi amintise de zeci de ori cât de uşor i-ar fi fost 
ucigaşului să-i reteze şi ei gâtul. Şi totuşi persoana aceea nu făcuse 
asta. Îi cruțase viața. Dar nu va reuşi niciodată să-şi şteargă din 
amintiri imaginea acelui cadavru în pat, atât de rece şi de nemişcat. 
Nu va uita niciodată tot acel sânge. 

— Cassie? 

Ea ridică privirea. 

— Mi s-a părut că te-am pierdut, zise Mayes. Chiar voiam să 
pocnesc din degete. Ştii tu, să te trezesc din transă. 

— Îmi cer scuze. 

— Eşti bine? 

— Da. Sunt bine. 

El se lăsă pe spătar şi zâmbi. Îşi încrucişă braţele la piept. 

— Nu sunt sigur dacă eşti bine, răspunse el. Dar ştii ceva? 

Ea aşteptă. 

— Am o presimţire că un biet tip mort pe care l-ai întâlnit o dată 
într-un avion e cea mai mică problemă a ta. 

— Cred că ar trebui să mă simt insultată. 

— Nu e vorba de asta. Vorbesc în calitate de om bătrân care şi-a 
dorit să fie tată şi nu a fost niciodată. 

Bărbatul ridică nota de plată pe care o lăsase chelnerița pe masă 
- Cassie se întrebă, când se întâmplase asta, pentru că nu-şi aducea 
aminte s-o fi văzut pe chelneriţă întorcându-se la masa lor — şi-l 
privi pe Mayes îndreptându-se spre casier ca să plătească. 


În acea noapte, singură în apartamentul ei, Cassie deschisese 
sticla de Chianti şi se jucase cu vinul, rotindu-l într-un pahar pictat 
de mână. Făcea parte dintr-un set pe care Rosemary i-l făcuse 
cadou cu mulţi ani în urmă, înainte să-şi dea seama că probabil n- 
ar trebui să-şi încurajeze sora mai mare să bea. Paharele aveau 
orhidee albe care se ridicau de la bază şi până la buză, petalele 
având un aer erotic şi luxuriant. În timp ce-şi bea prima 
înghiţitură, telefonul bâzâi scurt şi observă că a primit un mesaj de 
la Buckley. O întreba ce mai face. Apoi spunea că regreta faptul că 
petrecuseră atât de puţin timp împreună, înainte ca el să plece 
duminică dimineaţa, şi spera că avea s-o revadă când se va 
întoarce în New York. Ea nu răspunse, dar nici nu-i şterse mesajul. 
De obicei asta ar fi făcut. De obicei, când agăța un tip într-un bar, 
exista un spaţiu gol în memoria ei — de o oră, două, sau chiar zece — 
despre care nu voia să mai audă la o a doua întâlnire. 

Poate că nu ştersese mesajul de data aceasta, se gândi ea, pentru 
că deşi se îmbătase cu Buckley, nu accelerase atunci când atinsese 
viteza unu de beţie şi nu dăduse în amnezie cu o putere explozivă. 
Aşa că mâine poate avea să-i răspundă la mesaj. Sau poate că nu. 
Probabil nu. Dar păstră mesajul în telefon şi-şi spuse că asta sugera 
o evoluţie, o imposibilitate presupusă la vârsta a doua când, în 
teorie, nimeni nu se mai schimba. Se gândi că era frumos din 
partea lui să sugereze că se despărţiseră prea rapid duminică 
dimineaţa. De fapt, ea se despărțise prea rapid de el. 

Ironia amneziei la băutură era următoarea: trebuia să ai o 
toleranţă la alcool spectaculoasă ca să nu-ţi mai aduci aminte 
lucruri. Amatorii picau laţi cu mult timp înainte ca hipocampusul — 
acele straturi din materia cenuşie în care se creează amintirile — să 


adoarmă. Ea era profesionistă. Pierderile parţiale de memorie 
aveau loc atunci când nivelul de alcool din sânge atingea magicul 
02; pierderile totale de memorie se întâmplau când duceai 
numărul la un 0,3 impresionant, de necontestat. În timp ce nivelul 
pentru condus sub influenţă era doar o fracţie a acestor numere: 
0,08. 

Se gândi s-o sune pe Paula, una dintre prietenele ei care 
întotdeauna putea să ţină pasul cu ea la băutură, indiferent dacă 
era vorba de vin, tequila sau lichiorul Drambuie. Paula avea o 
preferinţă ciudată faţă de Drambuie: se datora vremii când se 
îmbăta cu cocktailul MacKinnon al tatălui ei, prin clasa a noua şi a 
zecea. Când Cassie era cu Paula, plictiseala dispărea şi parcă 
amândouă plonjau din cer. Pentru femeile şi bărbaţii din jurul lor, 
totul părea un haos — vorbeau prea mult, dansau prea agresiv, se 
certau cu o chelneriţă sau un barman din cauza muzicii sau pentru 
că ploua afară — dar erau sufletul petrecerii, nu-i aşa? Probabil că 
da. Şi totuşi, în momentele ei de luciditate de a doua zi, se întreba 
dacă nu cumva ele absorbeau toată energia din încăpere. 

Motiv pentru care avea şi prietene ca Gillian. Gillian bea, dar ca 
o persoană rezonabilă. Nu se îmbăta, aşa că Gillian era cea care-i 
lua geanta lui Cassie la sfârşitul serii, când o lăsa agățată pe 
spătarul vreunui scaun, sau cea care-i spunea tipului ciudat şi 
agresiv cu tatuaje pe faţă să o lase în pace Cassie. 

Dar, până la urmă, nu sună pe nimeni şi nu dădu mesaj 
nimănui. Nu în noaptea aceasta. În schimb, deschise laptopul pe 
blatul din bucătărie şi stătu în faţa lui în timp ce-şi bău vinul. 
Venise timpul să afle tot ce putea despre americanul mort în 
Dubai. Venise timpul s-o caute pe Miranda. Decise să înceapă cu 
rețelele de socializare. Acolo putea să citească despre Alex Sokolov 


şi poate să o descopere pe Miranda printre urmăritorii sau prietenii 
lui. 

Alex menţionase că avea conturi pe Facebook, Twitter şi 
Instagram, deşi spusese că le folosea rar. Cassie descoperi imediat 
că dispăruseră, asta dacă existaseră vreodată. Nu-l găsi nici pe 
LinkedIn şi nici pe Tinder. Presupuse că familia lui îi ştersese 
paginile, dar se gândise şi dacă Derek Mayes ar putea avea 
dreptate şi Sokolov fusese, într-adevăr, spion. În acest caz, probabil 
vreo agenţie guvernamentală (una a noastră sau una a lor, se gândi 
ea sumbră) făcuse ca paginile să dispară. 

Din păcate, asta însemna şi că nu putea să caute printre prietenii 
lui de pe Facebook şi nici printre urmăritorii de pe Twitter. Trebuia 
să sape mai adânc. Aşa că schimbă tactica şi începu să caute pe 
diverse site-uri de călătorii şi ştiri, ca să găsească articole despre 
crimă. Erau destule, deşi niciunul nu era mai lung şi doar 
confirmau ceea ce-i spusese el despre familia lui: era singur la 
părinţi. lar aceştia locuiau în Virginia. Era prezentată slujba lui de 
manager al unui fond de investiţii. Ce era cel mai ciudat la aceste 
articole? Niciunul nu menţiona o angajată a companiei Unisphere 
sau o investitoare pe nume Miranda, care să fi declarat că văzuse o 
femeie în apartamentul lui Alex înainte ca acesta să fie executat. 

Îşi aduse aminte că el îi spusese în treacăt că pe mama lui o 
chema Harper, iar Cassie reuşi să-i găsească imediat pagina de 
Facebook. Pe jumătate se aşteptase să vadă o poză cu Alex şi o 
postare disperat de tristă scrisă în memoria lui, postarea unei 
mame pentru fiul ei. Dar nu exista aşa ceva. 

Harper Sokolov nu mai postase nimic de o săptămână, de când 
pusese o poză cu ea, soţul ei şi încă un cuplu, îmbrăcaţi cu toții în 
haine albe de tenis pe terasa unui club de ţară. Arăta împlinită şi 
atletică, şi-i stătea bine în rochia scurtă, Cassie îl văzu pe Alex în 


zâmbetul ei. O căută pe Miranda în lista de prieteni ai femeii, deşi 
nu credea că o va găsi acolo: dacă Alex o întâlnea pentru prima 
dată în acea noapte în Dubai, de ce să o ştie mama lui? Dar trebuia 
să verifice. Aşa cum era de aşteptat, nu exista nicio Miranda în lista 
de prieteni a lui Harper. 

Mai departe, Cassie intră pe site-ul Unisphere şi tastă cuvântul 
„Miranda” în bara de căutare. Nu apăru nimic. Compania era prea 
mare ca să aibă publicată o listă cu angajaţii. Dar era totuşi o listă 
cu birourile din toată lumea, şi deşi nu aveau site-uri individuale, 
exista o listă cu numere de telefon. Aruncă o privire ceasului de pe 
cuptor şi îşi dădu seama că, deşi erau cu opt ore înainte ca fus orar, 
sigur nu era nimeni la biroul din Dubai. Dar putea să sune mai 
târziu şi să întrebe de Miranda. Să vadă ce se întâmplă. 

Îşi umplu paharul a treia oară şi puse cartea de vizită a lui 
Mayes chiar lângă cea a lui Frank Hammond, pe frigider. 
Mâzgălise pe ea numărul de telefon al avocatei recomandate de el, 
o femeie cu un nume melodios, Ani Mouradian. Nu o contactase 
niciun reporter. FBl-ul nu o contactase din nou. Încercă să se 
convingă că Derek Mayes se înşelase şi nu va mai fi contactată de 
FBI niciodată şi nici nu va fi nevoie s-o sune pe Ani Mouradian. 
Dar se gândi că ar trebui să fie beată criţă ca să creadă asta, aşa că 
umplu cada ca să se spele şi-şi luă sticla, paharul şi telefonul în 
baie. Nu avea niciun motiv să rămână trează: era singură şi nu se 
mai atinsese de alcool din primele ore ale acelei dimineţi de 
duminică. Trecuseră patruzeci şi două de ore. Aproape două zile. 

Când se băgă în spuma din cadă, închise ochii şi încercă să se 
piardă în acea baie — să-şi curețe mintea era mai important decât 
să-şi curețe corpul în noaptea aceasta — dar era imposibil. Se tot 
gândi la Alex şi se întrebă ce s-ar fi putut întâmpla dacă ar fi sunat 
la recepţia hotelului. Dar ştia. Cel puţin credea că ştie. Toată lumea 


ar fi crezut că îl omorâse pe bietul om -— ceea ce, trebuia să 
recunoască, ar fi fost foarte greu de negat — şi ar fi ajuns la 
închisoare, în Dubai. Ar fi ajuns să cunoască o persoană de la 
ambasadă foarte bine, probabil din spatele gratiilor. 

Observă că oja de pe unghii semăna cu Chiantiul şi că începuse 
să se cojească. Va trebui să-şi facă manichiura mâine. Avionul spre 
Roma nu pleca decât la ora şapte seara, aşa că putea să doarmă 
până târziu, să se ducă la sală şi apoi la salon. Simplu ca bună ziua. 

Se întinse şi-şi lăsă paharul de vin jos pe podea, lângă cadă, şi-şi 
luă telefonul. Se hotărî să caute pe Twitter articole noi despre 
Sokolov, să vadă dacă îi scăpase ceva, şi trecu peste cele care deja 
fuseseră publicate cu o zi în urmă şi pe care le citise mai devreme 
în bucătărie. Dar apoi văzu un tweet de la o agenţie de ştiri din 
Dubai, care fusese postat cu doar câteva secunde în urmă. Apăsă 
pe link şi imediat simţi cum i se face rău, ca şi cum s-ar fi aflat într- 
un avion ce cădea de la trei mii de metri. Iat-o. Apărea de două ori 
chiar. Erau două poze cu ea. Era greu de recunoscut — cel puţin nu 
din prima, pentru că pozele erau neclare, făcute de camerele de 
supraveghere ale hotelului din Dubai, şi pentru că în ambele poze 
purta ochelari de soare şi eşarfa pe care o cumpărase de la aeroport 
când aterizaseră. În prima, era în holul de la intrare, întâlnindu-se 
cu Sokolov înainte să meargă să ia cina; erau aproape de intrare şi-l 
ţinea de braţ. Zâmbea; amândoi zâmbeau. În a doua, era singură, 
ieşind din hotel a doua zi. De data aceasta, ţinea maxilarul 
încordat. Probabil că eşarfa îi făcuse pe anchetatori să o remarce a 
doua oară. 

Ochelarii de soare erau destul de comuni, de la firma Ray-Ban — 
cu rame negre clasice. 

Dar eşarfa? Era deosebită. Avea un arabesc în roşu şi albastru, 
cu un mănunchi mare de onduleuri şi palmete în centru, iar de-a 


lungul celor patru laturi altele la fel, dar mai mici. De asemenea, 
avea şi un număr de ciucuri mici şi roşii. Imaginile erau în alb şi 
negru, dar modelul era viu. 

Fusese cu Megan şi Jada când o cumpărase. O purtase când se 
întorsese la hotelul companiei aeriene. O purtase în maşină vineri 
dimineaţă, şi o văzuse tot echipajul. 

Articolul spunea că femeia nu era considerată suspectă, dar era 
căutată pentru a fi interogată. Nu era suspectă? Ridicol. Bineînţeles 
că era. Aceea era o poză cu ea şi Sokolov la hotel noaptea, iar 
cealaltă o poză cu ea când pleca de la hotel singură a doua zi 
dimineaţa. 

Duse mâna aproape disperată spre pahar şi, în graba ei, în timp 
ce-l trecu din mâna stângă în mâna dreaptă, reuşi să-l lovească de 
suportul de porțelan pentru săpun, încastrat în faianța de pe 
perete, spărgând paharul şi vărsând tot vinul în apă. Bulele de 
săpun dispăruseră de mult, aşa că acum privi, complet nemişcată, 
cum vinul roşu se împrăştie şi apoi se disipă, lăsând apa şi 
cioburile de sticlă — dintre care o parte aterizaseră pe coapsa ei, o 
parte pe abdomen şi unele se duseseră la fund, unde le putea simţi 
ca pe nişte ace sau ca pe nisipul aspru -— într-o nuanţă de roz 
deschis, aproape liniştitoare. 

Numai când începu să strângă cu grijă cioburile de pe corpul 
său observă două tăieturi mari pe mână. 


Capitolul nouă 


Elena urmărea şase marinari americani râzând şi hoinărind pe 
trotuar, în dreptul ferestrei lui Viktor de la etajul cinci — ultimul 


etaj — din clădirea mică de birouri, şi îşi dădu imediat seama că se 
pierduseră. În cartierul acesta din Dubai se aflau un templu Sikh, o 
biserică ortodoxă coptă, o parohie ortodoxă greacă şi centrul 
evanghelic. Erau şi cabinete stomatologice, şi birouri de contabili. 
Nu erau magazine de aur şi bijuterii sau de electronice, de care 
erau atraşi de obicei marinarii la nord de port, spre Mina Jebel Ali. 
Grupul de nave de luptă trebuia să sosească mâine, aşa că 
poimâine oraşul avea să fie plin de marinari, atât bărbaţi, cât şi 
femei. 

Se întoarse cu spatele la fereastră şi se sprijini de bufetul scund. 
Biroul lui Viktor era un amalgam de obiecte din secolele al 
nouăsprezecelea şi al douăzeci şi unulea. Pe pereţi erau lambriuri 
de lemn închis la culoare, iar pe o măsuţă era o tavă de argint cu 
pahare de coniac din cristal şi cu blazon, şoimul cu două capete, 
dar era şi un panou rabatabil pentru conferinţe video şi un 
calculator cu ecran tactil, pe un birou confecţionat din crom şi lemn 
de nuc. 

— Nu era acolo. Am curăţat toată camera, îi spuse lui, sperând 
că nu suna ca şi cum era în defensivă. 

Ea doar prezenta faptele. Din păcate, situaţia nu arăta prea bine 
şi era posibil să scape complet de sub control. Întotdeauna ai o 
viziune mai clară când priveşti în perspectivă, dar Elena ştia acum 
că făcuse o greşeală extraordinară. Ar fi fost groaznic, dar poate că 
ar fi trebuit s-o omoare pe însoţitoarea de zbor care era cu Alex 
atunci când avusese ocazia — când intrase în cameră şi descoperise 
că Alex adusese cu el o mică dulceaţă de la compania aeriană. Dacă 
ar fi vrut, ar fi putut să facă să pară că fusese o crimă plus 
sinucidere. O crimă pasională. Ar fi putut să lase cuțitul acolo. 


Dar Elena nu făcuse asta, deoarece această însoţitoare de zbor 
nu era genul ei de joc. Ea nu omora martorii. Nu omora oameni 
nevinovați. 

lar Viktor era furios acum. Cunoştea acea privire. Semăna cu 
tatăl ei, în momentele când simţea că cineva dăduse greş: nu tuna 
şi fulgera, nu-şi vărsa oful şi nu făcea scandal. El clocotea. Era mult 
mai tulburător aşa. Dar implicaţiile pentru persoana care o dăduse- 
n bară? Erau la fel de mortale. 

— A, te cred. Te cred că ai curăţat camera. Dar pozele de pe site- 
urile de ştiri sunt clare. Le-ai văzut şi tu, Elena. Femeia aceea a fost 
sigur la hotel dimineaţa şi purta aceleaşi haine de noaptea trecută, 
îi aduse aminte Viktor. Alex nu ţi-a zis că are companie când te-a 
sunat? 

— Nu. Nu m-aş fi dus în camera lui dacă aş fi ştiut asta. 

Viktor se gândi puţin la asta. 

— O mai fi făcut asta în trecut? 

— Dacă da, mie nu mi-a zis nimeni. Nu a fost niciodată 
momeală într-o capcană. 

— Asta aşa e. 

Îi auzi pe marinarii de pe stradă râzând puţin prea tare. Dacă 
mecanismul de închidere al ferestrei nu ar fi fost atât de complicat, 
l-ar fi deschis şi le-ar fi arătat direcţia spre magazinele pe care le 
căutau. 

— Uite, aproape că am rezolvat. Chiar am făcut asta. Dar nu am 
vrut să risc un scandal. N-am vrut să risc să fac zgomot. Doi 
oameni? Cine ştie ce ar fi putut merge prost? Femeia a zis că se va 
întoarce la ea în hotel pentru că avea cursă a doua zi, aşa că am 
decis să o aştept să plece. 

— Şi apoi te-ai întors în apartamentul lui Alex, murmură Viktor. 

— Da. 


El oftă şi ea simţi un val de nelinişte. Deveni şi mai puternic 
când el spuse: 

— E evident că ar fi fost mai bine să-ţi asumi riscul, Elena. Dacă 
era atât de beat cum ai susţinut tu, cine ştie ce i-a spus. Cine ştie ce 
a aflat. 

— Nu cred că trebuie să ne facem griji, încercă ea să-l liniştească, 
dar îi simţea dezaprobarea. 

Ştia că o încurcase rău. 

— Ba îmi fac griji. Şi sincer să fiu... 

Făcu o pauză, permiţând momentului să devină mai 
ameninţător, în timp ce se prefăcea că-şi caută cuvintele potrivite. 

— „sunt contrariat de faptul că nu mi-ai spus, încă de la 
început, că a fost cineva cu el. 

— Ar fi trebuit să-ţi spun, recunoscu ea. Ştiu. 

— Da. Ar fi trebuit. 

— Îmi pare rău. 

— Deci ce ai aflat? Când te-ai întors în camera lui de hotel? 
întrebă el. 

— Alex era deja adormit în pat. Se stinsese ca o lumânare. 
Apartamentul arăta mai rău faţă de cum arăta când trecusem eu pe 
acolo cu o seară înainte. Ambele camere. Era multă mizerie. El sau 
femeia aia idioată au reuşit să spargă sticla de votcă pe care o 
adusesem eu, şi unul dintre paharele hotelului. 

— Asta s-a întâmplat după ce ai plecat tu. 

— Exact. 

— Dar sigur nu a fost prezentă când te-ai ocupat de domnul 
Sokolov. 

— Sunt sigură de asta. 

— Deci se pare că, într-adevăr, s-a întors în camera lui după 
aceea şi l-a găsit mort, concluzionă Viktor. 


— Dar nu a sunat la recepţie şi nici la ambasadă. Pur şi simplu, 
a... ce a făcut? A găsit cadavrul şi nu a făcut nimic? A petrecut 
noaptea cu un cadavru? 

El îi aruncă un zâmbet într-o parte, întunecat, dar nu spuse 
nimic. 

— Apartamentul era destul de mare, îi explică ea, dar ştia că se 
agăța puțin disperată de ceva ca să nu se scufunde în nisipuri 
mişcătoare. Poate că doar s-a întors în camera de zi. Poate că a uitat 
ceva în camera de zi şi nici nu s-a uitat în dormitor. 

Viktor îşi strânse braţele la piept dezaprobator şi se lăsă pe 
spătarul scaunului. 

— Doar nu crezi asta. Camerele de supraveghere sugerează că a 
fost acolo toată noaptea. Ştia că era mort. A văzut cadavrul. 

— În acest caz, o fi posibil să creadă că l-a omorât chiar ea? 
întrebă Elena, gândind cu voce tare. 

— Of, haide. 

— Vorbesc serios. Însoţitoarea asta de zbor mi s-a părut genul 
de petrecăreaţă înrăită. Îmi aducea aminte de Chandelier. 

— Presupun că ăsta e un club în care te poţi droga? 

— E un cântec pop. Îl cântă Sia. Nu aş fi surprinsă că are 
probleme serioase cu memoria atunci când bea. 

EI îşi împreună degetele. 

— Cred că e posibil. 

— Deci poate că o să fie în favoarea noastră. N-ar trebui să le ia 
mult timp poliţiştilor să-şi dea seama că a fost în cameră cu Alex şi 
o vor acuza pe ea. Am impresia că femeia aia e o catastrofă şi că îi 
lipseşte simţul realităţii. 

— Poate. Dar e complicat. Am vorbit cu avocatul nostru de aici. 

Ea aşteptă. 


— Alex nu era cetăţean al Emiratelor Arabe Unite, continuă el. 
Era american. Va fi nevoie de multă muncă pentru a o aduce pe 
această femeie înapoi în Dubai şi pentru a fi supusă unui proces, 
iar autorităţile de aici nu sunt foarte interesate de acest caz. 

Afară, unul dintre marinari ţipă ceva din cauza frustrării 
cauzate de faptul că se rătăcise, iar telefonul nu-i era de niciun 
ajutor. Elena îşi dădu seama că şi ei băuseră. Cum se face că ruşii se 
aleseseră cu reputaţia de beţivani? 

— Există vreo şansă să fie judecată în SUA? 

— Numai dacă cineva crede că moartea lui Alex a fost un act de 
terorism, răspunse el, apoi pufni. Îţi poţi închipui aşa ceva? O 
stewardesă teroristă? 

— Însoţitoare de zbor, îl corectă ea din reflex. 

Urmă o pauză lungă şi apoi el ridică o sprânceană. 

— Însoţitoare de zbor, repetă el, în cele din urmă. 

— Nimeni nu o să vadă moartea lui ca pe un act de terorism, 
spuse ea. Nimeni nu o să o considere pe această însoţitoare de zbor 
ca fiind o teroristă. 

— Sunt de acord. Dar e în regulă. Adevărul e că un proces nu va 
fi în beneficiul nimănui. Nu al nostru. Nu al lor. Şi, sincer vorbind, 
Elena, nu al tău. 

— Înţeleg. 

Nu mai putea suporta zarva de afară. Jură că după ce se va 
termina întâlnirea asta, va coborî imediat şi le va spune marinarilor 
încotro s-o ia. 

— Nu sunt sigur că înţelegi. Problema este, aşa cum ai precizat 
foarte clar atunci când l-ai văzut pe Sokolov, că era beat. Mangă. 
Sunt sigur că raportul toxicologic va confirma acest lucru. 
Dumnezeu ştie ce o fi povestit. Cred că trebuie să mergem mai 


departe şi să presupunem că a spus ceva — că i-a spus ei ceva. Tu 
însăţi ai spus că e o beţivă iresponsabilă. 

Elena ştia că urma asta, dar tot avea inima grea. 

— Femeia asta are familie? întrebă ea. 

— Dintr-odată ai conştiinţă, Elena Orlov? 

— Vreau doar să înţeleg cu ce avem de-a face, spuse ea. 

— Nu. Nu are copii şi nici soţ. Nici măcar un fost soţ. Ar trebui 
să-ți fie foarte uşor să rezolvi treaba asta. Ar trebui să aibă un 
accident. Un accident îngrozitor, neprevăzut, dar extrem de realist. 

— Eu chiar... 

— Tu chiar ce? 

— Chiar mă simt prost. Nu a greşit cu nimic. E doar o beţivană 
jalnică, ce a ajuns în pat cu bărbatul greşit, în noaptea greşită. 

— E periculoasă, îi aminti Viktor. 

— Poate. 

— Poate? Ar fi trebuit să te ocupi de amândoi când i-ai găsit 
împreună. Ştii asta. Ştii că aşa ar fi trebuit. Şi pe lângă asta... 

— Pe lângă asta ce? 

— Te-a văzut, Elena. Te-a văzut. Fii realistă: una dintre voi 
trebuie să moară. 

Bărbatul ridică din umeri. 

— Cred că tu alegi. 


Capitolul zece 


Tăieturile arătau mult mai rău decât erau de fapt, se gândi 
Cassie. Apoi decise că nu avea nevoie de copci. În cele din urmă, 
stând dezbrăcată în dreptul chiuvetei din baie, trezită din beţie de 
pozele cu ea pe care le văzuse pe telefon, îşi tamponă cu un 
prosopel umed fiecare rană până când sângerarea încetini. Apoi 


presă câteva discuri demachiante pe răni şi le prinse cu nişte bandă 
adezivă pe care o înfăşură în jurul mâinii stângi, de parcă ar fi fost 
o mumie. Arăta ca un copil de grădiniţă care încercase să acorde 
primul ajutor. Mâine-dimineaţă va cumpăra nişte leucoplast. 

Îşi puse cămaşa de noapte şi încercă să se convingă că restul 
echipajului nu căuta articole despre Alex Sokolov la fel ca ea, aşa 
că poate nu vor vedea niciodată pozele cu ea la hotelul Royal 
Phoenician din Dubai. Dar nu reuşi să se convingă de acest lucru. 
Bineînţeles că îl căutau şi ei pe Google: fusese în zborul lor. Fusese 
la clasa la care servise ea, Megan şi Jade. Se întinse în pat aşteptând 
ca luminile Empire State Building — turnul era alb în noaptea 
aceasta — să strălucească. 

În cele din urmă, cineva din echipaj va vedea pozele. Fără 
îndoială, până acum, pozele neclare fuseseră trimise şi celor de la 
sediul FBI din SUA şi era inevitabil ca, în cele din urmă, 
anchetatorii să încerce să afle dacă femeia de lângă el fusese în 
avion. Mai întâi vor trece în revistă prietenii, cunoştinţele, clienţii şi 
angajaţii de la hotel, dar apoi vor reveni asupra zborului cu 
avionul. Lângă cine stătuse? Pe cine văzuse? Vor întreba echipajul 
(Aveau s-o întrebe pe ea!) dacă recunoşteau persoana care mergea 
alături de bărbatul mort. Ce avea s-o dea de gol până la urmă, 
eşarfa? Ochelarii de soare? Forma tăioasă a nasului ei acvilin? 

De dimineaţă se hotărâse să-l sune pe Derek Mayes ca să-i 
spună că, într-adevăr, avea nevoie de avocata pe care o chema Ani. 
Îi va telefona, dar nu strica dacă o suna şi Derek. Se pare că nu va 
mai sta să-şi facă manichiura. Va cumpăra leucoplast şi-şi va face 
rost de un avocat. Venise timpul. 


Dimineaţă, sună la biroul Unisphere din Dubai. Era ora şapte 
dimineaţa la New York, deci ora trei după-amiaza în Dubai. În 
mintea ei, văzu holurile hotelurilor şi coridoarele din aeroporturi 
unde se foloseau ceasuri antice pentru a afişa ora în, de exemplu, 
Tokio, Moscova şi LA. Planul ei, deşi unul nu prea grozav, era să 
afle mai întâi dacă femeia aceea era, de fapt, angajată acolo. Dacă 
da, Cassie va cere să stea de vorbă cu ea, susținând că e o 
expatriată din America, care se gândeşte să-şi mute nişte 
proprietăţi la compania Unisphere şi că doreşte o programare. 

Angajata ori va fi de acord să se întâlnească cu ea, dacă e un fel 
de manager financiar, ori o va direcţiona spre persoana potrivită, 
dacă nu este. Cassie plănuia să se prezinte cu numele Jane Brown, 
deoarece căutase când era mică numele familiei ei într-o carte de 
telefoane din Kentucky, dorind să-l vadă scris pe hârtie, şi văzuse 
coloane întregi cu Brown. 

Recepţionera vorbea o engleză fără nicio urmă de accent, iar 
Cassie ceru să vorbească cu Miranda. 

— Miranda, rosti femeia prelung, aşteptându-se să-i fie oferit şi 
numele de familie. 

Dar Cassie nu făcu asta. Va aştepta. Aşa că recepţionera 
continuă: 

— Care este numele de familie al Mirandei, vă rog? 

— Sinceră să fiu, nu sunt sigură. Ne-am întâlnit la o petrecere 
weekendul trecut. 

— Acesta e un sediu mic. Nu cred că avem nicio Miranda aici, 
continuă femeia. E posibil să lucreze pentru altă firmă? 

— Da, fu de acord Cassie, şi apoi închise cât de repede putu. 


În timp ce Ani Mouradian o conduse de pe hol până într-o sală 
de şedinţe, Cassie se miră cum naiba crezuse Derek Mayes că ea îşi 
poate permite o astfel de avocată. Biroul se afla la etajul din mijloc 
al Seagram Building, o clădire emblematică din zona Park Avenue 
între 52» şi 53- Avenue. Nu era sigură dacă să râdă sau să plângă. O 
parte din ea vedea locaţia firmei la care lucra Ani ca pe încă o mică 
glumă oribilă pe care i-o făcea universul: să o trimită pe fiica unui 
beţiv, care recunoștea, la rândul ei, că bea prea mult, într-o clădire 
botezată după un renumit producător de băuturi alcoolice. 

Zona recepţiei nu avea deloc geamuri, dar canapelele erau moi 
şi adânci, iar lambriurile erau din lemn de mahon, care şi-ar fi avut 
locul într-o bibliotecă englezească sau un club universitar. Aproape 
că-şi vedea reflexia în suprafaţa dată cu lac. Dar firma ocupa colţul 
de nord-vest al clădirii, aşa că majoritatea birourilor care se 
întindeau de-a lungul pereţilor exteriori erau scăldate în lumina 
dimineţii. 

— Câţi oameni lucrează aici? o întrebă ea pe Ani. 

— Nu suntem o firmă prea mare. Cred că dacă pun la socoteală 
juriştii şi asistenții, suntem în jur de şaizeci. 

— Ştii că eu sunt doar însoţitoare de zbor. 

— Ce vrei să spui cu asta? 

— Probabil nu-mi permit să te plătesc. Nu ştiu la ce s-a gândit 
Derek. 

— Toată lumea crede că viaţa ta este plină de farmec, spuse 
avocata, conducând-o într-o cameră mică de conferinţe. 

Închise uşa în urma ei. Masa era rotundă şi modernă, şi nu ar fi 
avut loc mai mult de patru oameni. Pereţii aveau rafturi albe pline 
cu cărţi de drept. 

— Nu este chiar aşa. Derek Mayes este unchiul meu. Te rog, ia 
loc. 


Cassie se aşeză. Ani ocupă locul de lângă ea. Cassie ghici că Ani 
era cu zece ani mai tânără decât ea. Totuşi, era uşurată pentru că se 
gândi că o persoană tânără câştigă mai puţin pe oră; dar în acelaşi 
timp era neliniştită deoarece simţea că are nevoie de tot ajutorul şi 
de toată experienţa pe care putea să le obţină. Ştia că prefera piloţii 
mai în vârstă în defavoarea celor mai tineri. Un pilot nou era la fel 
de competent ca unul cu experiență dacă zborul era liniştit. Dar 
când ceva mergea extrem de prost — atunci când motoarele 
încetineau când traversai o furtună de zăpadă sau când gâştele îţi 
înfundau motoarele la decolare —, aveai nevoie de toată experiența 
posibilă. Toţi cei care zburau cu avionul ştiau că motivul pentru 
care cursa US Airways 1549 aterizase cu bine în râul Hudson, într- 
o după-amiază de ianuarie din anul 2009, fusese faptul că pilotul 
Sully Sullenberger era un fost pilot militar cu sânge-rece, care mai 
avea puţin şi îndeplinea cincizeci şi opt de ani când o coliziune cu 
nişte păsări îi distrusese ambele motoare ale Airbusului. Tipul avea 
păr cărunt. Avea ani şi ani (şi ani) de zbor în spate. 

— Eşti sigură că nu doreşti cafea? întrebă Ani. 

— Sunt sigură. Recepţionera mi-a oferit, dar nu vreau. 

— Ce ai păţit la mână? 

— Am scăpat un pahar. Nu e mare lucru. 

Ani zâmbi misterios, iar Cassie nu putu să-i citească nimic pe 
față. Nu o credea? Avocata avea păr negru, care-i cădea peste 
umeri, ochi negri şi sprâncene negre şi foarte subţiri. Era suplă — 
aproape slabă — şi purta un costum gri impecabil. Bluza ei avea o 
nuanţă subtilă de roz. 

— Deci, spuse ea după câteva secunde, ne ocupăm cu multe 
lucruri aici. Unii dintre noi sunt specializaţi în dreptul 
muncitoresc. Dreptul muncii, negocierea colectivă. 


— Aveţi nişte condiţii destul de bune pentru nişte avocaţi ai 
sindicatului. 

Ea chicoti. 

— Ce te face să crezi că reprezentăm sindicatul? 

— Păi, unchiul tău. 

— Te tachinez doar, o întrerupse Ani. Dar, da, firma câştigă 
sume importante de bani reprezentând sindicatul Fortune 500. O 
parte din timp lucrez pentru o companie de petrol. De asemenea, 
apărăm inculpaţii şi în cazuri de infracţiuni, mai ales fraude. Din 
câte am înţeles, unchiul meu crede că ai nevoie de puţin ajutor. 

Cassie se întrebă cât de mult ştia, de fapt, unchiul femeii. Avea o 
presimţire că acesta bănuia mai multe decât lăsase să se înţeleagă 
la micul dejun. 

— Da. 

— Continuă. 

— Sunt curioasă: de care dintre cunoştinţele tale crede el că am 
nevoie? 

Avocata clătină din cap. 

— N-am idee. Unchiul meu împarte cărţile mele de vizită la fel 
cum împarte lepuraşul de Paşte jeleuri. Eu sunt fiica pe care nu a 
avut-o niciodată. Tu m-ai sunat în dimineaţa aceasta. Să începem 
cu asta. 

Cassie aruncă o privire spre fâşiile de leucoplast de pe mâna 
stângă. Avea cinci fâşii puse peste două tăieturi. O făceau să pară 
demnă de milă sau stupidă. 

— Probabil crezi că am un litigiu de muncă cu compania 
aeriană. 

— Nu cred nimic. 

— Unchiul tău ţi-a povestit despre FBI? 


— A zis că agenţii s-au întâlnit cu echipajul după un zbor în care 
ai fost şi tu. Asta e tot. 

Cassie se uită la cărţile care erau dincolo de umărul lui Ani. 
Erau frumoase, cu coperţile îmbrăcate în piele de culoarea şeii de 
călărie şi litere aurii precum epoleţii unui general. Înăuntrul lor ştia 
că erau pagini şi pagini care puteau înlocui pastilele cu melatonină 
pe care le lua ocazional când se lupta cu diferenţele de fus orar. În 
spatele ei, de ambele părţi ale uşii, se auzea o conversaţie 
îndepărtată, care părea că se aude de foarte departe. Auzi ceea ce 
crezu că era un copiator. Se gândi la cele două fotografii cu ea care 
circulau în mediul online şi se gândi încă o dată la cadavrul lui 
Sokolov din pat. Îl văzu din locul în care se prăbuşise mahmură pe 
podeaua acoperită de covorul luxuriant, sub draperiile camerei de 
hotel. Probabil că aceasta era ultima ei şansă. Aşa că vorbi. 

— Te-am sunat pentru că zilele trecute m-am trezit într-o 
cameră de hotel la foarte mare distanţă de aici, iar bărbatul de 
lângă mine era mort. 

Simplu ca bună ziua. 

Ani ridică una dintre sprâncenele ei impecabile, dar nu rosti 
niciun cuvânt. Şi astfel, Cassie reveni la clipa în care se prăbuşise 
totul, începând cu zborul de la Paris spre Dubai de săptămâna 
trecută, când îl întâlnise prima dată pe Sokolov şi terminând cu 
paharul de vin spart de noaptea trecută, într-o cadă din cartierul 
Murray Hill. Îi povesti despre Miranda. Îi arătă cele două poze 
făcute de camerele de supraveghere care apăreau la ştirile din 
Dubai. Recunoscu că încercase să-şi şteargă amprentele din 
apartament cât mai bine, înainte să plece, dar spuse că s-ar putea 
să-şi fi uitat un ruj şi un balsam de buze într-una din camere. Din 
când în când, Ani o mai întrerupea cu câte o întrebare, dar niciuna 
nu părea s-o judece, iar uneori îi cerea să se oprească pentru a 


putea nota o idee mai lungă pe hârtia galbenă din poala ei. După 
ce Cassie termină, spuse: 

— Sincer, nu-ţi pot spune cât de mare este încurcătura în care te 
afli — presupunând că nu l-ai omorât pe acest bărbat. 

— Aşa este. Ei bine, aproape. Sunt destul de sigură că nu l-am 
omorât, dar nu sunt sută la sută sigură. 

—Nu eşti sută la sută sigură? întrebă Ani, citindu-i-se 
surprinderea pe chip. 

— Exact. Nu pot fi complet sigură, recunoscu Cassie şi apoi îi 
explică tendința ei de a bea şi de a se cufunda, uneori, în ţara 
nimănui, unde nu exista nicio amintire. 

— Şi mai era şi sticla, spuse ea după ce termină. 

— Sticla? 

— Dimineaţa, am găsit o sticlă spartă de votcă Stolichnaya. Îmi 
aduc aminte vag că am spart-o noaptea trecută. Era sticla de votcă 
pe care a adus-o pe Miranda. Alex s-a chinuit să desfacă dopul. În 
fine, umărul — ştii, gâtul şi umărul sticlei — erau intacte. Oarecum. 
Partea de sus a sticlei era ca o armă şi era exact lângă pat. Am luat 
toate cioburile pe care le-am putut găsi şi le-am aruncat după ce 
am plecat de la hotel. 

— Deci vrei să-mi spui că s-ar putea să-l fi omorât tu? Ai folosit 
sticla spartă ca pe o armă şi i-ai tăiat gâtul? 

Vorbea pe o voce neutră. 

— Uite cum stă treaba, murmură Cassie. 

Îşi aduse aminte că de fiecare dată când oamenii aveau ceva 
extrem de ridicol de explicat, întotdeauna păreau să înceapă cu „E 
complicat”. Se calmă, ştiind că nu începuse cu aceste două cuvinte. 

— Nu sunt violentă atunci când mă îmbăt rău. Nu mi s-a spus 
niciodată că aş fi rănit pe cineva. Poate că fac lucruri prosteşti care 
îmi pun viaţa în pericol, dar nu atac oameni. Dacă, la un moment 


dat în acea noapte, Alex a încercat să facă sex cu mine din nou, nu 
cred că l-aş fi oprit. Probabil mi s-a mai întâmplat şi înainte. Adică 
ştiu că s-a întâmplat. 

— Bărbaţii au făcut sex cu tine fără să le dai consimţământul. 

Ea dădu din cap. 

— Uite, ştiu că nu e o zonă gri. Ştiu că atunci când sunt atât de 
beată nu mai am puterea să spun nu. Sau, îmi pare rău să spun 
asta, nu-mi mai pasă. 

— Ai dreptate, nu e o zonă gri. Este viol. 

— Dar nu cred că Alex ar fi putut să încerce să mă violeze. Ori 
am fost eu prea beată aşa încât nu mi-am dat seama... 

— Ăsta nu e consimţământ, Cassie! 

— Lasă-mă să termin. Te rog. Ori am fost prea beată, încât nu 
mi-am mai dat seama de ce se întâmplă, ori mi-a convenit orice se 
întâmpla. Dar dacă i-aş fi cerut lui Alex să se oprească, cred că s-ar 
fi oprit. Era un bărbat foarte blând. Adică, m-a spălat pe cap când 
făceam duş. Aşa că de ce să fi luat o sticlă spartă şi să mă lupt cu 
el? 

— E posibil să-l fi omorât când dormea? Aici vrei să ajungi? 

— E posibil, dar... 

— Dar... 

— Dar nu prea cred, zise Cassie. Eu nu sunt aşa. Şi de când s-a 
întâmplat, m-am gândit mult la asta. Şi... 

— Continuă. 

— Şi am crezut că am plecat. Am această amintire cum că am 
plecat şi e destul de clară. 

— Că ai plecat din camera de hotel. 

— Da. Din apartamentul lui. 

— Dar te-ai trezit lângă el în pat. 


— Când am o pierdere de memorie, rămân goluri în amintiri. La 
început am crezut că urma să plec odată cu Miranda. Să mă întorc 
la hotelul companiei aeriene. Când Miranda era acolo, eu eram 
îmbrăcată. Evident. 

— Evident, repetă Ani, dar cu o notă de sarcasm. 

— Dar nu am plecat. Miranda a plecat şi eu nu m-am dus cu ea. 
Am rămas. Şi apoi eu şi Alex ne-am îndreptat spre dormitor şi am 
făcut dragoste. Dar după asta m-am îmbrăcat. Ştiu că m-am 
îmbrăcat. Sau cel puţin asta cred. Am amintirea aceasta în care 
eram la uşa camerei de hotel şi-mi luam la revedere de la el. 
Vorbesc serios. 

— Vreau doar să confirm: ai fost acolo când a spart sticla de 
votcă? 

— Da. 

— Deci crezi că ar fi putut fi această Miranda? 

— Cea care l-a omorât? Mi-a trecut prin cap, răspunse Cassie. E 
prima dată când vorbesc despre aceste lucruri, aşa că e aproape ca 
şi cum aş gândi cu voce tare. Încerc să-mi dau seama ce s-a 
întâmplat. Cred că e posibil. Am plecat. Miranda s-a întors. Apoi 
m-am întors eu. 

— Şi ai fost atât de beată încât nu ai observat că Alex era mort? 

— Era întuneric în cameră. Probabil. 

— Când Miranda a ajuns în apartament, a bătut la uşă? 

— Da. De ce? 

— Mă întrebam dacă avea cheie. Dar chiar dacă nu avea una, 
putea să fure o cheie în timp ce voi trei dădeaţi o mică petrecere. 

Cassie nu se gândise la asta, dar sigur aşa s-ar fi explicat cum de 
cineva intrase în cameră. 


— Dar, continuă Ani, dacă Alex ştia că e Miranda, femeia nu 
avea nevoie de cheie. O lăsa, pur şi simplu, să intre. Cât timp crezi 
că ai fost plecată? 

— Dacă am fost plecată? N-am habar. 

— De ce te-ai fi întors? 

— Probabil am uitat ceva în cameră şi m-am întors după acel 
obiect. Mi s-a mai întâmplat şi înainte. 

Ani privi în jos spre notițe şi apoi spuse: 

— E posibil să fi fost şi cineva care lucra la hotel sau care ştia pe 
cineva care lucra la hotel. 

— Da. Sunt de acord că e o posibilitate. 

— Şi deşi eu, personal, nu am nicio idee cum poţi să intri într-o 
cameră de hotel încuiată, sunt sigură că există metode. 

— Aşa cred. 

— Tipul acesta ţi-a spus că a lucrat pentru Goldman Sachs şi 
acum se ocupa de un fond de investiţii. Ce altceva a mai zis despre 
slujba sa? 

— Nimic. 

— De ce se afla în Dubai? 

— Pentru întâlniri, răspunse Cassie. 

— Despre? 

— Nu a zis. Nu ştiu decât ce am citit online, ceea ce nu e mare 
lucru. 

Avocata se aplecă în faţă. 

— Era bărbat. Un bărbat tânăr. De vârsta mea. Când bărbaţii de 
vârsta mea se dau la mine, întotdeauna vorbesc despre serviciu. E 
acea atitudine de bărbat alfa, pentru a-mi arăta cât de importanţi 
sunt. Deci, gândeşte-te bine: sigur a spus ceva. 

— Chiar nu a spus. 

— Şi nu l-ai întrebat? 


— Nu. 

— Ei bine, faptul că nu a vorbit despre serviciu spune şi asta 
ceva. Poate sugerează că avea ceva de ascuns. 

— Poate. Unchiul tău crede că ar fi putut fi spion pentru vreo 
ţară. 

Ani zâmbi. 

— Unchiul meu adoră poveştile cu spioni. Deci spune-mi: 
despre ce aţi vorbit voi doi? 

— Am vorbit despre serviciul meu. Părea foarte interesat de 
ceea ce fac. De curse. De nebunia pasagerilor. Părea să-l distreze 
istorioarele mele. 

— Altceva? 

— Am vorbit despre faptul că eu am crescut în Kentucky şi el în 
Virginia. Am vorbit despre mâncare. Despre băutură. Dar... 

— Continuă. 

— Amândoi ne-am pilit destul de repede. Nu că nu suntem 
rezistenți la alcool. Dar am băut mult prea mult, continuă Cassie. 

Sunase la fel de sordid şi de declarativ ca întotdeauna. 

— Dar când a venit Miranda? Ce aţi discutat toţi trei atunci? 

— Nu prea îmi mai aduc aminte. Era târziu. 

— Care crezi că era motivul pentru care venise? 

— Când a ajuns prima dată? Am presupus că ea şi Alex lucrau 
împreună, sau că el se ocupa de banii ei. Am presupus că sunt 
prieteni. 

— lartă-mă, dar ce fel de prieteni? Erau iubiţi? Foşti iubiți? 

Pentru o clipă, Cassie se uită în jos la masă, în timp ce răspunse, 
pentru că îi era din ce în ce mai greu să menţină contactul vizual cu 
avocata. 

— La început aşa am crezut. Am presupus că venise ca să facem 
sex în trei. 


— Voi trei, zise Ani pe un ton egal. 

— Cred că da. 

— Dar nu aţi făcut? 

— Nu. Nici nu a venit vorba de asta. l-a adus o sticlă de votcă, 
am băut împreună şi mai mult ei doi au vorbit. Nu prea am fost 
atentă la ei. 

— Au vorbit despre serviciul lui? Sau despre al ei cumva? 

— Îmi aduc aminte că au menţionat o şedinţă la care urma să 
participe amândoi a doua zi, dimineaţă. Atâta tot. Dimineaţa 
târziu, cred. Trebuiau să participe şi alţi oameni la această şedinţă. 

— Cine? 

— Investitori din Dubai, cred. Cred că urma să aibă loc în 
centrul oraşului. Dar mi s-a părut şi că nu se cunoşteau prea bine. 
Poate că era prima dată când se întâlneau. Cred că ar fi putut fi 
fiica cuiva. 

— Cineva pe care îl cunoştea. 

— Sau o persoană importantă din viaţa lui. Dar vă spun un 
lucru clar: în dimineaţa aceasta am aflat că dacă Miranda lucrează, 
într-adevăr, pentru compania Unisphere, nu lucrează la biroul lor 
din Dubai. 

— Şi cum de ştii asta? 

— l-am sunat. 

— În Dubai? 

— Da, răspunse Cassie şi-i povesti mica ei conversaţie cu 
recepționera. 

Ani oftă adânc. Din toţi rărunchii. Cassie cunoştea bine acea 
răsuflare: era Oftatul Judecăţii. 

— Bine, spuse ea, până la urmă. lată veştile bune. Crima s-a 
petrecut în Emiratele Arabe Unite şi Statele Unite ale Americii nu 
au niciun tratat de extrădare cu ele. Emiratele ar trebui să vă aducă 


înapoi printr-o cerere judecătorească — o scrisoare rogatorie, sau 
echivalentul acesteia din Emirate. Şi acestea trec prin diferite curţi 
de judecată şi toată treaba poate dura ani buni. 

Cassie simţi un val de uşurare şi probabil că fu vizibil pe faţa ei, 
pentru că Ani ridică imediat un deget ca să-i oprească emoţiile. 

— Dar asta nu înseamnă că ai scăpat de griji. Există un 
amendament în dreptul american care ne permite să extrădăm o 
persoană care a comis o crimă împotriva unui cetăţean american în 
altă țară. Vreau să verific dacă un cetăţean american este scutit de 
această extrădare. 

— Şi dacă e aşa, atunci sunt bine? 

— Probabil. Dar sunt şi alte probleme. Chiar dacă SUA nu te va 
trimite înapoi în Dubai, familia lui Sokolov ar putea să te atace în 
instanța civilă: un proces nedrept. Gândiţi-vă la O.J. Simpson. 
Instanţa penală l-a achitat. Dar instanţa civilă l-a condamnat şi a 
trebuit să dea peste treizeci de milioane de dolari. 

— Dumnezeule! 

— Familiile nu au avut nimic de câştigat din asta. Am auzit că s- 
au ales probabil cu jumătate de milion. 

— Chiar şi aşa, eu nu am banii ăştia. Nu am decât apartamentul. 

— Asta e ceva. Dar, până la urmă, nimic din toate astea nu 
contează. Pe de altă parte, pozele în care apari? Pot ajunge oricând 
în presa americană. lar la scurt timp după aceea, vei fi descoperită, 
ca să spun aşa. 

— Sunt chiar atât de uşor de recunoscut în acele poze? 

— Nu ştiu. Va trebui să le văd mărite. Va trebui să văd pozele 
originale. Dar din ce îmi spui, cineva din acel avion — unul din 
membrii echipajului — va face legătura şi-şi va da seama că ai putea 
fi tu. La fel şi FBI-ul. Ce planuri ai pentru azi şi mâine? 

— La noapte am avion spre Roma. 


— Nu spre Dubai? 

— Nu. 

— E bine. Să nu te întorci niciodată acolo. 

— Nu aveam de gând să mă mai întorc. 

— Vorbesc serios. 

— Înţeleg. 

— Şi după Roma? întrebă Ani. 

— Mă întorc în SUA. Ajungem în Italia mâine dimineaţă, marți, 
petrecem noaptea în oraş şi apoi zburăm înapoi în SUA miercuri şi 
ajungem exact înainte de prânz. Vom sta acolo puţin mai mult de 
douăzeci şi patru de ore. 

— E destul de lejer faţă de ce suportă alţi însoțitori de zbor. 

Cassie ridică din umeri. 

— Am lucrat destul pe rutele interne. Fac asta de mulţi ani. 

— A, ştiu cum stă treaba. Ştiu cum funcţionează. 

— Încă nu am discutat cum voi reuşi să te plătesc. 

Ani îşi lăsă carneţelul galben pe masă şi se aplecă în faţă. Se uită 
la Cassie cu o privire aproape blândă şi spuse: 

— Uite ce este, încă nu a venit timpul să ardem hârtiile 
copiative. 

— Să ardem hârtiile copiative? întrebă ea, întrerupând-o. 

— E doar o expresie. Ştii ce este hârtia copiativă? 

— Bineînţeles. 

— Eu n-am văzut niciodată una. Dar cred că agenţii CIA aflaţi în 
străinătate aveau o vorbă pe vremuri: când totul se ducea de râpă 
şi ambasada era depăşită, atunci era timpul să ardă hârtiile 
copiative, cu care făcuseră copii ale documentelor şi încă păstrau 
conţinutul acestora. Adică să se asigure că sovieticii, jihadiştii sau 
oricine altcineva nu vor avea acces la secrete de stat. În fine, încă 


nu a venit timpul să ardem hârtiile copiative, da? Aşa că 
deocamdată poţi respira liniştită. 

— Şi cu plata cum facem? 

— Presimt că miercuri s-ar putea să dai de o furtună când te 
întorci acasă. Nu genul de furtună care să necesite arderea hârtiilor 
copiative, dar s-ar putea să fie... stresant. O să te pună la încercare. 
Aşa că vreau să-ţi continui viaţa şi să zbori la Roma, pentru că 
vreau să fiu sigură că vei rămâne în grațiile companiei aeriene, şi 
pentru că vreau să fiu sigură că te vei comporta într-un mod care 
să nu dea de bănuit. lartă-mă, dar nu există nici o altă cale. 
Existenţa acelor poze făcute de camerele de supraveghere probabil 
că va face ca povestea să ia amploare în tabloidele de aici din State. 
Vei vedea. Probabil că se va întâmpla chiar mâine sau poimâine. 
Poliţia din Dubai o să aducă poze şi mai bune — poze de calitate 
bună în care apari tu — de la hotelul Royal Phoenician -— şi o să facă 
investigaţii. Vor arăta pozele portarilor şi ospătăriţelor de la hotel, 
şi celor care lucrează la magazinele de cadouri, şi vor întreba dacă 
tu ai fost cu Alex Sokolov. N-am idee dacă tipul ăsta a fost spion 
CIA, spion rus sau orice altceva. Nu contează. Familia ar putea să 
aibă şi ea relaţii. În orice caz, sunt destul de sigură că FBI-ul o să 
vrea să vorbească din nou cu tine, povestea asta s-ar putea să mai 
fie pe prima pagină o perioadă. 

— Înţeleg. 

— Dar sunt şi veşti bune. Sunt destul de încrezătoare că firma 
mea te va reprezenta pro bono. Eşti atrăgătoare şi lucrezi într-un 
domeniu pe care majoritatea îl consideră — ştiu că în mod eronat — 
destul de sexy. Nu-mi place să arăt faptul că vânăm publicitate, 
dar aşa este. Chiar asta facem. Cu ani în urmă, locul acesta era o 
firmă „curată”, dar nu mai e aşa. Aşa că te vom ajuta pentru a 
împiedica să fii extrădată, dacă se va ajunge la asta — deşi mă 


îndoiesc. Te putem ajuta şi dacă va fi vorba de un proces civil — 
care, da, este puţin mai probabil să aibă loc, dar tot nu e ceva care 
să-ți dea bătăi prea mari de cap. Şi te putem ajuta în cazul în care 
compania aeriană îţi va face probleme. 

— Nici nu m-am gândit la asta. 

— La compania aeriană? A, s-ar putea să-ţi dea bătăi de cap. 
Presimt că sindicatul te va sprijini în cazul în care se va întâmpla 
asta. La fel şi noi. 

— Şi aţi face asta numai pentru presă? 

— Reclamă gratis. Vorbele cu impact sunt pe gratis. Poate că nu 
vom mai fi „curaţi”, dar nici nu va mai trebui să plătim pentru 
reclame în staţiile de metrou. 

Terminară ce aveau de discutat şi Ani o conduse la lift. Acolo, 
Cassie vru să dea mâna cu avocata. Dar Ani o îmbrăţişă, iar Cassie 
simţi că-i venea să plângă de recunoştinţă. 


De cele mai multe ori, liniile aeriene făceau rezervări pentru 
persoanele care foloseau aeroporturile din Long Island la hoteluri 
din Long Island. Dacă aveai doar douăsprezece ore la dispoziţie, 
nu avea nicio logică să te duci în Manhattan, mai ales de vreme ce 
cazarea în Manhattan rar implica şi transport gratis: aeroporturile 
erau prea departe, iar traficul prea imprevizibil. 

Dar nu era întotdeauna aşa. Dacă noaptea era suficient de lungă, 
până şi companiile de transport americane îşi trimiteau echipajele 
în mijlocul oraşului şi le ofereau o maşină de la şi până la aeroport. 
Multe companii străine făceau asta cu siguranţă. Era un avantaj 
foarte civilizat pentru un echipaj care nu locuia în oraş să 
primească o noapte de cazare la câteva blocuri distanţă de Times 


Square sau călătorie cu metroul din Greenwich Village în loc de o 
cameră din care să se vadă luminile de pe autostrada 4R. 

Cassie ştia pe de rost aproape toate zborurile care decolau de pe 
aeroportul JFK spre străinătate, şi chiar şi rutele interne care aveau 
cele mai lungi escale, astfel încât echipajul să rămână peste noapte 
în centrul oraşului. Şi ştia că, în mod frecvent, compania aeriană 
apela la hotelul Dickinson de la intersecţia Lexington Avenue cu 
49». Aşa că, ori de câte ori putea, lua metroul de la apartamentul 
său şi mergea trei staţii spre nord până la hotel, apoi cu maşina 
alături de echipaj până la aeroport. Alternativa? Să coboare la 
Grand Central Station şi să ia autobuzul Airporter. Acesta costa 
doar zece dolari, cu reducerea oferită de compania aeriană, suma 
maximă pe care şi-ar fi putut permite să o plătească. Dar vara 
transpira ca un alergător de maraton - uniforma din poliester 
contribuind şi ea —, iar machiajul i se scurgea pe faţă în drum spre 
metrou. larna, îngheţa stând pe valiză, iar hainele îi erau stropite 
de sarea de pe stradă şi de zloată. Erau însoțitori de zbor care o 
considerau nebună pentru că locuia în Manhattan, deşi zborurile ei 
decolau de pe aeroportul JFK, dar Manhattan era tot ceea ce nu 
fusese casa ei din copilărie, din rusticul Kentucky. Nu va renunţa 
niciodată la acel apartament. Niciodată. 

În plus, cunoştea mulţi însoțitori de zbor care ar fi irosit o 
prețioasă zi liberă sau care trebuiau să se trezească devreme ca să 
ajungă din Buffalo, din Boston sau din Detroit până la aeroport — 
inclusiv Megan, care venea din Washington — pentru ca apoi să fie 
nevoiţi să petreacă o jumătate de zi sau o noapte într-o cămăruţă 
sordidă în apropiere de aeroport. Locuise şi ea într-una cândva, în 
patul de jos al unui dormitor de la subsolul unei case şubrede din 
Ozone Park, din cartierul Queens. Erau cel puţin o duzină de alţi 


însoțitori de zbor care locuiau acolo — sau, ca să fie mai corectă, 
care veneau să doarmă acolo câteva nopţi, zile sau ore pe lună. 

Astăzi nu pierdu timpul ca să-şi facă manichiura, nu după ce 
petrecuse atâta timp de dimineaţă cu avocata. Dar metroul 
întârzia, iar aglomeraţia de pe peron se mărea din ce în ce mai 
mult. Avea geamantanul lângă ea şi telefonul în mână. Nu era 
aproape de ora de vârf, aşa că mulțimile de oameni care lucrau în 
New York Life Building nu coborâseră încă în tunel, dar tot erau 
mulţi oameni, pentru că ăsta era Manhattanul. Trecuseră 
aproximativ zece minute de când stătea acolo, când realiză că ceva 
mai profund luase locul claustrofobiei: neliniştea. Începu să treacă 
în revistă oamenii din jurul ei. Erau mame tinere cu copii mici, 
liceeni şi studenţi, cei care lucrau la birou şi muncitori şi tot felul 
de curieri, bărbaţi şi femei. Era doar încă un alt amalgam de 
oameni tineri şi bătrâni, într-o zi de vară, o adunătură de feţe 
blazate şi tricouri polo şi rochii de vară, de sacouri, pantaloni de 
trening şi tricouri cu însemnele echipelor de sport locale. 

În acele momente avu o presimţire, reală sau imaginată, că în 
toată această învălmăşeală se afla cineva care era acolo numai 
pentru ea. Era cineva care o urmărea. Putea să-şi spună că era doar 
paranoică, ceea ce era de înţeles după tot ce văzuse în Dubai. Era 
probabil o festă inevitabilă, şi malițioasă chiar, pe care i-o juca 
mintea. 

Dar nu putea să scape de acel sentiment. Era femeie şi petrecuse 
suficient timp singură în staţii de metrou sau pe străzi noaptea 
târziu, ca să îşi dea seama când ceva era în neregulă. Când cineva 
care se apropia de ea era dubios. Când era timpul să se mişte, şi 
asta repede. 

Aşa că asta făcu. Îşi băgă telefonul în geantă, apucă mânerul 
geamantanului şi începu să-şi facă loc prin mulţime, avansând cu 


capul ridicat şi în alertă, în căutarea acelui individ care o vedea şi o 
ştia şi... 

Şi ce? Chiar o va ataca cineva? 

Nu-şi dădea seama. Poate că era doar urmărită. Poate că totul 
era numai în mintea ei. Dar nu avea de gând să rişte. 

În timp ce se chinuia să-şi treacă geamantanul prin turnicheţi, 
privi în urma ei să vadă dacă cineva încerca să-şi croiască drum în 
sus spre peron. Verifică din nou în timp ce-şi trăgea geamantanul 
pe scări. În staţie nu sosise niciun metrou, şi îşi dădu seama că nu o 
urmărea nimeni, în momentul în care ieşi afară în stradă, la lumina 
zilei. Pe partea cealaltă a Park Avenue era un taxi, care se îndrepta 
spre nord şi care încetini la semaforul roşu din colţ. Nu avea 
pasager, aşa că se grăbi spre el şi urcă pe partea dinspre stradă. 

— Hotelul Dickinson, vă rog, îi spuse ea şoferului privind 
înapoi spre gura de metrou în timp ce semaforul se făcea verde şi 
taxiul pornea spre nord. Acolo, apăru pe trotuar o persoană 
singură care purta ochelari de soare şi o şapcă neagră, cu borul tras 
pe frunte. Un bărbat. Nu putuse să-i vadă faţa, iar acum erau deja 
prea departe. Dar acesta părea să scruteze trotuarele, pentru ca 
apoi privirea să i se oprească asupra taxiului în care era ea. 

Cassie îşi spuse că asta nu însemna nimic; era doar o 
coincidenţă, încă o persoană care îşi pierduse răbdarea şi decisese 
să o ia pe jos sau să meargă cu taxiul decât să mai aştepte metroul. 

Dar, de fapt, nu credea asta. 


Până să ajungă la hotelul Dickinson, maşina companiei ei 
aeriene plecase deja. O ratase cu puţin. 


Din fericire, şi compania Lufthansa avea o maşină pentru 
angajaţi care pleca tot de la hotelul Dickinson. Aşadar, la fel cum 
făcuse de cel puţin trei sau patru ori în trecut, îi dădu şoferului o 
bancnotă de zece dolari pentru a călători împreună cu un echipaj 
german care tocmai pleca. 

Era o situaţie jenantă: piloţii o ignorau, iar însoțitorii de zbor îşi 
şopteau glume pe seama ei, dar nimănui nu-i păsa. Majoritatea 
înțelegeau, deoarece salariile lor erau la fel de modeste ca şi al ei. 
Un drum gratis până la aeroport pentru o colegă însoţitoare de 
zbor? Serios, nu era mare lucru. Şi totuşi, privea pe geam, 
aşteptându-se parcă să vadă pe trotuar un bărbat fără faţă şi cu o 
şapcă neagră făcându-i poză cu telefonul. După ce trecuseră de 
traficul infernal din Manhattan, începu să citească cartea lui 
Tolstoi, pe care o avea la ea, şi încercă să nu fie geloasă din cauza 
faptului că nu făcea parte din grup. 

Încercă să nu aibă gânduri paranoice, dar era sigură că auzise 
din greşeală două femei care discutau ceva despre Dubai. Se temu 
când auzi cuvântul „mord” de mai multe ori, iar când îl căută pe 
Google Translate, văzu că însemna, aşa cum bănuise, „crimă“. Dar 
îşi spuse că probabil nu auzise corect. De unde să ştie ele despre 
moartea lui Sokolov? Asta ar însemna că cineva din maşină 
zburase spre Dubai de curând sau avea să zboare în curând. 

Ceea ce era posibil. Foarte posibil. 

Înainte să plece din apartament, mai verificase încă o dată pe 
calculator pentru a vedea dacă pozele cu ea la hotelul Royal 
Phoenician deveniseră virale. Făcuse asta toată ziua, din douăzeci 
în douăzeci de minute. Nu deveniseră virale. Cel puţin nu încă. 
Dar ştia că Ani avea dreptate şi că se va afla. Ştia că în orice clipă 
va primi un mesaj de la Megan sau Jada, pentru că cel mai probabil 


şi ele erau la curent cu ştirea aceasta, deşi, bineînţeles, nu erau la 
fel de interesate ca ea. 

Inspiră încet şi adânc şi aproape că reuşi să se convingă că nu o 
privise nimeni în stația de metrou. Aproape. Se consolă cu gândul 
că acum avea avocat. Clar se simțea mai bine. Dar când maşina se 
apropie de autostrada Long Island, clar nu se simţea deloc bine. 


Se opri pentru o clipă în faţa geamului şi privi luminile care 
licăreau la marginea aripii, secvenţa distinctivă de sclipiri a unui 
avion Airbus. Clătină din cap, revenindu-şi, înainte să se piardă în 
lumina stroboscopică cu ritm lent. Era la clasa economică zborul 
acesta, deoarece mergeau la Roma şi încă nu avea suficientă 
experienţă ca să se ocupe mereu de clasa business sau de clasa întâi 
pe ruta spre Oraşul Etern. Desigur, mulţi însoțitori de zbor 
preferau să aibă clasa economică. În ziua de azi, nu se simţea 
nimeni prea înfumurat la clasa aceasta, aşa că pasagerii — mai ales 
pe timpul cursei de noapte spre Europa — erau destul de docili: 
companiile aeriene le scoseseră din cap ideea că ar avea vreun 
drept. Mai mult, majoritatea oamenilor îşi verificau bagajele la 
zborurile internaţionale, spre deosebire de cele interne, aşa că era 
mai puţin stres când oamenii se luptau pentru spaţiul din 
compartimentele pentru bagajele de mână de deasupra capetelor. 
Singura ei problemă cu clasa economică? Nu prea puteai să flirtezi. 
Erau prea mulţi oameni, culoarele erau atât de înguste, şi erau prea 
multe familii, bineînţeles, nu avea dispoziţia necesară ca să flirteze. 
Nu în noaptea aceasta. Voia ceva de băut — avea nevoie de ceva de 
băut — aşa că, atunci când majoritatea pasagerilor dormeau, citeau 
sau se uitau la filme pe laptopuri sau tablete, şi ea îşi putea permite 


câteva momente singură în bucătăria aflată în spatele clasei întâi, 
făcu ceea ce nu mai făcuse aproape niciodată: desfăcu o sticluță de 
whisky Cutty Sark şi o dădu pe gât. Apoi îşi umplu gura cu 
drajeuri Altoids, mestecându-le şi frecând sfărâmăturile de dinţi cu 
limba. 


Când aterizară în Roma, era încă miezul nopţii în America, aşa 
că nu primi niciun e-mail şi niciun mesaj alarmant. Primi mai mult 
e-mailuri de la firme de îmbrăcăminte şi lenjerie. Lumea se oprise 
în loc. 


În dubă, călătorind de la aeroportul Fiumicino până în centrul 
Romei, o parte din echipaj plănui să se întâlnească la recepţie ca să 
meargă pe jos până la Treptele Spaniole. Se pare că Treptele 
Spaniole nu erau departe de hotel şi, de asemenea, nu mai era mult 
de acolo până la nişte magazine. Tânărul însoțitor suplimentar de 
zbor care fusese desemnat pe această rută nu mai fusese la Roma şi 
era atât de entuziasmat pentru că se află acolo, încât organiză o 
vizită de grup până la Vatican. Era atât de entuziasmat şi de 
carismatic, încât până şi unul dintre piloţi spuse că s-ar putea să 
meargă. 

— N-am mai fost de ani de zile la Vatican, spuse căpitanul. 

Era un bărbat mai în vârstă, care făcea naveta până la serviciu 
din West Palm Beach. Părul lui era atât de cărunt cât îi plăcea lui 
Cassie să vadă la un pilot, iar pielea sa era închisă la culoare şi 
aspră din cauza anilor petrecuţi sub soarele din Florida. 


— Vin şi eu. 

— Eu zic să mergem şi la muzeu, propuse tânărul care se ocupa 
de excursie. 

Îl chema Jackson şi lucrase la clasa economică alături de ea. Era 
dintr-un oraş mic din Oklahoma, aproape de Texas. 

— Nu găseşti nimic altceva în afară de elevatoare pentru 
cereale, preoţi nebuni şi oameni care caută drumul național 66, 
spusese el. Nu avea cum să aibă mai mult de douăzeci şi patru sau 
douăzeci şi cinci de ani. Era un copil. Din conversațiile purtate în 
bucătărie şi în timp ce jucau Words with Friends pe telefoane stând 
pe strapontine, ajunsese să creadă că avusese o copilărie de o mie 
de ori mai frumoasă decât a ei, dar, în anumite feluri, la fel de 
provincială. Meseria de însoțitor de zbor era o evadare şi un mijloc 
prin care se răzvrătea. 

— Ştiţi că este o cameră secretă în muzeu numai cu penisuri de 
statui, adăugă căpitanul. Fiica mea a studiat la Roma un semestru 
şi a zis că nu e o legendă urbană. 

— Da. Cred că papa a pus să fie tăiate şi acoperite cu frunze de 
smochin, glumi o altă însoţitoare de zbor, care lucrase şi ea la clasa 
economică. 

O chema Erica şi era bunică, dar asta era tot ce ştia despre ea. 

— Dar chiar le-au păstrat? Nu am mai auzit de asta. Uau. Cine 
ar fi crezut? 

— Bine, am un scop în viaţă. Probabil că nu voi reuşi niciodată 
să-i ajut pe acei oameni de marmură să-şi recapete părţile intime, 
dar într-o zi o să văd acea cameră secretă, susţinu Jackson. 

— Închipuiţi-vă, până şi Vaticanul are secrete, spuse Cassie. Nu 
mai vorbise de ceva timp şi descoperi că atmosfera veselă din dubă 
era molipsitoare. Dar starea ei de bine nu dură mult. 


— Da, închipuiţi-vă, zise Erica. Dumnezeule, întreaga lume are 
secrete. Cu toţii avem secrete. De ce să fie altfel la Vatican? Una 
dintre prietenele mele lucra pe o cursă de la Paris spre Dubai 
săptămâna trecută. Când au aterizat pe aeroportul JFK, echipajul a 
dat nas în nas cu FBl-ul. De ce? Un tip din cursa spre Dubai fusese 
omorât chiar în camera lui de hotel! 

— Nu înţeleg, interveni Jackson. Un pasager a fost omorât în 
Dubai. De ce a vrut FBl-ul să stea de vorbă cu echipajul? 

— Ei bine, au spus că a fost doar un jaf care s-a terminat prost, 
dar prietena mea nu crede asta. Nici în ruptul capului. FBl-ul i-a 
întrebat pe însoțitorii de zbor dacă au văzut ceva neobişnuit pe 
laptopul lui, sau dacă au observat hârtii pe măsuţa sa, sau dacă a 
spus ceva ce ar putea fi util pentru anchetă. Ea crede că tipul era 
spion sau că unul dintre însoțitorii de zbor era spion. Ştiţi, CIA? 
KGB? Ceva de genul ăsta. Ce vreau să spun eu? Există oameni care 
au secrete foarte serioase. 

— O companie aeriană rămâne o acoperire bună pentru un 
spion, spuse pilotul. Întotdeauna a fost şi aşa va fi mereu. Ai un 
motiv să călătoreşti. E uşor — e oricum mai uşor — să aduci ce ai 
furat de la Pentagon sau Kremlin dintr-o parte a planetei în 
cealaltă. 

Cassie privi cum câţiva membri din echipaj începură să caute pe 
telefoane ştiri despre un bărbat mort în Dubai. Băgă mâna în 
buzunar după ochelarii de soare. Se uită pe geam, dorindu-şi să 
aibă o scuză aici în Italia ca să se poată ascunde într-o eşarfă. 


Cassie se hotărî să nu se alăture restului echipajului care pleca în 
diferite excursii. Murmură că nu prea are chef de nimic în după- 


amiaza aceasta, dar spuse grupului care mergea la cumpărături în 
apropierea hotelului să o anunţe unde vor cina: poate va merge şi 
ea cu ei. 

La hotel, nu setă alarma telefonului şi nu ceru la recepţie să fie 
sunată ca să fie trezită, aşa că dormi până la unsprezece dimineaţa. 
Deschisese ochii singură puţin mai devreme de ora două după- 
amiaza, trezindu-se satisfăcută ca o felină. Nu dormise niciodată 
mai bine ca acum, când trăsese un pui de somn adânc dimineaţa 
până târziu, după ce ateriza în Europa. Se uită prelung la tabloul 
mare şi abstract al Coloseumului care se zărea pe peretele de lângă 
pat şi apoi privi lumina subţire, ca de laser, ce trecea printre 
draperii. În cele din urmă, îşi aduse aminte de ultima dată când se 
trezise într-un pat de cameră de hotel şi i se făcu puţin greață. Ştia 
că trebuie să se întindă după telefonul pe de noptieră. 

Dar îşi mai îngădui o clipă de relaxare. Se gândi la pisicile de la 
adăpost şi la nepotul şi nepoata ei. Voia să se concentreze pe 
lucruri pe care le iubea şi pe momentele în care nu era un dezastru. 

În cele din urmă, întinse braţul şi luă telefonul. Îşi trase pătura la 
loc peste cap şi se uită la ecran. Era mai rău decât se aştepta? Poate. 
Poate că nu. Văzu că primise un apel de la Frank Hammond de la 
FBI şi trei mesaje de la Megan. Mesajele îi spuneau ceea ce trebuia 
să ştie: 


Nu ştiu unde eşti, dar am văzut două poze online. Le-ai văzut şi tu? 


Sună-mă când poți. Eu sunt încă în America. Nu zbor până diseară. 
Poţi conta pe mine. 


Bănuiesc că eşti în Europa. Să mă suni. Jada şi Shane au văzut şi ei 
pozele. 


Lăsă telefonul pe pernă, lângă ea, şi închise ochii. Era interesant 
faptul că Megan avusese grijă să nu scrie nimic incriminator în 
mesaj — sau cel puţin nu ceva irevocabil de incriminator. Propoziția 
aceea scurtă „Poţi conta pe mine” era singurul lucru care ar fi fost 
oarecum problematic, dar Cassie văzuse destule seriale juridice la 
televizor ca să ştie (sau cel puţin ca să poată să se asigure) că o 
astfel de remarcă putea fi interpretată într-o mie de feluri. 

Dar implicaţia ei era clară faţă de Cassie: Megan credea că ea era 
femeia din pozele făcute de camerele de supraveghere şi că 
petrecuse noaptea cu Sokolov, iar acum Megan era dispusă să-şi 
acopere prietena. Era dispusă să ascundă faptul că prietena sa se 
întorsese în camera ei de hotel doar cu câteva minute înainte ca 
echipajul să coboare în holul de la parter ca să plece spre aeroport. 
Poate că era dispusă să facă chiar mai mult de atât: probabil era 
dispusă să facă parte din alibiul lui Cassie. 

În orice caz, Cassie ştia că trebuie s-o sune pe Megan. Nu era 
sigură în privinţa lui Hammond. Poate că ar trebui să o sune pe 
Ani mai întâi. Nu pentru asta erau avocaţii? 

Oricum, mai întâi avea nevoie de o băutură. Poate ar trebui să şi 
mănânce ceva. 

Se dădu jos din pat, surprinsă de cât de frig era în cameră, şi 
văzu că micul frigider din cameră era gol. Nu exista niciun 
minibar, ceea ce însemna că va trebui să meargă la parter. Şi deşi 
consideră că era posibil să dea peste cineva din echipaj, se gândi că 
era totuşi puţin probabil. Până când ar fi făcut ea duş, s-ar fi 
îmbrăcat şi ar fi coborât cu liftul la recepţie, ei ar fi fost plecaţi de 
mult timp -— asta dacă nu cumva plecaseră deja. 


După ce se îmbrăcă, îşi uscă părul şi îşi aranjă machiajul, se 
aşeză pe marginea patului şi contemplă camera de hotel. Nu furase 
niciodată nimic dintr-un hotel pentru ea însăşi, dar de-a lungul 
anilor mai luase lucruri pentru sora ei şi pentru nepoţii săi. Uneori, 
încerca să justifice furturile: hotelul era prea scump, personalul era 
oricum naşpa, şi (bineînțeles) toată lumea lua săpunul. Îşi aducea 
aminte că-i adusese surorii sale un halat de baie negru şi frumos 
din Franţa (pe care îl furase, de fapt, din coşul cu lucruri murdare 
dintr-un căruț al unei cameriste, lăsat pe hol), perne exotice din 
Vietnam, umeraşe de lemn elegante din San Francisco, un serviciu 
de cafea albastru Wedgwood din Italia (care era pe hol, pe podea, 
în faţa camerei altui client al hotelului), prosoape foarte pufoase 
din Miami şi un suport de alamă pentru reviste din Germania. 

Pentru copii, cel mai probabil ar fi şterpelit mici sculpturi 
decorative, picturi şi poze mici, dar interesante, care nu erau fixate 
pe perete. (Atunci când lua o fotografie sau o pictură, întotdeauna 
o fura în clipa în care se caza, sunând imediat jos la recepţie ca să 
anunţe că era un spaţiu gol deasupra patului sau lângă şifonier.) Le 
adusese poze cu faruri de la marginea mării, cu zgârie-nori, cu 
repere ale arhitecturii din Paris, Sydney şi Roma. În camerele de 
hotel, în care fusese cazată, găsise mărunţişuri şi prespapieruri cu 
dragoni (în Hanoi), vikingi (în Stockholm) şi balerine (în Moscova). 

Oare sora ei bănuise că acele daruri erau furate? Poate. Dar 
Cassie insistase întotdeauna că le plătise, în unele cazuri jurând 
chiar că obiectele erau vândute la magazinul de suverniruri al 
hotelului. Întotdeauna le curăța, le punea în cutii şi le împacheta 
atunci când se întorcea la New York. 

Nu căuta daruri pentru nimeni în mod special în momentul de 
faţă, dar observă o replică mică a unei statui faimoase cu gemenii 


mitologici Romulus şi Remus prunci, sugând laptele lupoaicei 
care-i salvase. Era pe o masă laterală, deasupra unui catalog cu 
informaţii pentru clienţi şi a unei reviste pentru turişti despre 
Roma. Cassie îşi dădu seama că obiectul era jumătate din ceea ce 
fusese cândva un suport pentru cărţi. Se ridică şi luă statuia în 
mână. Suportul de cărţi avea probabil cincisprezece centimetri în 
lungime şi cincisprezece în lăţime şi era făcut din cupru. Era lipsit 
de valoare şi plin cu nisip. Nepotul ei urma să înceapă clasa a 
şasea, iar Cassie avea o vagă amintire despre mitologia greacă şi 
romană, pe care le studiase pe când era de vârsta lui. O asocia pe 
Diana, zeița romană a vânătorii, cu profesoara ei tânără şi 
frumoasă din clasa a şasea: Diana Dezzerides. Se gândi că lui Tim îi 
va plăcea sculptura, în momentul în care va face cunoştinţă cu 
aceste mituri şi legende. Va fi un cadou de Crăciun. Îi va spune lui 
Rosemary că o descoperise la un magazin de antichităţi şi, pentru 
că setul nu era complet, îl luase la un preţ foarte mic. Ideal ar fi să 
găsească ceva la fel de deosebit şi pentru nepoata sa. 

Ideea de a strecura micul suport de cărți de alarmă în 
geamantan o făcu să simtă un uşor val de adrenalină. Adevărul era 
că nu îl fura ca să se răzbune pe hotel sau pentru că numai aşa îşi 
permitea să le ia cadouri membrilor familiei sale; nici măcar nu 
încerca să se convingă că era acelaşi lucru ca şi furatul săpunului, 
pentru că ştia foarte bine că nu era. La fel ca aproape orice alt lucru 
pe care îl făcea, depăşea o limită pe care majoritatea oamenilor nu 
ar depăşi-o. O făcea pentru că îi dădea senzaţii tari. Era simplu. O 
făcea pentru că, la fel ca multe alte lucruri care o făceau fericită, era 
ceva periculos, autodistructiv şi puțin bolnăvicios. 


În barul hotelului era linişte, fiind mijlocul după-amiezii unei 
zile din timpul săptămânii, dar era confortabil, întuneric şi cald, 
fără să fie prea cald. Majoritatea oamenilor preferau să bea afară în 
piaţeta scăldată în lumina soarelui, aşa că barul era numai al ei. Îşi 
adusese cartea cu ea, deşi nu fusese niciodată una dintre femeile 
acelea singure cărora nu le place să mănânce sau să bea -— cu 
siguranţă nu să bea — singure. Nu îşi adusese cartea drept un 
accesoriu şi nici ca să nu fie băgată în seamă. Se gândi că poate va 
vedea dacă Moartea lui Ivan Ilici ar putea oferi o perspectivă 
spirituală asupra morţii lui Alex Sokolov. Se îndoia de asta, dar 
mai citise puţin din Fericiţi până la adânci bătrâneți sus, în camera de 
hotel, şi descoperi că povestea era o diversiune binevenită care să-i 
distragă atenţia de la viaţa ei învolburată. Începea să-i placă de 
Maga: începea să-i placă foarte mult. 

Barmanul era un bărbat tânăr şi suplu, cu păr şaten spre roşcat, 
dat cu gel, şi mustață scurtă. Avea ochi albaştri, iar uniforma 
consta dintr-o cămaşă albă cu vestă albastră, care se nimerea să se 
potrivească foarte bine cu ochii lui. El îi zâmbi, iar ea comandă un 
Negroni, după care îl luă cu ea şi se aşeză într-un separeu de piele, 
alegându-l pe cel de lângă o replică a sculpturii clasice a zeului 
Mercur, sub o lampă Tiffany cu vitralii. Înainte să se facă comodă, 
se asigură că avea semnal la telefon acolo. Apoi bău o gură mare, 
savurând arsura ginului, şi supse coaja de portocală. Când paharul 
fu pe jumătate gol, se lăsă pe spate şi o sună pe Megan. Prietena ei 
răspunse imediat. 

— Abonamentul meu de mobil are incluse o mulţime de SMS- 
uri, dar apelurile vocale mă costă scump, o anunţă ea pe Megan, 
aşa că ar trebui să trecem direct la subiect. 

— Vezi tu, dacă ai avea copii mici, ai avea un abonament de 
mobil mai bun pentru apelurile vocale. Dar dacă ai avea 


adolescenţi, ca mine, nu: să asculţi la telefon dramele de adolescent 
pe care ţi le povestesc fiicele tale, când eşti de partea cealaltă a 
oceanului, este ultimul lucru pe care ţi-l doreşti. Te înţeleg. 

— Copiii tăi sunt de groază. 

— Sunt nişte monştri plini de hormoni, care azi mă iubesc la 
nebunie, iar mâine vor să mă închidă în pod. 

— Am citit mesajele pe care mi le-ai trimis. Eşti singură? Poţi să 
vorbeşti? 

— Da, acum e în regulă. Monştrii au plecat, răspunse Megan. 

Apoi începu: 

— Uite, am văzut pozele. Toţi le-am văzut. Tu eşti în ele, nu-i 
aşa? 

Şi Cassie îşi dădu imediat seama de greşeala sa: nu ar fi trebuit 
s-o sune pe Megan. Ar fi trebuit să o sune doar pe Ani. Ea şi 
Megan se cunoşteau de mulţi ani, dar acum Cassie trebuia să îi 
ceară lui Megan să mintă pentru ea. Oricum, nu era pregătită 
pentru asta — încă era prea trează. Dar miezul problemei era foarte 
simplu: îi spusese lui Megan un lucru în Dubai şi lui Derek Mayes 
alt lucru în New York. Până acum nu spusese nimic FBl-ului. Dacă 
voia să reuşească, ar trebui să găsească o cale prin care să 
potrivească cele două poveşti şi să-i aducă pe Megan şi pe Derek 
pe aceeaşi lungime de undă. Înghiţi restul de Negroni, iar 
barmanul, ca şi cum i-ar fi citit gândurile, ieşi de după balustrada 
aceea magnifică a barului şi apăru lângă ea, întrebând-o dacă mai 
vrea un pahar. Ea dădu din cap cu entuziasm. 

— Ce poze? o întrebă pe Megan, făcând pe proasta ca să mai 
tragă de timp. 

— Nu le-ai văzut? Chiar nu le-ai văzut? 

— Nu ştiu despre ce vorbeşti. 

Cassie auzi oftatul exasperat al femeii prin telefon. 


— Sunt două poze pe internet cu o femeie care seamănă cu tine 
şi poartă eşarfa pe care ai cumpărat-o când am aterizat în Dubai. 
Mai ştii, la aeroport? Pozele sunt făcute la hotelul din Dubai unde a 
fost omorât tipul de pe locul 2C. Tipul cu fondul de investiţii. Într- 
o poză, femeia e cu bărbatul; în cealaltă e singură. Jada e sigură că 
tu eşti. Şi Shane e sigur. 

— Dar tu? întrebă Cassie. 

Îşi dorea ca Alex Sokolov să fi fost mai mult decât tipul de la 2C 
sau tipul cu fondul de investiţii. Merita mai mult de atât. 

— Tu ce crezi? 

— Spune-mi, ai fost cu el? Ştiu că nu l-ai omorât tu. Dar ai fost 
cu el? Spune-mi asta. FBl-ul m-a tot sunat. Trebuie să mă întâlnesc 
cu ei azi şi trebuie să ştiu ce vrei să le spun. 

Ce vrei să le spun. Cuvintele răsunară în mintea lui Cassie. 

— Cred că FBl-ul o să mă sune şi pe mine când o să mă întorc, 
zise ea, în loc să menţioneze că deja avea un mesaj de la agent. 

ÎI privi pe barman pregătindu-i băutura şi încercă să-l facă să se 
grăbească. Trebuia să-şi aline durerea. 

— Da, presupun că da, răspunse Megan, tonul ei fiind şi 
batjocoritor, şi frustrat. 

— Mă bucur că sunt în Italia. Tu unde o să fii luna asta? 

— Berlin. Zborul de la şapte şi jumătate de diseară. 

— Îmi place zborul ăla. 

— Nu-mi răspunzi la întrebare. Să înţeleg ceva din asta? 

— Nu. Sigur că nu. 

— Atunci ce se întâmplă? Ce naiba se întâmplă? 

Ospătarul se întoarse cu băutura ei şi când o aşeză pe masă, 
Cassie simţi nevoia să se întindă ca să-i atingă degetele lungi şi 
frumoase. În schimb, murmură un mulţumesc şi scoase coaja de 


portocală de pe marginea paharului şi o aruncă fără nicio jenă pe 
masă lângă carte. Apoi bău vreo trei degete din gin. 

— Uite ce vreau să faci, începu ea. 

— Zi. 

— Vreau să uiţi că ţi-am spus că am agăţat un bărbat la barul 
hotelului din Dubai. Vreau să uiţi că am vorbit în acea dimineaţă în 
camera mea de hotel înainte să plecăm din oraş. Nimeni altcineva 
nu mai ştie că eu n-am fost în camera mea de hotel în noaptea aia. 
Nici măcar n-am comandat mâncare. Asta e tot. 

Urmă o pauză lungă şi Cassie se folosi de oportunitatea asta ca 
să mai bea puţin. Îşi simţea stomacul gol. Ştia că avea să se simtă 
mai bine în curând. 

— Deci vrei să mint, concluzionă Megan. 

— Nu cred că se va ajunge la asta. 

— Ba da. 

— Atunci, da. Te rog. 

— Poţi să îmi mai spui şi altceva? 

— Of, Megan. Nu vreau ca oamenii să înţeleagă greşit. Nu vreau 
ca tu să fii târâtă în treaba asta. Poţi să presupui că m-am culcat cu 
un tip din hotelul nostru în noaptea aia. Poţi să crezi asta, bine? 

— Pentru că eşti spioană. 

— Tu glumeşti, nu-i aşa? 

— Nu ştiu. 

— Şi încă ceva, adăugă Cassie. Nu le-ai povestit Jadei şi lui 
Shane şi nimănui altcuiva despre conversaţia noastră din camera 
de hotel din Dubai din acea dimineaţă, nu-i aşa? 

— Aşa e. 

— E bine atunci. 

— Trimite-mi programul tău pe luna august, ca să ştiu când 
vom fi amândouă pe acelaşi fus orar, îi ceru Megan. Avem multe 


lucruri de discutat. Ar fi mult mai bine dacă am face asta faţă în 
faţă. 

— Sunt de acord, spuse Cassie. O să-ţi trimit programul meu. 
Poate o să fim la JFK în aceeaşi zi. 

Apoi îi mulțumi — cu toată sinceritatea — şi-şi duse paharul la 
bar. Ştia că ar trebui s-o sune pe Ani acum, dar nu putea să facă 
faţă. Pur şi simplu, nu putea. Barmanul stătea sprijinit pe spate şi 
se uita în telefon. Avea o insignă aurie pe care era scris numele său: 
Enrico. 

— Încă unul? o întrebă el când o observă. 

Avea doar o uşoară urmă de accent italian. 

— Da, te rog. Îmi place cum îl faci. 

Nu-şi mai aducea aminte când fusese ultima dată când făcuse 
sex trează, şi se concentră puţin pe conexiunea sinaptică dintre 
corpul ei — imaginea corpului ei, de fapt — şi alcool. Dintre 
intimitate şi băuturile alcoolice. Îşi trecu degetele prin păr: avea 
nevoie de alcool ca să alunge acest gen de gimnastică mentală. Era 
mai bine ca unele vieţi, inclusiv a ei, să rămână neanalizate. Era 
suficient de ameţită încât să tânjească după puţină ruşine. Să 
tânjească după acest chelner tânăr. 

— Campari este un gust obţinut, spuse el. 

— O, l-am obţinut acum mult timp. 

— Nu cred că a trecut chiar atât de mult. 

Ea ridică din umeri. 

— Ai fi surprins. 

Apoi adăugă: 

— Engleza ta e foarte bună. 

— Bunica mea e americancă. Şi avem mulţi clienţi americani 
aici. 

— Enrico, spune-mi ceva. 


— Da? 

— Au ales vestele astea datorită ochilor tăi? 

El îi zâmbi, un colţ al gurii fiind ridicat puţin mai mult decât 
celălalt. Dacă n-ar fi fost atât de tânăr, Cassie ar fi crezut că arăta 
depravat. Spera că lucra numai până la cină, ca să poată să-l ducă 
la ea în cameră şi să-i rămână timp şi să doarmă bine la noapte. 


BIROUL FEDERAL DE INVESTIGAŢII 


FD-302: MEGAN BRISCOE, ÎNSOŢITOARE DE ZBOR 
Data: 1 august 2018 


MEGAN BRISCOE a fost interogată de agenţii speciali 
identificați corespunzător NANCY SAUNDERS şi EMILY 
LEARY în sediul FBI din Washington, D.C. 


SAUNDERS a realizat interogatoriul; LEARY a luat următoarele 
notițe. 


BRISCOE a declarat la primul interogatoriu (FD-302 28 iulie 
2018, realizat la aeroportul JFK) că nu a văzut-o pe 
CASSANDRA BOWDEN în Dubai decât atunci când au călătorit 
împreună de la aeroport până la hotelul companiei aeriene. A 
zis că a presupus că BOWDEN a petrecut noaptea singură în 
camera sa de hotel. 


Când i s-au arătat pozele făcute de camerele de supraveghere 
ale hotelului ROYAL PHOENICIAN cu femeia care purta 
ochelari de soare şi eşarfă a zis că da, ar putea fi BOWDEN. A 
confirmat ceea ce spusese însoţitoarea de zbor JADA MORRIS: 


eşarfa pe care o purta femeia din fotografie arată ca aceea pe 
care a cumpărat-o BOWDEN când au aterizat în Dubai, marţi, 
26 iulie. 


Apoi şi-a adus aminte că a văzut-o pe BOWDEN la hotelul linei 
aeriene în dimineaţa zilei de vineri, 27 iulie. A văzut-o 
întorcându-se în camera ei şi au purtat o conversaţie scurtă. Din 
ce-şi amintea, BOWDEN a menţionat ceva care i-a sugerat lui 
BRISCOE că femeia petrecuse noaptea cu un bărbat în alt hotel 
din Dubai. 


BRISCOE a zis că nu a fost prima dată când BOWDEN dispărea 
atunci când călătorea în interes de serviciu. Potrivit lui 
BRISCOE, face asta des atunci când e în străinătate. Şi deşi 
acestea pot fi nişte aventuri sexuale, BRISCOE a recunoscut că s- 
ar putea să fie mai mult de atât, de vreme ce BRISCOE nu i-a 
întâlnit niciodată pe bărbaţii cu care se presupune că se vedea 
BOWDEN. 


A adăugat că femeia a fost distrasă şi tulburată în maşină, în 
timp ce mergeau spre aeroportul din Dubai în acea vineri şi că a 
plâns la scurt timp după decolare. A spus şi că BOWDEN şi-a 
pierdut geanta în Emiratele Arabe Unite, dar nu şi paşaportul, şi 
portofelul. 


Capitolul unsprezece 


Elena nu credea cu adevărat că ea îl omorâse pe tatăl său, dar 
din când în când, mai ales noaptea târziu, se întreba dacă ea fusese 
ultima picătură. Cu ani în urmă, exact când termina al doilea an de 
facultate, tatăl ei suferise un atac cerebral, după cum presupusese 
toată lumea. Supravieţuise, dar rămăsese o umbră fragilă a omului 
care fusese cândva. Mergea încet, şchiopătând, partea stângă a feţei 
sale stătea atârnată ca nişte draperii înghesuite şi cuvintele sale — 
când reuşea să şi le găsească — abia dacă puteau fi înțelese. Când 
zburase la Soci într-o vizită scurtă — construirea satului olimpic 
începuse, dar reşedinţa lui de vară se afla pe malul unui mic lac 
departe de toată nebunia —, îl ajutase să coboare de pe scaunul 
pasagerului din BMW-ul pe care nu mai putea să-l conducă, şi, ori 
îşi pierduse echilibrul, ori se împiedicase de zona în care asfaltul se 
întâlnea cu prima treaptă de gresie, dintr-odată, se prăbuşise pe 
alee. Elena reuşise să-i protejeze capul înainte să se izbească de 
asfalt, şi o clipă fu uşurată de cât de rapid reuşise să reacționeze. 
Dar sigur creierul lui fragil, dinăuntrul craniului său la fel de fragil, 
fusese zguduit violent. Elena îşi dăduse seama pe moment şi acest 
lucru i se confirmă şi mai târziu, pe seară. 

Păruse în regulă la cină — sau cel puţin atât cât putea să fie de în 
regulă în stadiul acela ai vieţii sale, ceea ce însemna că vorbea în 
şoaptă, saliva şi mânca foarte puţin dar mai târziu în acea noapte 
avea să fie găsit inconştient pe podeaua camerei de zi. Îl 
descoperise infirmierul său personal, un bărbat din Georgia, care 
întâmplător purta numele unei echipe de fotbal ruseşti de care era 
interesat tatăl ei, care-l auzise căzând, şi o sunase pe Elena ca s-o 
trezească. Infirmierul era un uriaş blând, cu barbă scurtă, pe care-l 
chema Spartak. 

Elena dormea în acelaşi dormitor de când era adolescentă în 
acele săptămâni sau weekenduri când era trimisă la el după 


divorțul părinţilor săi. (Când apuca să-l vadă, pentru că îi era 
groaznic de dor de el după ce se separaseră părinţii ei.) Câteva ore 
mai târziu, avea să moară la spital. Cauza morţii? Hemoragie 
cerebrală. Un vas de sânge spart. Şi încă unul. De data aceasta, 
creierul său se înecase în propriul sânge. 

Poate că se întâmplase cu câteva momente înainte să cadă în 
camera de zi. Cel mai probabil aşa fusese. Dar poate că nu. Poate 
că fusese o sângerare înceată, care începuse în clipa când aproape 
că se lovise la cap atunci când căzuse pe alee. 

Întotdeauna fusese un tată bătrân: avea cincizeci şi şase de ani 
când se născuse Elena, iar mama ei avea treizeci şi cinci. Nu avea 
frați sau surori. Părinţi ei divorțaseră când ea avea opt ani, şi 
fusese un divorţ urât. Mariajul lor nu putuse să supraviețuiască 
sumelor mari de bani pe care le făcuse atunci când, ca fost ofițer 
KGB cu o grămadă de dosare la dispoziţie, avusese ocazia să 
cumpere mii de acţiuni ale concernului petrolier Yukos la o fracţie 
din adevărata lor valoare. Apoi îi investise în proprietăţi din St. 
Petersburg, New York, Doha şi Dubai. Aceasta era averea sa, o 
parte obţinută ban cu ban, iar o alta — deşi ea nu credea asta — 
şterpelită din vistieria Rusiei prin intermediul unei escrocherii cu 
taxe şi impozite. Elena nu credea asta pentru că ştia cât de apropiat 
era tatăl ei de preşedintele Federaţiei Ruse. Tatăl ei îl considera pe 
acesta o persoană foarte capabilă, încă de pe vremea când lucrau 
amândoi pentru KGB. Dar erau alţii care sugerau că şi preşedintele 
fusese implicat în acea escrocherie. 

Chiar şi după mulţi ani, după ce Elena plecase de la şcoala din 
Elveţia ca să facă facultatea în America, părinţii ei îşi vorbeau mai 
mult prin intermediul prietenilor comuni. Niciunul nu se 
recăsătorise. Aşa că ea fusese cea care trebuise să-şi dea seama ce 
să facă cu el atunci când avusese acel atac cerebral, iar ea avea doar 


douăzeci de ani şi era clar că bărbatul nu mai putea să trăiască 
singur în apartamentul din Moscova sau în casa rustică din Soci. 
Ea venise acasă de la facultate şi stătuse aproape şase luni. Îl 
adusese pe Spartak, care fusese minunat. Era probabil cu zece ani 
mai în vârstă ca ea, şi bocise foarte mult la mica ceremonie 
comemorativă a tatălui ei, ce fusese organizată pentru cunoştinţele 
sale în pădurea din spatele casei. (Înmormântarea avusese loc în 
Moscova şi fusese destul de fastuoasă. Preşedintele rus nu 
participase, dar trimisese nişte oficiali.) 

Spartak jelise aşa cum nu jelise ea; ea jelise numai când fusese 
singură, pentru că în public simţea nevoia să reprezinte puterea 
familiei Orlov. Dar când rămânea singură, plângea. Îl iubise aşa 
cum o fată poate să-şi iubească atât tatăl, cât şi bunicul. ÎL iubise 
pentru că o răsfăţase, fiind singurul său copil şi pentru că îi 
respectase inteligenţa şi faptul că era plină de resurse; se vedea pe 
sine în ea şi întotdeauna, indiferent ce ar fi fost, fusese mândru de 
ea. 

Elena ştiu imediat de ce se gândea la tatăl ei în seara aceasta, 
singură în pat, în Dubai. Din cauza situaţiei, din care nu ar fi putut 
ieşi în niciun fel câştigătoare, pe care o întâmpinase când se dusese 
prima dată în camera de hotel a lui Sokolov. Da, ar fi putut să-i 
omoare pe amândoi, şi pe el, şi pe însoţitoarea de zbor, atunci când 
avusese ocazia. Ar fi putut să ia pistolul de calibrul 22 şi să termine 
treaba. Problema era că deşi Sokolov trebuia să moară, însoţitoarea 
de zbor, nu. Miza era mare şi ar fi putut să justifice dubla crimă. 
Dar cu siguranţă ar fi existat consecinţe şi dacă ar fi omorât-o pe 
Bowden. Privind retrospectiv, crima dublă ar fi făcut ca acest caz 
să fie de nerezolvat. 


Totuşi, dacă Bowden nu s-ar fi întors, nu s-ar mai fi confruntat 
acum cu acest fiasco. Ăsta era un adevăr. Chiar nu era sigură cât 
timp putea să mai amâne inevitabilul. 

În plus, Elena ştia că avea să suporte şi ea consecinţele — 
greşelile erau foarte rar iertate în domeniul ei — şi, în cele din urmă, 
însoţitoarea de zbor tot s-ar putea să moară. 

Fii realistă: una din voi trebuie să moară. Cred că alegerea e a ta. 

Oare tatăl ei fusese la fel de impasibil ca Viktor? Fără nicio 
îndoială. Doar că nu-i văzuse niciodată această latură. Îl văzuse 
numai pe tatăl iubitor, care nu-i refuza niciodată nimic. 

În acea după-amiază, trecuse în revistă articolele cu ştiri pe 
telefon şi dăduse peste asasinarea unui lider remarcabil al opoziţiei 
din Rusia. Fusese omorât pe un trotuar în Kiev. Elena ştiuse că 
avea să se întâmple asta. Victima fusese membru al parlamentului 
rus. Ucigaşul lui era puţin mai tânăr decât ea: avea douăzeci şi 
şapte de ani. Îi împuşcase pe politician şi pe bodyguardul lui în 
plină stradă şi apoi dispăruse. Dar fusese recunoscut de un 
politician care era prin zonă, iar un purtător de cuvânt al 
ministerului de interne al Ucrainei presupusese că era agent rus. 
Preşedintele rus spusese că aşa ceva era absurd. 

Dar nu era. Ea îl cunoştea pe călău. 

Îşi întoarse perna pe partea mai rece şi se răsuci. Voia cu 
disperare să se bucure de eliberarea pe care i-ar fi oferit-o somnul. 
Dar de fiecare dată când mintea ei se gândea la însoţitoarea de 
zbor, ajungea să se gândească din nou la tatăl ei. Îi era dor de el. Îi 
era la fel de dor aşa cum îi era dor de oricine. Şi mereu avea 
tendinţa să se gândească la el atunci când primea o astfel de 
sarcină. El era prima persoană pe care probabil că o omorâse. 

Nu, ea doar îl terminase. Poate că nici măcar asta nu făcuse. 


Ştia adevărul din spatele primului atac cerebral. De asta făcea 
ceea ce făcea. De asta era cine era. 

Cu toate acestea, amintirile cu tatăl ei şi cu lucrurile pe care le 
făcuse din cauza faptului că era fiica lui o făceau să se foiască la 
primele ore ale dimineţii. 


Capitolul doisprezece 


Cassie se trezi exact înainte de ora patru dimineaţa, îşi aduse 
aminte unde era şi întinse mâna spre partea cealaltă a patului unde 
se aflase Enrico. Ştia că aveau să fie numai aşternuturi goale acolo: 
el plecase de şapte ore. Aseară, pe la nouă fără ceva, se odihnea 
alături de el, cu capul pe pieptul lui, şi se trezise spunând că e 
extenuată şi că ar vrea să doarmă. El era atât de tânăr încât la 
început nici nu înțelesese că ăsta era felul ei de a-i spune că poate 
să plece. O trăsese şi mai aproape de el. Ea trebuise să-i explice că-i 
place să doarmă singură (ceea ce nu era valabil întotdeauna, dar în 
noaptea aceasta era). 

ÎI asigurase că-l va revedea peste o săptămână, când avea să 
revină la Roma, dar în adâncul său se îndoia de asta. Cel mai 
probabil compania aeriană îi va caza la acelaşi hotel, dar ea va ocoli 
barul. Acum că era trează, se întreba de ce naiba se gândise să-l 
agaţe pe barmanul de la hotelul la care era cazată, dar ştia 
răspunsul: nu se gândise deloc. Era al treilea pahar de Negroni. 
Până să-şi termine el tura şi să se ducă sus în camera ei, ea băuse 
cinci pahare. 

Negroni în Roma. Akvavit în Stockholm. Arak în Dubai. Viaţa ei 
era un turneu mondial al alcoolului. 


Măcar dacă l-ar fi adus pe Sokolov înapoi în camera ei de hotel 
din Emiratele Arabe Unite şi apoi l-ar fi dat afară. 

Măcar dacă s-ar fi ţinut până la capăt de intenţia de a pleca din 
camera lui. În schimb, picase lată. Atât de mult băuse în acea 
noapte de săptămâna trecută. 

Şi se întâmplase săptămâna trecută. Dumnezeule! Undeva, 
hienele mergeau în cerc... 

Ştia destul de multe despre bioritmul organismului său, astfel 
încât să-şi dea seama că probabil nu va mai adormi la loc, dar nu 
trebuia să coboare în holul hotelului decât peste câteva ore. Aşa că 
se dădu jos din pat, aprinse lumina şi luă halatul din dulap. Nu o 
deranja să se vadă goală în oglinzi — şi camera aceasta de hotel 
chiar avea o grămadă de oglinzi —, dar era prea răcoare. 
Termostatul digital era marcat în grade Celsius, aşa că mări puţin 
temperatura şi speră că nu se va face prea cald. 

Văzu că avea nişte mesaje vocale pe telefon. De la avocata ei, din 
nou. De la FBI, din nou. De la sora ei. Îl ascultă numai pe cel de la 
Rosemary, ca să se asigure că nu li se întâmplase nimic groaznic 
nepoților ei. Nu se întâmplase nimic. Rosemary o sunase ca să o 
salute şi ca să-i aducă aminte că ea şi familia sa aveau să vină în 
New York în weekend. Voia să afle dacă îi va însoţi şi Cassie 
sâmbătă la grădina zoologică din Bronx, iar apoi în Chinatown, ca 
să cineze. 

Cassie nu reuşi să se convingă să asculte şi mesajele de la Ani şi 
Frank Hammond. Dar nici nu le şterse. Poate că ar trebui să se 
răsfeţe şi să comande în cameră nişte ovăz cu lapte şi o cafea 
irlandeză. Bucătăria era deschisă non-stop. Chiar dacă nu aveau pe 
nimeni acolo la ora asta ca să prepare băutura cum trebuie — stratul 
gros de frişcă era, de fapt, partea ei preferată —, puteau să arunce 


un păhărel de whisky Jameson's în cafea. Apoi, cu forţe noi, putea 
să asculte ce aveau de spus Ani şi Frank şi să-şi analizeze situaţia. 


Sr 


Căută cuvântul „traumă” pe tabletă în timp ce lua înghiţituri 
mici din ovăz şi-şi bea cafeaua cu whisky. Se întrebă dacă oamenii 
care se trezeau lângă cadavre rămâneau traumatizaţi tot restul 
vieţii, deşi presupuse că exista, în cel mai bun caz, o foarte mică 
dovadă pe baza căreia să facă deducţii. Timp de câteva minute se 
consolă citind eseuri şi lucrări de cercetare care sugerau că familiile 
celor care au fost omorâţi aveau deseori nevoie de consiliere şi 
medicaţie ca să poată trece peste pierderea celui drag, 
comparându-se cu aceste biete suflete. Dar apoi îşi aduse aminte 
de părinţii lui Alex Sokolov şi începu să-şi imagineze prin ce 
treceau ei. 

În cele din urmă, îşi luă inima-n dinţi şi ascultă mesajele de la 
Ani şi Frank Hammond. Avocata ei spunea că avea informaţii 
legate de extrădare, pe care ar fi vrut să i le comunice. Cassie nu 
putu să-şi dea seama după vocea femeii dacă era vorba despre 
veşti bune sau proaste. Agentul FBI zicea că trecea câteva lucruri în 
revistă şi că dorea să-i pună câteva întrebări rapide. Voia să ştie 
dacă putea să vină în centru la sediul Biroului. Vorbea pe un ton 
degajat, dar Cassie avea o presimţire — acel dar al fricii — că doar se 
prefăcea. Voia s-o păcălească. Sigur bănuia că ea era femeia din 
pozele făcute de camerele de supraveghere. Şi dacă nu voia decât 
să-i pună câteva întrebări în plus, de ce să-i ceară să vină la sediul 
din centrul Manhattanului? 

Îşi aduse aminte de momentul acela de la metrou, de teama că 
cineva o urmărea, iar apoi de persoana pe care o văzuse pe trotuar 


exact în momentul în care taxiul ei pleca din loc. Poate că nu 
exagerase. Poate că aşa era când FBl-ul supraveghea pe cineva: 
întotdeauna era cineva în afara câmpului tău vizual. La urma 
urmei, FBl-ul ştia ce făcea. Şi-ar fi dat seama dacă era urmărită? 
Probabil că nu. Poate că asta era paranoia. 

Deşi aici răsărea soarele, la New York încă era noapte. Nu putea 
să-i sune încă nici pe Ani şi nici pe Hammond. Şi având în vedere 
că avionul decola de pe aeroportul Fiumicino la ora 11:05 a.m., nu 
avea cum să-i sune pe niciunul până când nu ateriza pe aeroportul 
JFK. Până vor debarca toţi pasagerii şi ea va fi liberă, va fi în jur de 
3:30 după-amiaza pe Coasta de Est a Americii. Asta e. 

Îi trimise un mesaj lui Ani ca să o anunţe că ascultase mesajul ei 
vocal şi că o va contacta imediat ce va ateriza la New York. 
Adăugă faptul că Frank Hammond o sunase de două ori, dar nu-l 
va suna până când nu vorbeau ele două mai întâi. Trase draperiile 
şi privi afară. Vedea câteva blocuri la distanţă, clopotniţele gemene 
ale bisericii Trinita dei Monti, mai sus de Scările Spaniole. Îşi dădu 
seama că Alex Sokolov va fi înmormântat zilele acestea. Până 
acum, corpul lui sigur ajunsese în Statele Unite. Se întrebă cine 
fusese el — cine fusese cu adevărat. Îşi aduse aminte cu câtă 
blândeţe o spălase pe păr, îi masase scalpul, oarecum ca un expert, 
în timp ce ea stătuse în poala lui pe acea bancă de marmură din 
baia elegantă, şi cum în acea noapte reuşise să ţină pasul cu ea la 
băutură. Puţini bărbaţi puteau să facă asta. 

În plus, se gândise profund la Miranda, femeia cu zâmbetul 
acela calm şi coafura franțuzească, la sticla de votcă Stolichnaya pe 
care o adusese în dar. Cine era? 

Cassie înghiţi şi ultima picătură de cafea şi îşi imagină cum 
călătoreşte în Virginia ca să le spună ceva părinţilor lui Alex. Să le 
spună cât de rău îi pare pentru că fiul lor murise şi ea îl lăsase în 


pat. Să îi întrebe ce ştiau despre femeia aceasta pe care o chema 
Miranda. Dar înţelese că nu avea cum să facă asta — sau, mai exact, 
nu ar trebui s-o facă. Şi se simţi şi mai prost. Îşi spuse că tristeţea 
făcea parte din trauma ei. 

Vina ei. Da. Vină. 

Se întrebă dacă oamenii - oamenii obişnuiţi, nu criminalii în 
serie sau Tony Soprano” — care reuşeau să scape după ce omorâseră 
pe cineva făceau promisiuni că vor deveni oameni mai buni. Jurau 
că vor face lucruri bune pe viitor? Îl căutau şi-l găseau pe 
Dumnezeu? Plăteau... pentru faptele lor? Nu era convinsă că era 
capabilă de aceste lucruri. Dar îşi dorea. În schimb, nu era sigură 
dacă mai conta, pentru că nu scăpase de acuzaţia de crimă: 
continua să creadă, chiar dacă, practic, se amăgea într-un mod 
jalnic că nu ea îl rănise pe Alex Sokolov. Poate că nimeni altcineva 
nu ar fi crezut asta, dar ea credea. În plus, până acum nu scăpase. 
FBl-ul încă voia să o mai interogheze. Pe internet circulau acum 
poze cu ea la hotelul Royal Phoenician. În curând avea să fie 
descoperită complet şi irevocabil. 

Zări pe stradă un scuter Vespa albastru trecând în viteză, 
condus de o tânără cu păr blond şi blugi albaştri. Văzu o femeie 
mai în vârstă pe trotuar, cu o geantă de pânză, plină cu, printre alte 
lucruri, o pâine mare. O maşină de curierat era parcată în spatele 
unui magazin care vindea corpuri de iluminat, iar doi bărbaţi 
descărcau cutii mari de carton. În clădirea de apartamente de 
vizavi observă locatarii la geamuri: un bărbat de-o seamă cu ea îşi 
băgă cravata în cămaşă şi apoi bău nişte espresso dintr-o ceşcuţă şi 

se uită în jos la ceva de pe masă. O femeie într-un pulover negru şi 
fustă îşi usca părul într-o cameră de zi care părea micuță. O altă 
femeie dădea cu aspiratorul. 

Cassie se dezbrăcă de halat şi stătu goală un minut întreg în faţa 
geamului. Sinceră să fie, nici ea nu ştia de ce. Avu contact vizual cu 
unul dintre oamenii de la ferestrele de peste drum şi habar nu avu 
dacă acesta o remarcase sau dacă îi păsa. Era un hotel. Probabil că 
fuseseră mereu martorii unor întâlniri amoroase sau ai 
exhibiţioniştilor. Se duse apoi la duş, îşi şterse lacrimile de pe 
obraji şi se frecă până scăpă de urmele barmanului Enrico de pe 
corpul ei. 


Mai târziu, în acea dimineaţă, când ea şi Jackson, tânărul 
însoțitor de zbor din Oklahoma, erau la intrarea în avion şi 
întâmpinau pasagerii care se îmbarcau, bărbatul se întoarse spre ea 
ŞI zise: 

— Am o idee grozavă. 

— Te ascult. 

— Cred că ar trebui să le dăm tuturor de la clasa economică un 
Xanax. Ar trebui să facă parte din politica liniei aeriene. Îţi dai 
seama cât de uşoară ar fi slujba noastră dacă le-am da pasagerilor 
medicamentele potrivite înainte să-i înghesuim în scaunele astea? 


Cassie auzi pasagerii țipând, un mic cor din rândurile treizeci şi 
trei şi treizeci şi patru, secţiunea clasei economice în care se aflau 
înghesuite patru scaune între două culoare, şi o fracțiune de 


secundă se temu că cineva avea o armă albă sau un pistol. 
Sentimentul pe care îl avu era veşnica spaimă că „avionul-se- 
prăbuşeşte”. Iar apoi butoanele de apel sunară, aproape toate în 
acelaşi timp, şi ea văzu punctele roşii de pe tavan aprinzându-se ca 
un brad de Crăciun, iar normalitatea faptului că pasagerii apăsau 
pe butoanele de apel o calmă. Lăsă jos geanta mare de plastic cu 
resturi — termenul folosit de compania aeriană pentru gunoi — şi, 
aproape alergând, trecu de şapte rânduri, în sens invers faţă de 
bucătăria din spate, şi apoi intră în mulțime. Se aflau sub plafonul 
de trei mii de metri, astfel că toţi pasagerii trebuiau să aibă 
centurile puse, deoarece se apropiau de aeroportul JFK; în scurt 
timp ar fi trebuit să-şi pună şi ea centura. Jackson alerga pe 
culoarul paralel cu cel pe care se afla ea şi cei doi ajunseră la rândul 
treizeci şi patru în acelaşi timp. Nu era sigură ce va găsi aici, dar 
era bucuroasă să vadă că nu era singură şi că avea un bărbat 
alături. 

— Nu, încetează! Încetează! erau singurele cuvinte pe care 
mintea ei le înregistră dintre tipetele care se auzeau. 

O clipă se gândi „Ce să înceteze?”, dar apoi văzu şi-şi dădu 
seama ce se întâmplă. Pe locul D, unul dintre cele două scaune din 
mijlocul secţiunii centrale, se afla o bunică ce-şi ţinea nepotul — sau, 
mai exact, ce ţinea penisul nepotului ei cu două degete, ca şi cum 
ar fi fost o ţigară cu droguri (Cassie chiar îşi imagină un muc de 
țigară cu marijuana) — blugii albaştri şi chiloţii băiatului fiind în 
dreptul gleznelor. Copilul stătea între două rânduri şi urina în 
punga folosită în caz de rău de avion, pe care bunica o ţinea cu 
cealaltă mână. 

De fapt, doar încerca să urineze în pungă. Mai mult rata. Mai 
mult stropea spătarul scaunului 33D, spaţiul dintre scaune, braţele 
şi poalele pasagerilor. lar copilul acela era, se pare, o cămilă. Cassie 


şi Jackson îi cerură femeii să oprească copilul, iar apoi ţipară şi la 
băiat să înceteze, dar acesta era ca un tsunami. Bunica ori nu 
vorbea limba engleză, ori se prefăcea că nu o vorbeşte, astfel că nu- 
i ridică pantalonii băiatului până când acesta, fără niciun dubiu, nu 
termină. Pasagerii ţipau şi înjurau, exprimându-şi dezgustul. O 
adolescentă de pe locul 33E plângea, în timp ce se chinuia să-şi 
scoată de pe ea hanoracul portocaliu care era fleaşcă. 

— Îhhh, suspina de fiecare dată când expira, o lamentare 
tânguitoare aproape biblică. 

Cassie o admonestă pe bunică, spunându-i că ceea ce făcuse era 
absolut inacceptabil. Bătrâna o ignoră, închise clapa din partea de 
sus a pungii pentru rău de avion şi i-o înmână cu zâmbetul pe 
buze, de parcă i-ar fi oferit lui Cassie o pungă plină cu fursecuri. 


Cassie ştia că ziarele postau ştirile online cu mult înainte să le 
publice pe hârtie, aşa că presupuse că nu ar fi trebuit să fie 
surprinsă când descoperi pe telefon o poză cu ea, pe site-ul ziarului 
New York Post, în timp ce era în autobuzul Airporter care o ducea 
spre Grand Central Station. Dar totuşi fu surprinsă. Îi venea să 
vomite şi chiar se temu o clipă că o va face. Ea era femeia 
misterioasă, „văduva neagră” anonimă care probabil că omorâse 
un manager financiar american, tânăr şi chipeş, în Dubai. Mai 
mult, cineva vorbise cu cei de la hotel şi cu angajaţii restaurantului 
şi cu toţii fuseseră de acord că femeia pe care o văzuseră cu 
Sokolov era cel mai probabil americancă. 

Deocamdată, toată lumea părea să presupună că era o 
americancă ce locuia în Emiratele Arabe Unite. Asta spusese 
ospătăriţa de la restaurant. Ea povestise poliţiştilor din Dubai că 


Alex menţionase ceva care arăta clar că, deşi-el era în vizită în 
Dubai, femeia nu era. Cassie nu putea să-şi imagineze care o fi fost 
acel comentariu, dar ghici că poate fusese o remarcă despre cât de 
bine ştia ea oraşul. Ea zisese ceva de genul acesta, pentru că ceruse 
această rută mai des în ultimul an şi jumate. În orice caz, 
autorităţile din Dubai făceau investigaţii în cadrul comunităţii 
americane de acolo, ca să afle cu cine s-a cuplat el la hotel. 

Îşi dori ca Ani să o sune înapoi. O sunase pe avocată în clipa în 
care ieşise din terminal şi-i lăsase un mesaj. 

Era ca o tortură cu apă, decise ea, aceste picături ce cădeau rar la 
nesfârşit. Autorităţile trebuiau să meargă în sens invers ca să o 
poată găsi: trebuiau să taie de pe listă toate femeile pe care ar fi 
putut să le cunoască Alex în Dubai şi toate femeile care locuiau 
acolo şi pe care era posibil să le fi întâlnit. Trebuiau să arate acele 
fotografii tuturor prietenilor săi şi asociaţilor săi de afaceri. 
Probabil că le arătau şi oamenilor cu care lucrase la Unisphere în 
America. Şi, astfel, părea va dura o veşnicie până să ajungă, în cele 
din urmă, la ea. 

Dar Cassie ştia: orice se va întâmpla, se apropiau din ce în ce 
mai mult. 


Când ajunse acasă, reuşi, în sfârşit, să ia legătura cu Ani. Îşi 
duse geamantanul în dormitor şi se prăbuşi pe canapea, de unde 
avea vedere la Empire State Building prin geamurile murdare din 
cauza funinginii urbane şi a prafului de vară. Cerul era albastru şi, 
deşi era luna august şi zilele deveneau mai scurte decât luna 
trecută, soarele era încă sus. 

— Cum a fost la Roma? întrebă Ani. 


— Nu încântător. Am stat în hotel. Nu am avut chef să ies 
nicăieri. 

Inspiră adânc şi spuse: 

— Am văzut pozele pe site-ul New York Post. 

— Da. Când te-am sunat eu, încă nu erau online. Dar le-am 
văzut şi eu. Mă îndoiesc că va fi articol de prima pagină în ediţia 
de mâine a ziarului. S-a întâmplat în Dubai, până la urmă. 

— Asta e partea bună. 

— Da. Dar am veşti bune. 

Cassie ştiu imediat ce avea să spună Ani, şi închise ochii, dându- 
şi seama că plângea. Din nou. Şi nu-i păsa. Parcă ar fi primit un 
telefon de la un doctor în legătură cu o biopsie şi rezultatul era 
negativ, iar doctorul îi explica că nu are cancer. 

— Continuă. 

— E foarte puţin probabil să fii extrădată. Mai ştii 
amendamentul despre care ţi-am vorbit? Un cetățean american 
este, într-adevăr, exceptat. 

— Asta înseamnă că aş putea fi extrădată în Dubai numai dacă 
nu aş fi americancă? 

— Corect. 

— Deci acum ce urmează? 

— Telefonează la FBI, dar să nu le spune nimic. Nimic. Spune 
ceva de genul că nu îţi aduci aminte. Să te lase să te gândeşti. Dacă 
insistă să te duci la sediul lor — şi s-ar putea s-o facă —, voi veni cu 
tine. 

— De ce să facă asta? 

— Să dorească să vă întâlniți? Cred că depinde mult de cine a 
fost, de fapt, Alex Sokolov sau câte relaţii are familia lui. Sinceră să 
fiu, sunt destul de şocată că FBl-ul este atât de implicat în treaba 


asta. În momentul de faţă sunt pregătită, iar Dubaiul nu are nevoie 
de FBI. Nu sunt amatori. Oamenii ştiu ce fac. 

— În regulă. 

— M-am mai interesat şi de Sokolov. 

Cassie îşi tinu telefonul la ureche cu umărul şi îşi suflă nasul 
aproape fără zgomot. 

— Şi? 

— Şi totul sugerează că a fost, într-adevăr, managerul unui fond 
speculativ. Da, avea sediul în New York, dar toţi banii treceau prin 
Caraibe. 

— Ce înseamnă asta? 

— Poate că nu înseamnă nimic. Ar putea însemna orice. De 
fiecare dată când banii trec printr-un loc ca Grand Cayman, trebuie 
să îţi pui întrebări. SUA nu pot să îi urmărească atât de uşor — sau 
chiar deloc. Trezoreria SUA are ceva ce se numeşte lista OFAC”. 
Este o listă mare de companii şi persoane dubioase, cu care băncile 
americane sau fondurile de investiţii nu au voie să facă tranzacţii 
financiare. Aşa că dacă vrei să lucrezi cu cineva de pe lista aceasta, 
trebuie să treci banii prin Caraibe. 

— Deci se ocupa cu ceva suspect? întrebă Cassie. FBl-ul crede că 
făcea afaceri cu persoane care erau pe lista aia? 

— Poate. 

— De asta a fost omorât? 

— Ei bine, autorităţile noastre nu l-ar fi omorât din acest motiv. 
Dacă făcea ceva ilegal, cred că l-ar fi arestat. 

— Deci... de ce l-au omorât? 

— Poate că fura, răspunse Ani, iar Cassie se simți uşurată că 
avocata nu-şi începuse răspunsul, chiar şi în glumă, cu ceva de 
genul: „Presupunând că nu l-ai omorât tu?” 

— Ştii tu, puţin câte puţin în fiecare zi, continuă ea. Sau poate că 
derula o escrocherie în sistem piramidal şi a mers prea departe. S-a 
băgat prea adânc. 

— Dumnezeule, dacă nu i-a tăiat nimeni gâtul lui Bernie 
Madoff, de ce să-l fi omorât investitorii pe bietul Alex? Ceea ce a 
făcut el trebuie să fi fost ceva mult mai puţin grav în comparaţie cu 
ce a făcut Bernie. 

— Nu ştim dacă a fost ceva mai puţin grav. Chiar nu ştim. Ar 
putea fi mulţi bani ruseşti în fondul acela. Nu poți fura de la ruşi. 
Crede-mă, sunt armeancă. Şi ştiu. Ruşii pot fi extrem de duri. 

— Dar chiar nu părea genul. 

— Când oamenii au nevoie de bani sau iubesc banii, uneori iau 
decizii foarte proaste, îi reaminti ea lui Cassie. 

Apoi adăugă: 

— Familia sa i-a publicat primul necrolog complet. Poţi să-l 
găseşti online. Apare în publicaţia Charlottesville Progress. lată 
câteva lucruri pe care le-am aflat şi care nu se regăsesc în necrolog;: 
bunicul lui Alex a imigrat aici din Uniunea Sovietică când Stalin 
era încă Stalin: 1951. Nu se ştie exact cum. A luptat în al Doilea 
Război Mondial. A pornit de la zero când a ajuns aici. S-a stabilit în 
Virginia. A devenit avocat şi s-a căsătorit cu o fată bogată din Sud. 
Deja am pus un detectiv privat să facă nişte săpături. O să-l pun să 
afle şi alte lucruri. 

— Pot să-mi permit? 

— Nu. Dar nu o va lua razna. Vreau doar să aflu câte ceva 
despre familie şi despre Alex. Să văd ce gen de interese ar fi putut 
avea. 


— Interese de afaceri? 

— Da. Ar putea fi util să aflu ce era în acel fond mai exact. Dar 
m-am gândit şi la interese personale. 

— Poţi să-mi spui mai multe? întrebă Cassie. 

— Nu, dar numai pentru că nu mai sunt alte lucruri de spus în 
momentul de faţă. 

— Dar Miranda? 

— Ce e cu ea? 

— Ai mai aflat ceva despre ea? 

— Cum ar fi dacă lucra, într-adevăr, cu Alex sau dacă ea sau 
familia ei au bani în acest fond magic? întrebă Ani. 

— Da. 

— Compania Unisphere Capital are cel puţin şase sau şapte sute 
de angajaţi la New York, Washington, Moscova şi Dubai. Niciunul 
nu se numeşte Miranda. 

— Ai verificat? 

— Detectivul meu, da. 

— Poate să afle dacă e investitoare? 

— Probabil. Dar nu sunt sigură. 

— E posibil să fi inventat numele? 

— Dacă l-a omorât? Absolut, zise Ani, pe un ton hotărât. Ar 
trebui să-l suni pe Frank Hammond. Apoi să mă suni înapoi. Să 
planificăm întâlnirea de mâine, indiferent dacă vrea să vă întâlniți 
sau nu. 

Mâine era vineri. Avea ceva de făcut vineri. Probabil. Trecu în 
revistă agenda pentru ziua de vineri din mintea sa, încercând să-şi 
aducă aminte ce era. Apoi îşi dădu seama: Rosemary. Nepotul şi 
nepoata ei. Trebuia s-o sune pe Rosemary, pentru că sora ei şi 
familia sa veneau în New York. Sora ei zisese ceva de mers la 


grădina zoologică sâmbătă, aşa că presupuse că nu se vor întâlni 
mâine. 

— Sigur, zise Cassie. La ce oră? 

— Vino la mine la birou pe la douăsprezece şi un sfert. E o 
tarabă cu falafel foarte bun după colţ, pe 53= Street şi mâine ar 
trebui să fie frumos afară. Îţi place falafel? Am putea mânca în aer 
liber. 

— E în regulă, spuse ea, fără să răspundă, de fapt, la întrebare. 

— Bine. Dar să mă suni după ce vorbeşti cu FBl-ul. 


— Ofițerul de zbor din acea cursă a spus că aţi vorbit cu Sokolov 
destul de mult. V-a observat, spunea Frank Hammond la telefon. 

— Nu-mi aduc aminte, zise Cassie, în timp ce-şi deschidea 
geamantanul şi începea să despacheteze. 

Totuşi, ştia că nu ar trebui să facă mai multe lucruri în acelaşi 
timp: ar trebui să-i acorde agentului FBI toată atenţia ei. Dar 
despachetatul o calma. 

— Şi ceilalți membri ai echipajului au spus că era omul 
dumneavoastră. 

— Omul meu? 

— A fost în secţiunea dumneavoastră. 

— Da, e adevărat. 

— lar voi doi aţi interacţionat mult. 

— Mă îndoiesc că am avut mai multe „interacţiuni” cu el decât 
cu ceilalţi pasageri pe care i-am servit, spuse ea. 

Era o minciună, dar „interacţiune” i se păru un termen vag şi 
ridicol, care era imposibil de cuantificat. Se întrebă dacă echipajul îi 
oferise numele cu atâta entuziasm sau dacă ofiţerul de zbor fusese 


acela. Bănui că era posibil ca Hammond să-şi fi formulat propoziţia 
astfel pentru că juca la cacealma: încerca să o sperie pentru a o face 
să creadă că ştia mai multe decât ştia, de fapt. 

— Ştiţi la ce mă refer, insistă el. Aţi stat de vorbă. Mult. Nu a 
fost vorba doar despre lista cu vinuri. 

— Am fost politicoasă. Şi el la fel. 

— Aţi flirtat. Şi el a flirtat. 

— Poate că a flirtat puţin cu mine, recunoscu ea. Dar pasagerii 
flirtează în general. Sunt plictisiţi. Flirtează cu toţi membrii 
echipajului atunci când e o cursă lungă. 

— Am înţeles. În fine, de aceea mi-ar plăcea să veniţi ca să stăm 
de vorbă. Vreau să aflu dacă Sokolov v-ar fi putut spune ceva cu 
care să putem ajuta autorităţile din Dubai. Asta e tot. 

— Pot să vin cu un avocat? întrebă ea. 

Imediat îşi dori să nu fi întrebat asta. Dacă refuza? Dar nu făcu 
asta. Cassie aruncă o bluză murdară în coşul de rufe. 

— E dreptul dumneavoastră, răspunse el simplu. 

— În regulă, permiteţi-mi să aflu când este liberă avocata mea. 

— Dar trebuie să ne întâlnim mâine. 

Vorbi puţin pe un ton ascuţit, deşi era prima dată când tonul 
vocii sale nu mai suna atât de calm. Atât de relaxat. Dintr-odată, 
părea că toată treaba asta nu era doar o chestiune de rutină pentru 
el. Aşa că o sună pe Ani şi apoi îl sună din nou pe agent, şi stabiliră 
să se vadă a doua zi la sediul FBI din centru, de la intersecţia 
străzilor Broadway şi Worth. Îi promise că va fi acolo la ora două 
fix. 


Cassie citi necrologul din ziar, suprapunând trăsăturile 
bărbatului din articol cu cele ale bărbatului care făcuse dragoste cu 
ea în Dubai: 


CHARLOTTESVILLE, Alexander Peter Sokolov, 32 de ani, a 
murit pe 27 iulie 2018, în timpul unei călătorii de afaceri în 
Dubai, Emiratele Arabe Unite. S-a născut pe 15 martie 1986, în 
localitatea Alexandria, din Virginia. Alex, aşa cum îi plăcea să i 
se spună, a absolvit Phi Beta Kappa din cadrul Universităţii 
Virginia, cu specializare dublă în matematică şi relaţii externe, şi 
apoi a obţinut un master în Management Cantitativ la Fuqua 
School of Business a Universităţii Duke. A lucrat pentru Fondul 
Stalwarts al companiei Unisphere Capital, în afara sediului lor 
din Manhattan. Îi plăcea slujba asta, pentru că îi plăceau 
informaţiile, dar îi plăcea şi faptul că slujba sa îl ducea des în 
Rusia, Orientul Mijlociu şi Estul îndepărtat. Era neînfricat, fie că 
juca squash, sportul pe care îl îndrăgea, fie că explora lumea. 
Dar era şi un prieten, şi un fiu minunat şi generos. lubea filmele 
şi cărţile, în special literatura rusă, dar, mai presus de toate, 
iubea tot ceea ce era surprinzător şi nou. Lasă în urma sa un tată 
şi o mamă îndureraţi, Gregory şi Harper, precum şi o familie 
mare de unchi, mătuşi şi veri care îi vor duce dorul. 


Înmormântarea urma să aibă loc poimâine, sâmbătă, la o 
biserică prezbiteriană din Charlottesville. Şi-o imagină plină cu 
colegii lui Alex de la Universitatea Virginia, prietenii săi din 
copilărie şi cel puţin câţiva dintre angajaţii cu care lucrase la 
Unisphere. O parte din ea ar fi vrut să meargă, dar ştia că nu 
trebuie. Nu va merge. 


Necrologul era scurt şi oferea puţine informaţii. Dar, în cele din 
urmă, nu era un lucru surprinzător. 


Privi fix mesajul primit de la Buckley, actorul. Îi spunea că are o 
audiție vineri pentru un episod-pilot, al unui serial ce urma să fie 
realizat la New York în toamnă, şi trebuia să se tundă dimineaţă, la 
prima oră. Voia să ştie în ce ţară se afla, dar spera că oriunde ar fi 
fost, dansa desculţă. Îşi aduse aminte cum povestea ei despre 
pasagerul mort din baia de la clasa economică îl făcuse să 
zâmbească. Nu-i răspunsese la ultimul mesaj, dar decise să-i 
răspundă la acesta. Îi spuse că tocmai se întorsese de la Roma, 
picioarele o omorau şi ultimul lucru pe care-l făcuse înainte să 
aterizeze fusese să verse în toaletă o pungă pentru rău de avion 
plină cu urina unui băiețel. Adăugă faptul că punga nu fusese 
plină, pentru că o mare parte din urină ajunsese pe pasagerii de pe 
rândul din faţa copilului, şi că ar trebui să facă o pauză ca să 
citească tot veninul aruncat asupra cursei şi companiei aeriene pe 
Twitter. Hashtagul, care deja prinsese viață, era 
+CelMaiGroaznicZborCareNuSaPrăbuşit.  (Atrăsese destul de 
multă atenţie, se gândi ea, când văzu că hashtagul creştea în 
popularitate.) 

El îi propuse să ia prânzul împreună a doua zi, după audiţia sa, 
iar Cassie se întrebă ce ar fi gândit dacă i-ar fi dat mesaj şi l-ar fi 
anunţat că trebuia să se întâlnească cu avocata ei şi apoi cu FBl-ul 
în acea perioadă a zilei. Se gândi la felul în care se despărţiseră 
duminica trecută şi oftă. Ştia că majoritatea bărbaţilor o doreau 
pentru că era frumoasă şi inteligentă, dar şi pentru că bea mult şi 
era uşuratică. Bărbatul acesta? Cassie spera, pentru binele lui, că 


nu era atât de diferit precum părea, pentru că întotdeauna îi 
dezamăgea rapid pe aceşti bărbaţi sau le frângea inima peste ceva 
timp. 

Îi dădu mesaj să-i spună că era ocupată a doua zi şi că duminică 
avea să meargă la grădina zoologică cu nepoţii ei. Se gândi că aşa 
părea împlinită — cu siguranţă mult mai împlinită decât era, de 
fapt. Îi propuse să ia cina mâine-seară şi el fu de acord. 

Nu putu să-şi imagineze în ce stare va fi după un al doilea 
interogatoriu la FBI şi după ce ediţia tipărită a publicaţiei New York 
Post va ajunge la chioşcurile de ziare. Se întrebă dacă el va vedea 
poza şi o va recunoaşte. 

Se descălţase de pantofi, la un moment dat, şi-şi dăduse jos 
dresul, dar chiar nu-şi mai aducea aminte când. Scosese suportul 
de cărţi cu Romulus şi Remus din geamantan şi-l pusese pe o 
măsuţă de cafea, din sticlă. Nu-şi mai aducea aminte nici de asta. 
Probabil în timp ce vorbise la telefon cu agentul. Îşi întinse 
degetele de la picioare; chiar o dureau foarte tare. Nu-şi făcuse nici 
manichiura, iar acum trebuia să-şi facă şi pedichiura. Asta avea de 
gând să facă în această seară de august. Asta va fi seara ei 
palpitantă de joi. Nu o va suna nici pe Paula, cea căreia îi plăcea 
lichiorul Drambuie, nici pe Gillian, cea care era mereu dispusă să 
rezolve încurcăturile pe care le provoca Cassie. (Fu lovită pe 
moment de revelaţia ironică cum că toţi prietenii ei se aşteptau 
întotdeauna la ce-i mai rău când venea vorba de ea. Dar fiind 
înconjurată de mult mai multe probleme şi realităţi imediate în 
momentul de faţă, acea imagine dispăru repede.) Nu va suna pe 
nimeni. Se va ţine departe de baruri şi mâine dimineaţă va fi 
concentrată şi cu capul pe umeri când va citi ziarul New York Post, 
când se va întâlni cu Ani şi Frank şi când — încă o dată — va trebui 
să se confrunte cu fantoma bietului Alex Sokolov. 


Era trecut de ora cinci după-amiaza, într-o zi de joi, vara, dar îşi 
reaminti că oamenii încă mai lucrau. S-ar putea să mai fie oameni 
la birou. 

Aşa că, deşi majoritatea oamenilor, atunci când nu erau beţi, 
aveau bunul-simţ de a nu depăşi o anumită limită, exista o parte 
din ea care o conduse acum spre atriul înalt al unei clădiri de 
birouri de pe Avenue of Americas. Acesta era locul în care angajaţii 
companiei Unisphere din Manhattan lucrau, şi unde, cândva, 
lucrase şi Alex Sokolov. Ideea îi venise când se dezbrăcase de 
uniformă, plănuind să se schimbe într-o rochie de vară scurtă, ca 
să-şi facă manichiura şi pedichiura, şi apoi să aibă parte de o seară 
liniştită acasă. În schimb, se îmbrăcase cu o bluză, o fustă şi-şi luase 
un dres pe ea, apoi mersese cu taxiul până la clădirea de pe 49» 
Street. Pur şi simplu, trebuia să afle mai multe decât putea citi pe 
internet, mai ales datorită faptului că a doua zi urma să aibă o 
întâlnire faţă în faţă cu FBI-ul. 

Îi spuse unuia din cei doi bărbaţi în uniformă din spatele 
tejghelei înalte de marmură că avea o întâlnire la ora cinci şi 
jumătate cu Alex Sokolov, le arătă permisul de conducere şi semnă. 
Dar când îi cerură să-şi treacă numele în registru, mâzgăli ceva 
care semăna mai mult cu Alessandra, decât cu Cassandra, şi un 
nume de familie care era indescifrabil. 

Aşa cum se aştepta, după câteva minute, o femeie suplă şi 
impunătoare, îmbrăcată cu un sacou negru, ieşi din lift. Avea ochi 
gri şi păr negru cu câteva fire albe, şi se prezentă ca fiind Jean 
Miller de la Resurse Umane. 

— Deci vă numiţi Cassandra? continuă femeia. 


— Alessandra, răspunse Cassie. 

Ridică din umeri. 

— Sună cam la fel. 

— Alessandra... şi mai cum? 

— Ricci. Alessandra Ricci. 

Directoarea se îndreptă spre o bancă de marmură care se afla în 
partea opusă lifturilor şi o conduse pe Cassie până acolo. 

— Să luăm loc. 

— E totul în regulă? întrebă Cassie. La început am crezut că 
sunteţi asistenta lui Alex şi că urmează să mă conduceţi sus. Dar aţi 
spus că sunteţi de la personal. S-a întâmplat ceva? 

Ea dădu din cap. 

— Da. S-a întâmplat ceva. Îmi pare foarte rău că nu aţi auzit şi 
că eu trebuie să vă dau vestea. 

Trase aer în piept. 

— Alex a fost omorât săptămâna trecută în Dubai. 

Cassie îşi puse brațele pe piept şi se holbă la Jean, sperând că nu 
exagerează. 

— Dumnezeule. A fost omorât? Cum? 

— Cineva l-a înjunghiat. Sau, mai exact, i-a tăiat gâtul. În camera 
lui de hotel. 

— Ce oribil. Pur şi simplu, îngrozitor, murmură ea, uitându-se 
în jos şi clătinând din cap. De ce? Au prins criminalul? Sau 
criminalii? 

— Nu, nu l-au prins. Şi nu ştim de ce. Probabil motivul a fost un 
jaf. 

— În Dubai? Se presupune că oraşul acela e foarte sigur. 

— Cred că se pot întâmpla lucruri rele oriunde, spuse Jean. 

— Era un om atât de drăguţ. ÎI cunoşteaţi bine? 


— Îl cunoşteam mai bine decât pe câţiva dintre ceilalţi 
manageri. 

— Cum aşa? 

— Era din Virginia. Eu sunt din Carolina de Nord. Nu sunt 
mulţi sudişti în sediul acesta. Aşa că, deşi drumurile noastre nu s- 
au întâlnit prea des la serviciu, uneori mergeam să bem o cafea 
împreună. Uneori stăteam de vorbă. „Ne vizitam”, aşa cum 
spunem noi în Sud. 

Cassie aproape că spuse din reflex că ea era din Kentucky. Se 
opri exact la fix. În schimb, spuse: 

— El mi-a prezentat literatura rusă. Nu citisem Tolstoi, nici 
măcar în facultate, asta până când ne-am întâlnit. 

Jean zâmbi. 

— Era tocilar într-un fel ciudat. 

— Ciudat? 

— Genul de bărbat care se ocupă de fonduri de investiţii nu e de 
obicei genul de bărbat la care ne-am gândi că ar sta cu o carte în 
mână. 

— Despre ce cărţi v-a vorbit? 

— A, ştiţi dumneavoastră... 

Cassie aşteptă, sperând că Jean va elabora, dar în zadar. Când o 
văzu că tace, Cassie zise în cele din urmă. 

— Îi plăceau Tolstoi şi Puşkin. Turgheniev. Am vorbit despre ce 
cărţi lua cu el de obicei în avion ca să citească. 

— Mă bucur că aţi vorbit despre asta. 

— Avea o prietenă în Dubai. O chema Miranda. Aveţi idee cine 
ar putea fi? A menţionat-o vreodată când voi doi v-aţi... vizitat? 

— De ce? 

— Mi-a spus că urma să ia cina cu ea acolo. Abia aştepta. Erau 
doar prieteni, dar el spera să fie ceva mai mult. Îi plăcea de ea. Aţi 


spus că l-aţi cunoscut puţin. A vorbit vreodată despre ea? 
Miranda? 

Jean o privi puţin mai atentă acum. 

— Care e numele ei de familie? 

— Nu ştiu. 

— Nici eu nu ştiu, spuse ea. Dar sigur o să le spun poliţiştilor 
despre ea. Celor de la FBI, de fapt. Cred că ar trebui să vorbiţi şi 
dumneavoastră cu ei. 

— Da, desigur. Absolut. 

— Spuneţi-mi, de ce trebuia să vă întâlniți azi cu Alex? Asistenta 
lui nu avea nimic trecut în agendă pentru această după-amiază. 
Nici măcar nu trebuia să fie în America astăzi. Am întrebat-o în 
drum spre dumneavoastră. 

— Trebuia să fie în Dubai? 

— În Moscova. 

— Călătorea mult. 

— Da. Alessandra, întâlnirea de astăzi era ceva personal? De 
aceea nu i-a spus asistentei sale? 

Cassie ridică din umeri. 

— Suntem prieteni, da. Scuze, am fost prieteni. Dar am fost şi 
clienta lui. Şi a voastră. 

Îşi aduse aminte de ce scria în necrologul lui. 

— Am investit în fondul Stalwarts. 

Jean părea să analizeze asta, absorbind informaţia. Cassie se 
gândi că poate nu arăta suficient de bogată încât să poată fi o 
investitoare. Dar apoi Jean clătină puţin din cap şi spuse: 

— Este un fond pentru oameni bătrâni. Numai pentru bătrâni. 
De ce aţi investit în el? 

— Alex mi-a recomandat. 

Ea oftă. 


— Am crezut că i-am sunat pe toţi clienţii săi ca să-i anunţăm ce 
a păţit Alex. 

— Poate că am un mesaj vocal pe care l-am ratat. 

— Poate. Dar am fost perseverenţi, insistă Jean, şi pentru prima 
dată îşi arăta suspiciunea. Chiar aveam impresia că am vorbit cu 
toată lumea. Toti. 

— Apreciez asta. 

— Aţi dori să programez o întâlnire pentru săptămâna viitoare 
cu altcineva, în legătură cu contul dumneavoastră? Sau doriţi să 
vorbim mâine la telefon? 

Femeia scoase un telefon din buzunarul sacoului şi deschise 
aplicaţia cu calendarul. 

— Putem face asta chiar acum. 

— Da. Sigur. Cu cine îmi faceţi programarea? 

— Avem mai mulţi manageri care se pot ocupa. Să-mi spuneţi 
cum este mai comod pentru dumneavoastră. 

— Bine, fu ea de acord, şi sugeră marţi sau miercuri după- 
amiază, după care îi oferi un număr de telefon fals şi o adresă de e- 
mail falsă. Când Jean se ridică în picioare, Cassie se ridică şi ea şi 
ieşi din nou în căldura toropitoare, conştientă că directoarea 
probabil că memora fiecare detaliu posibil despre ea. Bănui că 
femeia avea să sune la FBI înainte ca ea să apuce să traverseze 
strada. 


Mergând spre sud, trecu în revistă puţinele lucruri pe care le 
aflase: Alex avea de gând să plece la Moscova din Dubai şi nu-i 
pomenise niciodată acestei angajate a companiei Unisphere despre 
o persoană pe care s-o cheme Miranda. Se ocupa de un fond care, 


cel puţin după părerea acestei femei de la departamentul de 
resurse umane, avea un grup select de investitori: bătrânii. Nu 
putea să-şi dea seama exact la ce se referea, dar avea o presimţire 
că era vorba de ruşi. Ruşi bătrâni. În mintea ei, văzu un portret al 
persoanelor din Biroul Politic, de prin anul 1967. O mulţime de 
bărbaţi albi simpli şi cu tunsori naşpa. 

Nu era mare lucru, dar era ceva, şi se bucură că se dusese acolo. 

Când traversă Fifth Avenue, în apropiere de bibliotecă, simţi un 
fior de nelinişte ce o înţepa. Un frison la ceafă. Ştia termenul dintr- 
un curs de psihologie pe care-l făcuse în facultate: percepție 
extrasenzorială. Ideea de bază era că poţi simţi când cineva te 
urmăreşte. Era o verişoară a scopofobiei, teama că cineva te 
urmăreşte. Avu exact acelaşi sentiment pe care-l avusese în ziua în 
care plecase de la metrou. Se uită în dreapta şi văzu pe celălalt 
trotuar, mergând tot spre est, un om cu ochelari de soare şi o şapcă 
neagră pe cap. Nu era un aspect neobişnuit, chiar deloc, dar 
bărbatul care o urmărise la metrou — care probabil că o urmărise la 
metrou — nu purtase aceiaşi ochelari şi aceeaşi şapcă? Bineînţeles că 
da. Încercă să vadă ce culoare avea părul lui, dar nu reuşi, încercă 
să-i ghicească vârsta, dar nu reuşi nici asta. Putea să aibă douăzeci 
de ani, dar putea să aibă şi cincizeci. 

Continuă să meargă şi se gândi dacă ar trebui să-l confrunte. 
Dacă exista un loc sigur pentru o astfel de abordare, acela era 
centrul oraşului Manhattan, într-o după-amiază târzie de vară. 
Încercă să-şi imagineze răspunsul lui şi presupuse că genul de 
negare pe care ar auzi-o de la un agent FBI ar fi diferită faţă de 
genul pe care ar auzi-o de la... 

De la cine? De la un asasin? Persoana care-l omorâse pe Alex 
Sokolov? 


Se opri la colţ, înainte să intre pe Madison Avenue, plănuind să 
traverseze pe partea lui. Măcar să se apropie suficient de mult încât 
să vadă cine e. Ideea că acesta s-ar putea să nu fie un agent FBI o 
făcu să se oprească, iar acum că îl putea întreba de ce o urmăreşte, 
era mai puţin încrezătoare. Dar fusese încurajată de vizita ei la 
Unisphere. Fusese acolo şi acum ştia puţin mai multe. Nu se 
întâmplase nicio catastrofă. 

Când ajunse în capătul străzii, bărbatul nu mai era acolo — asta 
în cazul în care chiar fusese acolo. 


BIROUL FEDERAL DE INVESTIGAȚII 
FD-302: JADA MORRIS, ÎNSOŢITOARE DE ZBOR 
DATA: 2 august 2018 


JADA MORRIS, data naşterii -- /--/-- --. NSS 4 — -- — —, număr 
de telefon (--) — -- — --, a fost interogată pentru a doua oară de 
agenţii speciali identificaţi corespunzător AMARA LINDOR şi 
JON NEWHOUSE la sediul FBI din Melville, New York. 


LINDOR a realizat interogatoriul; NEWHOUSE a luat 
următoarele notițe. 


MORRIS a spus că este sigură că femeia din pozele făcute de 
camerele de supraveghere la HOTELUL ROYAL PHOENICIAN 
este CASSANDRA BOWDEN. A zis că tocmai aflase în 
dimineaţa zilei de 27 iulie că soțul surorii lui BOWDEN „avea 
ceva de-a face cu armele chimice”, atunci când discuţia dintre 


membrii echipajului, care avusese loc în duba companiei 
aeriene, alunecase în acea direcţie. 


A repetat că l-a întâlnit pe ALEX SOKOLOV prima dată pe 26 
iulie, în timpul cursei dintre Paris şi Dubai. 


MORRIS a declarat că ceruse ruta de Moscova de patru ori în 
ultimul an (şi o primise de două ori), pur şi simplu, pentru că nu 
mai fusese niciodată în Rusia. Ea susţine că nu cunoaşte pe 
nimeni acolo. 


Călătoria ei spre Dubai din 26-27 iulie a fost a patra ei cursă din 
acea lună, dar în luna iulie fusese prima dată când îi fusese 
acceptată cererea. Şi-a adus aminte unde a fost şi tot ce a făcut în 
acea vizită, inclusiv cina de joi seara, 26 iulie, de la restaurantul 
japonez KAGAYA alături de ceilalţi trei însoțitori de zbor. 


A spus că nu a mai păstrat legătura cu ELIZA REDMOND 
HOUGH, colega ei de clasă de la Universitatea Michigan, care s- 
a căsătorit cu pilotul de drone CĂPITANUL DEVIN HOUGH. A 
spus că nu ştie aproape nimic despre ce face vărul ei, inginerul 
ISAIAH BELL, care se ocupă de proiectarea dronelor invizibile 
la  WELKIN AEROSPACE SYSTEMS în Nashua, New 
Hampshire. 


A susţinut că nu a auzit niciodată de compania NOV ASKIES din 
Emiratele Arabe Unite, care proiecta drone. 


Capitolul treisprezece 


Restaurantul din Dubai avea vedere la golf şi geamuri din 
podea până-n tavan, dar care acum erau deschise pentru a 
pătrunde briza dimineţii ce venea dinspre golf. Feţele de masă erau 
albe şi imaculate, din in, precum canapelele albe de piele pe care 
stăteau clienţii. Făcea parte dintr-un hotel care avea port de 
agrement. Bufetul cu produse de patiserie, brânzeturi, fructe 
exotice şi legume era prezentat pe platouri albe de servire, pe mese 
albe de marmură care aveau dungi şi pete negre: Elenei i se părea 
că arătau ca nişte bucăţi mari de îngheţată stracciatella. Ea şi Viktor 
împărţiseră un iaurt şi o salată de legume, dar acum el îşi aştepta 
ouăle prăjite şi cârnatul turcesc pe care le comandase în plus. 
Viktor insistase să ia micul dejun înainte ca ea să plece în căutarea 
însoţitoarei de zbor în America. 

— Mi-au spus că stick-ul de memorie era lipsit de valoare, zise 
el. Nimic interesant. Nimic din ce NovaSkies poate face deja şi 
nimic ceva... util. 

Nu o certa neapărat, dar în tonul lui se citea ceva mai mult decât 
o simplă dezamăgire. Elenei îi trecu prin cap ceva, dar îşi spuse că 
era doar paranoică şi că nu ar trebui să se gândească prea mult la 
asta: oare Viktor bănuia că ea falsificase stick-ul de memorie pe 
care îl primise Sokolov? Credea el că ea ştersese informaţiile pe 
care le aşteptau? 

— Serios, chiar nimic? întrebă ea. 

— Nimic. 

— Îmi pare rău, zise ea încet. 

— Ne-am aşteptat la mai mult. 

Bărbatul privi în jur şi Elena văzu de ce. Şeful de sală urma să 
aşeze câţiva oameni de afaceri occidentali la masa de lângă ei. Se 


ridică imediat în picioare şi o întrebă pe femeie în arabă dacă ar 
putea să-i aşeze puţin mai departe: discuta nişte chestiuni de 
familie foarte personale cu fiica sa şi i-ar fi fost recunoscător dacă 
ar fi avut parte de intimitate. Tânăra, indiancă sau pakistaneză, 
presupuse Elena, îi zâmbi şi îi ascultă rugămintea, iar afaceriştii nu 
părură să fie deranjaţi. 

— Acum sunt fiica ta? îl întrebă ea pe Viktor când acesta se 
aşeză la loc. 

El ridică din umeri. 

— Aş fi mândru să fii. 

Ea nu-l crezu şi-şi dădu ochii peste cap. El şi tatăl ei se 
suportaseră puţin mai mult. Într-un final, Elena aflase ce-i făcuse 
Viktor tatălui ei. 

— Chiar şi după acest fiasco? 

— Chiar şi după acest fiasco, da. Până şi cei mai de succes 
oameni din lume fac greşeli. Doar că de cele mai multe ori sunt mai 
buni în a le corecta şi a merge mai departe. 

Ouăle şi cârnaţii lui sosiră, iar el zâmbi bucuros spre ospătăriţă. 
După ce femeia le aşeză în faţa lui şi se retrase, el continuă: 

— Treaba noastră este să anticipăm, iar în cazul acesta, tu ai 
anticipat greşit. Acum răspunzi în mod corespunzător. 

— Da. Fireşte. 

El îi arătă spre farfurie. 

— Dumnezeule, mâncarea asta e aşa de bună. Ar trebui să guşti 
ŞI tu. 

Dar în ciuda entuziasmului său aparent faţă de aperitivul din 
fața sa, tăie aproape delicat o felie subţire dintr-un cârnat. Duse 
mâncarea la gură, mestecă şi zâmbi puţin prea euforic pentru 
gustul Elenei. Dacă micul dejun îl făcea atât de fericit, se cutremură 
gândindu-se cum ar putea fi în pat. 


— Am vorbit cu poliţia, anunţă el după ce termină de mestecat. 
Ne-au interogat aproape pe toţi. 

— Şi? 

— A fost bine. Niciunul dintre noi nu e nici femeie, nici 
american. Dar ar fi putut să fie jenant. Un alt motiv pentru care ar 
fi trebuit să-mi spui imediat de însoţitoarea de zbor. 

— Înţeleg. 

— Sunt sigur de asta. 

— Cât timp mai am? întrebă ea. 

— Cât timp mai avem, o corectă el. Nu trebuie să te simţi 
singură în treaba asta. 

— Sunt atât de singură. 

— Femeia aia ori e o persoană imprevizibilă, ori ceva mult mai 
rău. 

— O persoană imprevizibilă, repetă ea, cugetând. 

Se gândi să insiste ca să afle ce voia să spună cu „ceva mult mai 
rău”, dar îşi aduse aminte de remarca lui legată de stick-ul de 
memorie lipsit de valoare. În cazul în care chiar n-ar fi avut 
încredere în ea — chiar s-ar fi îndoit de ea —, ultimul lucru pe care 
Elena voia să-l facă era să-l forţeze, fără intenţie, să recunoască asta 
cu voce tare. Dacă verbaliza asta, devenea prea real, acuzaţia ar fi 
fost irevocabilă. 

— Da. O persoană imprevizibilă. E o beţivă şi, aşa cum cred eu, 
are o vagă înclinaţie spre autodistrugere. 

— Vrei să spui pe lângă faptul că bea? 

EI îşi lăsă furculița jos şi o privi cu intensitate. 

— Nu sunt sigur ce vreau să spun. Ştiu doar că vreau să dispară. 
Nu ar trebui să fie greu. 

— Probabil că nu, spuse Elena, deşi nu prea era de acord. 


Nu ar fi greu din punct de vedere al executării, dar mai mult ca 
sigur lumea ar fi fost enervată şi mai mult ca sigur ea ar fi avut o 
greutate mare pe suflet. Uciderea lui Bowden nu avea să fie la fel 
ca uciderea lui Sokolov, un nenorocit oportunist care fusese de 
acord să le dea informaţii secrete pentru că ştia că e în rahat din 
cauza faptului că fura, şi care îşi atinsese scopul. Fusese clar că nu 
puteau avea încredere în el. 

Nu avea să fie nici ca uciderea acelui colonel mizerabil din 
Incirlik, care juca pentru ambele tabere şi care se îmbogăţea pe 
seama acestui lucru: tâmpitul ăla tocmai violase o biată fată 
yazidită care nu avea mai mult de paisprezece sau cincisprezece 
ani când Elena îl împuşcase. Era un porc. Dar însoţitoarea aceasta 
de zbor? Nu era prada ei obişnuită. Era ca şi cum ar fi înecat un pui 
de pisică. Dar Elena era setată pe modulul de supravieţuire, aşa că 
adăugă: 

— Mai mult călătoritul mă enervează. 

— Chiar nu-ţi place să călătoreşti? 

— Abia aşteptam să petrec puţin timp aici. Sau să merg acasă, în 
Soci. 

El păru să se mai relaxeze puţin. Ridică furculița şi îşi privi 
micul dejun. 

— Vei merge. Toate la timpul lor. Acesta e doar un limitator de 
viteză. Ba nu, e un ocol. Un ocol prin America. Îţi place America, 
zise el, rostind ultima propoziţie pe un ton puţin mai tăios. Dar 
apoi te vei întoarce. Sau te vei duce acasă. Cum vrei tu. 

— Bine. 

Privi peste umărul ei şi-i arătă. Ea se întoarse şi văzu o pereche 
de păsări myna pe o balustradă exterioară, exact în spatele ei, 
ciocurile lor galbene părând fosforescente în lumina soarelui. 


— Până şi păsările de aici trag cu urechea, spuse Viktor, 
zâmbind. 

Dar apoi vorbi pe un ton serios. 

— M-ai întrebat cât timp mai ai. Faptul că stick-ul de memorie 
nu avea nicio valoare nu lasă o impresie prea bună despre tine. Ar 
trebui să ştii că nimănui nu i-a plăcut acest lucru. Eu îţi spun 
sincer. Aşa că ar trebui să te mişti repede. Pentru binele tău, Elena. 
Pentru binele tău. Cât mai curând ar fi cel mai bine, pentru toată 
lumea. 


Capitolul paisprezece 


Cassie văzu că apărea la pagina nouă din New York Post şi 
pagina unsprezece în Daily News. Odată cu cumpărarea celor două 
ziare de la Rite-Aid, care era la distanţă de un cvartal de 
apartamentul ei, cumpără şi ochelari de soare noi: mari şi solizi, cu 
o formă total diferită de a celor vechi. De a celor care apăreau în 
poză. Pe drumul de întoarcere spre clădirea ei, aruncă ochelarii pe 
care îi purtase în Dubai, precum şi eşarfa cu model arăbesc. Era 
frumoasă şi ştia că avea să-i fie dor de ea. Le aruncă într-un coş de 
gunoi supraplin dintr-un colţ, întrucât gunoiul avea să fie ridicat 
mai târziu în acea dimineaţă. 

Articolul era identic cu versiunea pe care o citise online, şi era 
surprinsă cât de blând suna totul acum că citise necrologul lui 
Sokolov. De obicei, Post scria cele mai rele sau nebuneşti lucruri la 
care s-ar fi gândit sau pe care le-ar fi bănuit cineva, dar pe care 
nimeni nu ar fi îndrăznit să le spună cu voce tare. Dar nu apărea 
nicio legătură între Alex şi CIA sau KGB, nicio aluzie cum că ar fi 


fost spion. Alex fusese descris ca un tip care lucra cu fonduri de 
investiţii şi care se întâmplase să ajungă în locuri precum Moscova 
şi Dubai în interes de serviciu. 

Pe trotuarul din apropierea apartamentului ei, văzu trei 
şcolăriţe mergând spre ea, îmbrăcate în uniforme cu fuste identice 
şi bluze albe, şi presupuse că erau apropiate de vârsta nepotului ei: 
păreau să aibă în jur de unsprezece ani. Fiecare îşi folosea 
telefonul, ca şi cum şi-ar fi făcut un selfie, dar îşi dădu seama după 
teama din privirile lor că nu îşi verificau doar machiajul — erau 
machiate şi cu altceva în afară de ruj? —, ci, în schimb, îşi analizau 
fețele în căutarea unor imperfecțiuni de necorectat. Una dintre 
fetiţe avea constelații gemene de pistrui pe obraji. Cealaltă, care 
mai avea puţin şi izbucnea în plâns, avea o mică protuberanţă pe 
nas. Erau fete frumoase, şi îndoielile şi temerile lor păreau inutile. 
Cassie înțelese. Nu îşi dădea seama unde se duceau, deoarece se 
îndoia că exista vreo şcoală, nici măcar vreuna privată, care să-şi 
înceapă cursurile atât de devreme, în august. Poate că era un fel de 
program de vară sau o excursie de o zi. Nu conta. Îşi aduse aminte 
că şi ea simţise la fel. Ştia că şi nepoata ei avea să simtă asta în 
curând. Toată încrederea Jessicăi se va dezumfla ca un balon cu 
heliu într-o după-amiază de toamnă furtunoasă. Poate că în 
sufletul ei nu se va schimba, dar nu va mai fi niciodată atât de 
puternică şi de pură ca odinioară. 

După ce fetiţele trecură de ea, Cassie se uită din nou la poza cu 
ea din tabloid. Extrem de dezgustată, clătină din cap la fel ca fetița 
cu pistrui. 


Aproape imediat ce se întoarse la ea în apartament, îi sună 
telefonul şi văzu că era Megan. Se opri o secundă, dar apoi 
răspunse: 

— Bună. Nu eşti în Berlin? 

— Nu. Ne-am întors ieri. E vineri azi, somnoroaso. 

— A, da, aşa e. 

— Eşti bine? 

— la să vedem: o să vorbesc cu un agent FBI în după-amiaza 
asta şi sunt tulburată de ce am văzut în ziare. În afară de asta, ce 
altceva ar putea fi în neregulă? 

— Înţeleg. Am vorbit şi eu cu FBI-ul din nou. 

Cassie se holbă la cartea de vizită a lui Hammond de pe frigider. 
Deodată, simţi că evitase un glonţ nespunându-i nimic altceva lui 
Megan. Îşi spuse că era nebună, dar îi veni o idee: poate 
conversaţia aceasta era înregistrată. FBl-ul o folosea pe Megan ca 
să se incrimineze singură. Şi astfel, pentru orice eventualitate, 
răspunse: 

— Sper că o să rezolve cazul în curând. Îmi pare atât de rău 
pentru biata lui familie. 

Se rugă în gând ca Megan să nu aducă vorba de faptul că îi 
ceruse prietenei ei să mintă pentru ea ultima dată când vorbiseră. 

— Vaughn e de aceeaşi părere, fu de acord Megan, vorbind 
despre soţul ei. Când a citit articolele din ziar, a zis că nu înţelege 
de ce e vorba numai despre femeia misterioasă, nu şi despre tipul 
care a fost omorât. 

— Ce mai face Vaughn? 

— E bine. La fel ca întotdeauna. 

— La ce lucrează zilele astea? întrebă ea. 

Nu o interesa deloc ce făcea Vaughn Briscoe în meseria lui de 
consultant, dar întrebarea i se păru a fi una inofensivă şi sigură. Se 


simţea prost pentru că nu avea încredere în prietena ei, dar, pentru 
orice eventualitate, trebuia să depărteze conversaţia de subiectul 
Dubai cât mai mult posibil. 

— Alte prostii legate de guvern. lar e în Edgewater, Maryland. E 
mai fericit când lucrează cu clienţi din sectorul privat, dar pentru 
noi e mult mai uşor când lucrează în Maryland sau peste şoseaua 
de centură. Când fetele erau mai mici şi el lucra pentru compania 
aia farmaceutică din Colorado, era un coşmar să am grijă de copii. 
El era mereu plecat. Mereu călătorea. Cam ca mine. Acum e acasă 
în fiecare noapte, iar toamna asta o să poată să le ia de la cele zece 
trilioane de locuri în care trebuie să meargă fetele după şcoală, 
atunci când n-o să pot eu. 

— Când mai ai avion? 

— Duminică. Ai emoţii pentru după-amiaza asta? 

— Nu, minţi Cassie. De câte ori şi în câte feluri mă mai pot 
întreba cum s-a purtat Sokolov în timpul zborului sau ce a zis el şi 
ar putea fi important? 

— Asta e tot ce te întreabă? 

— Până acum, da. Poate că or să aibă întrebări mai interesante 
pentru mine în după-amiaza asta. 

— Cassie, ascultă... 

— Da, zi. 

— Ai nevoie de ceva? Pot face ceva pentru tine? 

— Cum ar fi? 

— Nu ştiu. Doar că îmi pare rău pentru tine, aş vrea... 

— Sunt bine, o întrerupse Cassie. 

Trebuia să-şi oprească prietena înainte să spună ceva ce ar fi 
putut regreta amândouă. 


— Trebuie să plec. Familia mea vine din Kentucky weekendul 
ăsta şi am o mie de lucruri de făcut. Chiar apreciez oferta şi mă 
bucur că te-am auzit. Sincer mă bucur. Dar sunt bine. 

— Dacă te răzgândeşti, ştii unde să mă găseşti. 

— Da. În Berlin, răspunse ea şi râse puţin. 

Prietena ei, dacă avea nevoie de ea, avea să se afle pe alt 
continent, la o diferenţă de fus orar de şase ore. 


Ca să încerce să-şi abată gândurile de la articolele din ziare şi de 
la ce o aştepta în după-amiaza aceasta, termină cartea Moartea lui 
Ivan Ilici pe canapea, ridicând din când în când privirea spre 
Empire State Building când mintea îi fugea de la Rusia secolului al 
nouăsprezecelea. Nu se simţea nici virtuoasă pentru că citea 
Tolstoi, nici uşurată de transformarea lui Ilici: modul în care 
trecuse de la a se teme la a primi cu braţele deschise acea lumină 
imensă şi inevitabilă. Cel mai mult continuă să spere că Alex 
Sokolov nu se trezise când îi fusese tăiat gâtul. 


Era cald şi însorit din nou în acea vineri, aşa că Ani o conduse 
pe Cassie spre o masă de sticlă la umbră în acea curte, şi cele două 
îşi duseseră porţiile de falafel acolo. Oraşul îi părea liniştit lui 
Cassie, chiar dacă era începutul unui weekend din mijlocul verii. 

— Clădirea aceasta nu este neapărat un oraş-fantomă vinerea, în 
luna august, dar mulţi oameni pleacă — mai ales cei care au birouri 
la celelalte etaje. Să nu încerci niciodată să programezi o întâlnire 


după prânz într-o zi de vineri, în luna august, îi spuse ea lui 
Cassie. 

— Începem să semănăm cu parizienii, murmură ea. 

Era distrasă. Nu adormise decât, aproape de disperare, pe la 
miezul nopţii, după ce băuse câteva păhărele de votcă, luase două 
pastile de Advil şi înghiţise câteva tablete de melatonină. În mod 
normal, nu avea nevoie de melatonină pe partea aceasta a 
Atlanticului. Dar în mod normal nu se întâlnea cu avocaţi şi apoi 
cu FBl-ul. Fusese bine — poate puţin ameţită, dar, în general, bine — 
când se târâse jos din pat şi mersese până la Rite-Aid ca să 
cumpere ziarele. 

Ani zâmbi la glumiţa ei, dar Cassie văzu îngrijorare în ochii ei. 

— Arăţi obosită, spuse ea. 

— Aşa şi sunt. 

Se uită fix la falafel şi la sosul din lipie. La ruloul învelit în hârtie 
cerată. Nu avea deloc poftă de mâncare azi şi încercă să decidă 
dacă îi era şi mai puţină foame decât de obicei. 

— O să fii bine? 

— Aşa cred. 

Ani îşi şterse degetele pe şerveţel şi se întinse ca s-o prindă de 
mâini pe Cassie. 

— Încearcă să nu îţi faci griji. Nu eşti în Dubai. Nimeni nu o să 
te judece pentru că ai comis un act care poate îndemna o persoană 
la păcat. 

— Asta e o problemă în Emirate? 

— Da. La fel şi sexul consimţit în afara căsătoriei. 

Cassie îşi privi mâinile. Pielea ei era atât de palidă în comparaţie 
cu a avocatei. Era luna august. De ce nu fusese la plajă? Sau la un 
lac? Sau, pentru numele lui Dumnezeu, la un solar ca să se 


bronzeze? îşi retrase mâinile, sperând că Ani nu o va lua ca pe un 
gest neprietenos. 

— Ar trebui să mâncăm, adăugă ea imediat, încercând să 
găsească un motiv concret pentru disconfortul pe care i-l provoca 
bunătatea lui Ani. 

Pe care i-l provoca atingerea ei. 

— Da, fu de acord avocata. 

— Am fost la Unisphere ieri. După ce am vorbit cu tine. 

— Ce ai făcut? 

— Am vrut să aflu mai multe despre Alex, explică ea, conştientă 
că suna foarte spăsită. 

— Ai băut ceva? 

— Nu! Cred că ar trebui să mă simt puţin insultată pentru că ai 
întrebat asta. 

— Dumnezeule. Spune-mi exact ce s-a întâmplat, îi ordonă Ani, 
iar Cassie îi povesti despre schimbul de cuvinte pe care-l avusese 
cu angajata de la resurse umane şi puţinul pe care-l aflase în urma 
acelei întâlniri. 

— Vor să vrea să afle dacă eşti tu — asta dacă nu au aflat deja, 
zise avocata după ce termină. 

— M-am gândit şi eu la asta. Dar trebuia să încerc. 

— Te rog, promite-mi că nu vei mai face aşa ceva. 

— Promit, fu de acord Cassie. Ai mai aflat ceva despre Alex? 

— Nu. Dar l-am sunat din nou pe prietenul meu detectiv aseară, 
spuse Ani. Ai citit necrologul lui Alex? 

— Da. 

— Şi? 

— Nu ştiu. Nu ţi se pare evident că e vorba despre un spion? 

Ani muşcă puţin din rulou şi păru să se gândească bine înainte 
să răspundă. 


— Nu e evident. Poate face o aluzie. Mi-a atras atenţia cât de 
scurt a fost. 

— Şi oraşele. 

— Mulţi oameni lucrează în Moscova şi Dubai şi nu au nicio 
legătură cu spionajul. 

— Când va afla ceva detectivul? 

— Săptămâna viitoare, răspunse Ani. Poate chiar la începutul 
săptămânii. 

— Bine. 

— Revenind, în după-amiaza aceasta, agentul cazului — acest 
Frank Hammond - o să fie viclean. Probabil o să crezi că e un mare 
prost. Dar nu este. Te asigur. Un cuţit FBI pătrunde foarte încet. 
Agenţii FBI sunt antrenați să facă pe oricine să spună adevărul fără 
să-şi dea seama. Şi pe lângă asta? Cred că deja ştie mult mai multe 
decât ce s-a scris în ziare. Ştie tot ce ştie reprezentantul legal al FBI- 
ului din Emiratele Arabe Unite, şi ei sunt cu opt ore înaintea 
noastră. Probabil că astăzi ştiu lucruri noi despre care noi nu avem 
habar. 

— Dumnezeule... 

— Nu te impacienta. Multe lucruri depind de Emiratele Arabe 
Unite şi de decizia lor de a coopera cu SUA. S-ar putea să nu facă 
asta. E ţara lor. Şi deşi s-ar putea să fie îngrijoraţi că vor suferi 
anumite consecinţe în privinţa turismului, restul Orientului 
Mijlociu musulman este mult mai înfricoşător pentru majoritatea 
americanilor decât Dubai. În plus, nu e ca şi cum ar fi existat o serie 
de crime violente în care au fost implicaţi turiştii de acolo. 
Adevărul este că nu există niciun motiv concret pentru care 
Dubaiul să fie atât de interesat de moartea unui manager financiar 
în oraşul lor frumos. 


— Doar dacă nu vor să arate clar că a fost omorât de un alt 
american: o însoţitoare de zbor beată venită din New York. 

— Cred că da. Dar dacă presupunem că a fost doar încă un 
manager financiar de la Unisphere Capital, chiar nu înţeleg de ce i- 
ar păsa FBl-ului de el. Şi totuşi, e clar că le pasă. 

— Crezi că încă mai caută o americancă ce trăieşte în Dubai? 

— Nu. 

— Nu? 

Îşi auzi şi ea teama din voce. 

— De fapt, nu pot şti sigur asta. Dar până acum au vorbit cu toți 
oamenii pe care îi cunoştea Alex sau pe care s-ar fi putut să-i 
cunoască. Toată lumea care se presupunea că trebuia să fie acolo la 
şedinţa aceea, toţi cei de la Unisphere. Toţi cei de la hotel. Lucrează 
în sens invers. Până acum, fiecare americancă cu care a vorbit în 
timpul acelui zbor de la Paris la Dubai — mai ales însoţitoarea de 
zbor — este suspectă. 

— Înţeleg. 

Ani îşi lăsă jos ruloul şi trase aer în piept. 

— Întâlnirea aceasta cu FBI-ul nu este neapărat o situaţie în care 
ai putea comite sperjur. Nu este o declaraţie sub jurământ. Dar vor 
încerca să te prindă cu minciuna, şi e un delict federal să minţi un 
agent FBI. Poate că nici nu vei simţi cuțitul până când nu va începe 
să-l răsucească. 

— Când am aterizat în America, mi-am făcut planuri să mint ca 
o nebună. Dar nu m-au întrebat nimic care să necesite o minciună. 

— Asta e bine. 

— Deci ce ar trebui să fac? 


— Ei bine, în primul rând, nu minţi. Orice ar fi. Dar poţi invoca 
al Cincilea Amendament!!. 

— Da. Dar dacă fac asta, sigur va suna ca declaraţia unei soţii de 
mafiot. 

— Asta e problema cu al Cincilea Amendament. S-ar putea ca 
FBI-ul încă să bâjbâie — poate chiar să nu aibă nimic concret —, iar 
dacă invoci al Cincilea Amendament, şi-ar putea da seama că 
ascunzi ceva. Aşa că vreau să te uiţi la mine înainte să răspunzi la 
orice întrebare. Dacă dau din cap aprobator, spui adevărul. Dacă 
dau din cap dezaprobator, invoci al Cincilea Amendament. 

Cassie privi un avion zburând fără zgomot pe deasupra. Chiar 
şi acum, în ciuda anilor petrecuţi la zece mii de metri în aer, 
miracolul zborului încă o mai impresiona. 

— Nu vei sta lângă mine? 

— Probabil. Dar nu-mi pasă dacă vor vedea că te îndrum. Nu 
contează asta. Dumnezeule, dacă va fi nevoie, o să intervin şi o să 
invoc al Cincilea Amendament pentru tine. Chestia e că... 

Ani nu termină propoziţia. 

— Spune. 

— Am vrut să îţi spun asta personal. Poate că nu vei fi extrădată 
pentru crimă, dar nici nu eşti salvată. Sunt alte motive pentru care 
ai putea fi acuzată în SUA legat de moartea lui Sokolov. Terorism, 
de exemplu. 

— Poftim? 


1 Unul dintre drepturile fundamentale din Constituţia americană, care implică 
faptul că nimeni nu poate fi obligat să răspundă la o întrebare care ar putea avea 


consecinţe pentru sine (n.tr.) 


—E puţin probabil. Dar uite cum se înlănţuie toate. 
Departamentul de Justiţie şi BVT: Biroul de Justiţie pentru 
Victimele Terorismului din străinătate. BVI raportează Securităţii 
Naţionale. Directorul BVT se întâlneşte săptămânal cu oficialii 
departamentului de luptă împotriva terorismului şi contraspionaj. 
Alex Sokolov era un cetăţean american care a fost omorât în afara 
ţării, şi cazul morţii lui ar putea să le fie predat lor — mai ales dacă 
a fost o persoană importantă pentru guvern. 

— E absurd. Din când în când, poate că beau puţin prea mult, 
dar nu sunt o teroristă. 

— Înţeleg. Vreau doar să înţelegi ce e în joc înainte să mergi la 
sediu. Acum, ar trebui să mănânci. Serios îți «pun. Dacă nu îţi 
place falafel, nu fi politicoasă. Spune-mi direct. O să găsim altceva. 
Vreau să-ţi fac un instructaj timp de câteva minute şi vreau să fiu 
sigură că ai ceva hrănitor în organism înainte să mergem să ne 
întâlnim cu FBl-ul. 

Dădu aprobator din cap şi începu să mănânce, încercând să fie 
atentă. Dintr-odată, se simţea şi ea ca o victimă, şi asta o făcea să se 
simtă şi mai groaznic. Îi era ruşine pentru că se simţea astfel. La 
urma urmei, nu ea era cadavrul care fusese lăsat în pat. 


Cassie ajungea rar pe Wall Street, dar când mergea pe acolo, era 
întotdeauna mirată de cât de înguste erau străzile în comparaţie cu 
Murray Hill şi centrul Manhattanului. FBl-ul avea sediul într-un 
zgârie-nori de pe Broadway, dar Broadway-ul de aici, din zona 
podului Brooklyn, era zona unde traficul se gâtuia. Federal Piaza 
era mai înghesuită decât Seagram Building, dar ceea ce o făcea atât 


de diferită era claustrofobia de pe Wall Street indusă de combinaţia 
de edificii înalte şi străzi mici. 

În faţa clădirii, se afla un parc cu trei coloane înalte şi întunecate, 
o sculptură care se numea Sentinel şi câţiva copaci despre care ea 
bănui că erau nişte sălcii. Pe străzile de-o parte şi de alta a pieţei 
erau gherete de paznici şi baricade de metal cu dungi negre şi 
galbene, pe care ofiţerii de poliţie le ridicau şi le coborau ca să 
permită vehiculelor selecte să intre şi să iasă din parcare. 

Cassie se gândi la Fearless Girl’, care stătea în fața Taurului la 
câteva sute de metri mai la sud. Cassie îşi dădu seama că nu avea 
nimic eroic, iar ceea ce făcea nu era un act de curaj; se afla aici din 
cauza faptului că băuse prea mult şi din cauza a cincisprezece ani 
de decizii proaste — mai ales a unei nopţi petrecute în Dubai — care 
o prindeau din urmă. Se gândi la fetița aceea din bronz, cu părul 
prins în coadă, mâinile în şolduri şi pieptul în faţă, stând în faţa 
unui taur mult mai mare decât ea. Cassie îşi dorea acum să fie acea 
fetiţă curajoasă şi să facă ceea ce trebuie. 

Orice o fi însemnat asta. 

— Eşti gata? întrebă Ani. 

Nu mai vorbiseră de când coborâseră din taxi, acum un minut, 
şi de când se opriseră în faţa Sentinelei. 

Cassie clătină din cap. 

— Nu. Dar nici nu prea am de ales, nu-i aşa? 

Ani o privi fix. 

— O să fii bine. Ţine minte: orice ai face, să nu minți. 


12 Fata Neînfricată; statuie din bronz care semnifică puterea feminină, ce a fost 


inaugurată în anul 2017, cu ocazia Zilei Internaţionale a Femeii (n.tr.) 


Încăperea nu avea geamuri, dar pe Cassie nu o impresionă 
lucrul acesta. Era uimită de placajul fals şi lucios al unei mese 
dreptunghiulare şi de scaunele acoperite de o nuanţă portocalie 
care ar fi trebuit să se găsească numai la dovleci. Din nou, Frank 
Hammond era cel care o interoga şi James Washburn cel care lua 
notițe. 

— Mă bucur că ați putut veni în după-amiaza aceasta, spuse 
Hammond după ce Cassie o prezentă pe Ani celor doi agenți şi 
toată lumea luă loc. Vă sunt sincer recunoscător. Ştiu că este 
incomod, dar vrem să ajutăm Emiratele Arabe Unite şi să 
terminām cu această parte a investigației. Vrem să mergem mai 
departe. 

— Desigur, fu ea de acord. 

— Nu suport să am treabă în weekend — mai ales într-un 
weekend de vară. 

— E în regulă. 

El zâmbi. Cassie fu din nou uluită de cât de ostenit de viață 
părea pentru un tip care nu avea cum să aibă mai mult de 
patruzeci sau patruzeci şi unu de ani. Observă din nou pielea 
lipsită de pete a lui Washburn şi ochelarii fără rame şi se întrebă 
dacă putea vreodată să iasă afara. 

— Când veţi zbura din nou? întrebă el. 

— Duminică. 

— Reveniţi în Dubai? 

— Roma. Luna aceasta voi zbura la Roma. 

— Ador Italia. 

— Şi eu. 


Bărbatul clătină din cap nostalgic şi Cassie presupuse că îşi 
aducea aminte de un moment petrecut într-o piaţetă frumoasă a 
unui sătuc toscan sau de o masă perfectă şi nesfârşită în Florenţa. 

— Bineînţeles, n-am fost niciodată acolo, dar sper că voi ajunge 
într-o zi, o informă el. Una peste alta, chiar îmi place Italia şi tot ce 
presupune ea. 

O clipă, femeia fu luată prin surprindere, dar îşi reveni repede. 

— Sper că veţi ajunge acolo. E un loc frumos. Îşi merită 
reputaţia. E unul dintre cele mai frumoase locuri din lume, după 
părerea mea. 

— Şi dumneavoastră aţi văzut multe locuri din lume. 

— Presupun că da. 

— De aceea aţi devenit însoţitoare de zbor? Vă place să 
călătoriţi? 

Ea ridică din umeri, nefiind sigură dacă doar o ţinea de vorbă ca 
să-şi lase garda jos sau chiar avea un motiv anume pentru aceste 
întrebări. Privirea lui Washburn se muta de la fața ei la carnețelul 
de pe masa din faţa lui, dar nu notă nimic. 

— Cred că da, răspunse ea simplu. 

Îşi aduse aminte de răspunsul pe care şi-l construise cu atenţie 
pentru interviul de angajare, în urmă cu optsprezece ani: „Îmi plac 
oamenii. Consider că serviciul cu clienţii este o adevărată artă”. 

— V-aţi gândit vreodată să vă faceţi pilot? 

— Nu. 

— Cum aşa? 

— Nu am astfel de aptitudini. Nu cred că există cineva care şi-ar 
dori ca o persoană ca mine să conducă un taxi sau un autobuz 
şcolar. 


O spusese ca pe o glumă, dar văzu că Ani mări ochii puţin şi-şi 
dădu seama că umorul — cel puţin umorul care demonstra că are 
tendinţe oarecum iresponsabile — era o idee proastă. 

— A, de ce? 

— Am vrut să spun că locuiesc în oraş. Nici măcar nu am 
maşină. 

Hammond încuviinţă şi Washburn începu să scrie. 

— Aşadar, vrem să clarificăm câteva lucruri vizavi de ce s-a 
întâmplat în Dubai, spuse agentul. N-ar trebui să dureze prea 
mult. Aţi spus că dumneavoastră şi Alex Sokolov aţi vorbit când s- 
a servit masa în acel ultim zbor — cel de la Paris spre Dubai, de pe 
data de 26 iulie. 

— Aşa este. 

— Aţi menţionat că a flirtat. 

— Oarecum. 

— Cum? Ce fel de lucruri a spus? 

— A zis că îi plac uniformele noastre. De fapt, avem trei tipuri: 
costum cu pantaloni, fustă şi bluză, şi rochie. Eu de obicei port 
rochia. 

— De ce? 

— Mă avantajează cel mai mult. 

— Ce interesant! 

— De ce? 

— Nu ştiu. Eu cred că aş purta-o pe cea care e cea mai 
confortabilă. 

— Asta pentru că sunteţi bărbat. 

El râse şi dădu din cap. 

— Probabil că e adevărat. 

— Dar ca să fiu sinceră, toate sunt destul de confortabile. 

El păru să se gândească la replica aceasta. Apoi întrebă: 


— Ce altceva a mai zis? 

— Alex Sokolov? Nu-mi aduc aminte. De atunci am avut... 

Cassie se opri ca să numere în gând. 

— „„patru curse. 

— Ofiţerul aerian îşi aduce aminte că aţi vorbit mult. 

— Nu ştiu ce să zic legat de asta. Eu încerc să fac o treabă bună, 
şi asta include şi să-i fac pe pasageri să se simtă relaxaţi şi 
mulţumiţi pe timpul călătoriei. 

— V-a spus ceva despre el? 

— Nu prea. Probabil nu mi-a zis mare lucru. 

— Aţi declarat că v-a spus că este manager financiar. Ce altceva? 

— Nu-mi mai vine nimic în minte. 

— Aţi vorbit despre faptul că locuiţi în Manhattan amândoi, nu- 
i aşa? 

— Da. 

— Un alt pasager îşi aduce aminte că Sokolov v-a spus că e 
singur la părinţi. Dumneavoastră i-aţi zis că aveţi o soră. Vă 
aduceţi aminte asta? 

— Nu chiar. 

— Au mai fost şi alte chestiuni legate de familie? insistă el. 
Altcineva a zis că aţi vorbit despre Kentucky. Despre faptul că sora 
şi familia dumneavoastră încă locuiesc acolo. 

Cassie îi aruncă o privire lui Ani şi apoi observă că Washburn 
umpluse dintr-odată, aproape în mod imposibil, o pagină întreagă. 

— Nu ştiu. E posibil. 

— V-a spus de ce merge în Dubai? V-a vorbit despre serviciul 
lui? 

— Nu-mi aduc aminte să fi spus prea multe despre asta. 

— Bine. A zis că este manager financiar. Ce altceva? 

— A zis că se ocupă de un fond de investiţii. 


— Bun. Continuati. 

— Asta e tot. Nici nu prea ştiu ce este acela un fond de investiţii, 
recunoscu ea. 

— A pomenit cumva ce întâlniri avea programate? 

— Ştiam că o să aibă o întâlnire, dar nu am discutat despre asta. 

— Trebuia să aibă loc a doua zi? 

— Da. 

— Cine avea să participe? 

— Investitori, presupun. 

— Deci erau nişte investitori în Dubai? întrebă el. 

— Sunt doar speculaţii. 

— Vă amintiţi vreun nume? 

Îşi aduse imediat aminte de Miranda şi aproape că-i dădu 
numele, dar din câte ştia FBl-ul, ea nu-l văzuse pe Alex după ce 
ieşise din avion în Dubai. Se gândi să-i spună lui Hammond că 
Sokolov adusese vorba de acea femeie în avion, dar nu era sigură 
că ar fi putut să se descurce cu întrebările — şi cu consecinţele — care 
ar fi fost provocate de acea revelaţie. Aşa că răspunse: 

— Mie nu mi-a spus vreun nume în avion. 

— Bine. Dar prieteni? A zis ceva legat de vreo cunoştinţă, un 
amic sau o femeie cu care avea de gând să se vadă cât timp stătea 
în Emirate? 

— Nu. Nua menţionat pe nimeni. 

— Nu cred că v-am întrebat acest lucru când aţi aterizat, îmi 
pare rău. L-aţi văzut pe Sokolov în Dubai? 

Cassie se gândi la faptul că Ani o avertizase că s-ar putea să nu 
simtă cuțitul străpungând-o, dar ea ştia că avea să-l simtă. lată-l. 
Întrebarea aceasta, a treia dintr-o serie de întrebări scurte, era 
cuțitul al cărui vârf îl simţea că-i înțeapă pielea. L-aţi văzut pe 
Sokolov în Dubai? Îşi aduse aminte şi cum Ani îi spusese că nu ar 


trebui să mintă în niciun caz. Era mai bine să apeleze la al Cincilea 
Amendament. Aşa că trase aer în piept şi răspunse: 

— La sfatul avocatei mele, invoc dreptul de a nu răspunde 
conform celui de al Cincilea Amendament. 

Fu nevoie de curaj ca să rostească aceste cuvinte — nu genul de 
curaj al Fetei Neînfricate, nu un refuz justificat în faţa intimidării —, 
dar tot era un soi de valoare pe care ea nu era sigură că o are. Îşi 
dorea să mintă. Era mult mai uşor să mintă. Minţise de atâtea ori 
de-a lungul vieţii. O, mai avusese şi momente de sinceritate, mai 
ales când fusese forţată să se confrunte cu ea însăşi după o beţie 
zdravănă sau când repulsia o copleşea după o partidă de sex cu un 
străin. Dar de obicei minţea. Acum îl privi pe Hammond aruncând 
o privire rapidă spre Ani, care era ca o stană de piatră, şi apoi din 
nou la ea. Agentul zâmbi. 

— Serios? întrebă el, pe un ton aproape relaxat. Cum ar putea să 
vă incrimineze această întrebare? 

Ea nu zise nimic. 

— Deci ultima dată când l-aţi văzut pe Alex Sokolov a fost când 
a coborât din avion după ce aţi aterizat? insistă el. 

— La sfatul avocatei mele, invoc al Cincilea Amendament. 

Hammond se adresă lui Ani: 

— Nu sunt sigur ce credeţi că încercăm noi să aflăm, doamnă 
Mouradian, sau de ce i-ați da un asemenea sfat doamnei Bowden. 

Ani îşi privi unghiile, apoi ridica privirea spre Hammond. 
Stătea picior peste picior, şi fusta i se ridicase câţiva centimetri pe 
coapse. Ciorapii ei erau negri şi transparenţi, iar Cassie recunoscu 
acea culoare ca fiind una dintre nuanțele aprobate de compania 
aeriană pentru uniformă. 

— Ce doriţi să aflaţi, agent Hammond? îl întrebă ea. 


— Noi încercăm doar să aflăm tot ce putem despre moartea 
unui cetăţean american în Dubai. Încercăm să vedem ce a făcut în 
noaptea dinainte să fie ucis. Un gest de curtoazie faţă de altă ţară. 
Un gest de curtoazie faţă de o familie americană îndurerată. Poate 
că Alex i-a spus ceva clientei dumneavoastră ce ne-ar putea ajuta 
să aflăm cine l-a omorât. 

— De ce nu o întrebaţi asta? 

El dădu din cap. 

— Bine. 

Apoi se întoarse spre Cassie. 

— V-a spus ceva Alex Sokolov care credeţi că ne-ar putea ajuta 
să aflăm cine l-a omorât? 

— Nu, răspunse Cassie. 

— Nu a fost atât de greu, nu-i aşa? întrebă Ani. 

Agentul o ignoră. 

— Sokolov v-a spus unde se va duce după aterizare? 

Ani interveni: 

— Agent Hammond, cu siguranţă aţi pus deja această întrebare 
companiei Unisphere Capital şi ați primit răspunsul. Chiar nu 
înţeleg de ce tot reveniţi asupra acestor întrebări în cazul clientei 
mele. Sunt sigură că ştiţi exact cu cine se întâlnea Alex Sokolov în 
Dubai. Sunt sigură că ştiţi exact de ce se afla în oraş. 

— Dar dumneavoastră ştiţi, doamnă Mouradian? 

— Nu. Aţi putea să ne spuneţi şi nouă? 

Agentul păru deranjat, dar nu-i zise nimic avocatei. În schimb, 
se întoarse spre Cassie şi spuse: 

— Să uşurăm lucrurile. V-a spus numele hotelului în care urma 
să stea? 

— Cu toţii ştim asta, agent Hammond, se băgă Ani. S-a scris în 
ziare, pentru numele lui Dumnezeu. 


— A, dar i-a spus asta clientei dumneavoastră? Aceasta e 
întrebarea mea. 

— Invoc dreptul de a nu răspunde oferit de al Cincilea 
Amendament. 

Cassie observă că Washburn notă până şi asta. 

— Credeţi sincer că noi sau poliţia din Dubai suntem de părere 
că aţi făcut ceva greşit, doamnă Bowden? 

Cassie bănui că bărbatul încerca să sune şi mirat, şi rănit în 
acelaşi timp. Poate că l-ar fi crezut dacă Ani nu ar fi avertizat-o în 
prealabil. 

— Presupun că asta e o întrebare retorică, i-o aruncă avocata. 

— Nu este. Încerc să ajut la rezolvarea unei crime. Încerc să ajut 
o familie să aibă parte de dreptate. Şi, poate, încerc să salvez alte 
vieţi prin prinderea criminalului. 

— Numai scopuri nobile. Sper că veţi reuşi, spuse Ani. 

— Sunt însoțitori de zbor, pasageri şi un ofiţer de zbor care au 
fost în cursa cu care a zburat Alex Sokolov şi toţi au spus clar un 
lucru: clienta dumneavoastră a vorbit cu el. Mult. Şi în timpul 
acelor conversații extinse, e cel puţin posibil ca victima să-i fi spus 
doamnei Bowden ceva care ar putea fi de ajutor. 

— Deci nu credeţi că a făcut ceva greşit? 

Cassie era uimită de felul în care toată lumea vorbea despre ea 
la persoana a treia, de parcă ea nici n-ar fi fost acolo. Ea. Doamna 
Bowden. Voia să ridice mâna şi să le aducă aminte că era acolo, nu 
era invizibilă. Îşi aminti de un vers dintr-o piesă veche de la 
Beatles: „Ştie cum e să fii moartă”. 

Hammond se încruntă. 

— De ce am crede asta? Pentru că a mers la biroul din New York 
al companiei Unisphere ieri după-amiază? 


Şi apoi, ca şi cum ar fi fost doar un joc de poker cu mize mari, nu 
mai spuse nimeni nimic. Cassie vedea cum Ani şi Hammond 
încercau să facă presupuneri unul despre altul, acel tic de 
comportament aproape imperceptibil care le-ar fi permis să 
evalueze mâna adversarului şi să-i simtă avantajul. Washburn, 
scribul, fu cel care rupse tăcerea. 

— Vreau doar să confirm, începu el încet, uitându-se la Cassie. 
Aţi spus că Sokolov nu v-a menţionat la ce hotel avea să stea, nu-i 
aşa? Aţi aflat numai din ziare, la ceva timp după ce s-a întâmplat. 

Apoi se uită din nou în jos şi păru să se holbeze la vârful pixului 
în timp ce-l ţinea la trei centimetri deasupra hârtiei galbene cu 
dungi subţiri şi albastre. 

— Am invocat al Cincilea Amendament, spuse ea timidă, 
cuvintele blocându-i-se în gât o clipă. 

Îşi împreună degetele în poală pentru că altfel ar fi tremurat 
vizibil. 

— Unde aţi fost în noaptea când Alex Sokolov a fost omorât? 
întrebă Hammond. 

— Invoc al Cincilea Amendament. 

— Aţi fost în camera dumneavoastră pe care v-a oferit-o 
compania aeriană, la hotelul Fairmont? Cu alte cuvinte, aţi fost în 
acelaşi loc cu restul echipajului? Sau aţi petrecut noaptea în altă 
parte? 

— Din nou, invoc al Cincilea Amendament. 

— Ştiţi că al Cincilea Amendament nu e vreo armă magică, nu-i 
aşa? întrebă Hammond. 

Ea rămase tăcută. Încercă să respire încet. Încercă să nu se 
gândească la alcoolul pe care avea să-l bea după ce ieşea de aici, ci 
să se concentreze pe acest joc de poker, acest joc de şah. Ştiau 
cumva — cumva în mod sigur — că ea nu fusese în camera ei de 


hotel, sau presupuneau doar că nu fusese acolo din cauza 
fotografiilor făcute la hotelul Royal Phoenician? 

— Nu, răspunse Ani pentru ea. Nu este, dar este dreptul ei 
constituţional. 

— Şi sper că vă daţi seama, continuă Hammond, că invocând 
acest drept îmi lăsaţi impresia că aţi făcut, într-adevăr, ceva 
incriminator — că aveţi ceva de ascuns. 

— Eu... 

Cassie se opri. Nu ştia ce voia să spună. 

— Uitaţi, începu Hammond, pe o voce uşor mai blândă. Haideţi 
să clarificăm lucrurile minore. Cele uşoare. 

— În regulă, zise ea. 

— Când l-aţi întâlnit pe Alex Sokolov? 

O clipă, absurditatea întrebării o zăpăci, şi trebui să se 
gândească puţin. 

— În avion, răspunse ea. Când s-a îmbarcat. 

— Nu l-aţi văzut niciodată în New York? 

— Nu. 

— E un oraş ciudat de mic. Şi, bineînțeles, mai e şi faptul că aţi 
trecut pe la biroul lui ieri. 

Ea tăcu. 

— V-a spus cineva că va fi în acea cursă? întrebă bărbatul. 

— Nu. De ce să-mi spună cineva? Nu aşa... 

— Nu aşa ce? 

— Nu aşa funcţionează lucrurile. Nu ne spune nimeni cineva va 
fi într-o cursă până când nu primim lista cu pasageri exact înainte 
de decolare. 

Agentul o privi serios. 

— Încerc să vă ajut, doamnă Bowden. Dar nu pot face asta dacă 
nu mă ajutaţi şi dumneavoastră. 


— Eu cred că doamna Bowden chiar vă oferă informaţii utile, 
interveni Ani. 

El o ignoră pe avocată şi continuă: 

— Ziarele. Sunt sigur că le-aţi văzut. Dumneavoastră sunteți în 
acele poze, doamnă Bowden? 

— Ce ziare? Ce poze? întrebă ea. 

Trăgea de timp şi cei doi agenţi FBI sigur îşi dădea seama de 
asta — cum să nu fi văzut ziarele până acum? dar reflexul ei atunci 
când nu putea răspunde cu o minciună grandioasă era să răspundă 
cu una modestă. 

Era clar că Hammond avea să-i facă jocul. 

— Păi, Lăsaţi-mă să vă spun. O parte din ziare au publicat poze 
făcute de camerele de supraveghere ale hotelului în care a fost 
descoperit cadavrul lui Alex Sokolov. Majoritatea au publicat două 
poze. Într-una se vede o femeie la braţul lui Sokolov în noaptea de 
dinainte să fie ucis. În cealaltă se vede aceeaşi femeie părăsind 
hotelul a doua zi, dimineaţă. Singură. E îmbrăcată cu aceleaşi 
haine. 

Washburn deschise un dosar de lângă carnetul său şi puse două 
poze pe masă în faţa lui Cassie. 

— Uitaţi-le, zise el. 

Ani zâmbi, dar nu se uită la poze. 

— O plecare ruşinoasă? Serios? De ce discutăm aşa ceva? 

Hammond o ignoră şi elaboră: 

— Reprezentantul legal din Emirate spune că femeia din aceste 
poze se potriveşte cu descrierea unei femei — americance — pe care 
trei angajaţi diferiţi ai hotelului au spus că au văzut-o împreună cu 
Sokolov în noaptea de dinainte să fie omorât. Se pare că se 
potriveşte cu femeia cu care el a luat cina într-un restaurant francez 
în acea seară. 


Pozele erau de opt centimetri pe zece. Erau mai clare decât 
copiile care apăruseră în ziare şi decât imaginile pe care le văzuse 
pe telefon, dar cu siguranţă nu extrem de clare. Femeia aceea era 
ea, în mod cert? Nu cert. Prima fotografie era cu purici, făcută din 
profil, de la depărtare. În a doua, femeia purta ochelari de soare. În 
amândouă purta eşarfa. Dar o persoană raţională ar putea 
presupune în mod firesc că era ea. 

— Recunoaşteţi această eşarfa? întrebă Hammond. 

Ea ridică din umeri. Privi o clipă modelul arab, combinația 
aproape hipnotică de dungi şi onduleuri. 

— Unul dintre însoțitorii de zbor din avionul cu care aţi mers şi 
dumneavoastră de la Paris la Dubai îşi aduce aminte că aţi 
cumpărat una exact la fel când aţi aterizat, explică agentul. De 
undeva aproape de magazinul duty-free de la aeroport. Poate chiar 
de lângă el. 

Cassie se întrebă: Megan să fi fost? Jada? Shane? Ar fi putut fi 
oricare dintre ei sau altcineva. Mai erau încă nouă însoțitori de 
zbor. 

— Probabil că da, răspunse ea simplu. 

— Deci, aceasta sunteţi dumneavoastră? 

Ea ridică privirea şi se uită la Ani. Se uită la Washburn. Îşi ţinea 
mâinile strânse, dar nu putea să-şi oprească picioarele din tremurat 
pe sub masă. Ştia că ar trebui să invoce al Cincilea Amendament. 
Dar, brusc, îşi dădu seama că nu avea s-o facă. Realiza acest lucru. 
Se gândi din nou la acel vechi vers al Beatles-ilor, „Ştie cum e să fii 
moartă”, şi înţelese cu certitudine că avea să mintă, pentru că asta 
era ea, nu poţi scăpa de propriul ADN, aşa cum nu poţi scăpa 
dintr-un Airbus care se prăbuşeşte în ocean (alege una, îşi spuse 
ea, alege una) din cauza unei defecţiuni mecanice fatale, a unui 
pilot sinucigaş sau a unei bombe amplasate în cală. Ea era fulgerul 


care dobora avionul, pilotul care se panica în faţa apropierii finale 
a viscolului. 

Probabil că găsiseră rujul ei în apartamentul lui Alex deja. Sau 
poate balsamul de buze. Îl găsiseră acolo unde îl uitase ea sau 
acolo unde căzuse din geanta ei. Îl găsiseră lângă o oglindă din 
dormitor sau din baie, sau pe covorul de lângă scaunul pe care-şi 
aruncase geanta. Găsiseră dovada de necontestat că fusese cu Alex 
în noaptea în care fusese omorât. 

— Ei bine? o presă Hammond. 

Ani îi mima cuvintele „Invocă al Cincilea Amendament”, cu 
ochii mari şi o privire intensă în ei. 

Dar, în schimb, Cassie se uită încă o dată la pozele de pe masă, 
savurând aceste ultime secunde înainte ca avionul să se izbească 
de pământ, nesigură dacă următoarele cuvinte aveau să aducă o 
prăbuşire de succes sau dacă aeronava avea să se facă bucățele, 
explodând la impact. Trase aer adânc pe nas, expiră şi apoi 
mărturisi: 

— Bineînţeles, eu sunt. Eu şi Alex ne-am întâlnit în acel avion, 
am luat cina în Dubai şi apoi am mers în camera lui de hotel. Am 
făcut dragoste în dormitor şi apoi în baie — în duş. lar dimineața, 
când am plecat, era foarte, foarte viu. Pot să vă asigur de asta. M-a 
sărutat pe frunte înainte să-i spun la revedere şi apoi a zis că o să 
se ridice şi el din pat. Dar jur pe viaţa mea, când am plecat de la 
hotel, era în regulă. 


BIROUL FEDERAL DE INVESTIGAŢII 


FD-302-EXTRAS: CASSANDRA BOWDEN, ÎNSOŢITOARE DE 
ZBOR 


DATA: 3 august 2018 


Deşi BOWDEN a invocat al Cincilea Amendament de mai multe 
ori în timpul interogării, inclusiv o dată când a fost întrebată 
dacă SOKOLOV îi spusese numele hotelului la care stătea, când 
i s-au arătat pozele făcute de camerele de supraveghere, a 
recunoscut că ea este femeia din amândouă. 


A spus că ea şi SOKOLOV au cinat la LA PETITE FERME 
înainte să se retragă în camera lui de hotel, la ROYAL 
PHOENICIAN. Acolo au făcut sex de comun acord de două ori 
înainte să se culce. Ea spune că atunci când a plecat din camera 
lui de dimineaţă, pe 27 iulie, bărbatul era în viaţă. Era treaz şi a 
sărutat-o. 


BOWDEN a declarat că a plecat pe la ora 10:45 a.m. Nu credea 
că SOKOLOV are vreo şedinţă până la ora prânzului, întrucât el 
îi sugerase să facă duş şi să se îmbrace mai întâi, în timp ce el „o 
mai lălăia” în pat câteva minute. El a glumit chiar, spunând: „La 
urma urmei, ai un avion de prins. Eu nu”. 


În cele din urmă, a declarat că o femeie a venit în camera lui 
SOKOLOV în noaptea de dinainte. Bărbatul a prezentat-o ca 
fiind MIRANDA (NUMELE DE FAMILIE E NECUNOSCUT). 
Femeia păruse a fi americancă, avea în jur de treizeci de ani, 
ochi căprui, păr şaten spre roşcat şi o înălţime medie pentru o 
femeie. Nu purta ochelari de soare. Era îmbrăcată cu pantaloni 
negri şi o tunică roşu cu negru. Femeia adusese o sticlă de votcă, 
din care au băut toţi trei. 


La vremea respectivă, BOWDEN a crezut că MIRANDA avea 
legătură cu Unisphere Capital. A presupus că ori era o angajată, 
ori investise bani într-un fond. (BOWDEN a insistat că a vizitat 
sediul UNISPHERE CAPITAL pe data de 2 august în speranța 
de a afla ceva despre femeia respectivă sau despre SOKOLOV.) 
BOWDEN a crezut că MIRANDA ar fi putut să fie implicată în 
domeniul proprietăţilor imobiliare din Dubai. A zis că avea o 
presimţire că MIRANDA trebuia să fie prezentă la aceeaşi 
întâlnire (sau întâlniri) ca şi SOKOLOV, a doua zi. 


Nu a crezut că SOKOLOV şi MIRANDA erau prieteni adevăraţi 
sau că se cunoscuseră de mult timp. Era chiar posibil să se fi 
întâlnit pentru prima dată în acea seară. 


BOWDEN e de părere că MIRANDA a stat probabil mai puţin 
de o oră, dar pe atunci era beată şi nu este sigură. Îşi aduce 
aminte că au vorbit puţin despre serviciul ei ca însoţitoare de 
zbor (SOKOLOV şi MIRANDA erau interesaţi), dar nu şi despre 
serviciul lor. Lui BOWDEN i-a fost greu să-şi aducă aminte 
conversaţia, deoarece era deja băută. 


CONTINUARE: Biroul directorului Serviciilor Secrete (BDSS) 
ne-a informat că în calculatorul lui Alex Sokolov s-au găsit şapte 
investitori ruşi ai fondului Stalwarts de la compania Unisphere, 
care au fost cercetaţi de OFAC, printre care şi Viktor Olenin. 
Înregistrările retragerilor şi transferurilor de bani sugerează că 
sustragerile lui Sokolov din fond ar putea să depăşească două 
milioane de dolari. 


BDSS a afirmat că s-au descoperit două e-mailuri în care 
apăreau numele unor spioni ruşi despre care credem că erau 
implicaţi în programul sirian de arme chimice, dintre care unul 
se crede că era CAZAC, dar e-mailurile nu conţineau decât 
informaţii obişnuite despre profiturile fondului. Nu s-a 
menţionat nimic special despre sarin, VX! sau compuşii de la 
Blue Grass Army Depot din Kentucky. Nu s-a făcut nicio 
referire la arme chimice folosite în scop de apărare. 


Nu s-a menţionat nimic despre drona invizibilă sau despre 
proiectele dronelor cu reacţie. 


Nu au existat e-mailuri, documente şi nici alte referinţe pe 
calculator legate de însoţitoarea de zbor. 


Cel mai probabil, informaţiile de pe stick-ul de memorie par să 
fi provenit de la Edgewood Chemical Biological Center, dar nu 
putem încă elimina posibilitatea unei surse de la Blue Grass. 


Capitolul cincisprezece 


Elena chiar nu se temea că pasagerul din toaletă ar putea fi un 
terorist. Era un sikh, cu turban portocaliu. Avea în jur de şaptezeci 
de ani. Dar acesta era un avion american, care mergea din Dubai 


13 Un gaz extrem de toxic conceput pentru uz militar (n.tr.) 


spre Amsterdam, iar un tip cu barbă şi capul acoperit stătea în baie 
de zece minute. Americanii de la bord începeau să se agite. 

— N-o să stau liniştită până când tipul ăla nu iese naibii odată, o 
auzi pe o femeie spunând. 

Un bărbat glumi către pasagerul de lângă el. 

— Da, faci mult cu maşina, dar acum, la zece mii de metri în aer, 
parcă mi-aş dori să fi închiriat o maşină. 

Până şi însoțitorii de zbor — doi bărbaţi de vârsta a doua, care 
erau destul de solizi şi îşi dădeau seama în mod sigur de ceea ce 
făceau — stăteau de vorbă. Elena stătea pe locul care se afla la limita 
dintre clasa economică şi clasa business, ea având bilet la clasa 
economică, fiind cam cel mai bun loc pe care putea să-l primească 
la această clasă, aşa că putea să-i audă pe pasagerii de la clasa 
business încercând să-i încurajeze pe însoțitorii de zbor să facă 
ceva, dar alegându-şi cuvintele astfel încât să evite rasismul şi 
paranoia. 

— Sunt sigură că ar ieşi din toaletă dacă ar şti că acest lucru ne 
deranjează, spuse o mamă despre care Elena bănui că era cu un 
deceniu mai în vârstă decât ea şi care avea un fiu de şapte sau opt 
ani ce stătea lângă ea. 

— Probabil e din cauza mâncării specifice Orientului Mijlociu, 
îşi dădu cu presupusul un bărbat de pe un alt rând. 

Elena presupuse că era soţul femeii judecând după felul în care 
se întinse ca s-o bată uşor pe braţ. 

Până şi tipul îmbrăcat în haine obişnuite, de care Elena era 
sigură că era un ofiţer de zbor, se alarmase destul de tare încât îşi 
desfăcuse centura şi stătea aplecat spre culoar, privind cu atenţie şi 
pregătit să îi ajute pe însoțitorii de zbor dacă era cazul. 

Dar Elena bănui că nu avea să fie cazul. Teroriştii nu erau 
bătrâni sikh de şaptezeci de ani. 


În cele din urmă, după ce numără cinci oameni care se 
înghesuiau în partea din faţă a clasei economice, unul dintre 
însoțitorii de zbor ciocăni la uşă şi-l întrebă pe bătrân dacă era 
bine. Nerăspunzând imediat, Elena observă capetele care se ridicau 
din fotoliile mai mari şi mai comode de la clasa business. Unii 
pasageri probabil că-şi imaginau explozia care ar fi distrus o parte 
din fuzelajul din lateral şi puntea de zbor, trimiţându-i pe toţi spre 
moarte undeva deasupra Ungariei sau României. Însoţitorul de 
zbor începu să ciocane mai insistent, dar încă îşi păstra vocea 
calmă. Ultimul lucru pe care ar fi vrut să-l facă era să exagereze. 

Asta o făcu pe Elena să se întrebe ce ar fi făcut Cassandra 
Bowden. Oare fusese vreodată într-o astfel de situaţie? Fără 
îndoială. Femeia avea clar un mecanism de luptă-sau-fugi care era 
ori straniu de precis, ori groaznic de neobişnuit. Dacă Elena ar fi 
ales, ar fi pus pariu pe a doua variantă: un magnet stricat. Un 
giroscop spart. 

În acel moment, sikhul ieşi din baie, părând o idee iritat, 
deoarece spaţiul lui personal fusese invadat serios, după părerea 
sa. Ofiţerul de zbor se aşeză la loc şi unul dintre însoțitorii de zbor 
anunţă pasagerii de la clasa întâi care priveau scena: 

— A mâncat ceva dubios la micul dejun. 

Bărbatul sikh se uită urât la el şi apoi se aşeză pe locul său. 

Elena îşi aminti ce spusese Viktor despre Cassandra Bowden: „E 
o beţivă cu o vagă tendinţă de autodistrugere”. Când tatăl ei 
înființase grupul cazacilor cu un sfert de deceniu în urmă, alegând 
cei mai patrioţi ofiţeri (traducere: ruşi de modă veche) pe care îi 
cunoştea în KGB, Viktor avea cam vârsta pe care o are ea acum. 
Elțîn fusese cel care văzuse puterea extraordinară a culturii cazace 
şi primul care permisese reabilitarea unuia dintre cei mai feroce 
adversari ai partidului bolşevic de la începutul revoluţiei. Acum, 


cazacii erau printre cele mai întunecate braţe ale FSB, succesorul 
KGB-ului. Lucrau adesea cu spionii militari ruşi, GRU, la fel cum 
lucrau şi la acest proiect. Şi erau printre cei mai corupți. Elena ştia 
asta. Şi tatăl ei ştiuse asta. Şi americanii ştiau asta. Cazacii erau 
nemiloşi şi bogaţi. 

Viktor era inteligent. Probabil că deja îşi mutase toţi banii din 
fondul lui Sokolov. Cu toţii îi mutaseră. Probabil că banii 
dispăruseră chiar înainte ca ea să primească misiunea din camera 
511 de la hotelul Royal Phoenician. A, detectivii vor încerca să 
urmărească banii, dar, în cele din urmă, se vor lovi de un zid, un 
recif de corali impenetrabil, undeva în Caraibe. Poate că îi vor găsi 
pe ai lui Sokolov: Elena lăsase suficiente firimituri pe calculatorul 
lui. Dar nu pe ai lui Viktor. 

Elena ştia destul de bine ce avea să i se întâmple dacă nu o 
omora pe însoţitoarea de zbor: Viktor fusese extrem de clar. Dar 
ştia că aveau să urmeze consecinţe violente chiar dacă se ocupa de 
acest lucru neterminat. Bănuia că totul depindea dacă Sokolov îi 
spusese ceva lui Bowden, şi de ce îşi aducea aminte femeia. De ce 
declaraţii va face. 

Dar Elena nu avea cum să uite niciodată furia pe care o simţise 
când înţelesese ce-i făcuseră cazacii tatălui ei. lodură de metil. Ani 
de zile crezuse că fusese un atac cerebral. 

Elena încercă să-şi dea seama ce nu ştia, şi erau multe lucruri. 
Totul semăna puţin cu păpuşa de lemn pe care o avusese când era 
mică. Figurina stătuse pe şifonierul ei, mai întâi în Moscova, apoi 
în Soci, o ţărăncuţă zâmbitoare îmbrăcată într-un sarafan colorat. 
Elena obişnuia să separe partea de sus de partea de jos şi înăuntru 
se găsea o altă păpuşă mai mică. Şi înăuntru ei, una chiar şi mai 
mică. În total, erau patru păpuşi în acea matrioşka, cea mai mică 
fiind singura care nu era goală. 


Oftă. Viktor sigur va trimite pe cineva care s-o urmărească în 
America. Ştia asta. 

Acum privi în jos la revista care-i stătea deschisă în poală. Ochii 
ei se opriră asupra Sylviei Plath şi-i veni o idee. Moartea lui 
Bowden nu ar trebui să arate ca un accident. Ar trebui să arate ca o 
sinucidere. În acest fel, toată lumea, de pe ambele maluri ale 
Atlanticului, va putea nega incidentul într-un mod plauzibil. Elena 
ar trebui să aştepte ca ziarele şi canalele de ştiri să o dea în vileag 
pe însoţitoarea de zbor ca fiind o beţivă şi o ucigaşă care (cel puţin 
nu imediat) nu va fi extrădată pentru a fi judecată. 

Apoi, făcută de râs în mod public, Cassandra Bowden se va 
sinucide. 


Partea a treia 
POARTĂ-TE CA UN ADULT 


Capitolul şaisprezece 


Ani aşteptă până ieşiră din Federal Plaza şi o luară spre vest 
către Church Street, acolo unde puteau să găsească un taxi care se 
îndrepta spre nord, pentru a o face cu ou şi cu oţet pe Cassie. 

— Care e planul, Cassie? Să mergi la închisoare aici sau în 
Dubai? Pentru numele lui Dumnezeu, unde ţi-a fost capul? 

Mergea atât de repede încât Cassie aproape că alerga ca să se 
ţină după ea, şi făcea asta pe tocuri. 

— A părut mai... uşor aşa, răspunse Cassie. Putem să bem ceva 
şi să discutăm despre asta? 

— Putem discuta despre asta în biroul meu. Nu într-un taxi. 

— Chiar mi-ar prinde bine ceva de băut. 

— Ţi-ar prinde bine simţul realităţii. Aproape că nici nu mai 
contează dacă eşti nevinovată: fiecare lucru pe care l-ai făcut a 
sugerat că eşti vinovată. Ai fugit de la faţa locului. Nu ai spus 
nimănui că ai fost în camera lui de hotel. Ai minţit prin omisiune 
după ce ai aterizat. 

— Nu chiar. Nu m-a întrebat nimeni nimic. 

— Bine, bine. Ai minţit prin omisiune adineauri. 

— Ştiu. Înţeleg. Doar că... 

Ani se opri şi se întoarse cu faţa spre ea. Avea ochii mari de 
furie. 

— Doar că ce? întrebă ea pe un ton acuzator. 

— Doar că e evident că eu sunt în fotografii. Probabil deja mi-au 
găsit şi rujul. Şi acum nu mai contează, pentru că am recunoscut 
deja că am fost acolo. 

— Şi ce? Ai invocat al Cincilea Amendament. În plus, nu e 
evident că eşti tu. Probabil eşti tu. E o diferență mare. O diferenţă 
foarte mare. Şi nenorocitul ăla de ruj ar putea fi oriunde. Ştii ce o să 
se întâmple acum? 

Cassie clătină din cap. Aşteptă. 


— Vor discuta cu mediul legist din Dubai, ca să confirme ora 
aproximativă a morţii. Nu vor şti ora exactă, dar dacă pot 
demonstra că s-a întâmplat înainte de ora zece şi patruzeci şi cinci 
de minute dimineaţa, te-ai dus dracului. Scuză-mă că vorbesc aşa, 
Cassie, dar, serios, te-ai dus dracului. 

Stătură o clipă în linişte, şi Cassie se gândi că s-ar putea să i se 
facă rău acolo pe stradă. Se uită în jos la trotuar şi inspiră adânc de 
câteva ori ca să-şi revină. Poate că încerca să se autodistrugă, 
deoarece ştia la un anumit nivel că ea îl omorâse, de fapt, şi tânjea 
după pedeapsă. După dreptate. Vizavi era un bar cu o reclamă 
luminoasă în formă de trifoi cu patru foi. 

— Te rog, zise ea pe o voce tremurândă şi arătă spre bar. Am 
nevoie de ceva de băut. Serios. 


Pe o voce joasă, dar intensă, într-o combinaţie de frustrare şi 
furie înmuiată foarte puţin de ginul tonic pe care îl termină cu nişte 
înghiţituri mari, Ani îi explică lui Cassie ceea ce credea că avea să 
se întâmple în continuare, totul depinzând de timpul care le va lua 
celor trei oameni să se mobilizeze, pe măsură ce în Peninsula 
Arabică se apropia miezul nopţii: reprezentantul legal al FBl-ului 
din Emiratele Unite, legătura sa cu poliţia din Dubai şi medicul 
legist din acel oraş enorm de lângă mare. Ani spuse că săptămâna 
trecută, după ce fusese găsit Alex Sokolov, medicul legist făcuse 
autopsia cadavrului. Acesta — Ani presupusese că în Dubai era mai 
probabil ca medicul legist să fie bărbat, şi nu femeie — văzuse cât 
mai rămăsese din cina consumată de Alex, în stomacul său (dacă 
mai rămăsese ceva), luase temperatura corpului şi verificase 
rigiditatea cadavrului. 


— Nu ştiu mare lucru despre entomologia criminalistă, dar mi-i 
pot imagina examinând goangele care au început să devoreze 
cadavrul tipului. Probabil că nu erau cărăbuşi şi cu siguranţă nu 
erau viermi, dar poate că au fost muşte, explică Ani. În orice caz, 
medicul legist a stabilit până acum o oră exactă a morții. 

Cassie dăduse pe gât un păhărel de tequila imediat ce 
ajunseseră aici, şi căldura ei o ajutase. Era o tequila destul de bună. 
Fină. Era mai calmă acum, puţin mai calmă. Tequila îi aduse 
aminte de Buckley şi de noaptea în care dansase desculţă în bar, o 
amintire care devenea mai dulce şi mai încețoşată cu timpul. 
Aproape că terminase mărgărită pe care o comandase imediat 
după ce băuse păhărelul de tequila. 

— Ai spus să există o oră aproximativă a morţii. Asta înseamnă 
că e o fereastră. Ştii cât de mare e acea fereastră? E vorba despre o 
oră? Trei ore? Poate cinci? întrebă ea. 

Se lăsă pe spătarul scaunului înalt şi se roti ca să fie cu faţa spre 
Ani. Uneori, adora locurile de genul acesta: decor întunecat şi 
lumini slabe, nu chiar o bombă, dar foarte diferit de Bemelmans de 
la Carlyle. În capătul îndepărtat al barului stăteau nişte bărbaţi mai 
în vârstă, în costume maro, dar erau singurii clienţii de la această 
oră a după-amiezii. 

— Probabil în jur de două sau trei ore, răspunse Ani. Dar 
descompunerea nu e chiar domeniul meu. Ar putea fi mai mult. Ar 
putea fi mai puţin. 

— Au găsit cadavrul după-amiaza târziu, nu-i aşa? 

— Da. 

Lui Cassie îi veni ceva în minte, dar nu putu să îşi dea seama 
exact ce. Se gândi că ar putea să concretizeze ideea dacă o spune cu 
voce tare. 


— Să spunem că Alex a fost găsit la ora cinci după-amiaza. 
Amândouă ştim că a fost omorât înainte să mă trezesc eu, şi asta a 
fost în jurul orei nouă patruzeci şi cinci dimineaţa. Dacă fereastra e 
de trei ore, să sperăm că a fost omorât cam cu o oră înainte să mă 
trezesc. 

— Nu-ţi face speranțe. La ora opt şi patruzeci şi cinci de minute 
erau deja oameni pe holuri: cameristele. Clienţi care plecau. Clienţi 
care mergeau să ia micul dejun. Nimeni nu comite o crimă într-o 
cameră de hotel dacă trebuie să traverseze o mulţime de clienţi şi 
cameriste. 

— Când am părăsit camera la zece şi patruzeci de minute, nu 
era nimeni. Şi chiar dacă ar fi fost oameni mai devreme pe holuri în 
acea zi, nu m-ar ajuta acest lucru? Oameni care vin şi pleacă? O 
mulţime? Poate că persoana care a făcut asta s-a bazat lucrul 
acesta. 

Ani îşi strânse braţele la piept. 

— Am zis că au fost oameni, nu mulţimi. Mă îndoiesc că etajul 
al cincilea al hotelului Royal Phoenician ar putea arăta vreodată ca 
staţia Penn. 

— Şi totuşi. Nu avem nevoie decât de o fereastră care să fie în 
favoarea mea. 

— Şi să fie mare. Foarte mare. O fereastră imensă, Cassie. 

Femeia dădu din cap plină de speranţă. 

— lar acum vor încerca s-o găsească pe Miranda, nu? 

— Da. Asta vor face. 

Pe Cassie o tulbură ritmul cuvintelor lui Ani. 

— Faci să pară ca şi cum urmează un „dar”. 

— Aşa este. Deja ştim că nu există nicio femeie Miranda care a 
lucrat cu Sokolov. Nu există nicio Miranda la Unisphere Capital. 


— Şi? 


— Dacă nu există nicio Miranda în viaţa lui? 

— Ascultă, nu am inventat-o eu. Recunosc, Alex abia dacă o ştia, 
poate chiar nu o ştia deloc. Ţi-am spus, poate că e doar o prietenă 
sau o rudă a unui investitor. 

Barmanul le aruncă o privire şi Ani deveni atentă. Cassie 
înțelese că avocata ei voia să vorbească mai încet. 

— Încă o rundă? le întrebă el. 

— Nu, mulţumim, spuse Ani, dar Cassie simţi o urmă de 
dezamăgire. 

Apoi avocata ei trase aer adânc în piept şi-i reproşă: 

— Bei prea mult. Cazi lată. Nu-ţi mai aduci aminte nimic. Şi eşti, 
aşa cum ai recunoscut chiar tu, o mincinoasă. Minţi tot timpul. 

Cuvintele atârnau în aer, revelatoare şi dureroase. 

— Am avut impresia că mă crezi, murmură Cassie. 

Îşi simţi dezolarea aproape copilăroasă din voce. Era ca şi cum 
Ani o trădase. 

— Nici tu nu eşti sigură că te crezi, zise Ani încet. 

— Uneori! replică ea. De cele mai multe ori, sunt absolut sigură: 
nu eu l-am omorât. 

— Bine, zise Ani. Bine. Dacă te face să te simţi mai bine, nici eu 
nu cred că l-ai omorât. Te ajută cu ceva sau e vreo diferență? 
Nicidecum. Să sperăm că există dovezi în acea cameră de hotel că 
aşa-zisa Miranda există. 

— Or să fie. N-ar trebui să fie ADN-ul ei acolo? 

— E o cameră de hotel. Este ADN de la o sută — poate o mie — de 
clienţi. 

— Bineînţeles, fu ea de acord, dar apoi îi veni o idee. ADN-ul ei 
s-ar putea să fie pe paharul pe care l-a folosit. La fel şi amprentele. 
Eu am şters paharele, dar cine ştie cât de bine m-am priceput eu. 
M-am cam panicat. 


— Pe lângă realitatea că ştergerea paharelor dă dovadă de 
vinovăţie, cum pot să compare ADN-ul cu o persoană pe care nu o 
pot găsi? Cum pot să compare amprentele? Nu e ca şi cum ar exista 
o bază de date cu ADN-ul şi amprentele oamenilor care spun că se 
numesc Miranda. 

— Înțeleg... 

— Chiar nu ştiu la ce te-ai gândit când ai oferit de bunăvoie 
informaţiile alea FBI-ului, ai declarat că te-ai culcat cu tipul ăla şi ai 
petrecut noaptea la el în apartament. Chiar nu-mi vine să cred. 

— Ori nu gândeam în acele clipe, ori mă gândeam că ei deja şi- 
au dat seama din poze că am petrecut noaptea cu Alex şi îmi vor 
găsi ADN-ul sau amprentele, sau rujul ăla stupid pe undeva prin 
cameră. Chiar nu ştiu care din două. 

— Îmi dai impresia că o să le permiţi chiar să-ţi bage un beţişor 
în gură ca să-ţi ia mostre de ADN. Sau să-ţi ia amprentele. Eu voi 
încerca totuşi să amân acest lucru cât mai mult timp, dar mi-ai 
îngreunat sarcina foarte mult. 

— Îmi pare rău. Sincer. 

Ani afişă o expresie gânditoare. 

— În ziua în care ne-am întâlnit ai spus că tăieturile de pe 
mâinile tale erau de la un pahar spart. Chiar a fost aşa? 

— Da. Ce sugerezi? Că am încercat să mă sinucid? 

— Nu, sigur că nu. Au fost pe mâini, nu pe încheieturi. Mă 
gândeam la răni în caz de apărare. Ai încercat să te protejezi. Te-ai 
luptat cu un cuţit sau acea sticlă spartă. Spune-mi sincer: te-a atacat 
Sokolov la un anumit moment în acea noapte? Poate — iartă-mă, 
dar trebuie să întreb — a fost un fel de partidă de sex ciudată care a 
scăpat de sub control? 

— Nu m-a atacat deloc, Ani, cel puţin eu asta îmi aduc aminte. 
Dar nu pare să fi fost genul ăsta. El a fost... 


— Continuă. 

— A fost foarte bun la pat. A fost prima dată pentru noi şi s-a 
purtat cu blândeţe. Tăieturile de pe mâini? Am văzut un articol din 
Dubai cu cele două poze cu mine şi mi-a scăpat paharul de vin pe 
care-l ţineam. S-a întâmplat în baia mea, în noaptea dinaintea 
primei noastre întâlniri. 

— Bei chiar şi în baie? 

— Am luat paharul cu mine în cadă. Nu e cel mai rău lucru pe 
care-l fac, spuse Cassie. 

— Bun, deci tăieturile n-au nicio legătură cu un atac, 
concluzionă Ani. Am înţeles. Mi-ai vorbit despre gâtul lui Sokolov. 
Avea vreo urmă de apărare pe mâini sau pe braţe? Ca şi cum ar fi 
încercat să pareze sticla spartă? 

— Vrei să spui în cazul în care l-am atacat eu? 

— Sau altcineva. 

— Era sânge peste tot, dar nu cred. 

— Nu era nicio dovadă a unei lupte? 

— Dacă ar fi existat o luptă, nu crezi că mi-aş aduce aminte? 

Avocata răspunse ridicând din sprânceană. 

— Nu, zise Cassie. Ai dreptate. Nu mi-aş aduce aminte. Dar nu 
cred că a fost o luptă. Nu-mi aduc aminte să fi văzut tăieturi pe 
braţele şi pe mâinile lui. Asta e de bine sau de rău? 

— Păi, nu e un lucru bun. Ce bine ar fi fost dacă m-aş fi gândit 
să-ţi fac poze la tăieturile de pe mâini, luni dimineaţă. Asta a fost 
greşeala mea. Dacă vor decide că tu l-ai omorât, ar fi fost bine să 
putem susţine că a avut loc o luptă şi că te-ai apărat cu disperare. 
M 

Cassie îşi privi mâinile. Nu se mai deranjase să-şi pună 
leucoplast astăzi. Tăieturile nu se mai vedeau aşa de rău. 

— Cred că e prea târziu acum. 


Cu toate acestea, Ani scoase telefonul şi-i făcu câteva poze, 
pozând degetele şi mâinile lui Cassie pe un şervet de masă alb de 
pe bar. 

— Probabil că nu valorează nimic de vreme ce rănile sunt vechi 
de cinci zile şi folosesc o cameră de telefon, dar ce naiba? spuse 
avocata. Până găsesc eu un fotograf într-o după-amiază de vineri a 
lunii august, rănile se vor vindeca complet. 

— E şi un lucru bun în ceea ce priveşte faptul că Alex nu are 
nicio rană provocată în timp ce s-ar fi apărat, interveni Cassie. 

— De ce? 

— Poate că înseamnă că nu a simţit nicio durere. Am sperat că 
nu a mai apucat să se trezească. 

— Ce drăguţ! Dar asta nu ne ajută cu nimic. 

— Ştiu. 

— Adu-mi aminte, îi ceru Ani. La ce oră ziceai că ai picat lată? 

— Nu mai eram conştientă de mine. Mi s-a părut că încă eram 
trează şi mergeam. Funcţionam, oarecum. Ce bine ar fi fost dacă aş 
fi picat lată direct. 

— Bine. Care e ultimul lucru de care-ţi aduci aminte? 

Cassie îşi acoperi faţa cu mâinile şi se gândi. Avea degetele 
umede din cauza condensului de pe pahar. Ridică, în cele din 
urmă, privirea şi răspunse: 

— lată cronologia. Miranda e în cameră, eu sunt îmbrăcată şi 
bem împreună. Suntem în camera de zi a apartamentului. Ea 
spune că va pleca, iar eu am de gând să plec odată cu ea. 

— Dar nu ai plecat cu ea, nu-i aşa? o întrerupse Ani. Erai acolo 
când a spart Alex sticla de votcă. 

— Aşa este. M-a convins să rămân, ceea ce nu a fost atât de greu. 
Am mai băut puţin şi am făcut sex din nou, de data aceasta în 
dormitor. Dar apoi m-am îmbrăcat. 


— Eşti sigură? 

— Nu. Dar aproape sigură. Sunt destul de sigură. Chiar am avut 
de gând să mă întorc la hotelul companiei aeriene. Cel puţin asta a 
fost intenția mea. Miranda plecase şi acum urma să plec şi eu. 

— Ştii la ce oră şi-a luat rămas-bun Miranda? Poate că vor reuşi 
s-o găsească pe camerele de supraveghere. 

— La unsprezece? Unsprezece şi jumătate? La miezul nopții? 

— Asta ne ajută. Deci tu când ai fi vrut să pleci? 

Cassie ridică din umeri. 

— La douăsprezece şi jumătate? Unu? Cam după o oră, cred. 

— În regulă. 

— Dar nu m-au văzut la ora aceea — sau cel puţin nu au publicat 
nicio poză, făcută de camerele de supraveghere din holul hotelului, 
cu mine plecând la miezul nopţii. Asta ar sugera că nu am plecat 
decât abia dimineaţă. 

— Sau, cel puţin, că nu ai apucat să ajungi până la recepţie. 

— Da, spuse Cassie, şi un gând, neclar şi incomplet, începu să i 
se materializeze în minte. 

Încercă să îl concretizeze, să îl modeleze: să-şi imagineze unde 
altundeva ar fi putut să se ducă. Se concentră pe coridor. Văzuse 
multe holuri de hoteluri la viaţa ei, dar puţine la fel de elegante ca 
acela de la Royal Phoenician. Erau holuri lungi, nesfârşite, tipice, 
cu covoare orientale frumoase şi uşile liftului — atunci când 
ajungeai la acestea — cu negru şi auriu; pe pereţi erau aplice, care 
păreau futuriste, dar care aduceau aminte şi de vremurile lui 
Aladin, ca şi cum duhul din lampă ar fi fost, de fapt, un marțian, 
iar uşile rafinate ale camerelor aveau modele în stil maur pe tăblii. 
Erau divane cu model albastru şi tapiţerie aurie lângă lifturi şi 
ferestre şi în colţuri. Stătuse lângă unul dintre ele când ajunsese la 
etajul lui Alex, cu cheia pe care i-o dăduse el la cină, bucurându-se 


de priveliştea de la geamuri în drum spre camera lui. Nu, fusese 
dincolo de camera lui. Mersese până în capătul coridorului ca să 
vadă oraşul de acolo. 

— Uneori o iau pe drumul greşit când ies dintr-o cameră de 
hotel — chiar şi atunci când sunt trează, recunoscu Cassie. Trec prin 
atâtea hoteluri. Cu toţii facem greşeala asta. Piloții, însoțitorii de 
zbor. Liftul era în partea stângă şi după colţ în Berlin, de exemplu, 
dar în Istanbul era în partea dreaptă şi direct în faţă. Se întâmplă 
tot timpul. 

— Şi? 

— Nu ştiu. S-ar putea să sune jalnic, dar am o amintire vagă 
cum că m-am panicat pe hol după ce am plecat din camera lui. 

— Pentru că venea cineva după tine? întrebă Ani, puţin 
surprinsă. 

— Nu. Pentru că eram pierdută. Era miezul nopţii şi nu puteam 
să găsesc liftul şi nici camera lui. Nu mai reuşeam să-mi aduc 
aminte numărul camerei lui. Acum, numărul 5ll mi-a rămas 
întipărit în minte. Dar atunci nu. Gândeşte-te la toate numerele de 
camere pe care le văd în fiecare lună din viaţă. În fine, n-am ştiut ce 
să fac. Cred că... 

— Ce crezi? 

— Cred că m-am prăbuşit pe un divan într-unul dintre colţurile 
de pe holului. Cred că asta a fost lângă o fereastră prin care se 
vedea oraşul. 

— Asta s-a întâmplat după ce a plecat Miranda. 

— Da. După ce a plecat ea. Şi astfel am ajuns singură pe coridor. 
Şi eram atât de beată — foarte, foarte beată. Probabil m-am rătăcit şi 
am renunţat. Poate că am stat acolo şi am încercat să-mi dau seama 
ce naiba să fac. Şi poate că acolo mi-am pierdut cunoştinţa. Cu alte 
cuvinte, nu am ajuns niciodată la recepţie. M-am rătăcit pe hol şi 


mi-am pierdut cunoştinţa pe o canapea unde am stat, nu ştiu, o 
jumătate de oră. O oră. Poate mai puţin, poate mai mult. Dar m-am 
trezit înainte să treacă vreun paznic sau vreun angajat de la room 
service. 

— Şi apoi ai reuşit să te întorci în camera lui? 

— Aşa este. Aveam cheie. Poate că somnul m-a ajutat să mă 
concentrez. Sau m-a trezit suficient de mult încât să-mi vină în 
minte numărul camerei lui. 

— Nu era necesar să fi fost plecată mult timp. Cred că şi zece 
minute ar fi fost de ajuns ca cineva să intre în cameră şi să-l 
omoare. 

— A, e foarte posibil să fi fost plecată cel puţin zece minute. 
Canapelele acelea din hotel erau foarte confortabile. 

— Şi când te-ai întors, era întuneric în cameră? 

— Cel puţin în dormitor, răspunse ea. Poate că era o lumină 
aprinsă în camera de zi. 

Trebuia să creadă că, deşi era atât de beată, nu s-ar fi suit în pat 
lângă un cadavru dacă ar fi ştiut că era acolo. Totuşi, realitatea a 
ceea ce sugera începea să devină clară. 

— Dumnezeule, Cassie. Dacă Alex a fost omorât la unu sau 
două dimineaţa? De aceea trebuie să apelezi la al Cincilea 
Amendament. 

Frustrarea lui Ani era evidentă. Femeia luă o pauză ca să mai ia 
o ultimă înghiţitură mare din băutura sa. 

— Mi-aş dori să ştiu mai multe despre cât de precisă poate fi o 
autopsie în ceea ce priveşte ora morţii. 

— Nu te bucuri că le-am zis despre Miranda? Măcar acum mai 
au şi alt suspect în afară de mine. 

Avocata se holbă la ea fără să zică nimic. 


— Uite, îmi pare rău, zise Cassie. Sincer. Doar că sunt o 
persoană... ciudată. 

— lresponsabilă ar fi un cuvânt mai potrivit. La fel şi nebună. 

— Vom afla ce se întâmplă înainte să zbor spre Roma? 

Ani îşi puse ambele mâini pe genunchii lui Cassie. 

— Presupunând că data viitoare când ne vom vedea nu va fi 
după ce ai fost arestată — o audiere pentru eliberare pe cauţiune. 
Presupunând că până atunci nu-ţi vei fi predat paşaportul. 
Presupunând că vei mai avea un loc de muncă. 

Cassie luă paharul cu margarita şi linse sarea care mai rămăsese 
pe margine. În rest, paharul era gol. 

— Mâine îmi duc nepoţii la grădina zoologică, o informă ea, 
vocea ei sunând puţin amorţită. 

Parcă ar fi avut căşti în urechi. Apoi întrebă: 

— O să fiu concediată? 

— Grădina zoologică. Slujba ta. Serios? Tu asculţi vreun cuvânt 
din ce zic eu? 

Cassie dădu din cap. 

— Da. 

— Sindicatul te va susţine. Unchiul meu te va susţine. Să-l suni 
diseară şi să-i spui ce se întâmplă. O să-l sun şi eu. Mă îndoiesc că 
poţi fi concediată de compania aeriană. Se va ţine cont de 
prezumția de nevinovăție şi tot restul. Dar, la un moment dat, ar 
putea să te oblige să-ţi iei concediu. E o ramură întreagă a 
dreptului care se ocupă de situaţia în care poţi concedia un angajat 
din cauză că nu şi-a îndeplinit îndatoririle. 

— Înţeleg. 

— Nu sunt sigură că înţelegi. Sincer îţi spun. 

— Ştii care e cel mai nenorocit lucru? 


— În momentul de faţă? După ce ai decis să treci pe la 
Unisphere Capital ieri după-amiază? După spectacolul pe care l-ai 
dat la FBI azi? Ştacheta e foarte sus. Nu ştiu. Tu să-mi spui. 

— Expresia pe care ai folosit-o. Prezumția de nevinovăție. Cine 
ştie de ce sunt capabilă când sunt atât de beată, iar memoria e o 
victimă colaterală. Dar eu ştiu în adâncul meu că nu l-am omorât 
pe Alex. Fac prostii când sunt beată şi fac lucruri iresponsabile, dar 
nu fac... asta. Nu tai gâturile oamenilor. Aşa că dacă voi avea mult 
de suferit de data aceasta, va fi un fel de ironie groaznică. 

— Cassie? 

Aşteptă. 

Valurile furiei lui Ani se retrăgeau acum, lăsând în urma lor 
numai tristeţe şi îngrijorare. 

— Îţi promit: nu ai făcut nimic atât de rău încât să meriţi ceea ce 
ar putea să urmeze. 


Cassandra din Troia, fiică a regelui Priam şi a reginei Hecuba, 
putea să vadă în viitor, dar nimeni nu o credea. Cel puţin asta se 
întâmpla de cele mai multe ori. Apollo îi dăduse marele dar al 
profeţiei, deoarece spera că se vă culca cu el; când, în cele din 
urmă, ea refuză, zeul scuipă în gura ei, lăsând în urma sa blestemul 
ca nimeni să nu creadă niciodată vreun cuvânt ce ieşea din gura ei. 
Şi astfel trăi în frustrare şi groază. 

Cassandra din Kentucky, fiica unor oameni departe de a fi de 
viţă nobilă, reflectă cu neîncredere asupra faptului că şi ei îi 
marcau acum fiecare pas neliniştea şi teama. Realitatea a ceea ce 
făcuse (şi a ceea ce nu făcuse) devenise un fapt incontestabil în 
mintea ei, dar se cam îndoia că FBl-ul o va crede vreodată dacă ar 


fi să le ofere adevărul cronologic de bunăvoie: îi spusese noapte 
bună lui Alex Sokolov şi plecase din camerele somptuoase din 
spatele uşilor apartamentului cu numărul 511, undeva pe la 
douăsprezece şi jumătate sau unu dimineața, şi apoi rătăcise pe 
holuri în căutarea unui lift. În acel moment, Alex era clar în viaţă. 
Dar nu ajunsese niciodată la lift. Nu reuşise să-l găsească. Şi astfel 
se prăbuşise, ca o marionetă îngrozitoare, beată şi fără vlagă, pe un 
divan din Orientul Mijlociu, şi aţipise. Când se trezise, tot nu 
reuşise să ajungă la lift, ori pentru că, încă o dată, nu reuşise să-l 
găsească, ori pentru că nu-şi mai adusese aminte că aceea era 
destinaţia ei iniţială. În orice caz, se întorsese în apartamentul lui 
Alex, se dezbrăcase şi se urcase în pat lângă el... complet 
inconştientă de faptul că el era mort. Sau aproape mort. 

Nu, dimineaţa îi văzuse gâtul. Sângerase rapid. Era mort. 

Şi dormise restul nopţii lângă un cadavru. În aceleaşi 
aşternuturi. Capul ei pe perna de lângă perna lui. Sângele lui 
lipindu-i-se de păr. 

Chiar şi după standardele ei în ceea ce priveşte umilinţa şi 
tortura, acesta era un eşec spectaculos şi revoltător. Se gândi că 
dacă n-ar fi fost deja atât de ameţită, revelaţia aceasta ar fi 
provocat-o să bea din nou. 


Şi totuşi, din cine ştie ce motiv, în ciuda prestaţiei ei din biroul 
FBI din acea după-amiază, autorităţile nu veniră după ea în acea 
noapte. Ea şi Ani merseră cu taxiul până în zona rezidenţială a 
oraşului, iar Cassie coborâse pe 27: Street şi ajunsese în apartament 
la şase fără un sfert. ÎI sună pe Derek Mayes, unchiul lui Ani de la 
sindicat, iar el păru mult mai puţin şocat de povestea ei decât s-ar 


fi aşteptat ea — începând cu cadavrul din pat şi terminând cu 
mărturisirea în fața FBl-ului cum că petrecuse noaptea cu Socolov. 
Puse asta pe seama aşteptărilor lui destul de mici faţă de ea ca 
persoană, nu neapărat pe experienţa sa cu însoțitorii de zbor, în 
general. 

Bărbatul o asigură că el şi Ani vor discuta şi împreună vor avea 
grijă de ea. Discuţia cu el fusese reconfortantă. Îi aduse aminte că 
era evident că nu omorâse pe nimeni, deşi adăugă totuşi o replică 
ce fu mai mult de rău augur decât amuzantă, că „cel puţin asta e 
povestea ta de săptămâna asta”. 

Apoi, încurajată de atitudinea pozitivă a lui Mayes şi de sticla de 
Washington State Riesling pe care o desfăcuse, turnând vinul peste 
nişte gheaţă, îl sună pe Buckley. Nici măcar nu-i dădu mesaj 
înainte. Actorul îi propuse să bea împreună ceva mai pe seară, 
după ce ar fi ieşit de la spectacolul în care juca un prieten, spectacol 
ce avea loc la teatrul Barrow, şi cum foarte rar se întâmpla ca ea să 
refuze să bea ceva, fu de acord. De data aceasta, aleseră un bar din 
cartierul West Village, foarte aproape de teatru. 

Apoi Cassie se aruncă pe canapea şi privi în sus la Empire State 
Bulding. Scoase cartea de Tolstoi din geantă şi începu să citească, 
bând din vin, cu speranţa că se va pierde în naraţiune şi că va 
scăpa de realitatea vieţii ei — şi în "acelaşi timp să vadă frânturi din 
viaţa lui Alex Sokolov. Era o acţiune imposibil de echilibrat: dacă 
citea ca să afle mai multe despre bărbatul care murise în 
aşternuturile pe care făcuseră dragoste, atunci cu siguranţă nu 
citea ca să-şi dis- tragă mintea de la vulnerabilitatea deplină a 
viitorului ei. 

Înainte să se întoarcă la Şi au trăit fericiți până la adânci bătrâneți, 
se opri asupra unui paragraf despre Ivan Ilici care-i rămăsese 
întipărit în minte: „El avea o amantă care se aruncase în brațele 


tânărului avocat elegant”. Dar relaţia nu însemna nimic pentru el, 
„se ajunge la expresia francezilor, Il faut que la jeunesse se passé”. 
Traducere? Tinerii trebuie să îşi trăiască viața. 

Asta o făcu să se simtă ciudat. Îşi reaminti că şi ea îl văzuse pe 
Alex ca pe o escapadă nevinovată. 

Într-un final, îşi sună sora, care deja se cazase la hotelul ei din 
Westchester, şi aleseră o oră la care să se vadă a doua zi dimineaţă, 
la grădina zoologică. Aveau să se întâlnească la ora zece jumate, în 
faţa fântânii din apropierea leilor de mare, exact la intrarea de pe 
Fordham Road. Cassie se bucură că nu avea să fie singură cu 
copiii. Ar fi fost un mare dezastru dacă ar fi fost singură cu nepoţii 
ei când urma să fie arestată. 


Buckley o luă de mână în timp ce mergeau de la bar până la 
apartamentul lui. Tocmai ce trecuse de miezul nopții, aşa că West 
Village era încă plin de viaţă şi zumzăitor, străzile înguste erau 
aglomerate, iar mesele teraselor de pe trotuare erau pline. 

— Te-ai uitat de multe ori la telefon, murmură el. 

Cassie nu-i spusese nimic, absolut nimic. Ori nu văzuse pozele 
în ziare, ori se uitase la ele atât de rapid încât nu-şi dăduse seama 
că ar putea fi ea în ele. 

— N-am mai fost rezervă de mulţi ani, dar compania mi-a cerut 
să fiu disponibilă, minţi ea. 

— N-ai spus că zbori la Roma duminică noapte? 

— S-ar putea să aibă nevoie de mine pentru altă rută mâine. 

Aerul era rece şi Cassie îşi dorea să-şi fi luat mai mult decât o 
bluză fără mâneci. Simţi cum i se ridică părul de pe mâini. 


— O să mai ajungi la grădina zoologică mâine? Nu mi-aş dori să 
ratezi focile — şi nici revederea cu familia ta. 

— Rămâne de văzut, răspunse ea, deşi în mintea ei îşi imagină 
cum răspunde: „Dacă nu voi fi la grădina zoologică, probabil voi fi 
(în cel mai bun caz) împreună cu avocata mea pentru a mi se 
preleva probe de ADN. În cel mai rău caz? Voi fi arestată pentru 
crimă”. 

Dar nu spuse nimic din toate astea. 

— Mai povesteşte-mi despre audiţia ta, zise ea. Spune-mi mai 
multe despre episodul-pilot. Ai spus că e dramă. 

— Oarecum. Judecând după scenariu, e foarte mult umor negru. 
E vorba despre o familie din Staten Island care se ocupă cu 
drogurile. Se pare că vor fi multe scene pe feribot şi se va filma 
mult noaptea — şi se va trage cu arma la filmări. Pare al naibii de 
violent. Eu o să fiu unul dintre fraţi. Ceva de genul Edmund din 
Regele Lear. Eu o să fiu fratele cel mic, un bastard — şi la propriu, şi 
la figurat. 

— Crezi că ai vreo şansă? 

— Da, dar numai pentru că e un rol mic. E un personaj care tot 
apare pe parcursul serialului, dar nu unul dintre cele patru 
personaje principale. 

Buckley arătă spre o veveriţă care se ţinea de un geam de la 
etajul doi şi privea în apartament. 

— Tom cel care trage cu ochiul, murmură el. 

De pe trotuar, un motan mare şi portocaliu se uita în sus la 
veveriţă. Avea o blană atât de deasă, încât Cassie nu putea să-i 
vadă zgarda decât foarte puţin. Îşi mişca coada înainte şi înapoi, 
măturând asfaltul. Femeia se gândi la pisicile de la adăpost — multe 
dintre ele erau pisicile ei în mintea sa, cel puţin până când îşi 
găseau case permanente — şi se întrebă ce ar face ele fără ea. A, mai 


erau şi alţi voluntari, dar nu ştia cât de silitori erau când venea 
vorba de strecuratul ierbii-mâţei, gustărilor şi jucăriilor în adăpost 
şi de periatul bietelor animale timp de ore întregi. 

— Când vei afla? 

— Dacă am primit rolul? Săptămâna viitoare, cred. 

Apoi adăugă: 

— Sunt şi multe lucruri referitoare la rivalităţile dintre fraţi în 
scenariu. E genul de material care-mi dă avânt. Relaţia mea cu 
fratele şi cu sora mea în viaţa reală e destul de complicată. 

— Da. Şi a mea la fel. 

— Tu şi sora ta sunteţi apropiate? 

— Nu chiar. 

— N-aţi fi prietene dacă n-aţi fi rude? 

— Probabil că nu. 

— Nici măcar după tot ce aţi îndurat în copilărie şi până v-aţi 
făcut mari? 


— Nici măcar după toate astea. 

O întrebă ce slujbă avea sora ei şi apoi ce slujbă avea cumnatul 
ei. Slujba cumnatului ei i se păru foarte interesantă. Tuturor li se 
părea interesantă. Nimeni nu-ţi punea întrebări odată ce ziceai că 
sora ta e contabilă. Dar un inginer la o bază a armatei care se ocupa 
cu neutralizarea gazelor toxice de luptă? Oamenii erau fascinaţi — 
în special bărbaţii. 

— Pun pariu că nu prea vorbeşte despre asta, zise el. 

— Pentru că sunt informaţii secrete? 

— Pentru că e ceva prea obscur. Arme chimice? E o nebunie. Cu 
toţii am văzut pozele din Siria. 

— Cred că el se ocupă cu distrugerea lor. Sau cel puţin e unul 
dintre oamenii care se ocupă cu asta. Dar, da, sunt informaţii 
secrete. 


— Şi în orice caz nu e chiar un subiect pe care să-l discuţi la cina 
de Ziua Recunoştinţei. 

— Nu. 

Apoi, deşi nu-i stătea în caracter, simţi nevoia să ia apărarea 
familiei sale. 

— Nu e deloc o persoană obscură. E destul de liniştit. E un om 
foarte drăguţ. Mă înțeleg mai bine cu el decât cu Rosemary. 

— Ei bine, tu şi Rosemary aveţi un trecut comun mult mai lung. 

— Da, aşa e. Şi cea mai mare parte din el e întunecată, spuse ea. 

Cassie îl rugă să vorbească şi el despre familia lui, iar bărbatul 
râse puţin, dar apoi începu să vorbească, făcând glume despre 
Westport şi Wasps şi despre cum Ziua Recunoștinței sărbătorită de 
familia sa rivaliza cu cea a Marthei Stewart!“ când venea vorba de 
detalii şi costuri. 

Cassie se sprijini de el în timp ce Buckley povestea despre 
hainele ciudate pe care le purta când era mic şi despre brazii de 
Crăciun impecabili ai mamei sale. Era amețită şi cel mai mult se 
plăcea atunci când era în starea aceasta. Ea considera că era cea 
mai frumoasă când era aproape beată. Se spionase (sau se studiase) 
în destule oglinzi — la petreceri, în avioane, în oglinda ei mică — ca 
să ştie că ochii ei arătau puţin mai indecenţi şi buzele ei mai 
primitoare atunci când începea să lase în urmă tristeţea lucidităţii. 

Atunci când lucra, când băuse pe furiş un pahar sau două în 
timpul unui zbor, ştia că bărbaţii o priveau altfel, ochii lor erau mai 
lacomi. Le simţea privirile pe şolduri, pe fund, în timp ce se plimba 

în sus şi-n jos pe culoarul strâmt. Aşa că se opri din mers, ceea ce-l 
făcu şi pe Buckley să se oprească. 

Trebuia să nu se mai gândească la copilăria acestui om cu suflet 
bun şi la pisicile de la adăpost, la călătorii şi la alcool — toate 
lucrurile pe care poate că era pe cale să le piardă. 

Simti că acum nu o mai urmărea nimeni. Nimeni. 

El se uită la ea câteva clipe, analizând-o. 

— Ce este? o întrebă. 

— Tu eşti, spuse ea. E noaptea aceasta înstelată, în oraş. 

Apoi, din motive pe care nici ea nu le înţelese prea bine, îi duse 
degetele la gură şi i le sărută. 


Se pare că nici a doua zi dimineaţă nu o căutară. Sau, cel puţin, 
nu veniră după ea. Singurul mesaj pe care îl primise era unul scurt 
de la Ani care o întreba dacă auzise ceva. Îi răspunse că nu, şi-l 
privi pe Buckley dormind încă o clipă, îi trecu prin cap că s-ar 
putea să nu-l mai vadă niciodată după ziua de azi. Nu ştia ce o 
aştepta în orele următoare. În zilele următoare. Umilinţele. 
Acuzaţiile. Durerea publică şi cea privată. 

Bărbatul încă dormea când ea ieşi de sub aşternuturi şi stătu o 
clipă pe marginea patului. Jaluzelele erau închise, dar îşi dădea 
seama că era soare afară. Va fi o zi minunată la grădina zoologică. 

Verifică vremea pe telefon, tastând Charlottesville, Virginia. 
Văzu că va fi cald şi însorit şi acolo. Se pare că va fi o zi perfectă 
pentru o înmormântare. 


Un cuplu de lei de mare ieşi fără niciun efort din apă pe 
platforma de piatră, stropind-o pe femeia tânără cu găleata de 
peşte ca nişte labradori negri jucăuşi care tocmai intraseră în casă 
după ploaie. Dresoarea le zâmbi şi le aruncă fiecăruia câte două 
sardine. 

Cassie stătea lângă balustradă, alături de Rosemary. Lângă sora 
ei erau cei doi copii ai săi, Tim şi Jessica. Dennis, soțul lui 
Rosemary, se îndepărtase cu câţiva metri de ei, făcând poze 
animalelor din ceea ce el credea că era un loc perfect, care-i va 
permite să prindă în poze şi leii de mare, şi familia. Jessica nu 
începuse clasa a treia încă, aşa că încă era suficient de mică încât să 
râdă şi să ţipe la vederea animalelor, dar Cassie observă că Tim 
urmărea cu dezinteresul prefăcut al unui copil de generală. Cel 
puțin presupuse că era prefăcut: cum să nu-ţi placă 
giumbuşlucurile unor lei de mare într-o dimineaţă de sâmbătă, în 
luna august? Dar el părea mult mai fascinat de mica dronă pe care 
grădina zoologică o ţinea deasupra focilor pentru a realiza un 
filmuleţ care era difuzat în magazinul de suvenire al grădinii 
zoologice. Cassie ştia că are şi el una acasă, care era probabil la fel 
de sofisticată. Dronele erau nişte lucruri perfecte pentru băieţi, se 
gândi ea. Erau scrise în ADN-ul lor în adevăratul sens al 
cuvântului. 

Amândoi copiii arătau bine: Tim era într-o fază de creştere, dar 
era deja deşirat şi suplu, părul lui fiind acelaşi blond roşcat ca al ei. 
Avea blugi largi pe el şi un tricou cu Royals, care se decolorase atât 
de tare încât aproape că arăta ca blugii. Jessica era îmbrăcată prea 
frumos pentru grădina zoologică, dar Rosemary spunea că fetița 
avea să fie îmbrăcată prea frumos toată viaţa ei: deşi avea opt ani şi 
era o zi de sâmbătă, în mijlocul verii, purta sandale cu toc mov, o 
fustă neagră care făcuse parte dintr-unul din costumele pe care le 


purtase la recitalul de dans din iunie, şi o bluză din catifea roşie cu 
anchior, dar cu mâneci foarte lungi. Cassie recunoscu bluza din 
magazinul American Girl. Recunoscu şi cordeluţa cu pietricele pe 
care Jessica o folosea ca să-şi prindă părul la spate. Cassie îi 
cumpărase acea bluză când mersese cu ea la cumpărături în 
primăvară, şi-i luase cordeluţa de la un bazar mare din Istanbul. 
Costase probabil un dolar. 

— Vreau şi eu una, zise Rosemary, zâmbind spre animale. 

Sora ei obținuse un post cu un an în urmă, în cadrul 
departamentului de contabilitate, la o companie de asigurări 
medicale din oraşul Lexington şi se îndrăgostise de sala de 
gimnastică şi de bicicletele de antrenament de acolo. Lui Cassie i se 
păru că arăta mai sănătoasă ca niciodată. 

— Cred că o focă ar fi un animal de companie grozav. 

— Ştii că e ridicol, îşi mustră Tim mama, dându-şi ochii peste 
cap. 

— Ştiu, răspunse ea. Dar tot vreau una. 

— Şi eu aş vrea una, recunoscu Cassie. 

Se uită la ceas. În Virginia, se desfăşura înmormântarea lui Alex 
Sokolov. Îşi imagină o biserică sudistă din cărămidă, cu o turlă 
frumoasă, şi un gazon în vale, frumos aranjat, de un verde închis. 
Se gândi la părinţii lui şi la restul familiei care stăteau în primul 
rând, cu bănci din lemn lustruit, strălucind în lumina soarelui prin 
vitralii. Văzu haine negre şi batiste albe. Văzu oameni bătrâni şi 
oameni tineri, şi în mintea ei auzi bocetele înecate şi ocazionale. 
Auzi râsete, când cineva spuse o poveste amuzantă sau plăcută 
despre Alex, sau vorbise despre ceea ce-l făcuse special. 

Oricare o fi fost acel lucru. 

Cum se face că ştia atât de puţine despre bărbatul care murise 
lângă ea în pat? Cum era posibil aşa ceva? Dar ştia răspunsul. 


Bineînţeles că-l ştia. Dovada, aşa cum avea ea obiceiul să 
glumească, stătea în dovadă. Tot acel vin. Toată votca. Tot arakul. 

Presupuse că, până în momentul acesta, familia Sokolov fusese 
informată că prezumtivul criminal — acea aşa-zisă văduvă neagră — 
nu era o americancă ce trăia în Emirate, ci o însoţitoare de zbor 
care locuia în Statele Unite. Şi-l imagină pe tată solicitând noutăţi şi 
stadiul investigaţiei de la FBI, şi pe cineva de la Birou asigurându-l 
că laţul se strângea. O arestare era iminentă. 

Dar chiar era? Emiratele Arabe Unite nu aveau cum s-o aresteze 
aici. Nici țara ei nu putea s-o facă, decât dacă totul era declarat un 
act de terorism. Procesul de extrădare ar fi durat ani buni. Era 
posibil ca toată lumea care urmărea acest caz să creadă că ea era un 
ucigaş şi că nu se putea face absolut nimic? 

Nu, nu chiar nimic. Sabia civilă a lui Damocles încă mai atârna 
deasupra capului ei susţinută de un fir de aţă. Şi FBl-ul era 
interesat. Asta era o realitate. Din acest motiv, Ani îşi făcea atâtea 
griji pentru ea. 

Se uită la telefon încă o dată. Tot nu primise nimic de la Frank 
Hammond şi nici de la Ani Mouradian. 

— Cine naiba aştepţi să te sune? întrebă Rosemary. Eşti ca o 
adolescentă, îţi verifici telefonul atât de des. 

— Compania aeriană, minţi Cassie. 

Se gândise să servească aceeaşi minciună familiei sale ca aceea 
pe care o folosise cu Buckley seara trecută. 

— S-ar putea să fie nevoie de mine diseară la o cursă spre Roma. 

— Credeam că vom lua cina împreună. 

— Sigur, zise Cassie. Mai este destul timp. Dar sunt slabe şanse 
să mă cheme la serviciu. Sunt sigură că voi rămâne aici cu voi. 

Dar nu era sigură. În ciuda tăcerii din partea avocatei ei şi a FBI- 
ului, chiar se întreba dacă va apuca să ia cina cu familia ei. Pe umăr 


avea o geantă de pânză în care se afla suportul cu Romulus şi 
Remus pe care îl furase din hotelul din Roma, plus o pereche de 
cercei noi. Erau cu nişte pisici mici aurii şi îi cumpărase cu mulţi 
ani în urmă de la un magazin de antichităţi din Frankfurt, dar când 
se întorsese în America îşi dăduse seama că erau prea copilăreşti 
pentru o femeie matură. Dimineaţa aceasta, îi reîmpachetase într-o 
cutiuţă de la magazinul de felicitări din apropierea apartamentului 
ei şi îi adusese drept cadou pentru nepoata ei. Decisese că nu ar 
trebui să aştepte până la Crăciun ca să-i dăruiască suportul de cărți 
nepotului său — astăzi probabil că avea să fie ultima (singura) ei 
şansă —, aşa că se asigurase că are un cadou şi pentru Jessica. 

Cuvântul „cadou” o făcu să se oprească. O amintire. Mama ei 
citindu-i o poveste înainte de culcare, în Kentucky. Mama ei stând 
pe canapea lângă ea, iar Cassie având în jur de şase ani. Fetiţa 
stătea ghemuită lângă ea pe patul îngust. Se sprijineau de capul 
patului, iar Cassie era deja în pijama. Povestea din noaptea aceea 
era una dintre cărţile lui Beverly Cleary, o poveste despre Beezus şi 
Ramona. 

— Acum, stai aici ca să-ţi primeşti cadoul, citi mama ei cu voce 
tare. 

În carte, era prima zi de şcoală şi o profesoară îi spunea 
Ramonei să stea la locul ei... pentru moment. Aşa că Ramona 
refuză să se mişte, deoarece credea, în mod greşit, că exista un dar 
pentru ea — un cadou — ce o aştepta numai dacă stătea perfect 
nemişcată!5. Cassie îşi aduse aminte că fusese atât de fericită în 


15 Este vorba de un joc de cuvinte în limba engleză (... sit here for the present... 
care se poate interpreta ca... stai aici pentru moment... sau ca... stai aici pentru 
cadou...) (n. red.) 


acea noapte. Era cam de-o seamă cu Ramona şi se bucura de 
primele ei zile de şcoală, în timp ce mama ei avea un parfum floral 
care îndulcea mirosul de cupru cu care venea de obicei de la 
fabrica de cabluri unde lucra ca recepţioneră. 

Cassie auzi mulţimea din jurul lor râzând. Unul dintre leii de 
mare îşi folosea laba pentru a strânge mâna instructoarei, iar apoi 
lovi uşor mâna deschisă a femeii ca şi cum ar fi bătut palma. 

— Am ceva pentru tine, îi spuse Cassie Jessicăi. 

Fetiţa ridică privirea spre ea. Era cu gura până la urechi. Era 
evident că nepoatei sale îi plăceau animalele. Cassie observă că 
astăzi purta cerceii cu stea de mare pe care i-i dăruise Rosemary 
când fetița îşi făcuse găuri în urechi, la începutul verii. 

— Consideră-l un cadou de început de şcoală, adăugă ea, 
înmânându-i fetiţei cutia cea mică. 

Tim se întoarse spre sora lui şi zâmbi. 

— A, e bine. Alte chestii pe care poţi să le pierzi în dezastrul ăla 
pe care tu îl numeşti cameră. 

În familie, era legendar felul în care nepoata ei îşi lăsa camera, 
arătând ca şi cum ar fi fost răvăşită de nişte drogaţi. Se pare că 
proba trei sau patru ţinute pentru şcoală în fiecare zi, lăsându-le pe 
cele pe care nu le îmbrăca împrăştiate pe covor, pe pat sau pe 
scaunul de lângă fereastră. 

— Am ceva şi pentru tine, îi spuse băieţelului, dându-i mica 
sculptură ambalată. Jessica, ţie ţi-am luat cadoul de la Frankfurt. 
Tim, pe al tău l-am luat de la Roma. 

— E mai greu decât pare, remarcă el. 

— Dumnezeule, viața ta este fascinantă. Frankfurt. Roma. 
Lumea nu are habar, murmură Rosemary. 


De-a lungul anilor, Cassie îi împărtăşise surorii sale zecile de 
experienţe — unele îngrozitoare, altele doar puţin umilitoare — care 
veneau odată cu această slujbă, aşa că aceasta ştia mai bine. 

— Sunt şi momente bune, recunoscu ea. 

Tim aşteptă politicos ca sora lui mai mică să deschidă cutia 
înainte să dea la o parte hârtia roşie cu care era împachetat cadoul 
lui. Fetiţa exclamă când îşi văzu cerceluşii, iar Cassie se aplecă spre 
nepoata ei ca s-o îmbrăţişeze. 

— Îi ador! spuse ea. 

Apoi, cuvintele fiind şi neobişnuite, şi precoce, având în vedere 
că ieşeau din gura unei fete atât de mici, adăugă: 

— Sunt de o eleganţă perfectă. 

După umărul ei, Tim îşi dădu ochii peste cap. 

— Mă bucur că îţi plac, zise Cassie. E rândul tău, se adresă apoi 
nepotului său. 

Tim trase de funda albastră şi apoi rupse hârtia roşie. 

— O sculptură, anunţă el simplu. 

O clipă, Cassie se gândi la acea glumă veche: atunci când cineva 
deschide un cadou şi spune cu voce tare ce este — un storcător de 
fructe, un aspirator de maşină, inele pentru şerveţele —, înseamnă 
că nu îi place. Şi se simţi prost. Dar momentul dură o secundă, 
pentru că băiatul continuă: 

— Ştiu povestea asta. A fost în cartea despre miturile 
antichităţii, pe care am avut-o pe lista de lecturi pentru vacanţă. 
Nimeni nu face legătura dintre gemeni şi vârcolaci, dar mie mi se 
pare cea mai tare legătură. 

— E un prespapier? 

Toată lumea se întoarse la auzul vocii. Tatăl copiilor apăruse 
aproape de nicăieri. Camera o ţinea atârnată de gât şi îşi ştergea 
ochelarii de soare cu o batistă. Dennis McCauley era un bărbat 


mare, nu mare şi nu muschiulos, dar înalt şi îndesat, cu un stomac 
care începea să crească cât un pepene. Era chipeş, părul lui era mai 
mult alb decât negru acum, dar încă lucios şi des. Îl ţinea pieptănat 
cu cărare pe mijloc şi dat pe spate, iar sora ei îl tachina adesea că 
are păr de star de cinema şi zicea că arată ca un actor când e 
îmbrăcat într-una din uniformele sale. Nu purta uniformă azi, ci 
nişte pantaloni scurţi, de culoare kaki. După părerea lui Cassie, 
acest lucru elimina şi cea mai slabă şansă ca el să fie confundat cu 
un actor. 

Uneori, sora ei spunea că e cu mintea în altă parte, dar Cassie 
era destul de sigură că la muncă era veşnic atent. Era inginer şi 
probabil că mintea lui organiza totul pe categorii. Toată lumea ştia 
cât de sclipitor era. Cassie îşi dorea să-i fi spus asta lui Buckley 
aseară. Să se arate puţin mândră de ceea ce făcea cumnatul ei. 
Spusese că Dennis e un om drăguţ; ar fi trebuit să spună că e 
inteligent. La urma urmei, tipul ajuta la distrugerea armelor 
chimice. Cassie bănuia că era o muncă mult mai periculoasă decât 
ar fi vrut el să recunoască, chiar şi faţă de familia sa. 

— Nu, e un suport de cărţi, răspunse Cassie. L-am cumpărat de 
la un magazin de antichităţi în apropiere de Scările Spaniole din 
Roma. 

— Aveau doar jumătate din el? 

Ea dădu din cap. 

— Îmi place. Un suport de cărţi despre gemeni căruia îi lipseşte 
o jumătate, zise Dennis. Asta ar putea fi definiţia ironiei. La ce o să- 
] foloseşti, fiule? întrebă Tim. 

Băiatul ridică din umeri. 

— Nu ştiu. Dar îmi place. E mişto. 

— Sunt de acord, comentă Dennis. 


Apoi se aplecă să se uite la cerceii pe care Cassie îi adusese 
pentru fiica lui, minunându-se de frumuseţea lor. După ce termină 
cu asta, se ridică şi-şi puse ochelarii la loc. 

— Cassie, găseşti cele mai ale naibii lucruri în călătoriile tale. 

— Cred că da. 

— Nu, sincer îţi spun. Tu aduci cele mai creative lucruri 
posibile. Eu? întreabă-i pe ăştia doi: lucrurile pe care le aduc eu 
când călătoresc sunt mult mai puţin interesante. 

— Asta pentru că tu călătoreşti numai în locuri ca Maryland şi 
Washington, încercă să-l consoleze Rosemary. 

— Nu. Cassie are ochi mai buni, spuse el. Serios, sunt cadouri 
perfecte. 

— Mulţumesc, zise ea. 

Era înduioşată. Dennis mereu se purta mult mai frumos cu ea 
decât Rosemary, se gândi Cassie, chiar dacă ştia la fel de multe ca 
Rosemary despre micile şi marile păcate ale cumnatei lui. Dar nu o 
judeca atât de mult. Cassie avea impresia că atunci când se va face 
legătura dintre numele ei şi cadavrul din Dubai, el va fi mult mai 
surprins decât soţia sa. 


Capitolul şaptesprezece 


În ciuda acuzațiilor că oamenii săi erau brutali, tatăl Elenei doar 
zâmbea şi aducea vorba de Bolşoi. Cehov. Ceaikovski. 

— Putem fi nemiloşi, îl auzise ea odată spunând în timp ce îşi 
savura coniacul Ararat, adulmecându-i aroma. Dar nu suntem nici 
mai mult, nici mai puţin brutali decât oricine altcineva. 


Luau cina cu unul dintre vechii săi camarazi de la KGB, dintre 
care majoritatea se concentrau acum pe casele lor trofeu de la ţară 
şi pe soțiile lor trofeu, precum şi pe bogăţiile pe care le găsiseră în 
rămăşiţele zidului cândva legendar. Le aduse aminte cât de mult 
iubea Lenin romanele şi cum literatura era o parte a lumii politice 
în care crescuse Lenin. Când Lenin voia să-şi ia în râs rivalii, îi 
compara cu personaje care întruchipau prostia sau incredibil de 
dezgustătoare din operele lui Cernîşevski, Puşkin şi Goncearov. 

— Cea mai mare diferenţă dintre Oblomov! şi un oligarh? 
întrebase el în acea noapte, pregătind terenul pentru o remarcă 
inteligentă. Dacă un oligarh îşi petrece ziua în pat, e pentru că are o 
prostituată şi primeşte atât cât plăteşte. 

Fireşte că în adâncul lui ştia că nu aceasta era cea mai mare 
diferenţă. Nici pe departe. Oligarhii aveau acum averea lui 
Oblomov, dar nu erau leneşi şi nu-şi moşteniseră averile imense. 
Majoritatea ajunseseră acolo prin forţe proprii. Erau corupți, 
desigur. Corupţi la un nivel de neimaginat. Dar munceau din greu. 
Şi probabil că singurul om în fața căruia s-ar fi plecat era 
preşedintele rus. Erau bărbaţi alfa care nu luau prizonieri. 

Viktor era, în mintea Elenei, un exemplu perfect al echilibrului 
dintre barbarie şi rafinament: în spatele costumelor lui negre şi 
stilate se ascundeau un sânge-rece şi un spirit feroce, dar îşi crease 
un obicei care-l determina să muşte câte puţin. Vorbea fluent mai 
multe limbi şi aprecia esteticul filmelor lui Tarkovski. 


16 Personaj din cartea cu acelaşi nume scrisă de I.A. Goncearov, care provine 
dintr-o familie bogată; a fost crescut în puf şi a renunţat la slujbă, şi reprezintă 


întruchiparea leneviei (n.tr.) 


Şi nu era singurul. Se presupune că până şi Stalin, aşa de incult 
cum era el şi în niciun caz un admirator al artei, murise în anul 
1953 în timp ce asculta înregistrarea piesei Concerto no. 23 a lui 
Mozart, interpretată de pianista rusă Maria ludina, la patefon. 


Elena deschise aplicaţia de pe telefon şi privi punctulețul 
albastru pulsând ca o inimă minusculă. Inima unei broaşte. Pulsa, 
micşorându-se şi mărindu-se, trimițând un val albastru difuz într- 
un cerc perfect, înainte ca valul să dispară şi să apară altul. 
Punctuleţul era prada ei şi prada ei era la grădina zoologică. 

Lăsă telefonul jos pe banca de lemn şi-şi strânse braţele la piept. 
Mai aruncă o privire către Flatiron Building, care se afla la o sută 
de metri mai în sud, şi apoi tinerilor părinţi care se jucau cu micuţii 
lor pe iarbă sau care-şi plimbau câinii pe aleile ce străbăteau 
Madison Square Park. 

Normalitatea simplă a acestui tablou era tulburătoare: simţi un 
fior de tristeţe în inimă şi clătină uşor din cap, încercând să alunge 
melancolia. Asta nu era lumea ei, nu era viaţa ei, şi nu avea să fie 
niciodată. Nu în Moscova şi nu în Manhattan. 

Purta nişte pantaloni kaki obişnuiţi, o bluză albă fără mâneci şi 
espadrile bej. Avea o revistă şi o pungă cu un covrig în ea, dar 
numai ca să pară că are un motiv să stea acolo pe bancă. Era 
însorit, dar nu prea cald, aerul era umed şi nemişcat, iar ea îşi dori 
să fi adiat măcar o briză. 

Nu ştia prea multe despre acest cartier. Zona din New York pe 
care o cunoştea cel mai bine era centrul oraşului, la vest de 5e 
Avenue, marile cvartaluri de zgârie-nori, unde Unisphere îşi avea 
sediul din Manhattan, şi probabil că fusese acolo de vreo patru sau 


cinci ori în toată viaţa ei. Pentru banii familiei. Afacerile familiei — 
sau o parte din afacerile familiei, cel puţin. Partea care „atinsese 
maturitatea” după colapsul final din anul 1991. Nu era decât un 
copilaş care abia învăţa să meargă pe atunci. Când se gândea la 
acest oraş, se gândea mai întâi la prânzuri luate la mese din stejar 
alături de tatăl ei şi la managerii americani care se ocupau de fond, 
în timpul studenţiei sale, la sălile de restaurant pline de 
administratori şi directori care păreau să bea şi să mănânce de 
parcă ar fi fost într-o altă epocă. (Adulții mai în vârstă încă îşi mai 
spuneau „camarazi” — îi strigau chiar şi pe americani „camarazi” —, 
deşi acum termenul avea o urmă de ironie în el.) Se gândea la 
cinele pe care le lua singură cu tatăl ei în restaurantele din 
apropiere, care erau în mare parte goale pentru că întotdeauna 
luau masa la ora la care începeau spectacolele de teatru. Tatălui ei 
îi plăcea să vină în America, şi îi plăcea mult când ea venea din 
Massachusetts spre New York să se întâlnească. Îi plăceau oamenii 
de acolo. Poate că l-ar fi plăcut şi pe Sokolov - sau cel puţin s-ar fi 
bucurat să-l vadă până când şi-ar fi arătat adevărata faţă pentru că 
în venele lui Alex curgea sânge de rus. Tatăl ei era rus get-beget, 
iar călătoriile lui în Statele Unite erau scurte. Se mândrea cu 
accentul său. (Ea, în mod intenţionat, se străduise mult să scape de 
al ei.) 

Nu fusese niciodată la Empire State Bulding, la muzeul 
Metropolitan şi nici la grădina zoologică din cartierul Bronx. 

Îşi dădu ochii peste cap de parcă n-ar fi fost singură. Grădina 
zoologică, se gândi ea. Serios? Viaţa Cassandrei Bowden se ducea 
de râpă şi ea se dusese la zoo. Pe baza informaţiilor pe care le 
aflase despre însoţitoarea de zbor, cel mai probabil era cu familia 
surorii ei. Probabil că avea să fie cu ei toată ziua, de vreme ce 
veniseră din Kentucky. Mâine seară trebuia să zboare spre Roma. 


Problema, îi spusese ea lui Viktor, acum că se afla aici, era că 
Bowden locuia într-o clădire plină cu uşieri şi portari. Mulţi uşieri 
şi portari. În această dimineaţă de sâmbătă, Elena observase trei 
oameni în spatele recepţiei de la intrare, măturând trotuarul sau 
deschizând uşa pentru locatari şi făcându-le cu mâna în căldura 
aceea de august. Erau şi camere de supraveghere care filmau zona 
recepției şi ascensorul ce ducea la subsol, de unde, printr-un 
coridor cenuşiu, puteai ajunge până în garajul subteran. Ştia din 
experienţă că era mult mai greu să rămâi invizibilă în faţa 
camerelor de supraveghere dintr-o clădire de apartamente 
proprietate personală decât într-un hotel. Erau mult mai puţini 
oameni care intrau şi ieşeau dintr-un apartament, iar holul era 
mult mai mic. 

Aşa că avea să-i fie greu să intre în apartamentul lui Bowden, un 
lucru neplăcut, deoarece acasă era locul în care se petreceau 
majoritatea sinuciderilor — 80%. (Locul de muncă, aproape 10%, 
dar până şi Viktor glumise că nimeni nu ar vrea s-o vadă pe Elena 
gândindu-se la acea posibili- late. Desigur, piloţii provocau uneori 
prăbuşirea avionului într-o criză de nebunie sinucigaşă egoistă, dar 
nimeni nu voia să se întâmple aşa ceva unui Airbus.) lar dacă 
Elena nu putea să intre şi să iasă uşor din apartamentul 
Cassandrei, atunci însoţitoarea de zbor va trebui să-şi ia viaţa într- 
un colţ stingher al unui spaţiu relativ public. 

Singura problemă, despre care Elena ştia că era dureros de clară 
pentru toată lumea, era timpul. Era absolut de neimaginat ce 
prejudicii ar fi putut provoca o bombă amorsată, aflată în libertate, 
aşa cum era Bowden, dacă Alex îi spusese ceva sau dacă simţea 
brusc nevoia să dea de veste tuturor celor dornici s-o asculte că o 
altă femeie intrase în camera 511 în acea noapte în Dubai. 


Şi, bineînţeles, timpul trecea şi pentru ea. Sigur erau oameni în 
Moscova care clătinau din cap dezaprobator din pricina felului în 
care fiica exagerat de americanizată a lui Dmitri îi permisese 
însoţitoarei de zbor să plece din Dubai. În cel mai bun caz, erau 
derutaţi, iar în cel mai rău caz, alarmaţi. Din câte ştiau ei, Bowden 
era de la CIA. Poate că făcea parte dintr-o agenţie militară de 
spionaj. Aşa că erau supăraţi, iar ei erau cazacii. Elena ştia ce 
păţeau cei care îi supărau pe aceşti bătrâni paznici secreți. Propriul 
ei tată ar fi fost îngrozit de ceea ce făcuse ea — sau, mai exact, de 
ceea ce nu reuşise să facă. Ştia că mergea pe sârmă. Viktor îi 
spusese asta foarte clar, nici măcar nu mascase ameninţarea sub 
forma unei subestimări politicoase. 

Îi veni o idee. Presa încă nu o identificase pe femeia cu ochelari 
de soare şi eşarfa de la hotelul Royal Phoenician care apăruse în 
fotografii. Nimeni din Dubai nu dăduse în vileag numele 
însoţitoarei de zbor. Elena decise că îi va spune lui Viktor că avea 
nevoie de acea dezvăluire înainte să-şi îndeplinească misiunea: 
sinuciderea Cassandrei Bowden ar fi fost mult mai credibilă dacă 
presupusele ei fapte ar fi fost făcute publice. 

Ridică telefonul şi privi punctuleţul albastru. Ar fi fost grozav să 
se poată ocupa de asta — într-un fel sau altul — înainte ca Bowden să 
zboare spre Roma mâine-seară, dar acum putea să aştepte până 
când se publica ştirea. Dacă numele lui Bowden nu apărea online 
sau în ziare până mâine-dimineaţă, va telefona la un ziar sau la o 
televiziune de ştiri. Va oferi un pont anonim. 

Şi între timp? Va continua să o urmărească pe Bowden şi să 
pândească o ocazie. Se întrebă dacă însoţitoarea de zbor şi familia 
ei vor lua cina împreună diseară, şi dacă femeia se va întoarce 
acasă cu metroul. 


Capitolul optsprezece 


Cassie se alătură lui Rosemary şi familiei sale la cină, sâmbătă 
seara, într-un restaurant cantonez aglomerat pe care Rosemary îl 
descoperise online. Era la o distanţă de un cvartal mai la sud de 
Canal Street şi mai aproape decât i-ar fi plăcut ei de clădirea FBI- 
ului de la intersecţia Broadway şi Worth. Bănui că se afla la cinci 
minute de mers pe jos de locul în care avusese loc dezastrul de ieri. 

Restaurantul servea o mulţime de turişti care voiau să încerce 
dim sum”. Era o mulțime imensă, gălăgioasă şi înghesuită. Cassie 
fu surprinsă de cât de delicioase erau găluştile şi tăieţeii prăjiţi, 
după care se simţi vinovată pentru că trăise un mic snobism 
culinar înainte să se alăture gloatei dinăuntru. Da, călătorise mult 
şi mâncase peste tot în lume, dar numai pentru că turiştilor le 
plăcea ceva nu însemna că nu era delicios. Prima dovadă? 
Macarons cu mentă de la brutăria din apropierea Turnului Eiffel. 
În plus, ea era însoţitoare de zbor. Nu era ca şi cum lua cina la 
restaurantul La Pergola când era la Roma. 

Aprecie normalitatea pură a surorii ei şi a familiei sale — lipsa 
dramatismului — şi felul în care toţi patru îşi cunoşteau ritmurile 
atât de bine. Era o alinare atât de mare când venea vorba de 
previzibilitate. Cassie înţelese că nu avea să simtă niciodată ceva 
de genul acesta: dragoste născută din certitudine şi ritualuri. 

— Îţi mai aduci aminte de restaurantul acela chinezesc groaznic 
din Grover's Mill? o întrebă Rosemary acum. 

Ea încuviinţă din cap. Sora ei aducea rar vorba de copilăria lor 
când erau şi Tim şi Jessica de faţă. Erau prea multe terenuri minate, 
şi nu se ştia niciodată când o amintire putea să calce pe una dintre 
acestea. 

— Sigur că-mi aduc aminte. 

— Acum s-a transformat într-un butic cu haine ciudat de 
scumpe. Au bluze la două sute de dolari bucata. 

— Probabil că au nevoie de un loc în care să-şi spele banii pe 
care îi obţin din metamfetamină, zise Cassie, glumind doar pe 
jumătate. Ar putea fi o explicaţie. 

— Sunt de acord. 

— Nu ştiu ce e mai ciudat: faptul că magazinul există sau faptul 
că te-ai întors acolo. Ai fost recent în Grover's Mill? 

— Am fost cu toţii, spuse Dennis. Când am dus copiii la parcul 
de distracţii care s-a deschis la sfârşitul lui iunie. E destul de 
aproape. 

— Au cel mai abrupt tobogan cu apă din Kentucky, adăugă 
Jessica. 

Fetiţa îşi folosea pacheţelul de primăvară cam ca pe o lingură, 
pentru a băga cât mai mult sos de alune în gură cu fiecare 
înghiţitură. 

— Şi apoi aţi făcut un ocol spre Grover's Mill? întrebă Cassie. 

— Da, răspunse sora ei. M-am gândit că a venit timpul ca ei doi 
să vadă unde a crescut mama lor. 

— Cred că noi am primit versiunea AP'8, zise Tim. 

Lui Cassie nu-i venea să creadă câte găluşti mâncase Tini, dar 
acum băiatul părea sătul. Stătea cu coatele pe masă, capul în mâini, 
şi privea cum plimbau chelnerii cărucioarele printre spaţiile 
strâmte dintre mese. 

— Poate, fu de acord mama sa. Dar cel puţin aţi văzut casa. 

— Era atât de mică, spuse Jessica. 

Era, într-adevăr, se gândi Cassie, chiar era. Era o casă în formă 
de solniţă, şubredă din cauza trecerii timpului, a cărei curte se 
întindea pe mai puţin de două mii de metri pătraţi. Părinţii lor 
ţineau băutura într-un dulap din bucătărie, pe raftul de jos, unde 
încăpeau şi sticlele mai mari. Prima dată când începuse să bea din 
ele avea nouă ani. În acea zi de iunie, tatăl el venise la şcoală ca să 
vadă concursurile de sfârşit de an: întrecerile în trei picioare, 
întrecerile în saci, luptele cu bureti. (Cassie nu aflase niciodată de 
ce nu fusese la liceu în acea după-amiază, acolo unde ar fi trebuit 
să fie, dar probabil avusese o scuză. Nu ar fi fost dat afară dacă ar 
fi dispărut, pur şi simplu, sau dacă ar fi fost beat când plecase?) Era 
exact după prânz. Lua parte la cursa cu ouă — o cursă cu ştafetă —, 
tăindu-i calea în centrul terenului pe care jucau şi încercând să-i 
spună cum să transfere oul în lingura partenerei sale. Fusese şocată 
să-şi vadă tatăl acolo, în mijlocul jocului, în loc să fie lângă 
profesori, administratori şi ceilalţi părinţi — ceilalţi oameni mari — 
pe margine. 

În timp ce încerca să o ajute, încălcând toate regulile cunoscute, 
scăpase pe jos din greşeală oul crud din lingura ei, care se spărsese, 
gălbenuşul galben ca soarele explodând ca o stea, o supernovă a 
umilinţei. Fusese umilitor, iar Cassie sperase cu disperare că toată 
lumea crezuse că tatăl ei era doar un trişor neîndemânatic — nu şi 
un betiv, în stinghereala ei disperată, sperase că vor crede că era 
doar un idiot. 


Plecase la scurt timp după aceea, bombănind că trebuie să se 
întoarcă la liceu. 

Aceea noapte fusese prima dată în care Cassie se furişase, în 
timp ce toată lumea dormea, şi deschisese dulapul unde ţineau 
părinţii ei băutura. Acolo era o sticlă de Jack Daniels, bineînţeles, 
iar Cassie ştia că era numai pentru ocazii „speciale”. Tatăl ei bea 
mai mult un whisky care se numea Black Bottle, iar nivelul 
lichidului era cam deasupra etichetei. Era plină trei sferturi. Îşi 
turnă cam două degete şi apoi adăugă două degete de apă de la 
chiuvetă. Făcu la fel cu votca, burbonul şi ginul. Îşi dorea să poată 
proceda la fel şi cu berea din frigider, dar nu era deschisă nicio 
doză, aşa că era imposibil. 

— Dar am avut dormitorul meu acolo, spuse Rosemary, iar 
Cassie simţi cum scânceşte pe dinăuntru la auzul cuvântului 
„acolo”. 

Rosemary pleca de „acolo” până la casa părinţilor adoptivi, 
unde împărţise un dormitor străin cu o fată pe care nu o cunoştea — 
o altă adolescentă din cadrul sistemului de adopţie —, furioasă şi 
violentă, dar care putea să se calmeze suficient de mult în fața 
părinţilor adoptivi încât să rămână acolo. Era greu de crezut că 
acea căsuţă, cu şprițul ei de gin, tatăl alcoolic, mama plângând şi 
certurile săptămânale cauzate de băutură şi lipsa banilor, era un 
loc cu suficiente amintiri fericite încât Rosemary era dornică să le 
vorbească copiilor despre ea. Câte seri nu încercase Cassie să nu 
mai audă certurile ghemuindu-se cu căştile walkmanului pe 
urechi? Câte nopţi nu se strecurase biata Rosemary în pat lângă ea, 
plângând speriată? 

— Mai vrei ceai, Cassie? 

Dennis ţinea ceainicul deasupra ceşcuţei ei. 


— Da, te rog, spuse ea, deşi ar fi preferat un ceai Long Island cu 
gheaţă: tequila, gin, votcă, rom, triplusec. 

Tot dulapul ăla blestemat cu sticle de băutură într-un pahar 
mare. La masa de lângă ei, toată lumea avea o sticlă de bere 
Tsingtao. Ar fi vrut şi ea una. 

— Şi am avut chiar şi o căsuţă de joacă frumoasă cu leagăn în 
curtea din spate, continuă Rosemary. Era făcută din lemn - nu 
metal, care ruginea imediat ce ploua. Eu şi prietenii mei obişnuiam 
să ne jucăm de-a Căsuţa din prerie acolo. Lemnul era atât de gros şi 
de solid, încât părea că face parte dintr-o cabană din buşteni. 

— Sună ca cel mai penibil joc posibil, comentă fiul ei. 

— A, aşa era, fu de acord Rosemary. Foarte penibil. Dar şi noi 
eram mici. 

Cassie sorbi din ceai şi-şi aduse aminte de acel moment de după 
facultate când îşi încălcase jurământul de abstinenţă la alcool. Avea 
douăzeci şi trei de ani şi era la piscina unui hotel din Miami. În 
nord-est aveau loc furtuni cu fulgere şi cursa lor spre New York 
fusese anulată, aşa că echipajul fusese trimis într-un hotel. Se afla 
în cartierul Coral Gables şi aveau piscină pe acoperiş. În acea 
după-amiază târzie, erau echipaje din trei avioane diferite, 
deoarece hotelul îşi umpluse camerele în acea vară -— în afara 
sezonului — cu angajaţi ai companiilor aeriene. 

Toată lumea bea, cu excepţia ei. Însoţitoarea de zbor care stătea 
pe şezlongul de lângă ea, o veterană mămoasă care zbura de 
douăzeci şi şapte de ani, sorbea dintr-o piña colada, care mirosea 
mirific. Cassie se gândi să comande o băutură fără alcool, dar 
chelnerul nu era prin preajmă, iar ideea de a se ridica şi de a merge 
până la bar părea prea dificilă la ora cinci după-amiaza, 
temperatura fiind de treizeci de grade Celsius. Aşa că luase o gură. 
Şi fusese bună. Mai bună decât o băutură fără alcool, gustul era 


mai puternic, furnicăturile erau mai profunde şi le simţea în 
adâncul său. 

Inhala aroma nucii de cocos şi a ananasului, dar mai era şi 
altceva. Ceva mai mult. Rom. Fusese rom în bucătăria părinţilor ei 
din Kentucky? Probabil. Dar nu îşi aducea aminte să fi completat 
cu apă o sticlă de rom, şi nici ca mama ei s-o fi vărsat în chiuvetă. 

Părea diferit şi nou şi, deşi simţea că flirtează cu ceva atât de 
minunat, dar — pentru ea — atât de necugetat încât putea s-o 
omoare, se ridică în picioare şi merse până la barul de la piscină. 
Comandă o piña colada pentru ea. Se mai deranjă măcar să muşte 
din bucata de ananas? Probabil că nu. O bău repede pentru că era 
dulce şi simţea felul în care o încălzea pe dinăuntru şi făcea grijile 
să dispară. Dintr-odată, nu îşi mai făcu griji pentru şoldurile sale. 
Arătau bine. Ea arăta bine. Nu mai era fata care se temea să stea pe 
bancheta din spate în maşina unui tată beat, care încerca să 
controleze Dodge-ul Colt hidos, mama ei ţipând la el şi 
implorându-l să o lase pe ea să conducă. Nu mai era acea studentă 
neliniştită, trează la ora patru dimineaţa, la centrala telefonică a 
facultăţii, rugându-se ca sora ei mai mică să fie bine în casa 
părinţilor adoptivi. Nu mai era acea însoțitoare de zbor în vârstă 
de douăzeci şi trei de ani, silitoare, lipsită de bucurie, veşnic 
responsabilă, care tânjea după perfecţiune din orice punct de 
vedere, pentru că orice altceva reprezenta începutul unui drum ce 
o lua în jos şi avea să o ducă înapoi în acea localitate mică şi tristă, 
unde tatăl ei bea, iar mama ei plângea şi vărsa în chiuvetă sticla de 
whisky Black Bottle. Era... liberă. Şi îi plăcea asta. 

Se bucură de gust, desigur, dar mai mult decât asta, îi plăcu 
sunetul râsului său când pilotul secund făcu o glumă (nu neapărat 
una amuzantă, dar tipul era drăguţ) despre un anumit nor de pe 
cerul de deasupra oraşului Miami, care arăta ca un căţeluş cu un 


trabuc. În acea seară, avea să o seducă, sau ea avea să-l seducă pe 
el; în retrospectivă — chiar şi a doua zi nu înţelesese de ce. Cassie 
învăţă rapid că muzica suna mai bine, oamenii erau mai drăguţi şi 
ea era mai frumoasă odată ce marginile aspre ale vieţii erau 
netezite cu ajutorul unei cantităţi mici de alcool. Sau chiar şi mai 
bine, cu ajutorul unei cantităţi mari. Ce defect ar fi putut cineva să 
găsească în treaba asta? Dumnezeule, era bine, era atât de bine, iar 
Cassie avu nevoie de toată stăpânirea de sine în acel moment, în 
restaurantul chinezesc, ca să nu încalce Regulile lui Rosemary şi să- 
| cheme pe chelner pentru a-i comanda o sticlă de bere Tsingtao. 
Sau, şi mai bine, un gin tonic, făcut cu Beefeater, sau Sacred, sau 
Sipsmith, dacă aveau. 

— Citesc o carte despre un pilot, îi spunea nepoata ei, iar Cassie 
se întoarse spre ea şi încercă să se concentreze. 

— Aa? Povesteşte-mi, o îndemnă femeia. 

Nepoata ei îi povesti, iar Cassie încercă să-i acorde atenţie, deşi 
o parte din ea îşi aduse aminte de negarea care îi marcase obiceiul 
de a bea când avea douăzeci şi un pic de ani şi apoi douăzeci şi 
cinci, şi cum se convinsese singură că nu era fiica tatălui ei şi că nu 
îi repeta greşelile. Nu avea să lase alcoolul să-i distrugă viaţa, aşa 
cum i-o distrusese pe a lui. Şi timp de cincisprezece ani — până în 
Dubai —, chiar crezuse asta, până la un anumit nivel. Pentru că abia 
în Dubai ajunsese să fie una cu tatăl ei, permiţând dependenţei sale 
să o aducă până la o moarte. Poţi repara orice, dar nu moartea. Nu 
ai cum să repari asta. 

Aşa că-i îngropi mortul şi mergi mai departe. 

Arzi foile copiative. 

Dovada era în dovadă. 


Şi totuşi, Cassie voia gin tonic. Chiar acum. Chiar în timp ce 
aştepta un telefon de la Ani Mouradian sau Frank Hammond. Îl 
dorea atât de tare. 

— Pot să împrumut cartea de la tine după ce o termini? o 
întrebă pe Jessica. 

— Sigur, dar e o carte pentru copii. 

Cassie ridică din umeri. 

— Multe dintre cele mai bune cărţi sunt cele pentru copii. 
Charlottes Web. The Giver. Matilda. Lista e lungă. 

Îi zâmbi fetiţei şi apoi anunţă că se duce până la toaletă. Plănuia 
să îi dea o bancnotă de zece dolari barmanului în drum spre baie şi 
să dea pe gât un păhărel de gin. 


Pe Dennis nu-l deranja să conducă automobilul în New York. Îi 
plăcea chiar. Marea lui problemă era costul parcării. Dar hotelul la 
care stăteau în localitatea White Plains era ieftin, aşa că bărbatul 
condusese până la grădina zoologică din Bronx, şi astfel le fusese 
mai uşor să meargă cu maşina până în Chinatown. Apoi, după 
cină, insistă să o ducă acasă pe Cassie. Ea îi invită pe toţi sus, dar 
fusese o zi lungă şi Dennis chiar nu voia să parcheze din nou. Aşa 
că îşi luă la revedere în maşină şi cobori la intersecţia dintre 3: 
Avenue şi 27: Street, făcându-i cu mâna lui Noah, uşierul, imediat 
ce ieşi din maşină. Ajunse în apartamentul său înainte de ora opt. 


Dacă nu ar fi băut acest păhărel de gin la barul restaurantului 
din Chinatown, oare ar fi rămas acasă odată ce ajunsese în 


apartament? Probabil că nu, pentru că o sună Paula, cântecul ei de 
sirenă atrăgând-o din nou pe Cassie spre stânci: cuburile magice 
care adăugau atâta frumuseţe maroniului luminiscent al lichiorului 
Drambuie şi tranformau apele de arak în nori. Când văzu numele 
Paulei pe ecranul telefonului, se gândi pentru o fracțiune de 
secundă să nu răspundă, dar voinţa nu fusese niciodată punctul ei 
forte. 

Aşa că răspunse, ceea ce însemna că până la ora nouă era deja cu 
un pahar în mână la barul unui restaurant mexican în apropiere de 
Union Square, cu prietena ei şi o colegă a acesteia de la agenţia de 
publicitate la care lucra, pe care o chema Suzanne. lar până la ora 
zece, le spusese deja o versiune a coşmarului trăit în Dubai în care 
nu apărea Alex Sokolov propriu-zis, ci se culcase cu un comerciant 
fictiv pe care-l chema Alex Ilici — un nume pe care-l luă din zbor 
din cartea lui Tolstoi. Dar era clar că şi-l imagina pe Alex în timp ce 
povestea, oferindu-i personajului ei fictiv aceleaşi gusturi stranii 
față de ruşi şi literatura rusă. Alex, spuse ea, îi zisese că avea să se 
întoarcă în Statele Unite ca să-şi viziteze părinţii în Virginia 
săptămâna aceasta. Cassie adăugă că bărbatul îi promisese şi că 
avea s-o sune când va ajunge în ţară, dar nu o sunase. Nici măcar 
nu dăduse un mesaj. 

Motiv pentru care, probabil, acum le permitea femeilor s-o 
convingă să sune acasă la părinţii lui din Charlottesville. 

— Fă-o! strigă Paula tare ca să acopere sunetul mulțumii, al 
paharelor ciocnite şi al bubuiturilor basului care răsuna din 
difuzoare în partea cealaltă a barului. Fă-o! Sună-l! Ceartă-l pentru 
că ţi-a tras-o şi apoi te-a uitat! 

Cassie se uită la prietena sa şi la prietena prietenei sale. Ochii lor 
atârnau grei din cauza tequilei, iar zâmbetele lor erau, de fapt, acel 
rânjet specific unei nopţi de sâmbătă, cu buzele subţiri şi ironice, 


dar şi dorința de a termina weekendul într-o notă clară de veselie 
şi haos. 

— Nu am numărul lui, răspunse ea. 

— Şi ce? Sună în Charlottesville! Sună-i părinţii! Câţi oameni au 
nume ruseşti imposibil de pronunţat în oraşul ăla? 

Aşa că, pentru a le face pe plac, se prefăcu că îl caută pe Ilici în 
acel oraş din Virginia, dar, de fapt, îl căută pe Sokolov. Îi găsi 
numele imediat. Tastă numerele, lăsă să sune o dată, apoi închise. 
Se simţi, dintr-odată, îndurerată şi grosolană. Ştia că nu va putea 
îndura să audă vocea mamei sau a tatălui său pe un robot telefonic, 
sau vocea oricărei persoane care ar fi preluat apelurile în noaptea 
de după înmormântare. 

— Sună ocupat, zise ea. 

— E, pe naiba! exclamă Suzanne, bătând din degete pe lemnul 
barului, apoi râzând şi gemând pentru că le lovise prea tare şi 
acum o dureau. Eşti o laşă şi o fricoasă. 

— Nu, suna ocupat, insistă ea. Serios! 

— Nici gând! râse Paula, dându-şi capul pe spate. 

Cu viteza unui şarpe care atacă, înşfăcă telefonul lui Cassie şi 
apăsă pe numărul la care tocmai sunase. Cassie încercă să i-l ia, dar 
Suzanne o ţinu în loc cu mâna dreaptă şi apoi şi cu cea stângă, 
după care o luă în braţe şi chicoti. Cassie nu se zbătu, nu pentru că 
se temea că va provoca o scenă — niciodată nu se temuse de asta —, 
ci pentru că o parte din ea trebuia să vadă unde urma să se 
zdrobească acest tren ce gonea şi cât de dezastruos avea să fie 
masacrul. 

— Bună, sunt Cassie Bowden, spuse Paula când răspunse 
cineva. L-am cunoscut pe Alex săptămâna trecută şi vreau să 
vorbesc cu el chiar acum! Vreau să ştiu de ce nu m-a sunat! 


Privi cum ochii de înecaţi în băutură ai Paulei se măresc şi cum 
gura i se cască, fără să poată crede ce aude. Nu mai zise nimic, 
absolut nimic. Îi dădu telefonul lui Cassie, iar Suzanne îi dădu 
drumul din braţe. 

Cassie se uită la ecran şi văzu că apelul se terminase. 

— Ele... ăăă... începu prietena ei, dar apoi se opri. 

Cassie aşteptă. Suzanne o împinse pe Paula tare în braţ, forțând- 
o să continue. 

— Ce? întrebă Suzanne, încă zâmbind la cât de amuzantă era 
situația. Ce? 

— E mort, murmură Paula. 

— Ce e? întrebă Suzanne. 

— E mort, repetă Paula. Persoana care a răspuns — nici mama şi 
nici tatăl lui, sunt destul de sigură — s-a enervat foarte tare şi a 
închis. Aşa că nu ştiu nimic mai mult de atât. 

— Ce ciudat şi ce trist, spuse Suzanne, vocea ei fiind înmuiată 
acum de veştile proaste date de Paula. 

Dar fu surprinsă numai pe moment. 

— Hai să căutăm pe Google cum a murit, zise ea. Poate există 
un necrolog. 

Cassie luă telefonul înapoi. Îl simţea radioactiv în palmă. Avea 
să sune? Oare mama sau tatăl lui Alex aveau s-o sune înapoi? 
Probabil că nu. În schimb, poate că o va suna Frank Hammond sau 
vreun alt oficial, care să-i spună să nu hărțuiască familia. Dar poate 
că nu. O, familia sigur avea să anunţe poliţia că sunase. Avea să 
alerteze FBI-ul. 

Şi, în cele din urmă, va afla şi Ani. 

Dar cu cât se gândea mai mult la asta, cu atât se întreba dacă 
mica ei năzbâtie prostească va fi mai mult decât încă o bilă neagră 
undeva în dosarul ei. 


Oftă. Speră că atunci când o va suna data viitoare Ani, nu avea 
să fie pentru a o anunţa că se săturase până peste cap şi că 
abandona cazul. 

— Nu-ţi pierde timpul căutându-l pe Google, Suzanne, zise ea. 
Pot să-ţi spun exact cum a murit. 

Paula se ridică dreaptă pe scaun. 

— Stai, ce? Ai ştiut că e mort şi mi-ai permis să-i sun părinţii? 
Eşti nebună? 

— Am încercat să te opresc. 

— Da, fu de acord Suzanne. Aşa a făcut. 

— N-ai încercat suficient de tare! 

— A fost omorât în Dubai după ce am plecat din camera lui de 
hotel, le spuse Cassie. Dacă vreţi, citiţi despre asta, intraţi pe site-ul 
New York Post. Puteţi să mă vedeţi şi pe mine chiar. Oarecum. 
Numele lui adevărat e Alex Sokolov. Nu Ilici. Sokolov. 

Plănuise să-şi mai comande o margarita şi se uită puţin cu jind 
la sticla frumoasă de triplesec din spatele barului. Dar privind 
feţele prietenelor ei care se uitau în telefoane citind despre moartea 
unui comerciant american în Dubai şi femeia din pozele făcute de 
camerele de supraveghere, Cassie se răzgândi. Avea o bancnotă de 
douăzeci de dolari şi două de un dolar în portofel, care probabil nu 
ar fi putut să acopere consumaţia ei, dar îi dădu banii Paulei şi-şi 
ceru scuze — scuze pentru atât de multe lucruri, faţă de care neplata 
consumaţiei ei era al naibii de neimportantă — şi le spuse noapte 
bună. 


A doua zi dimineaţă, duminică, nu era sigură ce o surprindea 
mai mult: faptul că dormise toată noaptea sau că nu fusese arestată 


încă. Nici avocata ei nu o sunase ca s-o anunţe c-o abandonează 
pentru că sunase la familia lui Alex Sokolov din Virginia. 

Bineînţeles, era încă devreme. Încă se puteau întâmpla multe 
lucruri. 

Se sculă şi se duse la adăpostul de animale, de parcă ar fi fost o 
altă zi obişnuită de duminică. Era un drum de cincisprezece 
minute de mers pe jos, şi mult mai scurt dacă se grăbea. Dar 
trecând pe lângă un supermarket de pe bulevard, simţi încă o dată 
că era urmărită. Îşi spuse, la fel ca data trecută, că era doar 
închipuirea ei. Dar ştia şi că FBl-ul avea motive s-o pună sub 
supraveghere. Şi cu siguranță mai erau şi alţi oameni, inclusiv 
persoana care îl omorâse pe Alex, care s-ar putea să dorească să 
afle mai multe despre femeia din fotografiile făcute la hotelul 
Royal Phoenician. 

Ideea că acea persoană ştia cine e o făcu să simtă fiori pe şira 
spinării, în ciuda căldurii înăbuşitoare a verii. Se opri şi-şi deschise 
oglinda mică pentru a privi în urma sa, aproape sperând să-l vadă 
pe Frank Hammond sau pe oricine altcineva care părea să fie de la 
FBI, deoarece ştia că ar fi preferat asta şi nu bărbatul fără faţă, cu 
ochelari de soare şi şapcă neagră. 

Doar dacă acesta nu era de la FBI. Sau poate că era. Se gândi la 
cât de banal se îmbrăcau ofiţerii de zbor în timpul curselor. 

În oglindă nu văzu pe nimeni deosebit pe trotuar. Nu erau 
multe maşini pe stradă, fiind duminică dimineaţa, iar printre 
taxiuri, autobuze şi maşini care făceau livrări nu observă nimic 
suspect. Avea încredere în instinctele sale. Mai era şi abilitatea pe 
care i-o oferea amigdala, darul de a simţi frică. În faţa ei se afla un 
magazin de cartier amplasat pe colțul clădirii, cu intrări şi de pe 
bulevardul pe care era ea, şi de pe strada de care se apropia. Îşi 


închise oglinda şi intră. Dar nu cumpără nici măcar o cafea, ci trecu 
repede prin magazin şi ieşi pe cealaltă ieşire. 

Câţiva metri mai încolo, era intrarea într-o spălătorie care era 
închisă astăzi. Se lipi de zidul lateral, invizibilă de pe bulevard şi 
aşteptă. Numără încet până la o sută, adăugând cuvântul 
Mississippi după fiecare număr, aşa cum învățase când era mică. 
Apoi, în loc să se întoarcă pe bulevard şi să continue spre nord 
către adăpost, merse spre vest. Avea să se îndrepte spre nord la 
următoarea intersecţie. Era un ocol mare, dar îi calmă starea de 
panică. 

Într-adevăr, se simţi mai în siguranţă când ajunse la adăpostul 
de animale, cu toate că ştia că nu era raţional. Dacă voiau s-o 
aresteze, puteau s-o facă: un adăpost de animale nu era vreo 
ambasadă dintr-un loc îndepărtat care să-i ofere refugiu. De 
asemenea, dacă altcineva o căuta, o va găsi. Priceperea de a o găsi... 
a acelei persoane... era evidentă. 

Intră direct în camera colectivă unde se aflau pisicile mai 
bătrâne. Dimineaţa aceasta numără opt, care moţăiau sau stăteau 
agăţate pe suporturile lor, în pomii destinaţi felinelor şi în 
culcuşurile lor de pe bibliotecă. Văzu că Duchess şi Dulci erau încă 
acolo, o pereche de pisici în vârstă de unsprezece ani al căror 
stăpân bătrân murise şi al cărui nepot, un bărbat de vârsta a doua, 
nu dorise să le adopte. (Nu-l întâlnise niciodată pe bărbatul care 
adusese animalele aici, dar Cassie îl ura şi îi considera 
comportamentul vrednic de dispreţ.) 

Pisicile îi recunoscură vocea şi săriră direct în poala ei când se 
aşeză pe podea. Le perie şi le alintă, iar ele toarseră drept răspuns, 
zgomotul aducându-i aminte de porumbei, şi se înghiontiră în ea 
şi-şi întinseră picioarele şi gheruţele. Arătau puţin mai slabe decât 
data trecută când fusese aici, iar Cassie speră că nu erau atât de 


triste încât să nu mai mănânce. Băgă mâna în geanta de pe umăr şi 
le oferi câteva gustări pe care le luase la ea, fiind uşurată că pofta 
lor de mâncare părea să fie în regulă. 

Oftă. Mai era vreun loc în care să se simtă atât de utilă ca la 
adăpost? Mai era vreun loc în care să se simtă mai fericită, trează 
fiind? Ştia răspunsul la ambele întrebări. Nu. 


În timp ce se întorcea spre apartament, avu din nou acel 
presentiment inconfundabil că era urmărită. Se gândi că poate 
chiar era. Îşi aduse aminte de felul în care fratele vitreg al liderului 
nord-coreean fusese omorât în plină zi de un străin, cu o substanţă 
paralizantă cu efect rapid, într-un aeroport din Malaysia. Aşa că îi 
evită pe toţi cei care se apropiau de ea din direcţia opusă, pe 
trotuar. 

Şi totuşi, ajunse acasă, plimbarea ei fiind, după orice standard 
obiectiv, lipsită de orice eveniment. Şi încă nu fusese arestată. Se 
aşeză pe canapea şi o sună pe Ani. 

— A, mi-ar plăcea să-ţi spun că ai scăpat şi că totul o să treacă, 
spuse avocata. Poate că e nevoie doar de timp. 

— În cazul acesta, să mă prezint la serviciu şi să zbor la Roma? 
Dacă e aşa, ar trebui să plec peste o oră. 

— Du-te. 

— Bine. Şi poate că ar trebui să rămân acolo. Să nu mă mai 
întorc niciodată, comentă ea pe un ton sec. 

— Poate, fu de acord Ani, dar Cassie înţelese că avocata nu 
vorbea serios. 

— Am făcut o prostie azi-noapte, mărturisi ea, şi-i spuse lui Ani 
ce se întâmplase la bar. 


Dar în loc să o ia razna sau s-o certe, replica avocatei sună ca şi 
cum se aşteptase la un astfel de comportament din partea clientei 
sale. Răspunsul ei avea o urmă de dezamăgire în el, dar mai mult 
decât orice avea o notă de tristețe. 

— Într-o zi o să ajungi la fund, spuse ea. Pentru majoritatea 
oamenilor, asta s-ar fi întâmplat în Dubai. Dar se pare că nu şi 
pentru tine. Vom vedea. 

— Cât de mare e problema în care m-am băgat? întrebă ea. 

— Pentru că ai sunat familia lui Sokolov în Virginia? A, probabil 
nu e o problemă mai mare decât cea în care erai ieri. Ar trebui să-ţi 
fie ruşine, dar nu sunt sigură că e posibil să te simţi ruşinată, 
Cassie. 

— Ba da, zise ea. Chiar e posibil. 

— Doar... 

— Doar ce? 

— Doar, te rog, poartă-te ca un adult. 


În timp ce împacheta, Cassie îl sună pe Derek Mayes. 

— Aţi auzit ceva de la companie? Vor cumva să-mi iau 
concediu? întrebă ea. Îmi e ameninţată slujba? 

— Încă nu, îi răspunse el. 

— Compania ştie că eu sunt femeia din poze? 

— Probabil că da. Dacă ar trebui să ghicesc, aş spune că da. Sunt 
destul de sigur că i-a contactat cineva de la FBI. Dar nu te-a 
contactat nimeni de la companie? 

— Nu. 

— Ei bine, nici pe mine nu m-au sunat. 

— Nepoata dumneavoastră spune că ar trebui să plec la Roma. 


— Nepoata mea e foarte deşteaptă. Ascult-o pe ea orice ar fi. 

— Aşa o să fac, promise ea, deşi îşi aduse imediat aminte că nu 
o ascultase atunci când stătuse de vorbă cu agenţii FBI vineri după- 
amiază. 

Jumătate de oră mai târziu, fără să-şi dea seama dacă din cauza 
umidității lunii august sau a senzaţiei enervante că era mereu 
cineva care o priveşte, dar pe care nu poate să-l vadă, îşi luă la 
revedere de la Stanley, uşierul. Se gândi o secundă să ia metroul 
până la hotelul Dickinson şi apoi să prindă maşina echipajului 
pentru zborul către Madrid, dar nu fu în stare. Pur şi simplu, nu 
putea. Aşa că luă un taxi din apropierea clădirii ei. Instinctul era 
să-i ceară să o ducă la Grand Central Station, unde putea să prindă 
autobuzul Airporter, dar nu putu să facă față nici acelei călătorii. 
Nu acum. Nu azi. Aşa că, deşi nu putea să-şi permită un taxi spre 
aeroportul JFK — care ar fi costat-o şaptezeci şi cinci de dolari cu tot 
cu bacşiş îl rugă să o ducă la aeroport. 

Şi acolo în taxi, undeva pierdută în traficul unei după-amiezi de 
duminică, ce ocolea autostrada Van Wyck, îi sună telefonul. Era un 
număr necunoscut. Când femeia îi spuse „bună ziua” şi se 
prezentă ca fiind reporter, Cassie îi uită imediat numele şi fu 
nevoită să o întrebe din nou puţin mai târziu, deoarece mintea ei se 
concentra numai pe ecranul care afişa ziarul tabloid. Când îşi 
reveni, menţionă că nu are nimic de zis şi închise, blocă numărul şi 
îi telefonă avocatei. 


Capitolul nouăsprezece 


În cele din urmă, Elena alese New York Post din simplul motiv 
pentru că New York Times scria articole în mod responsabil. Cei din 
urmă, înţeleseseră că moartea lui Alex Sokolov nu fusese un act de 
terorism şi se pare că trecuseră peste, din câte putea ea să-şi dea 
seama. Poate că pregăteau un reportaj mai lung despre managerul 
unui fond de investiţii şi legăturile dintre Unisphere şi membrii 
selecţi ai politicii ruseşti — s-ar putea să fie obişnuita aluzie la 
corupţie şi crime, sugestii legate de Casa Albă şi faptul că ar avea 
datorii faţă de Kremlin —, dar uneltirile financiare ale unui fond de 
investiţii erau prea complexe şi, totodată, prea plictisitoare ca să 
provoace prea mult interes din partea cititorilor. Şi dacă pregăteau 
un articol despre şansele unui deces atunci când eşti plecat departe 
de casă într-o călătorie de afaceri? Elena credea că un asemenea 
reportaj ar fi putut fi convingător şi frumos, dar nu ar fi avut 
succes în Epoca Păcălicilor. În Epoca Atacurilor în Masă. În Epoca 
Bombei Sinucigaşe în Mulţime. 

După ce plantase sămânţa — un pont anonim —, îi dăduse telefon 
lui Viktor. Acesta tocmai termina de cinat, dar răspunse la telefon 
şi ieşi din restaurant. Se întrebă cu cine era şi-şi făcu griji că acesta 
nu-i spusese din proprie iniţiativă numele persoanei cu care era. 
De obicei făcea asta pentru că, de cele mai multe ori, era o persoană 
pe care o cunoştea şi ea sau de care mai auzise măcar. Era o 
indicație în plus că avea probleme mari. Viktor nu avea încredere 
în ea. Cel puţin nu în totalitate. 

— Ai de gând să pleci cu însoţitoarea de zbor? întrebă el. 

— În Italia? 

Elena îşi simţi neîncrederea din voce, care luase locul obedienţei 
de care ar fi trebuit să dea dovadă. Un reflex. Trase aer în piept ca 
să-şi stăpânească emoţiile. 

— Dacă acolo se va duce, da. 


— Nu. Nu am plănuit asta, recunoscu ea. 

Nu era pilot, nici însoţitoare de zbor, şi corpul ei nu era 
înnebunit după ideea de a zbura spre est către Roma după ce 
zburase spre vest din Dubai. 

— Ar trebui să te gândeşti serios la lucrul acesta. 

Ar trebui. Exista exprimare mai pasiv-agresivă decât aceasta? Era 
o ameninţare în spatele ei, una foarte voalată, dar era şi un mesaj. 
Bowden era responsabilitatea ei. Era un dezastru pe care ea îl 
provocase. Răbdarea lor aproape că ajunsese la limită. 

— Vrei să îndeplinesc misiunea la Roma? întrebă ea cu 
precauţie. 

ÎI auzi aprinzându-şi o ţigară şi inhalând fumul adânc în 
plămâni. 

— Păi, îmi place ideea ta cu sinuciderea. În anumite feluri, îmi 
place chiar mai mult să aibă loc la Roma decât la New York. Dar 
asigură-te că are timp să simtă cu adevărat durerea scandalului din 
presă. Ştii tu, cauză şi efect. O sinucidere într-un hotel din Roma în 
ziua în care apare reportajul în New York Post? Mie mi se pare 
foarte logic. 

— Atunci mă duc. 

— Dar să nu iei acelaşi avion cu ea. 

— Viktor? 

— Da? 

Fu cât pe aci să-i spună că doar nu se născuse ieri. Simţi nevoia 
să se apere şi să îşi exprime măcar un pic enervarea provocată de 
faptul că îi era impus să traverseze din nou Atlanticul. Dar ştia că 
genul acela de slăbiciune ar fi o mişcare proastă în momentul de 
față. Aşa că spuse simplu: 

— Ai absolută dreptate. Poţi fi sigur de asta. 

Era răspunsul inteligent şi se dispreţui pentru că-l rostise. 


Zbură de pe aeroportul din Newark, în vreme ce Bowden pleca 
de pe aeroportul JFK. Nu voia să rişte ca însoțitoarea de zbor s-o 
zărească la terminalul din Long Island. 

Fu oprită la control, fiind percheziţionată rapid cu mâinile şi 
apoi controlată cu un detector. Ofiţerul TSA” îi deschise geanta de 
piele şi întrebă ce e cu peruca şi cu pălăria de paie cu fire de păr 
ataşate în părți şi la spate. Elena îi spuse că erau pentru sora ei din 
Orvieto, care trebuia să înceapă un tratament de chimioterapie. De 
partea cealaltă a scanere- lor corporale, oamenii stăteau într-un 
picior ca nişte berze, în vreme ce se încălţau la loc cu cizmele, 
pantofii sport sau espadrilele. 

O clipă mai târziu, când îşi aranja la loc peruca şi pălăria de 
soare — aşa cum îi plăcea ei, nu aşa cum i le înghesuise agenta TSA 
—, se întrebă, în cazul în care le-ar purta mâine în Roma sau 
poimâine, dacă şi-ar aduce aminte cineva că le văzuse în geanta 
unei femei pe aeroportul din Newark. Cel mai probabil nu. Erau cu 
toţii prea ocupați căutând bombe în încălțămintea pasagerilor. 


Chiar erau câteva locuri libere la clasa economică, în zborul de 
duminică noapte, inclusiv locul din mijloc de lângă ea. Devenise 
interesată de însoțitorii de zbor, aşa cum nu mai fusese niciodată 

înainte să o întâlnească pe Bowden în camera lui Alex, şi acum — 
aproape curioasă — privi o femeie suplă cu păr alb şi gambe atletice 
plimbându-se printre rânduri, întrebând pasagerii ce ar dori să bea 
şi împingând un cărucior, iar ocazional răspunzând la întrebări 
mai lungi legate de când aveau să se stingă luminile şi dacă puteau 
primi o pătură sau o pernă în plus. 

Când căruciorul cu băuturi ajunse în dreptul rândului ei, 
însoţitoarea de zbor se uită în jos la ea. Elena — care-şi luase în 
călătorie ochelarii de soare cu ramă în stilul carapacei de broască- 
ţestoasă pe care-i cumpărase cu câteva luni în urmă dintr-un 
magazin de haine — ridică privirea din revista Vanity Fair, suficient 
cât să fie politicoasă, deoarece impoliteţea rămânea întipărită în 
mintea oamenilor. O rugă să-i dea o Cola dietetică, fără gheaţă. Cu 
coada ochiului o privi pe femeie turnând sucul într-un pahar de 
plastic şi observă că unghiile însoţitoarei de zbor aveau aceeaşi 
nuanţă roşie ca a ei. 

Îşi puse revista în buzunarul scaunului şi îşi desfăcu măsuţa ca 
să-şi pună paharul pe ea. Apoi se conectă la Wi-Fi-ul avionului şi 
intră imediat pe site-ul ziarului New York Post. Şi iată-l acolo. 
Articolul fusese publicat. Se uită prelung la numele Cassandrei 
Bowden, ca şi cum silabele ar fi fost o incantaţie sau un eponim: se 
pierdu în legătura care se crease între ea şi însoţitoarea de zbor. 
Apoi clipi ca să-şi recapete concentrarea. 

Bowden nu oferise niciun comentariu, nici FBl-ul nu oferise 
niciun comentariu, dar o sursă anonimă de la poliţia din Dubai 
confirmase că această Cassandra Bowden din New York City era, 
cel puţin, o persoană de interes. O altă însoţitoare de zbor nu 
putuse confirma ştirea, dar menţionase că Bowden era „o mică 
petrecăreață” şi „o femeie cam sălbatică”. Adăugase ceva ce la 
prima vedere părea contradictoriu, dar Elena înţelese că avea 


logică şi că femeia cel mai probabil fusese instruită ce să răspundă: 
„Cassie e o persoană dulce şi cam singuratică. Când e acasă, se 
duce la un adăpost pentru animale, deoarece îi plac mult pisicile 
abandonate. Cred că uneori este la fel de tristă ca acestea. lar atunci 
când lucrăm, nu petrece mereu până la ora unu dimineaţa. Uneori 
se închide în camera ei de hotel şi doarme. Slujba e, pur şi simplu, 
prea solicitantă, iar Cassie nu e făcută să trăiască aşa”. 

Elena ştia cum e cu fluxul şi refluxul comportamentului 
repetitiv, şi felul în care oamenii voiau uneori să se retragă, pur şi 
simplu, în aşternuturile albe dintr-un hotel Hilton sau în blana 
unei pisici la fel de rănite şi de dornice de atenţie. Dar se îndoia că 
Bowden ar fi fost deprimată: acest lucru era util pentru evitarea 
adevărului. 

Articolul o cita şi pe avocata sa: o femeie pe care o chema Ani 
Mouradian declarase că Bowden coopera cu anchetatorii şi că nu 
avusese absolut nimic de-a face cu moartea lui Alex Sokolov. În 
cele din urmă, un reprezentant al companiei aeriene spunea că 
însoţitoarea de zbor nu fusese acuzată de nicio crimă în Emiratele 
Arabe Unite şi nici în Statele Unite ale Americii, şi că nu încălcase 
nicio regulă a companiei la care era angajată. Aşa că nu aveau 
nimic de comentat. 

Cu toate acesta, Post deja avea o poreclă pentru Bowden şi 
pentru crimă. Acum că nu mai era femeia misterioasă, nu mai era o 
„văduvă neagră” generică. Ştiau că era însoţitoare de zbor, aşa că o 
botezaseră „Curtezana ucigaşă cu cărucior”. 

Nu era nemaipomenit, se gândi Elena, dar nu era nici rău. Era o 
aliteraţie ritmată şi, mai presus de toate, îmbina desfrânarea cu 
crima. 

Închise pagina de pe telefon şi se lăsă pe spătar. Se gândi la 
timpul scurt petrecut alături de Bowden în Dubai: femeia fusese 


nebună, sigur, şi moartă de beată. Dar la fel fusese şi Alex. Păruse o 
femeie drăguță şi amuzantă. Şi fix în acel moment, ca o revelație, 
Elena îşi aduse aminte de felul în care Alex devenise atât de atent 
de fiecare dată când Bowden spunea ceva despre serviciul 
cumnatului ei. Era numele bazei militare la care lucra acesta. 
Bowden spusese, de fapt, că era mai mult inginer decât soldat. 

Făcu o grimasă din pricina lucrului evident care-i scăpase. 
Sokolov deja ştia asta. Ştia totul despre cumnatul lui Bowden. 
Probabil îi spusese ceva în timpul zborului spre Dubai, şi el făcuse 
imediat legătura. De aceea o adusese pe Bowden în camera sa. 
Probabil că totul sfârşise prin a fi o escapadă alcoolică cu o femeie 
vai de ea, dar nu aşa începuse. Nu ea îl sedusese pe el; el o 
sedusese, de fapt. Era o mişcare care-i reflecta în acelaşi timp şi 
inteligenţa, şi naivitatea. Curierul — oricine o fi fost el, pentru că 
Viktor nu ar fi încălcat niciodată regulile spionajului ca să spună 
acest secret — simţise că FBl-ul era pe-aproape şi devenise neliniştit. 
Aşa că Viktor îl desemnase pe Sokolov să se ocupe de predare, o 
sarcină pe care el o acceptase cu bucurie, deoarece ştia că avea 
probleme mari cu clienţii săi ruşi. lar apoi apăruse în viaţa lui o 
însoţitoare de zbor cu legături la baza militară Blue Grass, care 
probabil avea nevoie de bani. Probabil că Sokolov o văzuse imediat 
ca pe o „recrută”; era cadoul perfect pe care-l putea aduce unui 
cazac nebun care încerca să transforme o dronă într-un vector 
purtător de arme chimice. 

Tatăl Elenei avusese o regulă despre care susţinuse că-l ajutase 
mult şi înainte, şi după prăbuşirea Uniunii Sovietice: ai încredere 
în instinctele tale. Spusese că-i salvase viaţa când era la KGB, şi că-i 
salvase averea după ce terminase cu KGB-ul. 

Căruciorul cu băuturi trecuse de mult de ea, dar un alt însoțitor 
de zbor apăru de nicăieri şi se oferi să-i reumple paharul. Era un 


tip chipeş cu o coamă de dreadlocks% prinse la spate într-o coadă 
impecabilă. 

— Mulţumesc, spuse ea. 

— Cu mare plăcere, răspunse el, zâmbind. Să mă anunţaţi dacă 
mai aveţi nevoie de ceva. 

Ea ridică paharul spre el în semn de recunoştinţă, dar deja era 
cu mintea în altă parte. Nu era nimic în neregulă, şi nu era nimic 
diferit, îşi spuse ea. Dar o luminiţă din adâncul ei se aprinse, un 
semnal de avertizare roşu care sclipea puternic. 


Capitolul douăzeci 


În epoca digitală, ştirile se răspândeau ca un virus cu 
transmitere pe calea aerului şi, deşi Cassie nu cunoştea pe nimeni 
din echipajul care avea cursa de noapte spre Roma, ei o ştiau pe ea. 
Cu toţii citiseră ştirea pe telefoane în drum spre aeroport, sau în 
timp ce aşteptaseră să treacă de verificări în aeroport, sau când 
aşteptaseră să se îmbarce. Aflaseră de ştire datorită prietenilor, 
familiei şi colegilor care o văzuseră pe Facebook sau pe Twitter. La 
urma urmei, ea lucra pentru compania aeriană la care lucrau şi ei. 

Şi deşi nu purta „o cârpă de culoare stacojie cu litera A”?! — 
regulamentul legat de uniformă ar fi interzis un astfel de accesoriu, 
se gândi Cassie sumbră —, cu toţii o priveau neliniştiţi, iar ea se 


20 Coafură de origine africană formată din codițe împletite (n.tr.) 


21 Dovada unui act de adulter pe care trebuiau să o poarte oamenii, o emblemă a 


ruşinii (n.tr.) 


simţea precum Hester Prynne?. Nu, nebunia aceasta era mai mult 
de sorginte rusă. Anna Karenina, se corectă ea. Dar, bineînţeles, 
Anna nu omorâse pe nimeni. Îşi luase numai viaţa ei. 

Şeful echipajului de la această clasă, un bărbat în vârstă de 
patruzeci şi ceva de ani pe care-l chema Brendon, care era suplu şi 
sever şi care, atunci când nu zbura, era instructor de pedalat în 
Buffalo, o întrebă dacă se simţea capabilă să lucreze. Ea răspunse 
că da. Bineînţeles. Spuse că ştia că avea să urmeze asta. Adăugă — şi 
spusese asta de atâtea ori în ultima jumătate de oră înainte să urce 
scara de acces ca să pregătească avionul de decolare, încât începuse 
să creadă şi ea asta — că Alex Sokolov fusese în viaţă când plecase 
din camera lui de hotel. Nu avea nici cea mai mică idee cine îl 
omorâse, lucru pe care îl afirmase cu toată convingerea, deşi era 
destul de sigură că ştia: ori fusese Miranda, ori o persoană pe care 
o cunoştea Miranda. Dar, într-un fel sau altul, Miranda era 
implicată. 

Poate că Miranda era chiar în spatele tipului cu şapcă neagră. 

Din păcate, încă mai trecea prin momente în care se întreba 
dacă, doar dacă, o învinovăţea pe Miranda în zadar — pentru că ea 
îl omorâse, de fapt, pe Alex Sokolov. De obicei, reuşea să-şi revină 
când mintea ei o lua în direcţia aceea. Doar că, de-a lungul anilor, 
fuseseră extrem de multe revelații îngrozitoare în „dimineaţa de 
după” legate de ceea ce făcuse în intervalul de timp acoperit de 
amnezie. 


22 Protagonista romanului Litera stacojie, scrisă de Nathaniel Hawthorne; 
personajul a născut un copil după ce a comis adulter, nefiind bine văzută de 


vecinii săi puritani (n.tr.) 


Cassie, chiar nu-ți aduci aminte când ai dat cu piciorul în tonomat? 
Erai ciudat de nervoasă că nu avea niciuna dintre melodiile lui Taylor 
Swift. Ti-ai văzut piciorul azi-dimineaţă? 

Ai tipat ca o tipă dintr-un film porno, fato! Oamenii din apartamentul 
de lângă mine au bătut în perete. 

Mai aveai puțin şi-i dădeai cârdurile tale de credit unui om al străzii — 
pe toate. Practic, îți goleai portofelul. A fost drăgut din partea ta, dar o 
nebunie. 

Houdini Bikini. Aşa ai numit tu faza aia. Ţi-ai dat jos sutienul şi ai 
încercat să-ți dai jos şi slipul. 

Odată, când Paula era trează, ajunsese la concluzia că una dintre 
ele era predestinată să „moară într-un accident stupid”. Se pare că 
asta scriau medicii legişti pe certificatele de deces când oamenii 
mureau din cauza unei prostii monumentale pe care o făcuseră 
când erau beţi. Se înecau, săreau de pe clădiri, sau se prăbuşeau pe 
un şir lung de scări. Paula glumise că asta nu era cea mai rea 
modalitate de a muri. 

Conversaţiile dintre membrii echipajului deveniră rapid 
stânjenitoare. De obicei, ar fi vorbit cu toţii relaxaţi şi ar fi ajuns să 
se cunoască puţin, dar cum poţi face conversaţie cu o persoană de 
interes într-o investigaţie de crimă din Dubai? Cassie înţelegea. Nu 
era nici pe departe o paria, dar nimeni nu putea să-şi dea seama 
cum să facă tranziţia de la o discuţie despre moartea unui manager 
al unui fond de investiţii la întrebări despre hobby-uri. 

Da, ar fi răspuns ea, dacă ar fi întrebat-o. Beau. Vreți să aflați 
secretul unui martini „murdar”? Puneţi un cub de gheață şi puțină apă 
într-un pahar şi țineți-l la congelator câteva minute înainte să amestecați 
ginul, vermutul şi uleiul de măsline. 

Şi totuşi, reuşise să-şi facă treaba timp de trei ore. Lucra la clasa 
business alături de o femeie drăguță de vârsta ei, pe care o chema 


Makayla, şi probabil că faptul că cealaltă însoţitoare de zbor era 
aproape eroic de competentă o ajutase să reziste. Era mereu cu un 
pas înaintea lui Cassie, aducea prosoape calde şi alune încălzite, 
deschidea diverse sticle de vin şi o ajuta cu blândeţe — cu multă 
blândeţe — să se concentreze pe ceea ce avea de făcut în timp ce 
încălzeau tăvile cu fripturi, somon sau risotto. 

Când Cassie se prezentă pasagerilor, îşi folosi al doilea 
prenume, Elizabeth, şi îi rugă să îi spună Ellie. (Îşi dăduse jos 
insigna cu numele său, ceea ce, practic, era o încălcare a 
regulamentului, dar nu-i păsa în seara aceasta. Chiar nu-i mai 
păsa.) Era destul de sigură că tipul burtos îmbrăcat cu o cămaşă 
urâtă cu mâneci scurte, din țesătură jacquard, ştia cine era, de fapt, 
dar călătorea singur şi nu se deranjase să împărtăşească nimănui 
din avion ceea ce ştia. Doar se uita la ea cu o privire cunoscătoare, 
ca şi cum înțelegea situaţia, ştia cum stă treaba. 

Acum, pentru prima dată, în întunericul de deasupra 
Atlanticului, când majoritatea pasagerilor dormeau, Cassie reuşi să 
se aşeze în scaunul ei şi să-şi verifice telefonul. Să citească şi să 
recitească articolul. Să vadă replica ei cu „nu comentez”, care părea 
extrem de incriminatoare în contextul acestui coşmar, dar şi felul 
îndemânatic în care Ani Mouradian reuşise să o apere şi să evite 
acuzaţiile. Nu se putu abţine să nu citească şi comentariile celor 
care urmăreau ştirea, majoritatea fiind stupide, iar unele 
acuzatoare, dar toate dure şi crude. Examină felul în care 
întâmplarea era discutată pe reţelele de socializare. 

În cele din urmă, se întoarse la e-mailurile ei, inclusiv la cele de 
la Ani, Megan şi sora ei. Rosemary o certa, scriind că nu putea să 
înţeleagă de ce Cassie nu-i povestise ce se petrece, ori la telefon 
imediat după ce se întorsese în Statele Unite din Emirate, ori 
duminică, atunci când o vizitase. Că doar am petrecut toată duminica 


împreună, sublinie ea. Sora ei era supărată, tristă şi îngrijorată 
pentru ea. E-mailul era mai critic ca niciodată, şi Cassie ştia că 
merita fiecare reproş. 

lar apoi mai era şi e-mailul de la prietena ei, Gillian: era o glumă 
cu intenţii bune, dar teribilă, despre cât de naşpa o fi fost tipul ăsta 
la pat încât trebuise să-i taie gâtul. 

Brendon, Makayla şi restul echipajului o lăsară în pace, fiind 
conştienţi fără îndoială de lucrurile cu care se confrunta. 

Sincer, nu era sigură ce era mai rău: glumele online sau ura 
online. Erau multe din ambele, toate fiind rău intenţionate şi 
sexiste. Articolul nu includea şi mărturisirea ei (semimărturisirea, 
dacă ar fi să fie sinceră) făcută la FBI vineri, cum că petrecuse, într- 
adevăr, noaptea cu Alex Sokolov; nimeni de la FBI nu scăpase o cât 
de mică informaţie referitoare la acest lucru. Dar ştirea sugera clar 
că petrecuse noaptea cu el, pe baza camerelor de supraveghere din 
hotel şi a interogării unui angajat de la hotel, care declarase că o 
văzuse pe însoţitoarea de zbor împreună cu omul de afaceri mort. 
Bău Cola ca să-şi mai calmeze stomacul, dar avea nevoie de alcool. 
Oftă. Nu îndrăzni să încerce să bea ceva pe furiş. Nu acum. 

Îşi dădu seama că partea cea mai ciudată a poveștii care 
constituia ştirea era un citat din ceea ce declarase tatăl lui Alex. Era 
o exprimare destul de directă a încrederii sale în FBI şi în poliţia 
din Dubai asupra faptului că aceştia îl vor găsi pe asasinul fiului 
său. Apăruse imediat după remarca sa drăguță despre pasiunile 
nevinovate ale fiului său, cum ar fi fascinația „copilăroasă” a lui 
Alex faţă de numere şi felul în care îşi făcuse o carieră din asta. Dar 
după asta, Gregory Sokolov menţiona cât de surprinzătoare şi de 
nejustificate i se păreau acuzaţiile legate de faptul că fiul lui ar fi 
fost spion. Cassie se gândise de multe ori la asta, sămânţa fiind 
plantată iniţial în mintea ei de Derek Mayes, atunci când luaseră 


micul dejun împreună. Dar se vedea că tatăl lui Alex protesta cam 
prea mult. 

În plus, nu-şi dăduse seama că această idee era vehiculată. Când 
îl căută pe Sokolov pe Google, găsi, într-adevăr, aluzii şi zvonuri 
care apăruseră precum păpădiile în luna mai. Erau multe speculaţii 
cum că ar fi lucrat pentru CIA şi multe cum că ar fi lucrat pentru 
Mossack MI6 sau FSB. Erau chiar şi câţiva adepţi ai teoriei 
conspirației, care susțineau că lucra pentru o grupare de asasini 
mult mai întunecată decât CIA sau FSB, şi raporta direct 
preşedintelui american sau celui rus. 

Cassie văzu grupuri cu nume ca Double O (britanici), Cazacii 
(ruşi), Phoenix (americani) sau Kidon (israelieni). Niciunul nu se 
potrivea cu tânărul cu care luase ea cina în Dubai, un bărbat la 
locul lui, din Virginia. Tipul era interesat de bani şi matematică, 
pentru numele lui Dumnezeu. Îi plăcea să citească romane din 
secolul al nouăsprezecelea. Era destul de sigură că ea ştia mai 
multe despre arme decât el. 

Dar avea totuşi nume de familie rusesc. Avea interese ruseşti. 
Parfum rusesc, cărţi ruseşti, alcool rusesc. 

Un pasager, o femeie tânără şi slăbuţă, îmbrăcată în colanţi cu 
model de leopard care îi aduceau aminte, în mod tulburător, de 
acele halate luxuriante de la hotelul Royal Phoenician, îi zâmbi, iar 
Cassie presupuse că avea să intre în baia de lângă ea. Avea un păr 
negru şi lung, cu cărare pe mijloc şi o privire uşor adormită. Dar 
nu intră în baie. În schimb, se sprijini de mânerul de lângă uşa 
exterioară — cel care era ataşat de interiorul fuzelajului şi de care 
Cassie trebuia să se ţină în cazul în care avea loc o evacuare, astfel 
încât să nu fie împinsă afară din avion în avalanşa de oameni 
disperaţi să iasă. 

— Nu e nimeni la baie, îi spuse Cassie. 


Femeia dădu din cap, dar nu intră. 

— Simţeam nevoia să-mi întind picioarele, murmură ea. 

Apoi adăugă: 

— Ce se mai întâmplă în lume? 

— Nimic momentan. Slavă cerului. Se vorbeşte mai multe 
despre nebunia alegerilor prezidenţiale. 

— Îmi place când nu sunt ştiri prea multe. Înseamnă că nu a 
explodat nicio parte a lumii. Nu a fost bombardat niciun spital din 
Orientul Mijlociu. Nu a fost atacată nicio şcoală de un nebun cu o 
armă în Kentucky. 

— Eu am crescut în Kentucky. 

— N-am fost niciodată acolo. Am auzit că e foarte frumos. 

— Este. 

— Eu sunt Missy. 

— Bună. Eu sunt Ellie. 

— Pot să te întreb ceva... 

Şi făcu o pauză înainte să-i pronunţe numele. 

— Ellie? 

Cassie aşteptă. De obicei, când un pasager îi pune o întrebare în 
mijlocul unui zbor atât de liniştit, era una inofensivă, legată de 
slujba ei. Oamenii nu puteau să doarmă şi voiau să stea de vorbă, 
iar, uneori, minunea aviaţiei — a zborului — devenea foarte reală 
pentru ei în astfel de momente. 

— Desigur. 

— Când mi-ai reumplut paharul cu vin în timpul cinei... 

— Spune. Întreabă. 

— Ţi-au tremurat mâinile. Şi acum, ei bine, pari ca şi cum eşti pe 
cale să izbucneşti în plâns. 

— Şi care e întrebarea? 


— De ce te torturezi şi citeşti ce e pe internet? Eu mă ocup de un 
blog de stil pentru Enticement, ceea ce nu include neapărat ştiri 
dure, dar tot văd destule prostii pe site. Poate că văd chiar mai 
multe. Oamenii îi batjocoresc pe graşi. Le numesc pe femei târfe. 
Hulesc tendințele modei. Ştiu cine eşti şi ştiu ce te aşteaptă. 
Probabil am citit aceleaşi articole şi reacţii la acestea ca şi tine. 
Chestiile astea sunt foarte toxice. Aşa că de ce nu descarci mai bine 
un roman de pe internet ca să-l citeşti? 

— Chiar am o carte la mine, răspunse ea fără a se gândi. 

Missy încuviinţă. 

— E bine. Cred că ar trebui să-ţi faci o favoare şi să stai offline o 
perioadă. 

Cassie nu putu să se hotărască dacă era vorba doar de bunătate 
sau de o tachinare ascunsă în spatele bunătăţii. Dar privirea lui 
Missy era blândă. 

— Părinţii mei sunt psihologi amândoi, continuă ea. Aşa că ştiu 
ce răni pot provoca aceste comentarii „cu intenţii bune”. Îmi pare 
rău dacă nu ţi-am dat un sfat util. Dar ai părut atât de... tristă încât 
a trebuit să-ţi spun ceva. 

— E în regulă, zise Cassie şi simţi cum îi lăcrimează ochii. E 
bine. 

— Ştii că oamenii plâng în avioane mai mult decât oriunde 
altundeva? 

— N-am ştiut că e o realitate, răspunse ea, dar cred că am ajuns 
să bănuiesc asta în urma anilor petrecuţi aici sus. 

— Da, probabil că tu ştii mai bine decât mine. În avion eşti 
singur deseori. Sau eşti stresat. Sau ai avut parte de o experienţă 
care a însemnat mult pentru tine. Filmele şi cărţile chiar îţi ajung la 
suflet când eşti la zece mii de metri în aer. 

— Aşa este. 


Îşi dădu cu dezinfectant pe mâini, se frecă şi apoi îşi şterse 
lacrimile de pe obraji. 

— Ţi-ai închis contul de Tinder? 

— Încă nu. 

— Fă-o. Închide-l, pur şi simplu. Închide Tinder, Facebook, 
Instagram. Şi contul de Twitter. O, mai ales Twitter. Orice ai avea. 
Pune-le pe pauză. 

Cassie inspiră. 

— E un sfat bun. Aşa voi face. Mulţumesc. 

Missy zâmbi. Avea un zâmbet frumos. Cassie se ridică în 
picioare şi o îmbrăţişă, întrebându-se de ce nu avea mai mulți 
prieteni ca această tânără - prieteni cu care să nu aibă interacțiuni 
legate de băutură sau de consecinţele acesteia — şi dorindu-şi să 
poată sta în braţele ei tot restul zborului. 


După ce Missy se întorsese la locul ei, Cassie îi urmă sfatul şi 
apăsă pe pauză. Nu doar că îşi dezactivă majoritatea conturilor de 
pe reţelele de socializare, ci şterse şi aplicaţiile din telefon. 

Apoi termină romanul lui Tolstoi pe care-l începuse cu câteva 
zile în urmă, dar pe care îl lăsase deoparte. Spre surprinderea ei, Și 
au trăit fericiți până la adânci bătrâneți nu era un titlu ironic deloc. 
Plânse la final. Masa, se gândi ea. Masa. Ce nume frumos. 


Multe dintre cursele dinspre Statele Unite aterizaseră pe 
aeroportul din Fiumicino în acelaşi interval de timp: pe la 
jumătatea dimineţii. Mulțimea de la controlul paşapoartelor nu era 


formată numai din americani, nici pe departe, dar, într-un fel 
provincial, părea. Cassie auzi accente de sudişti, din New England 
şi din New York. 

Echipajele de zbor aveau cozile lor separate şi treceau mai 
repede decât pasagerii. 

Acum mergea alături de Makayla, şi erau lângă agenţii de 
securitate, apropiindu-se de ieşirea care ducea la benzile pentru 
bagaje (de care nu aveau nevoie), iar apoi la ieşirea din terminal, 
unde îi aştepta duba care îi ducea pe toţi în centrul Romei. 
Makayla îi vorbea despre un restaurant vegetarian care îi plăcea, 
de pe Via Margutta, invitând-o să ia cina împreună acolo. Cassie 
era conştientă că una dintre roţile geamantanului său nu mergea 
bine. Bagajul se târâia cam greu. Încerca s-o asculte pe colega ei, 
dar mintea îi zbura numai la ceea ce se putea petrece în acel 
moment în New York şi Dubai. Da, cea mai mare parte a New 
Yorkului dormea, dar poate că nu şi FBI-ul. În mintea ei, îi văzu pe 
anchetatorii FBI şi pe detectivii din Dubai dând e-mailuri, mesaje şi 
trimițând fişiere criptate. Filmuleţe cu ea. Fotografii. E-mailurile ei, 
care probabil fuseseră descărcate de pe un server. Interogatorii cu 
angajaţii de la hotel. 

Îşi imagină pe cineva căutând în groapa de gunoi de la 
marginea oraşului Dubai, uitându-se după genul de lucruri pe care 
le aruncase ea. Se întrebă dacă vor face o captură de ecran de pe 
camerele de supraveghere, pentru a mări imaginea poşetei, 
căutând exact acea poşetă în munţii de gunoi risipiţi prin deşert. 
Sau poate că vor căuta prosoapele care lipseau de la hotel. Sau un 
cuţit. Ar putea un medic legist să spună dacă s-a folosit un cuţit 
sau o sticlă spartă, judecând după felul în care fusese tăiat gâtul lui 
Alex? Probabil că da. 


Cassie îşi spuse că nimeni nu ar putea nici măcar să înceapă 
căutările unui lucru atât de mic precum o poşetă de umăr sau 
rămăşiţele exacte ale unei sticle într-un oraş atât de mare ca Dubai. 
Şi deşi ideea unei căutări îi provoca nelinişte, reuşi în mare parte 
să-şi stăpânească frica. 

În acel moment se opri. Puse o mână pe Makayla ca s-o oprească 
şi pe ea. Acolo, în capătul îndepărtat de la controlul paşapoartelor, 
între rândurile de pasageri care nu erau din Uniunea Europeană — 
mai mult americani, mai mult oameni de afaceri care soseau într-o 
zi de luni, deşi cu siguranţă erau şi oameni plecaţi în vacanţă, ale 
căror paşapoarte aparţineau altor ţări din Uniunea Europeană -—, 
era o femeie cu păr roşcat închis, prins într-un coc franțuzesc. Îşi 
punea o pereche de ochelari de soare cu ramă din baga, şi avea o 
geantă de piele de vițel frumoasă pe umăr. Când călătoarea ridică 
privirea, Cassie era sigură că ştia cine e, nu avea nici cea mai mică 
îndoială. Aşa că, din reflex, şopti în barbă o mică înjurătură şi 
numele femeii. 

— Fir-ar să fie. Miranda. 


Partea a patra 
Proasta nimănui 
Inamica nimănui 


Capitolul douăzeci şi unu 


Elena ştia că Occidentul îl vedea pe preşedintele Federaţiei Ruse 
ca pe un răufăcător dintr-un film cu James Bond. Pentru numele lui 
Dumnezeu, tipul îşi elimina inamicii politici cu ceai radioactiv. Îşi 
punea agenţiile de spionaj să spargă şi să distribuie e-mailurile 
partidelor politice din SUA pentru a influenţa alegerile electorale. 
Era perceput ca un om înfricoşător, dar, totodată, comic. Îl luai în 
serios — foarte în serios —, dar râdeai de el pe la spatele lui. 

Ştia că în timp ce canadienii îi primiseră cu braţele deschise pe 
imigranții musulmani în timpul celei mai groaznice crize de 
refugiaţi cu câţiva ani în urmă, mulţi americani presupuneau în 
ziua de azi că islamul era sinonim cu ISIS. Erau convinşi că toate 
moscheile, indiferent dacă erau în Fallujah sau Florida, erau 
terenuri de împerechere pentru sinucigaşii cu bombe şi se înarmau 
cu arme semiautomate. Americanii se convinseseră singuri că vor 
fi în siguranţă dacă au arme şi ziduri. 

Elena îşi dorea ca lumea să fie atât de simplă. Se gândi la ce-i 
spusese unul dintre prietenii din FSB ai tatălui său, în Soci, când 
voia să tatoneze terenul cu ea — să vadă dacă ar putea s-o recruteze. 

— Sunt vremuri groaznice, în care idioţilor le este permis să-i 
guverneze pe cei orbi, spusese el. Îl parafrazez pe Shakespeare — 


poate într-un mod jalnic dar sunt sigur că înţelegi ce vreau să spun. 
Lumea e o casă de nebuni, Elena. Aşa a fost dintotdeauna şi aşa va 
fi mereu. Şi e o casă de nebuni complicată. Acum, simt că ţara 
noastră are potenţialul să fie cea mai bună. Ştii tu, după toate 
lucrurile prin care am trecut. După cât au îndurat oamenii noştri. 
Dar nivelul e foarte scăzut. 

Şi totuşi, nu a mai existat un Război Rece. Cel puţin nu în felul 
în care ea şi bunicii ei ar fi înţeles acel termen. Cu siguranţă nu se 
desfăşura un Război Mondial. Cel puţin nu încă. Statele Unite şi 
Rusia erau la fel de naţionaliste ca întotdeauna şi, drept consecinţă, 
se tatonau reciproc. La început nu fusese aşa. O perioadă, Statele 
Unite vărsaseră lacrimi mari de crocodil pentru oamenii din 
Aleppo, dar înţeleseseră că Siria — şi, evident, Ucraina şi Crimeea — 
nu făcea parte din „curtea lor din spate”. Ci din a Rusiei. Aşa că, în 
afară de jurnaliştii independenţi, o perioadă, nimănui din America 
de Nord nu prea îi mai păsase că Federaţia Rusă trimisese focoase 
nucleare Iskander în Kaliningrad, sau de ceea ce fusese Königsberg 
mereu. 

Dumnezeule, jumătate din America era destul de sigură că 
preşedintele american era o marionetă a ruşilor. 

Adevărul era că foarte puţini bărbaţi şi foarte puţine femei de pe 
străzile din Indianapolis şi Kansas City se agitaseră atunci când 
ruşii spărseseră sistemul informatic al NSA. Nimeni nu îşi făcuse 
griji atunci când transformaseră -— convertiseră - încă un 
antreprenor care strângea cutii cu dosare în pivniţă în acelaşi fel în 
care unii oameni păstrează ediţii vechi ale revistei Life, figurine din 
plastic din Star Wars sau pisici siameze din porțelan. 

Acum nu mai era aşa. 

Dacă vreo bucată de pământ de pe lumea aceasta era capabilă să 
declanşeze un alt război mondial, aceea era Siria, credea ea. A, 


Coreea de Nord avea ICBM-uri” şi focoase nucleare, în timp ce 
armata siriană recurgea des — foarte des — la aruncarea primitivelor 
bombe în formă de butoi din elicoptere. Dar cerul sirian era 
aglomerat, şi criza refugiaților neliniştea Occidentul. Naţiunile, fie 
ele mici sau mari, erau îngrozite de psihopaţii sinucigaşi, uneori 
cetăţeni ai acelor ţări, iar alteori veniţi din afară, cu bombe prinse 
de piept sau arme automate în brațe, sau, pur şi simplu, un camion 
foarte mare pe care să-l folosească în mulţime de parcă pietonii 
erau doar nişte ratoni care traversau un drum de ţară în liniştea 
nopții. 

Apăreau de oriunde, erau nişte terenuri minate umane şi-i 
măcelăreau pe oamenii suficient de ghinionişti din cluburile de 
noapte, aeroporturi şi cinematografe. Omorau oameni cu zecile sau 
cu sutele. Atacurile aveau loc la întâmplare. lar apoi se sinucideau. 

Erau aceşti nebuni mai răi decât soldaţii sirieni care aruncau 
bombe din elicoptere? Poate, dar numai pentru că erau sinucigaşi. 
Armata siriană ar arunca o bombă (de exemplu) într-un cartier 
ocupat de rebeli, ar aştepta douăzeci de minute ca salvatorii să 
înceapă să-i tragă pe vecinii lor de sub dărâmături, iar apoi ar 
arunca o a doua bombă. Aceste bombe ucideau cu zeci de mii de 
oameni mai mult decât armele chimice. 

Dar armele chimice erau cele care suscitau atenţia votanţilor din 
Miinchen, Manchester sau Minneapolis. Imaginile cu copii care 
mureau sufocându-se şi cu adulţi vomitând şi făcând spume la 
gură. Dacă vrei să obţii atenţia Casei Albe, omoară nişte copii cu 
gaz sarin. Trimite-l printr-o rachetă sol-aer-sol sau aruncă-l dintr- 
un MiG. 

Dronele ruseşti se mişcau încet pe acelaşi cer ca al americanilor. 
Piloții lor de pe pământ le ghidau deasupra țintelor şi maşinăriile 
automate transmiteau imagini video şi coordonate. Aşa funcționau 
în Ucraina şi în Siria. Dronele ruseşti foloseau cu siguranţă 
tehnologii de ultimă oră, dar, spre deosebire de modelele 
americane, erau capabile numai de supraveghere. 

Imaginaţi-vă: atâţia bani pentru a proteja un pilot ca să nu mai 
trebuiască să piloteze un avion din carlingă. Între timp, sunt 
măcelăriți civili cu instrumente barbare, precum bombele clasice, şi 
brutale, precum gazul sarin. 

Uneori, se uita la Viktor sau la poze cu preşedinţi din 
Washington, Moscova şi Damasc şi se gândea cu tristețe că aici se 
termina totul. Aici. 

Dar asta era situaţia, nu exista cale de întoarcere. 

Aşa că ea făcea ce putea, ceea ce nu era mare lucru, şi probabil 
că nu merita pentru cât avea de suferit sănătatea ei mentală. 

Spre deosebire de terorişti, anarhişti şi jihadişti, tot ar putea să-i 
numere pe degetele de la o mână pe oamenii pe care îi executase 
(deşi trebuia să pună şi degetul mare). Ea se ocupa mai mult cu 
birocraţia, şi asta sperase că va face în Dubai, odată ce Sokolov 
murea. Nu ar fi putut niciodată să-i spună lui Viktor şi nici 
altcuiva, dar se ura într-o oarecare măsură, chiar dacă (până acum) 
morţii pe care îi avea pe conştiinţă trebuiseră să moară cu toţii. 
Poate chiar şi Sokolov. Ambele tabere erau de acord în această 
privinţă. 

Dar el era cel mai puţin vinovat. Vorbind obiectiv, nu era rău. 
Dar nici demn de încredere. Nu puteai să furi de la Viktor. Totuşi, 
nu fusese ca scursura pe care o executase în Latakia sau cretinul pe 
care-l executase în Donetk: el, pur şi simplu, vâslise în apele tulburi 
în care crezuse că poate naviga. Fusese cam ca ea: un pion. Pătratul 


D2 sau E2 de pe tabla de şah. Pionul avansa ca să deschidă linii de 
atac pentru nebun. În faţa majorităţii pieselor, un pion nu rezista 
mult timp. Îşi făcea treaba şi livra bunurile. Elena trebuise să-l 
omoare dintr-un singur motiv: pentru că Viktor îi ceruse asta. 

Ascultă zumzetul liniştitor al motoarelor în întuneric şi închise 
ochii. Îşi dori să se poată întoarce în timp. Îşi dori să se poată 
întoarce în acea noapte de la hotelul Royal Phoenician. 

Nu, îşi dori să se poată întoarce în timp înaintea acelui moment 
în care se dusese la hotel. Atunci când îl sunase. 

Bună, Alex! Mă bucur că o să ne vedem mâine. Eşti singur? 

Acea ultimă întrebare? Nu-i trecuse prin cap s-o pună. Ar fi 
trebuit s-o facă. Pentru că atunci el ar fi răspuns: De fapt, nu. Sunt 
cu o nouă prietenă. Dar, te rog, vino oricum. 

Dar în cazul acesta nu s-ar mai fi dus. Ar fi aşteptat. Poate că s- 
ar fi dus la hotelul Royal Phoenician mult mai târziu în acea 
noapte. Sau poate că nu. Poate că s-ar fi ocupat de Sokolov ziua 
următoare. Sau noaptea următoare. 

Dar nu putea să dea timpul înapoi. Nu putea decât să meargă 
înainte. Să-şi facă treaba. Să repare dezastrul pe care ea îl 
provocase şi apoi să-şi analizeze opţiunile. 


BIROUL FEDERAL DE INVESTIGAŢII 
Re: ALEX SOKOLOV 
DATA: 6 august 2018 
Poliţia din Dubai l-a alertat pe reprezentantul nostru legal din 


Emiratele Arabe Unite că, în această dimineaţă, la ora 9.15, ora 
din EAU, o cameristă de la hotelul Royal Phoenician a găsit o 


altă posibilă dovadă în cadrul investigaţiei morţii lui Alex 
Sokolov. 


ILMA BAORI, care făcea parte din personalul hotelului, dădea 
cu aspiratorul pe coridorul din nord-est la etajul al cincilea. 
Când a mişcat canapeaua rotundă de acolo, a văzut pe podea, în 
spatele ei, un ruj şi un balsam de buze cu sigla companiei 
aeriene la care lucrează CASSANDRA BOWDEN. Sunt genul de 
lucruri incluse în trusa pentru clasa întâi. 


Fără o mostră de ADN sau amprente, nu putem determina dacă 
vreunul din obiecte i-a aparținut CASSANDREI BOWDEN, dar 
poliţia din Dubai a reţinut ambele obiecte. 


Capitolul douăzeci şi doi 


Cassie nu era dezgustată de haos atunci când era beată; chiar şi 
trează, ştia asta, era extrem de capabilă să ia decizii înnebunitor de 
proaste. Prima dovadă? După-amiaza de vineri, în Federal Piaza, la 
FBI. Îşi dădu seama că nu avea cum să ajungă la Miranda în timp 
ce aceasta stătea la coadă pentru verificarea paşaportului. Dacă s-ar 
fi întors, nu doar că ar fi înotat împotriva curentului: ar fi înotat 
într-un zid de oţel şi dreptunghiuri de sticlă, coridoare strâmbe şi 
femei şi bărbaţi înarmaţi a căror datorie era să observe (şi să 
oprească) posibilii terorişti. Deşi îşi dorea — cu disperare chiar — să 
pornească în mulţime şi să se lupte, şi să se zbată ca să ajungă la 
Miranda, nu îndrăzni să facă asta. Va fi reţinută, poate chiar 
arestată, înainte să ajungă măcar în apropierea acelei femei. Totuşi, 


tremura vizibil de agitată ce era. Aşa că îşi menţinu privirea 
aţintită asupra Mirandei şi se adresă Makaylei: 

— Poţi ruga echipajul să se oprească puţin? Să mă aştepte? Şi 
poţi să ai tu grijă de geamantanul meu? 

— Ce se întâmplă? întrebă ea. 

— Am văzut o cunoştinţă care aşteaptă la coadă pentru 
verificarea paşapoartelor: rândul şase. Trebuie să merg să vorbesc 
cu ea. 

Se întrebă ce era cu ochelarii de vedere pe care Miranda îi 
pusese în poşetă, deoarece femeia nu purtase ochelari când se 
văzuseră în camera de hotel a lui Sokolov în Dubai. Dar poate că 
nu purta lentile de contact în timpul zborurilor de noapte ca să 
poată dormi. Sau erau ochelari pentru citit. Nu conta. Cassie 
speculă că femeia nu purta ochelari în poza din paşaport, aşa că nu 
voia să-i poarte acum când ofiţerul de securitate o privi pentru a 
compara persoana cu poza mică din paşaportul de culoare albastru 
închis. 

Asta dacă era albastru închis. Din câte ştia ea, era roşu, negru 
sau verde. Îşi dădu seama că presupuse că femeia era o americancă 
obişnuită cu un paşaport obişnuit. Poate că nu. Poate că nu era 
americancă. Sau poate că era, dar avea un fel de statut diplomatic. 

— Cine? 

l-ar fi luat prea mult să-i explice Makaylei cine era pasagera mai 
exact, aşa că îi răspunse simplu: 

— Cineva din Dubai. Cineva care face parte din dezastrul în 
care s-a transformat viaţa mea. 

Nu era nevoie să spună decât cuvântul Dubai şi presupuse că 
toată lumea din echipaj avea să înţeleagă destul de bine la ce se 
referea. Adăugarea cuvântului „dezastru” fusese din reflex, o clipă 
de autocompătimire ce nu-i stătea în fire. Dar era şi inutil: cu toţii 


aveau teoriile lor despre de ce s-o fi întâmplat şi ce nu s-o fi 
întâmplat în Dubai — despre ce o fi făcut sau ce nu o fi făcut —, aşa 
că, măcar din curiozitate, nu aveau s-o abandoneze acum. 

O privi pe femeie stând în faţa ofițerului de la paşapoarte, îl 
privi ştampilându-i paşaportul (deşi culoarea rămânea un mister), 
şi apoi se grăbi spre capătul coridorului, acolo unde pasagerii 
ieşeau ca să-şi ia bagajele. Era frustrată pentru că asta însemna că 
trebuia să-şi ia privirea de la Miranda. Dar nu avea de ales: nu 
putea risca să-i permită să dispară în mulţimea de călători care nu 
erau încetiniţi de cozi sau bagaje ce trebuiau verificate. Toată 
oboseala ei de după zbor dispăruse, ochii ei erau în alertă şi nu-şi 
făcea griji pentru ce avea să-i spună sau să o întrebe. Pentru că ştia. 
Ştia. 

În timp ce aştepta, îi trimise un mesaj lui Ani în care îi spunea că 
ştia că dormea buştean în New York, dar ea era pe punctul de a se 
confrunta cu Miranda la aeroportul Fiumicino. Avea de gând s-o 
întrebe cine era, de fapt, Alex Sokolov, de vreme ce femeia sigur nu 
lucra pentru fondul lui de investiţii. Cassie ştia că se juca cu focul: 
dacă Miranda îl omorâse pe Alex, cine ştie de ce ar fi în stare dacă 
s-ar simţi încolţită. Dar Cassie era pregătită. Îşi spuse că cel mai 
probabil femeia nu era înarmată, deoarece tocmai debarcase dintr- 
o cursă transcontinentală; şi chiar dacă reuşise cumva să strecoare 
o armă în avion, cum ar fi putut s-o atace în mijlocul benzii pentru 
bagaje într-un aeroport internaţional atât de aglomerat? 

Secundele treceau, şi Miranda nu ieşea. Oamenii continuau să 
vină, un val nesfârşit şi continuu, dar nicio urmă de Miranda. 
Cassie se gândi că poate o ratase în timp ce scria mesajul, dar nu 
credea asta. Se uitase în jos la telefon numai câteva milisecunde; 
fusese cu ochii-n patru tot timpul. Îşi lungi gâtul ca să vadă în 
spate, unde se verificau paşapoartele, dar nu se vedea nicăieri. 


Scrută zona în care ar fi trebuit să fie toaleta femeilor, şi unde ar fi 
putut să intre, dar nu exista niciuna între gardieni şi bagaje. Era 
una doar în spatele ei. 

Apoi văzu geanta — acea geantă frumoasă din piele de vițel. Era 
pe umărul unei femei care trecuse într-adevăr pe lângă ea, o femeie 
cu păr blond şi ochelari de soare şi o pălărie de paie cu boruri mari 
care trecuse deja de prima bandă de bagaje. Cassie mai scrută încă 
o dată ieşirea de la verificarea paşapoartelor şi, nezărind-o pe 
Miranda, luă o decizie. Se întoarse şi fugi după femeia cu pălărie 
de soare, foarte conştientă că probabil arăta ca o nebună, dar fără 
să-i mai pese. 

Cassie o prinse din urmă înainte ca pasagera să iasă afară. O 
apucă din spate, trăgând-o de umăr şi întorcând-o cu faţa la ea. Nu 
putea să vadă ochii femeii în spatele ochelarilor de soare şi ce 
vedea din părul ei sub pălărie era mult mai deschis decât părul 
Mirandei. Nu putea să-şi dea seama dacă era ea sau nu. Încercă să- 
şi aducă aminte dacă aceasta era aceeaşi bluză - albă şi puţin largă 
— pe care o purtase Miranda cu câteva minute în urmă când stătuse 
la coadă, dar era atât de ştearsă şi de comună, încât Cassie nu era 
sigură. 

Femeia se uită dincolo de ea, fără să arate nici măcar cel mai mic 
semn că ar recunoaşte-o. 

— Tu eşti, nu-i aşa? întrebă Cassie pe un ton implorator, şi deşi 
nu ţipase, avea senzaţia că dacă o asculta cineva acum, ar fi crezut 
că e isterică. 

— Poftim? Ne-am mai întâlnit? 

Tonul ei era moale şi imperturbabil. Îl mai auzise Cassie înainte? 
Poate. Poate că nu. 

— Tu eşti Miranda, nu-i aşa? Trebuie să vii cu mine la poliţie. 


— Îmi pare rău, dar nu mă cheamă Miranda. Vă pot ajuta cu 
ceva? întrebă ea. 

— Dubai! Camera 511, de la hotelul Royal Phoenician! insistă 
Cassie, aproape jelind. 

— Nu înţeleg ce înseamnă asta, răspunse ea. N-am fost 
niciodată în Dubai. 

Atunci Cassie o scutură pe femeie, nu pentru că tot mai credea 
că era Miranda, ci pentru că înțelese că nu era. Nu era. Ori nu o 
văzuse niciodată pe Miranda, ori scăpase, iar Cassie se temea în 
adâncul sufletului ei că era prima variantă. În disperarea ei, era 
mai violentă cu această femeie decât intenționase — chiar era pe 
punctul de a trage de borul pălăriei şi de a-l ridica, un ultim gest 
jalnic, o ultimă speranţă —, când văzu pe altcineva cu coada 
ochiului, o altă pasageră, şi această persoană întorcea un ruj roşu 
mic spre ea. Şi chiar înainte ca ea să apuce să reacționeze, ştia ce se 
va întâmpla. Ce se întâmpla deja. Simţi jetul pulverizat lovind-o în 
față, usturimea fiind mai groaznică decât o arsură solară, şi deşi 
închisese ochii şi dusese mâinile la faţă, ochii îi lăcrimară 
instantaneu şi nasul începu să-i curgă din abundență. Respira cu 
greu, scoțând sunete răguşite şi astmatice sau tuşind. Se prăbuşi în 
genunchi şi se folosi de eşarfa de la gât ca să-şi şteargă faţa. Încercă 
să strige, să vorbească, să-şi ceară scuze. În schimb, era conştientă 
că cineva stătea în dreptul ei, ca şi cum Cassie ar fi fost un luptător 
de wrestling trântit la pământ, şi simţi că era Buna Samariteană 
care îi pulverizase în ochi spray-ul cu piper. Pasagera chema 
ajutoare, Cassie auzi oamenii alergând — podeaua de gresie vibra 
sub ea —, iar apoi femeia cu spray-ul cu piper fu trasă de lângă ea. 

— A atacat-o pe acea doamnă, am văzut eu, explica ea în 
engleză, cu un uşor accent de Boston. 


Cassie auzi şi italiană, ofiţeri de poliţie, şi apoi simţi mâini pe 
umerii săi şi pe spate, şi undeva departe auzi vocea Makaylei şi 
vocea lui Brandon, şeful de echipaj, care spuneau ceva legat de 
faptul că trebuiau să o ducă imediat la baie, de ochii ei iritaţi şi de 
găsirea postului de prim ajutor din aeroport. Dar poliţiştii — nu, de 
fapt, erau soldaţi — nu acceptară aşa ceva. Aveau alte planuri cu ea. 

— Vă rog, spuneţi-i că îmi pare rău, imploră Cassie, vă rog. 

Dar era deja prea târziu. Deschise ochii, în ciuda durerii, dar 
femeia cu ochelari de soare şi pălărie nu era nicăieri în peisaj. Se 
evaporase. Şi cu o undă de disperare, Cassie îşi dădu seama că 
dacă întâmplarea fusese prinsă pe camerele de supraveghere, ar fi 
arătat ca o însoţitoare de zbor nebună — cea care poate că aproape îl 
decapitase pe tânărul american din Dubai — care atacase o călătoare 
cu ochelari de soare şi pălărie de paie elegantă în timp ce ieşea de 
la verificarea paşapoartelor, iar cineva cu un spray cu piper ascuns 
într-un ruj sărise în apărarea bietei femei. 


Makayla stătu alături de Cassie, dar restul echipajului merse 
mai departe şi plecă cu duba spre Roma. La un moment dat, după 
ce lucrurile se calmară, iar Cassie încă stătea în genunchi pe 
podeaua secţiunii cu bagaje, ridică privirea şi prin ochii înlăcrimaţi 
şi îndurerați văzu trei bărbaţi înalţi şi zvelţi, în haine de camuflaj şi 
cu veste antiglonţ, fiecare cu o puşcă — soldaţi italieni —, 
înconjurând-o, şi-şi aduse aminte de sculptura cu trei coloane din 
fața clădirii FBI din Manhattan. Santinela. Apoi închise ochii şi o 
simţi pe Makayla cuprinzând-o cu ambele braţe şi întrebând-o 
dacă e în stare să meargă. Ea răspunse că da. Cealaltă însoţitoare 
de zbor o ajută uşor să se ridice, cu braţele în jurul mijlocului ei. 


Cineva deja o escortase pe femeia din Boston în altă parte. Îi 
mulţumiseră şi acum trebuiau să-i ia declaraţie. Cassie ştia că avea 
să spună povestea eroismului ei remarcabil în prima ei zi în Italia 
pentru tot restul vieţii sale oricui era dornic să asculte. Cassie o 
ura. 

Makayla şi unul dintre soldaţi o duseră pe Cassie mai întâi la 
postul de prim ajutor, unde un asistent medical cu o mască pe faţă 
şi respiraţie care mirosea a mentă îi diminuă usturimea ochilor cu 
picături anestezice şi apoi îi curăță până când consideră că scosese 
cea mai mare parte din spray. O spălă pe faţă cu o soluţie despre 
care el spunea că este un fel de detergent de vase diluat, iar apoi îi 
dădu o cremă de faţă pe care să o aplice seara. Unul dintre soldaţii 
care o adusese acolo rămăsese lângă ea, vorbind din când în când 
cu superiorii lui în italiană, prin intermediul staţiei radio, la un 
moment dat luându-i paşaportul şi făcându-i o fotocopie înainte să 
i-l returneze. 

După ce asistentul termină, soldatul le escortă pe ea şi pe 
Makayla într-o sală de conferinţe fără geamuri, unde fură 
întâmpinate de doi bărbaţi în costume şi cămăşi albe impecabile. 
Lucrau pentru securitatea aeroportului şi-i oferiră apă (pe care ea o 
acceptă) şi cafea (pe care o refuză). Dacă nu ar fi durut-o gâtul atât 
de tare, poate că ar fi cerut ceva alcoolic şi tare. Apoi îi cerură 
colegei sale să aştepte afară şi îi spuseră lui Cassie să ia loc la 
mijlocul mesei de conferințe. Amândoi stăteau în faţa ei, iar unul 
avea un laptop deschis în față. Nu-şi mai aducea aminte numele 
lor de familie, dar îşi aduse aminte că cel mai înalt, ras în cap şi cu 
piele bronzată -— cel care se părea că era şeful — se numea Marco. 
Celălalt, care se părea că era responsabil cu laptopul, probabil că se 
numea Tommaso. 

— Vă rog, spuneţi-ne ce s-a întâmplat, începu Marco. 


Engleza lui era excelentă, deşi avea un accent puternic. 

— Au fost pasageri în acea zonă care s-au temut că va avea loc 
un fel de atac — un atac terorist. Cineva a spus că s-a aşteptat la 
explozii şi focuri de armă. Un alt caz precum cel din Amsterdam. 
Sau cel din Istanbul. 

Cassie simţise cum adrenalina se scursese din ea ca apa dintr-o 
cadă fără dop, în timp ce asistentul medical o tratase, iar acum nu 
voia decât să se ducă la hotelul companiei aeriene şi să doarmă. 
Era trează de vreo douăzeci şi patru de ore, iar rezultatul fusese 
genul de nebunie pe care o făcea de obicei atunci când era beată — 
nu trează. Dar voia şi să vorbească cu Ani şi să-i povestească ce se 
întâmplase. Voia să puncteze trei lucruri: văzuse o femeie, la 
controlul paşapoartelor, care semăna straniu de mult cu Miranda, 
iar femeia se evaporase înainte să ajungă în zona bagajelor. Zărise 
o a doua femeie cu aceeaşi geantă pe umăr în apropiere de banda 
cu bagaje, care, de asemenea, semăna puţin cu Miranda, dar avea 
altă culoare la păr. Apoi o abordase pe a doua femeie din greşeală 
— şi ajunsese să fie atacată cu un spray cu piper de o a treia. 

Încă nu era pregătită să recunoască faptul că nu o văzuse pe 
Miranda la aeroport. I se păru improbabil să o fi văzut, dar o mică 
parte din ea încă mai credea (sau cel puţin încerca să creadă) că o 
zărise, într-adevăr, şi că femeia reuşise să dispară. Doar că aceeaşi 
parte din ea avea acea senzaţie distinctă că fusese urmărită din 
Manhattan şi că cineva era cu ochii pe ea. Aşa că dori să afle dacă 
exista vreun fel în care Ani să poată verifica listele cu pasageri din 
zborurile din acea dimineaţă care ajunseseră în aeroportul 
Fiumicino şi să vadă dacă exista un călător cu acel nume într-un 
avion. Voia şi s-o întrebe pe Ani: dacă fusese Miranda, de ce să se 
afle aici? Nu avea cum să fie o coincidenţă. Însemna probabil că 
femeia o urmărise până la Roma. 


Încercă să-şi aducă aminte detaliile feţei Mirandei din vizita pe 
care femeia o făcuse în apartamentul lui Alex — ochii, buzele, felul 
în care îşi coafase părul — şi le compară cu trăsăturile femeii pe care 
o zărise în această dimineaţă la coada la care se verificau 
paşapoartele. Adevărul era că în momentul în care o întâlnise pe 
Miranda în Dubai era deja beată. Cât de clare să fi fost amintirile 
ei? lar acum tocmai sărise la gâtul unei biete femei nevinovate, 
care, pur şi simplu, se întâmplase să semene puţin cu persoana pe 
care Cassie o întâlnise în circumstanțe care erau (aşa cum se 
întâmpla frecvent în viaţa ei) înceţoşate de alcool. Între timp, era 
posibil ca femeia respectivă să o fi păcălit şi să fi reuşit să scape. 

— La sfârşitul lunii trecute, începu ea, am petrecut noaptea în 
Dubai cu un bărbat pe care l-am întâlnit în avion mai devreme în 
acea zi. Am fost în camera lui de hotel. După ce am plecat a doua 
zi dimineaţă ca să prind avionul spre Paris, cineva l-a omorât. Şi 
femeia cu care am încercat să vorbesc la bagaje... îmi aducea aminte 
de cineva care a venit în camera lui de hotel în acea noapte. 

Marco ridică o sprânceană: 

— A petrecut şi ea noaptea acolo, deci aţi fost trei? 

— Nu. Nicidecum. A venit doar ca să bea ceva. Apoi a plecat. 

— Cum o cheamă? întrebă el. 

— Nu ştiu numele ei de familie. Dar a zis în Dubai că prenumele 
ei e Miranda. 

— Şi aţi atacat o pasageră în această dimineaţă pentru că aţi 
crezut că era ea? 

— Nu am atacat pe nimeni. Femeia cu spray de piper a exagerat 
şi m-a atacat. 

Marco şi Tommaso se uitară unul la celălalt, iar Cassie se simţi 
imediat judecată. Tommaso se uită la ceva în laptop. 


— Voi reformula, zise Marco. Deci aţi abordat o pasageră în 
această dimineaţă deoarece aţi crezut că era ea? 

— Da. 

— De ce? 

— Am încercat s-o opresc. 

— S-o opriţi din ce? întrebă Marco. 

— Să nu fugă. Ea... 

Marco ridică o mână ca s-o facă să tacă. 

— Vă rog, zise el cu fermitate. 

Apoi se aplecă în faţă şi-şi împreună mâinile pe masă. 

— Vă rog, să o luăm de la început. Dacă nu vă deranjează, să 
începem cu începutul. Cu Dubai. 

— Trebuie să sun la ambasada americană? Am nevoie de 
avocat? 

— De ce? Nu vă arestăm. Femeia pe care... aţi abordat-o... nici 
măcar nu se află aici. Probabil că a plecat deja. Probabil şi-a început 
vacanţa în Italia. 

— A plecat? 

— Da. 

Din nou, Cassie simţi ceva, ca şi cum ar fi apăsat tare pe pedala 
care-i sporea neliniştea. Faptul că femeia fugise însemna ceva. O 
persoană normală nu ar fi rămas aici? 

— Puteţi s-o găsiţi? 

— Mă îndoiesc. 

— Puteţi încerca? Poate folosiţi înregistrările de pe camerele de 
supraveghere şi descrierile martorilor? Sigur puteţi face rost de 
aceste lucruri. 

— A stat cu spatele la camera din acea secţiune. Nu e atât de 
bine iluminată cum ne-am dori noi. Şi purta o pălărie frumoasă şi 


ochelari de soare. Nici măcar nu putem să ne dăm seama ce 
culoare avea părul ei. 

— Era blondă. 

— Bine. Dumneavoastră credeţi că era blondă. 

— Şi dumneavoastră aveţi martori. Dumnezeule, nebuna aceea 
cu spray-ul cu piper! exclamă ea, şi-şi auzi tremurul din voce. 

Cunoştea acel sunet: era epuizare şi frustrare, amestecate într-un 
mod toxic. Se gândi să adauge „spray cu piper ilegal”, deoarece 
spray-ul cu piper — mai ales cel deghizat în ruj — nu era permis într- 
un bagaj de mână. 

— Aşa este, răspunse bărbatul. Şi aceşti martori — inclusiv 
americanca cu spray-ul cu piper — pot să vă descrie perfect. Şi, da, 
pot să descrie şi felul în care v-aţi aruncat asupra doamnei. 

— Nu m-am aruncat asupra ei. 

Cei doi bărbaţi se priviră din nou. Cassie îşi dădu seama că deşi 
nu aveau s-o aresteze, nici nu aveau s-o ajute. 

— Putem reveni asupra chestiunii din Dubai? întrebă Marco. 
Povestiţi-ne despre acea noapte. 

— Cred că ar trebui să plec. 

— Vrem să înţelegem ce s-a întâmplat. 

— Atunci sunaţi la ambasada americană sau lăsaţi-mă pe mine 
să sun. Sunt prea obosită acum ca să vorbesc cu dumneavoastră 
fără cineva de la ambasadă alături de mine. 

— Va dura cel puţin o oră — poate mai multe ore — până vor 
ajunge aici. Şi asta presupunând că e cineva disponibil. Sunt sigur 
că nu vreţi să aşteptaţi atâta. 

— Atunci o să plec, vă mulţumesc foarte mult. Aţi spus că nu 
mă arestaţi. 

— Nu. 


Urmă o pauză lungă, iar apoi Marco ridică de pe masă o 
fotocopie a paşaportului ei şi o flutură disprețuitor. 

— Dar ştim exact cine sunteţi, doamnă Bowden. Interpolul ştie 
exact cine sunteţi. 

— Atunci de ce a trebuit să-mi pierd timpul ascultând 
întrebările despre Dubai? se răsti ea. Sunt epuizată şi tocmai am 
fost atacată! 

— Când oamenii sunt epuizați, de obicei sunt mai cooperanți. 
Atunci vorbesc cel mai mult. 

— Deci ce urmează? Tortură cu apă? 

El ridică din umeri. 

— Țara dumneavoastră face asta. Nu a mea. 

— Eu plec. 

— Cum doriţi, zise el. 

Îi ceru numele hotelului la care va sta şi numărul de telefon 
mobil, pe care le notă pe copia paşaportului ei. Apoi Tommaso le 
notă în laptop. 

— Cât timp veţi sta în Roma? întrebă el. 

— Până mâine. Spre prânz. 

— Aveţi cursă spre aeroportul JFK la ora două şi zece, nu? 

— Exact. 

El încuviinţă din cap puţin îngâmfat. 

— Ştiu bine programul zborurilor companiei la care lucraţi. Ştiu 
bine programul majorităţii companiilor aeriene. 

Se ridică în picioare, la fel şi Tomaso, iar apoi se ridică şi ea de 
pe scaun. 

— Vă vom căuta astăzi la telefon dacă va fi nevoie să vorbim cu 
dumneavoastră din nou. Dar... doamnă Bowden? 

— Da? 


— Vă rog, pentru bine dumneavoastră, nu atacați — mă scuzaţi — 
nu abordaţi femei străine cât timp sunteți aici. 

Zâmbea, dar era o urmă de dezgust şi rău augur şi simţi că 
vorbele lui erau mai mult o ameninţare decât un sfat. 


Capitolul douăzeci şi trei 


Aeroporturile o fascinau pe Elena din cauza faptului că toată 
lumea era parcă băgată în-priză când se afla aici. Comportamentul 
tuturor era exagerat. Erau pasageri agitaţi şi tensionaţi, stresaţi de 
grija — şi acesta era spectrul neliniştii — următorului avion pe care 
trebuiau să-l prindă, sau aveau teamă de zbor, sau erau în alertă 
datorită căldurii, luminii şi zgomotului asurzitor al unui posibil 
atac terorist cu bombă. Erau cei care zburau frecvent şi care se 
agitau din cauza legăturilor, şi cei care erau enervaţi pentru că 
trebuiau să-şi pună lucrurile în pungi de plastic transparente, de 
detectoarele de metale şi de faptul că trebuiau să se descalțe de 
pantofi. 

(Frustrarea ei care era? întotdeauna era enervată de idioţii care- 
şi puneau încălţămintea murdară în coşuri alături de haine şi genţi. 
Se strâmbă când fu nevoită să pună un pulover din caşmir într-o 
tavă de plastic pe care înainte stătuseră tălpi de pantof care de 
obicei stăteau pe podeaua din baie.) 

Elena îşi dăduse jos pălăria de paie şi o pusese înapoi în geantă 
înainte să iasă în secţiunea de bagaje. Se gândi să se ducă la toaletă 
şi să-şi pună o altă perucă, dar ştia că Bowden nu avea să plece de 
la aeroport în curând. Nu avea de ce să-şi facă griji. 


Ironia că însoţitoarea de zbor o zărise la controlul paşapoartelor 
în Roma nu era uitată. Viktor sigur avea să spună ceva. Poate avea 
să facă mai mult de atât. Mult mai mult. Şi totuşi, posibilitatea de a 
da de Bowden fusese motivul care o convinsese să zboare din 
Newark şi nu din JFK. 

Pe de altă parte, faptul că Bowden o văzuse şi o atacase fusese 
un mic dar neaşteptat. Şi avusese şi parte de norocul de a-i sări în 
ajutor un bun samaritean din Massachusetts. Elena fusese şi ea 
pregătită cu propriul ei spray cu piper, dar nu avusese nevoie de 
el. Strecurase cu discreţie ceea ce arăta ca un stilou italian elegant 
în geanta lui Bowden după ce femeia se prăbuşise în genunchi, cu 
mâinile la faţă. 

Se opri când simţi un miros de combustibil, stând la rând ca să 
ia un taxi. Ura mirosul de combustibil. I se făcea greață. Dar nu-l 
băgă în seamă pentru că era însorit şi întâlnirea de la bagaje se 
dovedise a fi un lucru bun. Chiar un lucru bun. Cu siguranţă avea 
să-i spună asta lui Viktor. În ceea ce-i priveşte pe oamenii care 
căscaseră gura la faţa locului, nu era decât o dovadă în plus că 
însoţitoarea de zbor era de necontrolat. Cauza şi efectul erau clare: 
Bowden îl omoară pe Sokolov în Dubai. Este dată în vileag de New 
York Post. Sare la gâtul unei femei străine din aeroportul Fiumicino. 
Mâine-dimineaţă, corpul ei va fi găsit în Roma, toată lumea va 
crede că fusese foarte probabil — chiar previzibil — ca însoţitoarea 
de zbor să se fi sinucis. 

Presupunând, bineînţeles, că Elena avea să se ţină de plan. Dar 
mai întâi voia să înțeleagă exact ce făcea acest cumnat al ei la Blue 
Grass Army Depot şi câte putuse să afle Sokolov online. Elena ştia 
ce putea afla şi ea — cu uşurinţă, un apel, şi apoi un apel înapoi —, 
dar trebuia să ştie ce ar fi putut afla el. Asta era altceva. Voia şi să 
se avânte în reţeaua întunecată să vadă dacă instinctele ei legate de 


Bowden, cumnatul ei Dennis McCauley şi curier erau corecte. Apoi 
va trebui să se consulte cu responsabilul ei. Ştia că nu mai poate 
amâna prea mult. Şi ei ştiau asta. 

Se întrebă ce se va întâmpla în următoarele douăsprezece ore. 
Sau în următoarele douăzeci şi patru de ore. Ori aveau s-o cheme 
la ei, ori Bowden avea să fie moartă. Totul depindea de cât de mult 
îşi doreau să afle despre Viktor Olenin şi visurile lui legate de 
drone şi gaz otrăvitor. 


Capitolul douăzeci şi patru 


Makayla îi spuse lui Cassie că are treizeci şi şase de ani în timp 
ce stăteau pe bancheta din spate a unui taxi mic ce le ducea spre 
centrul Romei. Ea şi soţul ei, director de publicitate, aveau o fiică în 
vârstă de cinci ani care urma să meargă la grădiniţă. Locuiau în 
Douglaston, Queens, iar socrii ei locuiau în apropiere, ceea ce era 
un dar de la Dumnezeu când venea vorba de îngrijitul copilei. 
Vorbea de zor, fără să pună aproape nicio întrebare, ceea ce era 
perfect, deoarece în taxi aerul era sufocant din cauza căldurii de 
august, iar Cassie nu voia decât să asculte. 

Poate chiar ar fi adormit, odată ce intrau în traficul din Roma, 
dacă taxiul nu ar fi demarat şi frânat brutal şi imprevizibil 
încontinuu. Dar vocea Makaylei era joasă şi blândă, iar Cassie îşi 
imagină că acea voce îi citeşte fiicei sale poveşti în nopţile în care 
nu zboară spre Frankfurt sau Roma. 

Vai, se gândi Cassie, cum o fi să ai o fiică? Să ai copii? Odată 
văzuse un citat scris cu cretă galbenă şi albastră pe o tablă în faţa 
unui magazin de haine din West Village: „Mai ţii minte persoana 


aceea care ai vrut să fii? încă mai ai timp”. Cassie îşi dorea să 
creadă asta; îşi dorea să creadă aproape cu disperare. Voia să fie 
altfel de cum era — să fie orice altceva numai nu cum era. Dar, cu 
fiecare zi care trecea, devenea din ce în ce mai puţin probabil. 
Stând pe bancheta din spate a unui taxi, i se păru că viaţa nu era 
decât un şir din ce în ce mai îngust de ocazii. Era ca o pâlnie. 

— Acesta e hotelul nostru, spuse Makayla, dar înainte ca ea să 
întindă mâna spre geantă după portofel, aceasta plătise deja cursa. 

— Te rog, lasă-mă să-i dau banii, spuse ea. 

Aflase că vor sta la acelaşi hotel ca atunci când compania 
aeriană le făcuse rezervările săptămâna trecută, dar tot oftă de 
frustrare când privi spre intrare. Se gândi imediat la faptul că va 
trebui să-l evite pe Enrico. El îi va vedea pe ceilalţi membri ai 
echipajului îmbrăcaţi în uniformele negre cu roşu şi albastru, 
specifice companiei lor, şi va presupune că stătea şi ea la acest 
hotel. 

— Nu e mare lucru, zise Makayla. Poţi să-mi iei ceva de băut în 
seara asta. Ce zici? 

Cassie zâmbi la auzul sugestiei. Nu-i scăpă faptul că pentru 
Makayla alcoolul nu însemna nimic mai mult decât o scurtătură 
spre prietenie şi camaraderie. Asta însemna pentru foarte multă 
lume. 

— Sigur, zise ea şi speră că dacă aveau să bea împreună, zeii să 
fie buni cu ea astăzi şi să fie ziua liberă a lui Enrico. 

Şoferul le scoase geamantanele din portbagaj. 

— Mulţumesc, îi spuse ea Makaylei. Sincer. Îți mulțumesc 
pentru tot. 

— Cu plăcere — deşi nu am făcut mare lucru. Acum, ar trebui să 
te duci să dormi puţin. Eu clar am nevoie de un pui de somn. 


Cassie încuviinţă şi privi cum un hamal îi cară geamantanul pe 
scările de marmură, apoi îl trase până la recepţie. Cassie va dormi. 
Dar mai întâi trebuia să-şi sune avocata din New York. Era 
aproape ora şapte dimineaţa pe Coasta de Est. Cel mai probabil, 
Ani era trează. 


— Ai văzut-o? 

Era o întrebare, dar Cassie putea să perceapă şocul şi 
neîncrederea din vocea lui Ani. 

— Poate, spuse Cassie. Nu sunt sigură. Am crezut că am văzut- 
o. Eram sigură la momentul respectiv. Dar cu cât mă gândesc mai 
mult la acea clipă, cu atât pare mai posibil să mă fi înşelat. Poate că 
acesta e doar încă un exemplu că-mi pierd minţile. Devine din ce în 
ce mai greu să mă adun. Asta cred că mă sperie la fel de tare ca tot 
ceea ce se petrece în momentul de faţă. 

Stătea pe scaunul de la biroul din camera ei de hotel, cu un 
picior sub ea. Se temea că dacă se punea în pat, se va întinde şi va 
adormi în mijlocul conversaţiei. Poate că nu se va mai trezi. Fusese 
la alt etaj săptămâna trecută, dar pe aceeaşi parte a clădirii şi, din 
nou, vedea turnurile Trinita dei Monti în faţa geamului ei. 

— Spune-mi exact ce s-a întâmplat, îi ceru Ani, aşa că ea îi 
povesti, inclusiv interogatoriul de la aeroportul Fiumicino. 

— Adineauri ai căscat? întrebă Ani după ce termină. 

— Sunt epuizată. 

— Înţeleg. Dar trebuie să realizezi că dacă sari pe o biată femeie 
în zona bagajelor, compania aeriană va avea motiv să te oblige să-ţi 
iei concediu. Articolul publicat de New York Post azi? Nu. Nu o vor 
pedepsi pe „Curtezana ucigaşă cu cărucior” — asta e doar o 


presupunere nebunească dar vor pedepsi o însoţitoare de zbor care 
a demonstrat că e instabilă psihic într-un aeroport internaţional. 

Importanţa acelei propoziţii o făcu pe Cassie să aprobe din cap, 
deşi era singură în cameră. 

— M-am gândit şi eu la asta, recunoscu ea. 

— Şi evident că le-ai oferit procurorilor, atunci când vor ajunge 
la tine, un subiect în plus de care să se lege. E de o mie de ori mai 
rău decât faptul că ai sunat la familia lui Sokolov sâmbătă seara. 

— Ştiu. 

— Şi totuşi, te-ai dus la femeia aceea din aeroport numai pentru 
că avea aceeaşi geantă de umăr ca persoana pe care o văzuseşi la 
rând? La ce te-ai gândit? Că o să se deghizeze? 

— Da. Probabil. Nu ştiu. Doar că am fost atât de frustrată de 
faptul că femeia care crezusem că era Miranda dispăruse dintr- 
odată. 

— Dumnezeule. Chiar îmi fac griji pentru tine. Eşti complet 
scăpată de sub control. 

— Ştiu. Mi-e puţin teamă, Ani. Mi-e teamă că nu mai gândesc 
cum trebuie, chiar şi atunci când sunt trează. Adică, în New York 
am crezut că sunt urmărită. 

— Poftim? 

— Am văzut de două ori un tip cu şapcă neagră pe stradă, în 
spatele meu. Purta ochelari de soare. Altă dată am fost sigură că 
era acolo, lângă mine. 

— Dar nu l-ai văzut? 

— Nua treia oară. Asta vreau să zic. Cred că o iau razna. 

— Poate că da. Dar poate că nu. Nu aş fi surprinsă dacă FBl-ul 
ar fi pus pe cineva să te urmărească. 

— Deci nu sunt nebună. 


— O, ba eşti nebună, Cassie. Eşti un dezastru total. Dar asta nu 
înseamnă că nu eşti urmărită. Te rog să vezi spray-ul cu piper ca pe 
o alarmă de trezire. Un avertisment. Îmi pare rău că ţi s-a 
întâmplat asta. Chiar îmi pare, pentru că urăsc să mă gândesc la 
suferința ta. Dar sunt şi puțin recunoscătoare că a intervenit cineva 
înainte ca tu să faci o nebunie mare. 

— Nu aş fi rănit-o niciodată. Nu am fost violentă. 

Cel puţin nu încă, se gândi ea. 

— Am apucat-o din reflex. 

— Încă te mai doare ceva? Ai vreun disconfort? 

Cassie avusese grijă să evite oglinda mare din camera de hotel. 
Nu voia să vadă cât de pătată era faţa ei, cel mai probabil. Se temea 
că ochii ei încă arătau roşii ca ai unui vampir. Asistentul medical îi 
spusese că va arăta mult mai bine până la cină. Aşa spera. 

— Nu chiar. Dar mă întrebam dacă tu, sau detectivul tău privat, 
aţi putea face ceva pentru mine. 

— Spune. 

— Puteţi verifica listele cu pasageri din avioanele care au ajuns 
la Roma în dimineaţa aceasta? Putem afla dacă a fost o femeie pe 
numele Miranda într-unul din ele? 

— Parcă spuneai că te-ai înşelat. 

— Am spus că nu sunt sigură. Cred când una, când alta. 

— Păi, eu nu pot afla asta, zise Ani, dar o să-l întreb pe 
detectivul meu privat. Mă îndoiesc că el ar putea. Sună mai de 
grabă a treabă de FBI. 

— Bine, răspunse Cassie, deşi răspunsul avocatei sale o sperie. 
Ţi-a spus ceva despre trecutul lui Alex? 

— Nu. O să-l sun după ce terminăm conversaţia. 


— Mulţumesc. A — şi îmi pare rău că n-am spus asta de la 
început —, dar îți mulțumesc şi pentru felul în care te-ai descurcat 
cu reporterul acela de la New York Post. Chiar apreciez. 

— Ştiu. Crede-mă, şi şeful meu apreciază, răspunse Ani pe un 
ton neliniştit. 

Apoi întrebă: 

— Ce o să faci în după-amiaza aceasta? Şi diseară? 

— Îţi faci griji că o să încerc s-o găsesc pe Miranda de una 
singură? 

— Nu. 

— Dar crezi că există, nu-i aşa? Adică, poate că nu e în Roma. 
Poate că nu am văzut-o pe ea. Dar e acolo undeva. 

Chiar dacă Ani se afla dincolo de Atlantic, Cassie tot putu să 
perceapă scurta ezitare. 

— De cele mai multe ori, cred asta. Chiar cred. Dar faptul că ai 
terorizat o femeie străină la aeroport nu-mi inspiră prea multă 
încredere în sănătatea ta mentală. 

— Ştiu. Îmi pare rău. 

— Poate că ar trebui să te relaxezi. Ce părere ai? Nu te duce la 
cină. Nu te duce să te plimbi. Şi, pentru numele lui Dumnezeu, nu 
bea nimic. Prefă-te că eşti arestată la domiciliu. 

Poate că din cauza cuvântului „arest” se gândi la cei doi agenţi 
din Federal Piaza. Nu existau limite pentru problemele pe care le 
provocase? Pentru problemele pe care le avea? 

— Şi... Cassie? 

Ea aşteptă. 

— Pentru orice eventualitate, fa-ti o favoare: încuie-ţi uşa bine la 
noapte. 


Nu dormi atât de mult cât ar fi vrut ea. Ceasul ei biologic era 
prea bine setat, prea previzibil, aşa că se trezi din somn pe la trei 
după-amiaza. Se dădu jos din pat dezbrăcată şi deschise draperiile, 
dând ochii cu soarele de vară, după care se băgă iar sub 
aşternuturi, pe partea rece a patului. O perioadă se holbă pe geam 
la cerut albastru şi apoi la pereţii camerei de hotel. La poza mare, 
cu ramă alb şi negru, a statuii Pietă din Bazilica Sf. Petru. La 
televizor. La şifonier. Pe birou observă un pahar pentru pixuri cu 
un singur pix, pe care era trecut numele hotelului. Pixul era o 
porcărie, dar suportul îi plăcu. Semăna cu o ruină arhitecturală — o 
rămăşiţă a genului de coloană de granit care susținea marele 
peristil al Pantheonului. (Coloanele erau corintiene, îşi aduse ea 
aminte dintr-una din vizitele pe care le făcuse în Roma.) Se gândi 
că va fura paharul cu pixuri, probabil drept cadou pentru nepotul 
ei, sau poate pentru cumnatul ei mai bine. Probabil ar fi arătat 
drăguţ pe biroul lui. 

Nu, nu avea să-l ia. Avea să se controleze puţin. Mai fusese în 
acest hotel săptămâna trecută şi şterpelise acel suport de cărţi. 
Probabil cameristele observaseră că dispăruse imediat după ce 
plecase ea şi numele ei se afla acum pe un fel de listă de 
supraveghere a hotelului. Ar fi fost încă un exemplu de umor crud 
care i-ar fi marcat lumea dacă, după tot ce băuse de-a lungul anilor, 
ajungea să fie dată afară de compania aeriană pentru că furase 
obiecte de decor dintr-o cameră de hotel din Italia. 

Bineînţeles, aceasta fusese constanta vieţii ei: obiceiul de a bea. 
Alcoolul îi oferea plăcere, îi dădea curaj şi o calma. Nu îi oferea 
neapărat stimă de sine (în special nu a doua zi dimineaţă), dar îi 
dădea încredere că orice ar fi fost ea, era de ajuns. Nu mai era fiica 
unui profesor de sport beţiv din Kentucky. Nu mai era fata singură 


de la centrala telefonică a facultăţii, în cele mai pustii ore ale nopții. 
Da, petrecea zile întregi fără să bea, dar acestea nu erau decât nişte 
mici pauze între acte. Înainte să se dezlănţuie din nou. Între 
momentele în care era ea însăşi. 

Şi ştia că aceste zile deveneau din ce în ce mai rare. 

Se uită la telefon. Nu primise nimic de la Ani. Nimic de la Frank 
Hammond. Nici de la compania aeriană. Nimic de la nimeni. 
Probabil astea erau veşti bune. 

În cele din urmă, îşi dădu picioarele jos din pat şi-şi trecu 
mâinile prin păr. La naiba. Poate că Ani avea dreptate şi ar fi fost 
mai bine să se încuie în cameră de parcă ar fi fost arestată la 
domiciliu, dar era cine era. Ştia la fel de bine ca oricine altcineva că 
oamenii nu se schimbă. Tatăl ei era cel mai bun exemplu. Ispita 
lichiorului Limoncello - a cocktailurilor Negroni, Bellini şi 
Cardinale - era irezistibilă. Va face duş. Se va îmbrăca cu rochia 
veselă şi înflorată pe care o luase la ea. Apoi urma să se machieze şi 
să-şi dea cu crema de piele pe care i-o dăduse asistentul medical, 
după care va ieşi să se plimbe. Va găsi un bar (îi veni în minte tema 
unui sitcom vechi) în care să n-o cunoască nimeni. 


Când ieşi din baie, văzu bileţelul de sub uşă. Tocmai se ştersese 
cu prosopul şi era pe punctul de a se îmbrăca. Era de la Enrico, 
tânărul barman, şi se pare că vorbea engleza mai bine decât scria 
şi, probabil, era dependent de Google Translate. Îi văzuse, într- 
adevăr, pe ceilalți membri ai echipajului de zbor ai companiei ei 
aeriene la hotel, aşa că întrebase un prieten de la departamentul de 
relaţii cu clienţii dacă se număra şi ea printre ei. Apoi îşi 
convinsese amicul să-i caute numărul camerei. Sperase că-l va 


percepe ca pe „un băiat cu iniţiativă”, nu ca pe un „hărțuitor”. 
Găsise pe cineva să-l înlocuiască tura aceasta şi „dorea” să o scoată 
la plimbare şi la cină. Bileţelul era adorabil. 

Dar se gândi la Buckley din New York. Fără îndoială, relaţia ei 
cu actorul avansase în ultima săptămână. Făcuseră sex din nou şi 
avuseseră parte mai de grabă de o întâlnire şi nu o combinaţie la 
nimereală într-un bar. Relaţia lor era, aşa cum ar fi spus prietena ei 
Paula, la nivelul de Tinder Plus — zona gri care însemna mai mult 
decât Tinder, dar care nu însemna încă o relaţie. Ea şi Buckley 
poate că nu erau exclusivişti, dar aveau o legătură care trecea 
dincolo de libido şi alcool şi o aplicaţie de pe telefon pentru sex cu 
străini. 

În plus, exista măcar o mică posibilitate să aibă un viitor cu 
Enrico, având în vedere diferenţa lor de vârstă? Bineînţeles că nu. 
Dar, până la urmă, avea ea un viitor cu cineva? Bineînţeles că nu. 
Viitorul ei va fi eventual în închisoare. Se uită la scrisul de pe 
hârtia din mâinile sale. Era din cea oferită de hotel. Cerneala era 
albastră, iar Enrico scrisese frumos, cu grijă. Scrisese că o va 
aştepta jos la bar şi că putea să plece cu ea oricând şi să meargă 
oriunde ar fi vrut ea. 

Cassie nu avea habar unde urma să se afle peste un an — nici 
măcar peste o săptămână sau o lună. 

Din câte bănuia ea, nu mai fusese contactată de Buckley pentru 
că citise articolul din New York Post şi sigur era îngrozit, şi pe bună 
dreptate. Nu mai voia să aibă nimic de-a face cu ea. Şi de ce să mai 
vrea? Dumnezeule, în cea mai mare majoritate a timpului, nici ea 
nu voia să aibă nimic de-a face cu ea însăşi. Acesta era încă unul 
dintre motivele pentru care-şi găsea alinarea atunci când era beată 
criță. Era mult mai uşor să se privească în oglindă atunci când îi 
lua o secundă critică în plus pentru ca ochii ei să se concentreze, iar 


dimineaţa nu-şi va mai aminti cât de groaznic arătase sau cât de 
ridicol se comportase. 

În timp ce-şi punea sutienul, privi afară şi admiră o clipă 
frumuseţea turnurilor Trinita dei Monti. Era în Roma, oraşul în 
care se presupunea că Nero cântase la vioară în timp ce clădirile 
ardeau în jurul lui. Nu avea idee dacă era adevărat. Nu ştia dacă 
viorile chiar existaseră în primul secol după Hristos. Nu conta. 
Înțelegea ideea. Când eşti la Roma”... 

Va coborî la parter şi va cânta la vioară. 


Aşa cum se aşteptase, Enrico era la bar. Dar nu lucra. Stătea pe 
un scaun înalt în faţa mesei frumoase din mahon. Era în capătul ei, 
vizavi de chiuveta ascunsă şi de rândul impecabil de mixere, 
păhărele, ustensile de amestecat şi beţişoare. Stătea de vorbă cu o 
tânără micuță care făcea parte din personal, care purta o cămaşă 
albă şi o vestă albastră şi avea părul des şi închis la culoare. Ea era 
de serviciu la bar în această seară. Cassie ghici că avea undeva în 
jur de douăzeci de ani. Lumea, se gândi ea, era atât de tânără. 
Barul nu era gol de data aceasta, pentru că era o după-amiază 
târzie. Dar clienţii — ea numără în jur de doisprezece — stăteau la 
mese, nu la barul lung şi primitor. 

Enrico o observă imediat, ca şi cum ar fi stat cu un ochi pe 
intrarea în bar, şi se ridică pentru a o întâmpina. Şi el purta o 
cămaşă albă, dar înlocuise pantalonii negri eleganţi pe care îi 
purtase săptămâna trecută cu o pereche de blugi strâmţi. Arăta 

superb. Cassie se întrebă dacă imediat ce va bea un pahar - o, 
poate două sau trei sau patru — avea să-l ducă sus la ea în cameră. 

— M-am temut că n-o să te văd, zise el, îmbrăţişând-o şi 
trăgând-o spre el. 

O pupă pe ambii obraji şi apoi se lăsă pe spate puţin, analizând- 
o. Ea simţi căldura degetelor lui prin materialul subțire al rochiei. 

— Te-ai făcut mai frumoasă săptămâna aceasta. 

— Ba nu. Dar am îmbătrânit cu o săptămână. 

— Şi ai stat afară fără cremă cu protecţie solară. Să-ţi fie ruşine! 

Ea dădu din cap sfioasă. Era mai uşor să dea din cap decât să 
explice că fusese atacată cu spray cu piper la aeroport de 
dimineaţă. 

— Dar rochia asta îţi vine perfect, continuă el. 

— Probabil sunt prea bătrână pentru ea. 

El îi dădu drumul şi zâmbi. Făcu semn spre femeia din spatele 
barului, care pregătea Bellini pentru o masă de britanici dintr-un 
colţ. Ea făcuse un piure de piersici proaspete pentru băutură, iar 
sticla de Prosecco arăta foarte bine. 

— Ea este Sofia. Face un Negroni excelent. Eu am învăţat-o. Dar 
lasă-mă pe mine să-l fac pe al tău. 

Cassie o privi pe Sofia punând paharele pe o tavă şi ducându-le 
la masa clienţilor. Când văzu că ea nu spuse nimic, Enrico o 
întrebă: 

— Simti că ai vrea un Bellini azi? Sau ai prefera un Negroni? 

Cassie se uită în ochii lui. Da, voia un Bellini. ÎI voia pe el. Voia 
să se piardă în băutură şi să-i cuprindă fundul gol cu coapsele ei 
goale şi să-l simtă înăuntrul ei. Voia să uite de Alex Sokolov, de 
Frank Hammond şi de femeia care crezuse că era Miranda. Asta 
era ceva nou, dorinţa de a bea ca să uite. De obicei bea ca să se 


piardă, ceea ce probabil că era foarte aproape de băutul pentru a 
uita, dar era cu siguranţă ceva diferit. 

Auzi sunetul telefonului care o informa că avea un mesaj nou. 

— Scuze, îi spuse ea lui Enrico. Ar trebui să văd despre ce e 
vorba. 

Băgă mâna în poşetă şi scoase telefonul. Mesajul era de la Ani, 
iar avocata o ruga să o sune. Cassie trase aer adânc în piept ca să se 
calmeze. Auzi un ţiuit în urechi şi simţi cum inima i-o luă la goană. 

— Trebuie să-i dau telefon surorii mele, îl anunţă ea pe barman. 

— Arăţi îngrijorată. E totul bine? 

Cassie îi privi pe englezi ridicând paharele cu şampanie şi cele 
cu Bellini şi ciocnindu-le uşor. Viaţa mea, se gândi ea, e numai 
foame. Foame, dorinţă şi necesitate. 

— Cred că vom afla, răspunse ea. 

Îşi luă telefonul şi se retrase în anonimatul holului de hotel. 


Capitolul douăzeci şi cinci 


Elena îşi făcu un tratament cu autobronzant la un salon aflat 
vizavi de magazinele Bulgari şi Gucci, şi îi spusese angajatei că 
doreşte un bronz în stil Saint-Tropez. Voia să arate ca o reclamă 
veche de Bain de Soleil. Apoi se duse la farmacie — alegând una 
departe, atât de hotelul ei, cât şi de cel al lui Bowden, pe Via Sistina 
— şi cumpără o pereche de mănuşi de plastic şi o vopsea de păr care 
se numea „negru albastru natural”. 

Înapoi în camera sa, îşi aplică cu meticulozitate vopseaua în păr 
şi setă cronometrul telefonului pentru două ore şi patruzeci şi cinci 
de minute. Nu avea niciun fir alb încă, nici măcar unul, dar voia să 


se asigure că părul ei va avea o culoare uniformă. Se gândi că îi va 
plăcea această culoare, a penelor de corb, pe care o va avea părul ei 
pentru restul verii şi începutul toamnei. 

În timp ce aştepta, se aşeză pe pat şi folosi reţeaua criptată de pe 
laptop ca să afle mai multe despre Dennis McCauley. Să vadă dacă 
mai apăruse ceva nou. Ceva ce ei nu putuseră să-i spună. O luă 
prin „subteran“, intrând în viaţa lui cu ajutorul unei varietăţi de 
site-uri obscure pe care le accesă prin RAT-urile” şi rootkit-urile?6 
pe care le preferau cazacii. Îi văzu agenda cu întâlnirile din acea 
săptămână, de la baza militară din Kentucky, şi văzu întâlnirea pe 
care urma s-o aibă săptămâna viitoare la Edgewood Chemical 
Biological Center din Maryland. Îi observă gusturile în materie de 
pornografie, care erau mult mai convenţionale decât ale multor tipi 
din armată sau ale bărbaţilor antreprenori care lucrau pentru 
armată, cu care avusese ea de-a face, şi văzu că echipa lui de 
baseball preferată se descurcase foarte bine săptămâna aceea. 
Verifică şi conturile sale bancare şi de investiţii. 

Dar nu găsi niciun indiciu cum că ar lucra pentru cazaci sau 
legat de faptul că s-ar îmbogăţi pe seama vânzării de informaţii 
acestui grup. 

Se gândi încă o dată la revelaţia din avion de azi-noapte, ideea 
că pentru atât de mult timp înţelesese greşit seducţia din Dubai: 
presupusese că Bowden îl agăţase pe Sokolov în timpul cursei spre 
Emiratele Arabe Unite, când, de fapt, cel mai probabil fusese 
invers. 

Vai, Sokolov fusese un mare amator. Se confruntase cu oameni 
care crescuseră într-o cultură în care paranoia era o aptitudine de 
supravieţuire. 

După ce-l omorâse, schimbase stick-urile de memorie, dându-i-l 
lui Viktor pe cel cu date mult mai puţine. Avea informaţii legate de 
dronele invizibile, dar nimic din ceea ce Rusia probabil că nu avea 
deja sau nu obținuse prin Novaskies în ultimele luni. Era, sperau 
ei, suficient cât să-l satisfacă pe Viktor. Se înşelaseră. Apoi lăsase 
pe laptop o dovadă că Sokolov fura din fond. Oricine s-ar fi uitat în 
lap- topul lui Alex putea să o vadă. CIA va şti de ce era mort, iar, în 
cele din urmă, serviciile de spionaj vor împărtăşi aceste informaţii 
şi celor de la FBI. 

Poliţia din Dubai va vedea acest lucru ca pe o altă nebunie tipică 
ruşilor, ca de obicei. Preţul pentru un asasinat atunci când o 
înţelegere mergea prost erau banii. Tatăl ei plătise cândva unui 
subordonat un bonus de doar cincisprezece mii de dolari ca să 
execute un comerciant de mărfuri care încercase (şi eşuase) să-l 
păcălească cu oţelul cumpărat de la o fabrică din Lipetsk. Altă 
dată, plătise o sumă derizorie — cinci mii de dolari — ca un biet 
manager britanic al unei sucursale din Doneţk să fie eliminat 
atunci când şefii lui din Londra refuzaseră să renegocieze 
contractul. (După aceea o făcuseră. Imediat.) Agenţiile americane 
nu erau încântate că un cetăţean american murise, deşi nu era 
neapărat cineva important, dar nimeni nu îşi dorea un proces. În 
mare parte erau doar recunoscători că nu fusese distrusă 
acoperirea nimănui. Era ciudat de politicos. În acest mod, lucrurile 
nu ar fi luat proporţii la nivel public, ceea ce nu-şi dorea nimeni. 

Întrerupse legătura la reţea a calculatorului şi încercă să pună 
ultimele piese din puzzle la locul lor, dar era prea mult şi ea era 
prea obosită. Aşa că hotărî să se relaxeze. Se uită pe revistele de 


modă italiene şi britanice pe care le cumpărase dintr-un chioşc de 
pe stradă şi citi ştirile pe tabletă. Dar în minte îi tot revenea 
însoţitoarea de zbor, ce ar fi trebuit să facă şi ceea ce plănuise să 
facă. Erau mult prea multe moduri în care o persoană se poate 
sinucide. Exista varianta pastilelor sau a sângerării în cadă. Putea 
să cadă de la o înălţime foarte mare, să se arunce în ocean, în râu 
sau într-o prăpastie adâncă şi frumoasă. Putea să fie lovită de o 
maşină, de metrou sau de autobuz. Putea să se spânzure. Putea să 
se împuşte — şi existau atâtea tipuri de arme. 

Elena gândi că era foarte posibil ca un dezastru ambulant 
precum Cassandra Bowden să aibă o ultimă surpriză pentru ea. 
Dacă era să pună pariu, ar fi pariat pe barman; la urma urmei, el 
combina cele două interese principale ale lui Bowden într-un 
pachet frumuşel. Asta, bineînţeles, ar fi fost un dezastru. Ultimul 
lucru pe care şi-l dorea era să-l aibă pe el pe conştiinţă. Dar, din 
păcate, o crimă urmată de sinucidere implicându-i pe Cassandra 
Bowden şi pe un italian cu care avusese o aventură de o noapte ar 
părea la fel de plauzibilă pentru restul lumii precum o sinucidere 
simplă, şi era posibil ca ei să îi ceară să facă asta. 

Îşi promisese câteva zile singură în Soci, odată ce termina, deşi 
fireşte că nu va fi complet singură. Fără îndoială, vor veni şi o parte 
din vechii prieteni ai tatălui ei. Va fi cineva care nu mai făcuse 
parte din peisaj de mult timp şi care nu ştia cât de tare o dăduse în 
bară ea cu însoţitoarea de zbor. Poate că va fi cineva care nu ştia 
decât că Sokolov era mort şi voia să-i mulțumească. Era destul de 
simplu: atacai vena jugulară. Era — ca să folosească vechea lor 
glumă — tăiată şi secată. 

Dar va avea suficient timp să urmărească urşii de pe verandă şi 
să asculte bufniţele în timp ce aţipeşte sub o pergolă. Va încerca să- 


şi recapete echilibrul emoţional după Diyarbakir, Dubai şi acum 
Roma. 

Se lăsă pe spate pe tăblia patului şi închise ochii, bucurându-se 
de aerul condiţionat din camera de hotel, dar fiind agitată din 
cauza lucrurilor pe care nu le ştia şi a lucrurilor pe care era posibil 
ca ei să fi ales să nu i le spună. 


Capitolul douăzeci şi şase 


În holul hotelului, Cassie se aşeză pe o canapea moale, 
cocoţându-se pe partea fără spătar. Îi zâmbi portarului. Îi zâmbi 
bărbatului frumos îmbrăcat în costum negru şi cu cască în ureche, 
care era clar unul dintre paznicii hotelului. 

— Deci eşti la tine în cameră? întrebă Ani. 

— Da, minţi Cassie. 

— E bine. Sunt sigură că sunt reporteri care încearcă să afle de la 
compania aeriană unde eşti. Cineva îţi va găsi hotelul. Ăsta e un 
motiv în plus să rămâi ascunsă. 

— Serios? Crima a avut loc în Dubai, nu Perugia sau Roma. De 
ce să-i pese unui reporter italian? 

— De ce să-i pese oricărui reporter? Din cauza combinației de 
sex şi crimă. 

— A! Desigur. 

— Am veşti de la detectiv. 

— Legat de listele de pasageri? 

— Nu. Nu crede că ar putea face ceva în privința asta. Dar şi-a 
băgat nasul în altă parte. 

Cassie ascultă cu atenţie, încercând să se concentreze. 


— Şi? 

— lată câteva dintre lucrurile pe care le-a aflat. Mai ţii minte ce 
ţi-am spus atunci despre genul de oameni care investesc în acel 
fond? 

— Da. Ai spus că mulţi sunt ruşi. 

— Exact. O parte din ei se regăsesc în lista OFAC a Trezoreriei 
SUA. Se pare că sunt câţiva oligarhi putrezi de bogaţi. El crede că 
unii au făcut parte din KGB. Ăştia sunt tipi care au făcut sume 
ridicole de bani în anii care au urmat după prăbuşirea Uniunii 
Sovietice. El crede că e posibil ca FBl-ul să investigheze compania 
Unisphere şi în mod special acel fond. 

— Pentru că a fost omorât Sokolov? 

— Nu. FBl-ul deja făcea cercetări în legătură cu această 
companie, din cauza investitorilor. Din cauză că sunt oligarhi ruşi. 

— Înţeleg. 

— Poate că l-au investigat şi pe Sokolov. Poate că el nu a 
administrat cum trebuie fondul: a luat o parte din bani pentru el. 
Sau poate, aşa cum am spus, era o escrocherie în sistem piramidal. 
Poate că el acoperea profiturile pe care le aşteptau tipii ăia 
atrăgând noi investitori în fond, şi, până la urmă, a mers prea 
departe. 

— De ce le-ar păsa oamenilor de la FBI dacă a furat de la ruşi şi 
dacă banii sunt în Caraibe? 

— Unisphere e o companie americană, şi probabil că Sokolov a 
comis fraudă. Din câte presupunem noi, o parte din investitorii 
ruşi trăiesc în America şi sunt „curaţi”. 

— Deci detectivul crede că vreun criminal rus l-a omorât pe 
Alex? 

— S-ar putea, răspunse Ani. Ţine minte: dacă îi păcăleşti pe tipii 
ăştia sau furi de la ei, eşti un om mort. 


— Proştii de pe internet spun de câteva zile că Alex a fost spion. 
Încă e posibilă varianta asta? 

— Da, foarte posibilă. Dacă Sokolov nu era un escroc şi nu se 
juca după cum avea el chef cu banii altor oameni, atunci probabil 
că a fost un spion infiltrat. 

— Pentru noi? 

— Sau pentru ei. Unisphere e acoperirea lui pentru că ştim cine 
sunt o parte din investitori şi le cunoaştem legăturile cu 
preşedintele rus. Dacă e aşa, Unisphere e acoperirea lui, deoarece 
poate să locuiască şi să lucreze cu uşurinţă în SUA şi apoi să se 
întâlnească cu oamenii ăştia fără să trezească vreo bănuială. Poate 
să fie micul lor mesager sau — cred că ăsta e termenul pe care-l 
folosesc ei — curier. Deci tipul pe care l-ai întâlnit tu pe locul 2C? A 
fost unul de-al nostru la fel de bine cum a fost unul de-al lor. Omul 
meu mi-a zis că ar fi posibil. Poate că din cauza aceasta a fost 
omorât. Nimic nu e negru sau alb în totalitate, nu-i aşa? Poate că a 
fost cam josnic. 

Cassie se gândi la asta, la bărbatul cu care se culcase în Dubai. 

— Dar, Ani, nu părea nici spion, nici josnic. Am întâlnit destui 
tâmpiţi la viaţa mea, scuză-mi limbajul, şi el nu părea a fi vreunul. 

— Ei bine, dacă furi, nu vrei să arăţi asta, nu-i aşa? La fel dacă 
eşti spion. Nu oferi cărţi de vizită cu ocupaţia ta adevărată. 

— Presupun că nu, fu de acord Cassie. 

— Sokolov nu a lăsat în urma lui semne care să dea de înțeles că 
a fost un spion. Nu tu Langley, nu tu legături cu Departamentul de 
Stat, nu tu prieteni la ambasade. 

— Dar a avut membri ai familiei originari din Uniunea 
Sovietică. 

— Da. 

— Aşa că probabil a fost spion rus, murmură Cassie. 


— E plauzibil. Acum... 

Ani făcu o pauză ca să-şi dreagă glasul. 

— ...avem raportul complet al medicului legist din Dubai. 

Cassie observă că avocata ei se oprise la mijlocul propoziției, 
amânând din reflex veştile. 

— Sunt veşti proaste, nu-i aşa? 

— Nu, de fapt, sunt destul de bune. Chiar sunt. Dar sunt nişte 
chichiţe care stârnesc interes. 

Cassie îşi sprijini fruntea în palmă şi închise ochii. Aşteptă. 

— Cadavrul a fost găsit la ora cinci după-amiaza. Sângele era 
aproape uscat. Se pare că durata eliminării gastrice este de patru 
ore, probabil cinci din cauza alcoolului, iar stomacul lui a fost 
complet gol. Deci clar a fost omorât înainte de ora unu după- 
amiaza, şi probabil înainte de amiază. Probabil înainte de prânz. 
Dar în cameră erau optsprezece grade. Corpul chiar nu — iartă-mă 
că spun asta — nu era balonat. Nu era umflat şi abia intrase în 
descompunere. 

Cassie se cutremură, nesigură dacă din cauza dezgustului sau a 
tristeţii provocate de detaliile deteriorării corpului lui Sokolov. 

— Toate astea sună promiţător, spuse ea, deşi iartă-mă că nu pot 
fi prea bucuroasă când mi-l imaginez pe bietul bărbat 
descompunându-se în patul în care am dormit amândoi. 

— Sună promiţător. Concentrează-te pe asta. Dacă Dubaiul vrea 
să te dea în judecată sau familia Sokolov vrea să te atace într-o 
instanţă civilă, poţi să susţii în mod convingător că era încă în viaţă 
când ai plecat din cameră. Nu au cum să dovedească opusul. 

— Păi, e bine atunci, zise Cassie, dar ştia adevărul. 

Dacă avea nevoie de apărare, la fel ca multe alte lucruri din 
viaţa ei, fundaţia pe care se va sprijini aceasta va fi o minciună. Se 
întrebă dacă vocea ei suna la fel de moartă în realitate, aşa cum 


suna în mintea ei. Înţelese foarte bine de ce aceste veşti nu o făcură 
să se simtă mai bine. 

— Dar uite care e chestia, continuă Ani. Potrivit raportului, 
treaba a fost făcută — aceştia sunt termenii mei, nu ai lor — în mod 
profesional. Cine l-o fi omorât pe Alex i-a tăiat artera carotidă. Ştia 
exact unde se află. A tăiat traheea. A murit în treizeci de secunde. 
Cassie, sunt sigură că ai fi perfect capabilă să omori o persoană cu 
un cuţit sau cu o sticlă spartă, sau chiar şi cu un desfăcător de 
scrisori, în timp ce persoana doarme, dar nu ai fi atât de — iartă-mă 
- eficientă. Atât de la milimetru. Nu s-ar întâmpla atât de rapid. 
Ştii măcar unde e artera carotidă? 

Cassie se uită în jos la onduleurile de pe covorul oriental de sub 
picioarele ei. Îşi văzu degetele de la picioare în sandale. Unghiile 
date cu ojă roz. 

— Nu. Chiar nu ştiu. 

— Vreau să spun că indiferent dacă a fost unul dintre cele mai 
rele momente ale tale de inconştienţă şi chiar l-ai omorât pe omul 
ăsta, cred că rana, sau rănile, ar fi fost mult mai urâtă. 

— Era destul de urâtă. 

— Voi reformula. Ar fi existat înţepături, tăieturi adânci şi răni 
cauzate de eforturile lui de a se apăra, pe mâini şi pe braţe, pentru 
că s-ar fi trezit şi s-ar fi luptat cu tine. Nu s-a găsit aşa ceva. Tu i-ai 
fi înfipt acea sticlă spartă în piept, sau în faţă. Nu s-a întâmplat 
asta. 

— Deci spui că pot fi sută la sută încrezătoare că nu eu l-am 
omorât? 

— Da. Absolut. Sută la sută, zise Ani. 

— Hm. 


— Nu pari uşurată. Ai spus de la început că eşti convinsă că nu 
tu ai fost. Am crezut că informaţiile acestea te vor bucura. Ce se 
întâmplă? 

— Chestia e că... 

— Că ce? 

— Pare ireal, cred. Şi bietul bărbat tot mort e, şi eu l-am lăsat de 
izbelişte în patul acela. 

Justificarea, se gândi ea, nu era prea satisfăcătoare când tot ce 
făcea ea era jalnic. Avusese atât de puţină încredere în ea încât 
fugise, minţise şi nu făcuse prea multe pentru a ajuta la prinderea 
persoanei care chiar îl omorâse pe bărbatul interesant care-i spălase 
părul la duş şi care, faţă de ea cel puţin, fusese drăguţ, generos şi 
bun. 

— Ei bine, numai dacă FBI sau poliţia din Dubai nu crede că eşti 
o spioană sau asasină plătită, nu-mi închipui că te-ar vedea în mod 
real ca pe o suspectă. Oricine l-a omorât a fost foarte bine antrenat. 
Un profesionist. Un ucigaş. Ai văzut pe cineva de genul acesta 
când ai luat cina cu Sokolov la restaurant? Sau poate în recepţia 
hotelului. 

— N-am idee cum arată un asasin plătit. 

— Ai menţionat că ai fost undeva între cină şi momentul în care 
te-ai întors în camera lui. N-ai idee unde? 

— Nu. 

— Singura persoană cu care l-ai văzut interacţionând a fost 
Miranda? 

— Exact. 

— Şi Miranda pare să nu existe, spuse avocata ei. Camerele de 
supraveghere de la recepţie îi arată pe oamenii care folosesc 
lifturile la miezul nopţii. Dar cu toţii par să se potrivească cu 
clienţii hotelului şi cu toţii par să aibă motive pentru a pleca sau a 


veni: un zbor dis-de-dimineaţă sau o petrecere noaptea târziu. Şi 
niciunul nu este o femeie singură, care să se potrivească cu 
descrierea pe care i-ai făcut-o Mirandei. 

— Ce înseamnă asta? 

— Nu ştiu. Poate că a plecat din camera lui Alex, dar nu şi de la 
etajul lui. E posibil asta? 

— Cred că da. E un hotel mare cu cel puţin trei aripi. 

— Şi mai multe zone de luat liftul? 

— Cred că da, răspunse Cassie. 

Apoi întrebă: 

— Ai mai auzit ceva de la FBI azi? 

— Nu. 

— Păi, poate că asta e de bine. Poate că nu le pasă. Au decis, la 
fel ca şi tine, că nu eu l-am omorât pe Alex. Sau le vor spune celor 
din Dubai să se ocupe ei de asta — ceea ce, aşa cum ai zis, ar putea 
dura ani buni. Poate că teoria detectivului tău e corectă, şi a fost 
vorba despre fraudă şi ruşi supăraţi, iar eu n-am avut nicio 
legătură cu toate astea. Vor urmări banii. 

— Se poate. Dar te rog să nu-ţi faci speranţe prea mari. 

— De ce nu? 

Enrico venise în holul hotelului şi se sprijinea de o coloană, cu 
braţele strânse la piept, privind-o. Părea îngrijorat. 

— În primul rând, nu e nici măcar ora prânzului aici în New 
York. Poate că ne vor contacta în următoarele zece minute. Poate 
că în următoarele două ore. Sau poate mâine. Ce vreau eu să spun? 
E încă devreme. În plus, aşa am interpretat eu raportul medicului 
legist. Ei s-ar putea să-l vadă altfel. 

— Şi în al doilea rând? 

— În al doilea rând? Cu cât mă gândesc mai mult la raport, cu 
atât sunt mai puţin sigură că FBl-ul nu contează. Oricine l-a omorât 


pe Sokolov acum ştie că ai fost în cameră înainte să-i taie gâtul. Tu 
ai fost acolo. Tu ai văzut cadavrul şi ai văzut-o pe această femeie 
care ar putea să se fi numit Miranda sau nu. Chiar dacă reuşeşti să 
scapi de FBI, până la urmă, Cassie, tot va trebui să scapi şi de 
criminal. 

Enrico o luă de mână şi porniră în josul străzii spre Villa 
Borghese, intrând în parcul de lângă porţile antice ale Piazzale 
Brasile. Ea se uită în spate, analizând strada după pălării: şepci 
negre şi pălării de paie de soare. Era mai sigură ca oricând că 
cineva o urmărea. Era cineva acolo. Simţea asta. 

Era o după-amiază destul de târzie, aşa că nu prea aveau nevoie 
de umbra pomilor, dar încă era destul de devreme astfel încât 
vânzătorii să fie la muncă şi multitudinea de turişti şi localnici încă 
se bucura de ziua fierbinte şi umedă de august. Enrico îi povesti că 
mai locuieşte cu doi bărbaţi tineri, inclusiv cu fratele lui, într-un 
apartament din capătul celălalt al parcului. 

— Aşa ajung, eu la serviciu, explică el, arătând cu mâna liberă 
spre pinii care păreau mai mult ca nişte acadele pentru Cassie şi 
umbrele deschise decât pinii pe care şi-i amintea din copilăria sa 
din Kentucky. E un traseu drăguţ, nu? 

— Da, fu ea de acord. 

— La vilă, sunt atât de mulţi lămâi. E aşa de frumos! Nu e în 
drumul meu, dar uneori tot trec pe acolo. Fac un ocol. 

Spusese că apartamentul lui e mic: cei trei bărbaţi folosesc 
sufrageria drept un al treilea dormitor improvizat, şi nu există 
zonă de luat masa. Dar se afla la al doilea etaj într-o clădire cu 
patru etaje şi terasă comună pe acoperiş, şi-i spuse că priveliştea 
cartierului la asfinţit era minunată. O asigură că vor fi singuri în 
apartament, colegii lui, amândoi chelneri, vor fi plecaţi, iar ea 
înţelese din asta că o ducea acasă la el ca să bea ceva pe acoperiş 


înainte să se retragă jos în patul lui. În momentul de faţă, se 
sprijinea de el, permițându-i s-o ducă unde voia el. 

— Pot să te întreb ceva? spuse ea. 

— Sigur. 

— Ai o armă? 

El se opri brusc şi-i dădu drumul la mână. Ridică o mână spre 
obrazul ei şi-i întoarse blând faţa spre el. 

— O armă? Aici suntem în Italia, nu America. 

— O să iau asta ca pe un nu. 

— Bunica mea americancă e din Florida, şi eu sunt la curent cu 
ştirile. De ce mă întrebi? 

— Nu contează. 

— Nu, te rog. Spune-mi. Unchiul meu vânează. Porci mistreți. 
Căprioare. Nu e o ocupaţie foarte serioasă, dar se duce la Montisi 
când e sezon de vânătoare. Are o podere — o mică fermă acolo. Dar 
locuieşte la o distanţă de doar două cvartale de mine şi stă mai 
mult aici în Roma. Apartamentul lui? E mult mai frumos decât al 
meu. 

Cassie începu din nou să meargă, deoarece acum se simţea 
incapabilă să-l privească în ochi. Enrico merse alături de ea, cu 
mâinile la spate. 

— Mă gândeam la un revolver, zise ea. 

— Ştii că nu poţi purta la tine un revolver în spaţii publice. E 
ilegal. 

— Nu am ştiut asta. 

— Ai permis pentru aşa ceva? Poate în America? 

— Nu. 

— Ai mai tras vreodată cu arma? 

— Da. 

— Serios? 


Enrico părea şocat. 

— Au trecut câţiva ani, dar da. Nu cu un revolver, ci cu o puşcă. 
O puşcă marca Remington. A fost a tatălui meu. Aminteşte-ţi că 
am crescut la ţară. Am fost la vânătoare cu el de câteva ori şi am 
urmat şi un curs de siguranţă la vânătoare pentru copii. 

— Pentru copii? 

— Da. Crezi că unchiul tău are un pistol? Sau o puşcă de 
vânătoare? 

— Are un pistol. 

Un băiețel de zece sau unsprezece ani cu ochi mari şi un zâmbet 
larg veni în fugă la ea şi-i dădu un trandafir alb ca zăpada superb, 
unul dintre cei în jur de doisprezece pe care-i avea în braţe. Ea 
zâmbi şi inhală mirosul. Mirosea a proaspăt. Enrico îi dădu 
copilului doi euro şi băiatul plecă fugind, în depărtare, era o femeie 
cu o pălărie de paie, dar nu era aceeaşi pălărie de la aeroport şi nici 
aceeaşi femeie. Apoi Enrico întrebă: 

— Ai omorât vreodată ceva? 

— Am rănit o căprioară. A fost o împuşcătură slabă. Animalul s- 
a chinuit prea mult timp până să moară. 

— De ce eşti atât de interesată de asta? De ce ai nevoie deo 
armă? 

Ea ridică din umeri. 

— Poate că am nevoie. Poate că nu. Chiar nu ştiu. 

— Asta are vreo legătură cu telefonul pe care i l-ai dat surorii 
tale din holul hotelului? 

— Da. 

— Povesteşte-mi. 

— Enrico, ştii ceva, aş putea să te mint. Sunt o mincinoasă 
foarte, foarte bună. Mint tot timpul. Îi mint pe alţi oameni, mă mint 
singură. 


— Dar nu o să minţi acum. 

Cassie îi zâmbi. 

— Nu, nu o să fac asta. Dar nici n-o să-ţi spun mare lucru. Ai 
putea găsi aproape totul online. Doar caută-mi numele pe Google. 
Dar... Enrico? Am senzaţia că ar fi mai bine să nu ştii. 

— Sunt barman. Prepar băuturi pentru oameni. Fac dragoste cu 
însoţitoare de zbor frumoase... 

— Vrei să spui că n-am fost prima? întrebă ea, întrerupându-l ca 
să-l tachineze. 

— Ai fost prima şi singura. 

— Şi tu eşti un mincinos destul de bun. 

— Tot ce vreau să spun este că nu am inamici, zise el. 

— Tu- nu, dar eu — da. Sau s-ar putea să am. 

— Aici, în Roma? 

— Aparent, da. Poate. 

— Deci vrei protecţie, asta e? 

— Da. 

Îşi puse un braţ pe umerii ei şi o trase spre el. 

— Atunci o să te protejez eu. 

— Nu sunt sigură că poți. 

— Dar o să încerc. 

Ea clătină din cap. 

— Nu. Cel mai bun lucru pe care ai putea să-l faci e să mă duci 
la unchiul tău. 

— Dacă e acasă, s-ar putea să nu mă lase să-i iau pistolul. Are o 
Beretta. 

— Nici măcar pentru o noapte? 

— S-ar teme că voi da de belele. 

— Şi dacă nu e acasă? 

— Vrei să spui să-l iau, pur şi simplu? 


— Vreau să spun să-l împrumutăm. 

— Am o idee mai bună, interveni Enrico, pe o voce obraznică. 
Ea aşteptă. 

— Petrece noaptea în apartamentul meu. Cu mine. Nimeni nu 
va şti că eşti acolo. Şi dacă va afla cineva? Vei avea doi ospătari 
tineri şi puternici şi un barman tânăr şi puternic care să te 
protejeze. 

Se gândi la asta în timp ce mergeau, uitându-se din când în când 
la vânzătorii de îngheţată şi la cuplurile de pe bicicletele închiriate 
sau la turiştii care făceau poze la templul roman de lângă micul 
iaz. Văzu doi tineri americani în bluze de baseball, aproape la 
vârsta adolescenţei, alergând înaintea părinţilor lor. Văzu un tânăr 
cu ochelari de soare stând lângă o bicicletă de culoare argintiu mat. 
Când trecu pe lângă el, bărbatul o privi şi el. 

Cassie inspiră aerul, care prevestea sosirea amurgului, şi-şi 
aduse aminte de corpul rece al lui Alex Sokolov în pat lângă ea şi 
de sângele lui în părul ei. Se gândi la gâtul lui şi la perna albă 
îmbibată ca un berete cu sângele lui. Îşi imagină descompunerea la 
care făcuse aluzie Ani la telefon. După conversaţia cu avocata sa, 
ştia că nu putea să-l expună pericolului pe Enrico în felul acela. În 
plus, înțelese în adâncul reptilian al creierului său, miezul care 
controla cele mai vitale funcţii ale creierului, că ceva dinăuntrul 
său fusese încălzit şi acum începuse să se întărească. Din acest 
motiv voia pistolul. 

— Lasă-mă să mă mai gândesc, spuse ea. Hai să mergem să bem 
ceva. 


Capitolul douăzeci şi şapte 


Elena stătea în faţa oglinzii din camera de hotel, analizându-şi 
noul păr brunet. Îi plăcea înfăţişarea, chiar îi plăcea. Apoi se uită în 
jos la telefonul de pe comodă şi văzu punctuleţul albastru care era 
Cassandra Bowden. Însoţitoarea de zbor se plimba pe lângă 
Templul lui Asclepius din cartierul Villa Borghese. Ori nu credea 
că e în pericol, ori nu-i păsa deloc. Cunoscând-o pe Bowden, ar fi 
putut fi oricare dintre variante. Elena se îndoia că femeia era 
singură. 

Picură puţină miere peste bucata de pecorino pe care o 
comandase prin room service, savură combinaţia dulce-sărată, şi 
apoi se şterse la gură cu un şervețel. Deja avea o cameră în acelaşi 
hotel cu însoţitoarea de zbor. Exact la fel cum procedase în Dubai, 
avea să fie sus înainte ca prada să se întoarcă. Dar de data aceasta 
avea s-o aştepte pe Bowden — şi pe barman sau pe oricine altcineva 
- în camera femeii. Şi dacă Bowden avea să petreacă noaptea în 
altă parte? Ei bine, Elena se va duce acolo. 

Numai dacă nu primea alte instrucţiuni de la superiorul ei, care 
i-ar fi schimbat planurile. 

După ce se îmbrăcă cu o rochie neagră, se spălă pe dinţi şi-şi 
umplu geanta. Trimiseseră la hotel un pachet cu obiectele pe care 
le ceruse ea: două duzini de tablete de pentobarbital. O sticlă de 
Stolichnaya. Un pistol Beretta cu amortizor. Un echipament special 
pentru a descuia uşa camerei de hotel. Cătuşe îmblănite, o jucărie 
sexuală, care nu vor lăsa urme pe pielea femeii, aşa cum ar face 
nişte cătuşe obişnuite sau banda adezivă. O armă cu electroşocuri 
sub formă de lanternă. Şi — pentru orice eventualitate — un cuţit cu 
o lamă de titan de doisprezece centimetri, care se plia ca un briceag 
de cercetaş în mâner. Elena se gândi că era foarte asemănător cu cel 


pe care-l folosise în cazul lui Alex Sokolov. Speră că acesta nu avea 
să fie unul dintre acele momente „pentru orice eventualitate” în 
care să aibă nevoie de el. 

Totul încăpu bine în geanta ei de umăr, împreună cu portofelul, 
oglinda, rujul, ochelarii de soare şi telefonul. 

Verifică aplicaţia şi văzu că punctuleţul albastru se oprise pe o 
stradă lăturalnică în apropiere de British School. Verifică adresa 
clădirii. Era un bar, ceea ce n-o surprinse deloc. 


Capitolul douăzeci şi opt 


Cassie se încălzise după plimbarea prin parc, şi avea poftă de un 
Bellini. Se gândi la tava cu cocktailuri pe care o văzuse la barul din 
hotelul lui Enrico. Dar nu-şi comandă unul. Trase aer în piept şi 
comandă, în schimb, apă minerală. Şi apoi, pentru că era în Roma, 
ceru şi un cappuccino. Se aşteptă să simtă un sevraj (nu fizic, ci 
emoţional), dar ştia că dacă existase un moment în viaţa ei în care 
trebuise să aibă capul pe umeri, probabil că azi era acela. În seara 
aceasta. Dar Enrico, de parcă ar fi fost pus pe Pământ din simplul 
motiv de a o tenta, îşi comandă un Bellini. 

Cei doi se aşezară la o masă din curtea barului unde acum o oră 
ar fi fost soare, dar care acum era în umbră şi aerul era aproape la 
fel de perfect cum ar putea fi în luna august, în Roma. Când le 
sosiră băuturile, îl privi pe Enrico gustând. 

— Ce părere ai? întrebă ea. 

Păru să ia întrebarea mai în serios decât intenționase ea. 


— Eu fac unul mai bun, dar e greu să o dai în bară cu Prosecco 
şi suc de piersici. Ar fi trebuit totuşi să pună piure de piersici 
proaspete, nu să fi folosit suc îmbuteliat. Diferenţa este enormă. 

Apoi se aplecă peste masa mică şi rotundă, cu coatele sprijinite 
pe fierul forjat. 

— În ce belele te-ai băgat, mio amore? Dacă-mi spui, poate îmi va 
fi mai uşor să-ţi fac rost de acel pistol. 

Cassie băgă mâna în geantă după telefon, plănuind să-i arate 
articolul din New York Post. Nu era sigură câte avea să-i mai spună 
după asta. Dar înainte să apuce să facă ceva, văzu că are un mesaj 
de la Buckley. Voia să ştie care era diferenţa dintre „Curtezana 
ucigaşă cu cărucior” şi „produsele dulci de patiserie”%, dar 
recunoscu că îi plac clar amândouă. Mesajul era jucăuş şi perfect, şi 
se trezi că zâmbeşte. Se simţea uşurată pentru că o contactase; se 
simţea puţin tulburată de cât de fericită o făcuse acest mesaj scurt 
din partea lui. 

— Veşti bune? întrebă Enrico. 

— Da. Chiar sunt veşti bune. 

— Deci nu mai ai nevoie de acel pistol? 

Se uită la cocktailul Bellini timp îndelungat. Era atât de frumos. 
Alcoolul era atât de frumos. Culorile, sticlele, etichetele, paharele. 
Ritualurile. Barul acesta servea Bellini într-un pahar mare stil 
cupolă, cu o dungă roşu cu verde în partea de sus. Încă era 
aproape plin. Şi-l imagină pe Buckley citind ziarul — versiunea pe 
hârtie, tipărită, un dinozaur care supravieţuise din vremurile de 
dinainte ca asteroidul digital să le şteargă de pe suprafaţa 


27 Joc de cuvinte în engleză, „cart tart” şi “pop tart” (n.tr.) 


Pământului pe majoritatea celorlalte rude ale sale — într-o cafenea 
din West Village. 

Cu numai nouăzeci de minute în urmă, la barul din liotei, 
avusese fantezia că-l va duce pe acest tânăr sus la ea în cameră? 
Da. 

Deschise aplicaţia pe telefon şi găsi articolul despre ea din ziar. 
Apoi îi dădu telefonul. 

— Lectură plăcută, îi ură ea. 


După ce termină de citit, Enrico lăsă telefonul pe masă şi se 
sprijini de spătarul scaunului, încrucişându-şi braţele la piept. 

— Deci ei cred că tu l-ai omorât pe tipul ăsta? întrebă el, pe un 
ton aproape ca de procuror. 

— Da, răspunse ea, deşi nu era complet sigură la cine se referea 
când spunea „ei”. 

La presă? FBI? Poliţia din Dubai? Serios, ar fi putut fi oricare 
dintre aceştia. 

— Dar nu ai fost tu. 

Aproape că-i spuse adevărul. Aproape că recunoscu faţă de el că 
la început îşi făcuse griji că ea îl omorâse pe Alex, dar că sperase că 
nu — şi că acum era sigură că nu fusese ea. Dar trebuia să-şi 
menţină versiunea clară. Aşa că răspunse: 

— Când am plecat din camera de hotel, era încă în viață. Urma 
să se îmbrace şi să se pregătească pentru şedinţele lui din Dubai. 

— Deci cineva l-a omorât după ce ai plecat tu. 

— Exact. 

— Şi acum îmi ceri mie un pistol. 

— Da. 


El ridică o sprânceană. 

— Nu cred că ai de gând să mă omori pe mine. 

— Nu. Niciodată. 

El trase aer adânc în piept. Se uită în ochii ei. 

— O să-ţi fac rost de armă. 

— Mulţumesc, zise ea. 

— Ştii, s-ar putea ca nişte reporteri locali să dorească să-ţi ia un 
interviu. Ştiu la ce hotel stai? 

— Potrivit avocatei mele, vor afla. Dar nu m-a abordat nimeni în 
holul hotelului. Nimeni, cel puţin nu în după-amiaza aceasta, nu a 
stat în faţa intrării în hotel. 

— Încă un motiv pentru care mă bucur că ne întoarcem la mine 
în apartament. 

Cassie simţi un mic junghi la gândul că-l va dezamăgi. Se uită în 
jos şi-şi privi mâinile din poală, încercând să se adune. Ar fi fost 
mult mai uşor dacă ar fi putut să bea ceva. Măcar un pahar. Dar 
dacă ar fi băut un pahar, ar fi urmat şi al doilea, şi apoi ar fi ajuns 
încă o dată în braţele şi în patul lui. 

— Nu ne întoarcem la apartamentul tău, spuse ea. Nu putem. 
Eu nu pot. 

El păru demoralizat. 

— De ce? 

— Nu vreau să îi pun în pericol pe fratele tău şi pe prietenul tău. 
Nu vreau să te pun în pericol pe tine. 

— Deci ne întoarcem în camera ta de hotel? 

Cassie îşi dădu seama că nu înţelesese greşit ceea ce spusese ea, 
dar se agăța de o mică speranţă. Cassie se simţi flatată. 

— Nu, răspunse ea fermă. 

Ridică ceaşca cu cappuccino şi analiză laptele care se învârtea în 
ea o clipă, puţin hipnotizată de farmecul său. Luă o gură. 


— Nu ne întoarcem. Eu o să mă întorc. Mă duc singură. O să 
luăm arma, şi apoi mă conduci înapoi la hotel — până la recepţie. Te 
rog. Şi mâine o să-ţi las pistolul într-o cutie sau un fel de pachet 
înainte să plec de la hotel. O să ţi-l las la recepţie. 

— Cred că ai nevoie de mine. 

— O, am nevoie de multe lucruri, Enrico. Chiar am. Crede-mă: 
lucrurile de care am eu nevoie? Formează o listă foarte, foarte 
lungă. Dar nu pot să te las să-ţi asumi acest risc. Şi... 

— Şi...? 

— Lucrurile s-au schimbat de săptămâna trecută. 

— Din cauza articolului din ziar? întrebă el. 

— Din cauza faptului că există un alt bărbat. 

— Care nu exista săptămâna trecută? 

— Exista, dar nu era ca acum. 

El dădu din cap. Dezamăgirea lui deveni şi mai mare, dar Cassie 
simţea că nu era rănit. Era o diferenţă între cele două. 

— Tot aş putea să stau cu tine, insistă el. 

— Nu. Nu aş permite asta. Nu voi sta cu niciunul dintre ceilalţi 
însoțitori de zbor din acelaşi motiv. Nu ar fi corect față de ei. 

— Există vreo şansă să-ţi faci griji degeaba? 

— Da, răspunse ea, deşi nu credea asta. 

Se gândi la ce-i spusese avocata când vorbiseră la telefon în acea 
după-amiază. Cassie ştia ce simţise pe pielea ei când fusese pe 
peronul de la metrou, în Manhattan, în acea zi. Erau acolo, undeva. 
O urmăreau. Dar, pentru binele lui Enrico, continuă: 

— Mi-a trecut prin cap şi asta. Să sperăm că aşa este. 

El mai luă o gură din Bellini şi păru mai puţin satisfăcut de 
băutură decât fusese la început. Cassie se îndoi că avea să-l 
termine. 

— Mai am o întrebare pentru tine, zise el. 


Arăta acum foarte serios. 
— Intreabă-mă orice. 
— Ţi-a trecut vreodată prin cap că poate bei prea mult? 


Telefonul îi sună aproape exact în clipa când plecară de la bar şi 
porniră pe drumul scurt către apartamentul lui Piero Bianchi, 
unchiul lui Enrico. Văzu că era sora ei şi răspunse, făcându-i semn 
lui Enrico că avea să se oprească pentru a se putea concentra la 
apel. Îşi aduse aminte de e-mailul de la Rosemary, pe care-l citise 
în avion noaptea trecută, şi-şi dădu seama cu regret că nu-i 
răspunsese. Imediat ce spuse „alo”, Rosemary începu să vorbească. 

— Tocmai ce au venit doi agenţi FBI la mine acasă, zise ea, furia 
ei fiind evidentă prin telefon. Au venit doi agenţi FBI şi doi 
membri ai poliţiei militare la biroul lui Dennis de la baza militară. 
De. La. Bază. Cassie, ce naiba, cât de rea e situaţia? Ce ai făcut? 

— Îmi pare rău, draga mea. Ar fi trebuit să-ţi răspund la e-mail. 
Doar că... 

— Doar că ce? 

Doar că mi-a fost distrasă atenția când aproape că am doborât o femeie 
la aeroport în Roma, pe care am crezut că am văzut-o în Dubai. Doar că 
am fost atacată cu spray cu piper. Doar că am pierdut noțiunea timpului 
când am fost interogată la Serviciul de Securitate al Aeroportului 
Fiumicino. Doar că am căzut într-un somn adânc. Doar că am vorbit cu 
avocata mea. Doar că tocmai am convins un barman italian să-mi facă 
rost de un pistol. 

Dar nu spuse nimic din toate acestea. În schimb, se îndepărtă 
vreo doi metri de Enrico şi zise: 

— Doar că am uitat. 


— FBl-ul Cassie. Tocmai FBl-ul. 

— Ce te-au întrebat? Ce l-au întrebat pe Dennis? 

ÎI văzu pe Enrico privind-o. Arăta îngrijorat. 

— Au vrut să ştie ce naiba relaţie ai tu cu soţul meu. Au vrut să 
ştie dacă ai discutat vreodată chestiuni legate de bani cu mine. Cu 
el. Cu noi. Au vrut să ştie dacă te-ai comportat ciudat în ultima 
vreme. Sau vreodată în viaţa ta. Au vrut să ştie cât de mult bei. Şi 
lista continuă. 

— Te rog. 

— Au vrut să ştie dacă te-am văzut vreodată cu oameni străini 
sau cu acest Alex Sokolov -— cel care a fost omorât. Am ghicit că şi 
el a locuit în New York, la fel ca tine. Au vrut să ştie ce ai povestit 
despre Dubai. Sau Europa. Poveşti din călătorii. 

— Ce le-ai spus? 

— Le-am răspuns că nu ai nicio relaţie cu Dennis, în afara 
faptului că e cumnatul tău. La început am crezut că vor să sugereze 
că voi doi aveţi un fel de relaţie amoroasă — şi poate că asta au şi 
sugerat dar nu a fost asta. Cel puţin, nu ăsta a fost subiectul 
principal. 

— Nu avem aşa ceva! Te iubeşte. Eu te iubesc. 

— Încercau să afle altceva. Era ca şi cum credeau că el îţi spune 
lucruri despre serviciu pe care nu ar trebui să le spună nimănui! 

— Îți spun că nu aş înţelege o iotă. 

— Nu cred că asta aveau ei în minte, Cassie. Ştii că ceea ce face 
el este secret. Lucrează la departamentul de arme chimice, pentru 
numele lui Dumnezeu! 

— Ce altceva le-ai mai zis? 

Rosemary îşi suflă nasul. Cassie îşi dădu seama că pe cât de 
furioasă era sora ei, pe atât era de speriată: probabil că plânsese 


înainte să o sune. În vocea ei se auzea mai mult teroare decât 
ostilitate. 

— Le-am spus că bei prea mult, dar că nu eşti — cel puţin din 
câte îmi dau eu seama -— la fel de iresponsabilă ca tatăl nostru. Le- 
am spus că nu ştiu nimic despre niciun om ciudat din viaţa ta, 
deoarece nu-l cunosc pe niciunul dintre prietenii tăi. Şi nici pe 
iubiții tăi. Când le-am zis asta, cred că a sunat dubios, dar m-a 
făcut să mă simt tristă. Mi-am dat seama că nu ştiu nimic despre 
lumea ta, în afară de faptul că tot timpul călătoreşti în locuri 
interesante şi le aduci copiilor mei cadouri drăguţe. 

Cassie voia să se răstească la ea, să spună ceva în apărarea ei 
legat de faptul că Rosemary era, de fapt, cea care o ţinea departe de 
ea. Dar sora ei era deja atât de supărată, iar Cassie ştia că era vina 
ei că Rosemary fusese târâtă în coşmarul acesta, aşa că nu 
răspunse. În schimb, întrebă doar: 

— Şi pe Dennis l-au întrebat tot genul ăsta de lucruri? 

— Nu ştiu. El era la bază şi nu am putut să vorbim. Dar 
presupun că da. L-au târât într-o sală de conferințe şi l-au 
interogat. 

— Păi, se pare că nu a avut nimic de ascuns. 

— Nimic de ascuns? Munca lui Dennis implică arme chimice. Tu 
crezi că e doar un inginer tocilar şi amuzant, dar tocilarul ăsta îşi 
petrece zilele neutralizând gaz sarin, gaz VX şi unele dintre cele 
mai înfricoşătoare arme din arsenalul ţării noastre. 

— Ştiu. 

— Adică totul este foarte bine păzit! 

— Înţeleg, zise Cassie pe o voce moale. 

— Şi acum FBI-ul îl interoghează! 

— Dar nu a făcut nimic rău. 

— Ştiu asta. Şi tu ştii asta. Doar că... 


— Doar că ce? 

— Nu arată deloc bine. Arată teribil. 

— Îmi pare rău, murmură Cassie. Sincer. 

Sora ei îi ignoră scuzele. 

— Au vrut să afle ce mi-ai spus despre bărbatul acesta care a 
fost omorât. Le-am zis adevărul: nu mi-ai pomenit niciodată 
despre el pentru că nu pomeneşti niciodată despre mulţimea de 
bărbaţi cu care faci sex. 

— Nu sunt o mulțime, Rosemary. Haide acuma. 

— Ce ar trebui să le spun Jessicăi şi lui Tim acum? 

— Presupun că nu crezi că vor fi extraordinar de mândri de 
mătuşa lor, nu? 

— Cassie, te iubesc. Chiar te iubesc. Dar ce naiba ai făcut? E 
diferit de data asta. Mi-e frică pentru soţul meu şi mi-e frică pentru 
copiii mei. Spune-mi în ce probleme te-ai băgat. 

— Nu am făcut nimic eu, zise Cassie. 

Îşi spuse că asta nu era o minciună. Doar rămânea pe acelaşi 
subiect. 

— Am petrecut noaptea alături de un bărbat interesant în 
Dubai. Când am plecat, era încă în viaţă. După aceea? Nu am idee 
ce s-a întâmplat. 

— Doar că avem idee ce s-a întâmplat. Cineva, practic, i-a tăiat 
capul. Şi partea cu „bărbat interesant”? Am senzaţia că FBl-ul ar 
folosi un adjectiv mult mai diferit. 


Uşa de la intrare nu era încuiată, aşa că Enrico o conduse în 
apartament fără să mai ciocăne. Trecură prin camera de zi 
întunecată şi extrem de curată, apoi prin bucătărie, şi ieşiră pe 


terasă. Unchiul lui purta o cămaşă albă şi pantaloni de costum 
albastru deschis, fără cravată, şi sorbea dintr-un Cointreau pe 
terasa apartamentului său, citind ziarul sub o mică pergolă. Sacoul 
costumului său era aşezat pe spătarul scaunului. Terasa avea o 
fântână înaltă de aproximativ un metru cu o zeiţă care ţinea un 
urcior, şi două cutii cu răsaduri de roşii. În grădină erau lămâi. Era 
o oază privată minunată în mijlocul oraşului. 

Cassie bănui că Piero Bianchi avea în jur de patruzeci şi cinci de 
ani, şi când se ridică pentru a o saluta, simţi un miros de lămâiţă. 
Era fratele mai tânăr al mamei lui Enrico, şi lucra la o bancă. Avea 
păr scurt, la fel ca nepotul său, dar cu început de chelie mare, iar 
ceea ce mai rămăsese din el era mai mult alb decât negru. Dar 
Cassie descoperi că era mult mai apropiată de vârsta lui Piero 
decât de a lui Enrico şi asta i se păru tulburător. Enrico îi dăduse 
mesaj unchiului său pentru a se asigura că era acasă, dar nu 
spusese de ce veneau. O avertizase pe Cassie să nu aducă vorba de 
pistol şi să nu pomenească nimic de asta. Spusese ferm că se va 
ocupa el. 

— Dumneavoastră sunteţi însoţitoare de zbor, zise Piero când se 
aşezară la masă. 

Accentul lui era aproape inexistent. 

— Am prieteni care zboară pentru companiile Alitalia şi 
American. 

— Piloţi? Sau însoțitori de zbor? 

— Ambele. Dar mai mult însoțitori de zbor. 

— Îmi place stilul acesta de viaţă. 

— Aşa spun şi ei. Sunteţi siguri că nu doriţi ceva de băut? 

— Sunt sigură, zise ea. 

Se uită la Enrico, iar acesta clătină din cap şi el. 

— Care e baza dumneavoastră? 


— Aeroportul JFK. 

— Nu e printre aeroporturile mele preferate. E ca un dinozaur. 

— Chiar este. 

Enrico se ridică brusc şi anunţă că se va duce până la baie. 

— Spuneţi-mi: cum l-aţi întâlnit pe nepotul meu? 

— Echipajul nostru locuieşte la hotelul la care lucrează el. Mi-a 
preparat un Negroni excelent. 

— Nu sunt surprins. Cred că într-o zi o să-l ajut să-şi deschidă 
un bar. Un restaurant cu bar. Dar, în primul rând, are nevoie de un 
partener care să ştie să gătească. Ştiţi să gătiţi? 

— În frigiderul meu nu se găsesc decât resturi de mâncare 
indiană şi iaurt stricat. 

— Presupun că asta înseamnă nu. 

— Aveţi dreptate. 

Bărbatul îşi termină Cointreau-ul. Cassie se uită la paharul gol 
când acesta îl puse jos şi avu senzaţia că pofta ei era atât de 
puternică încât Piero putea s-o simtă. 

— Enrico e un băiat bun, zise el, şi lui Cassie nu-i scăpă cuvântul 
„băiat”. 

Nu-şi dădea seama dacă o mustra sau o tachina - făcând-o să 
simtă puţină durere, dar cu intenţii bune — sau dacă, pur şi simplu, 
vorbea despre nepotul lui aşa cum ar fi vorbit orice unchi, chiar 
dacă acel copil era un adult în toată firea. 

— Într-adevăr, fu ea de acord. 

— Când a spus că vrea să-mi prezinte pe cineva, m-am aşteptat 
la cineva diferit. 

— Cineva... mai tânăr? 

El râse tare, din reflex. 

— Nu. La o italiancă. 

— Serios? 


— Sigur că nu. Glumesc doar. Nu ştiu de ce, dar am auzit ceva 
în vocea lui când m-a sunat care m-a determinat să cred că vrea să- 
mi spună ceva important, şi m-am gândit că asta e: voi întâlni o 
persoană care găteşte preparate superbe cu porc mistreţ, scoici sau 
dovlecei, şi că vrea să deschidă un restaurant cu el sau ea. 

— Îmi pare rău. 

— Dumnezeule, de ce să vă pară rău? 

— Nu sunt acea persoană. Am simţit dezamăgire în tonul 
dumneavoastră. 

— Chiar deloc. Dar tot încerc să înţeleg de ce a vrut să vă 
întâlnesc. Formati un cuplu? 

— Nu. Suntem doar prieteni. 

— Ei bine, asta chiar mă surprinde. Chiar dacă nu aţi forma un 
cuplu, am presupus că relaţia voastră înseamnă mai mult decât 
prietenie. 

— Poate într-o altă viaţă. 

— Poate. 

Peste un minut se întoarse şi Enrico. Cassie observă că îşi băgase 
cămaşa în pantaloni. Îi zâmbi, se aplecă în faţă şi se prefăcu că se 
scarpină la spate. Femeia se uită şi văzu că trăgea cu degetul mare 
şi cel arătător de cămaşă ca ea să vadă conturul mânerului unui 
pistol pe care îl ascunsese la spate în pantaloni. 


Capitolul douăzeci şi nouă 


Elena îi privi pe Cassie şi Enrico ieşind din apartament. Unchiul 
barmanului stătu câteva clipe în uşă, sub lumina lămpii de 
exterior, în vreme ce cuplul o lua în jos pe stradă. Nu le făcu cu 


mâna pentru că cei doi erau cu spatele, şi avea umerii căzuţi, 
părând puţin trist. Elena se întrebă de ce. Încercă să decidă de ce o 
adusese Enrico pe însoţitoarea de zbor aici. Dacă voia s-o prezinte 
familiei sale, ar fi adus-o mai întâi la părinţii săi, nu la unchi. 

Nu avusese nevoie de niciun instrument ilegal pentru a afla 
informaţii despre Piero Bianchi în timp ce aşteptase ca Enrico şi 
Cassie să plece. Nu voia să afle decât lucrurile de bază. Află că era 
bancher, deşi nu părea să aibă prea multe de-a face cu valuta 
străină, fondurile de investiţii sau băncile internaţionale. Finanţa 
mai mult proprietăţi imobiliare — construcţii comerciale noi din 
centrul Romei. Asta o liniştea, deşi nu era concludent. La urma 
urmei, cea mai mare parte a fondului condus de Sokolov ţinea de 
proprietăţi imobiliare. Era posibil ca managerul să-i fi povestit lui 
Bowden ceva despre slujba lui de zi, iar Bowden îi povestise 
barmanului, şi cei doi veniseră acum la unchiul Piero pentru un 
instructaj. Orice bancher cu experienţa lui Piero putea să răspundă 
la întrebări elementare legate de investiţii sau să explice 
operaţiunile de bază pe care le făcea Sokolov la Unisphere. 

Dar dacă Bowden avea întrebări, ar fi avut suficiente 
oportunităţi să vorbească cu bancheri cât timp fusese în 
Manhattan. Nu i-ar fi făcut legătura avocata aceea a ei? Nu s-ar fi 
dus Bowden să vorbească cu cineva din America în loc să se ducă 
la adăpostul de animale, la grădina zoologică sau să şi-o tragă cu 
acel actor? 

Nu, decise Elena, cei doi se duseseră să-l vadă pe unchiul Piero 
dintr-un motiv care nu avea absolut nicio legătură cu fondul de 
investiţii. 

Se gândi la ceva ce-i spusese tatăl ei: o fată inteligentă nu e 
proasta nimănui şi inamica nimănui. O fată inteligentă are şi sabia, 
şi zâmbetul la ea. (La vremea respectivă, se gândise să-i răspundă 


că fosta lui soţie avea numai sabia la ea şi părea să se descurce 
foarte bine, dar îi înţelesese mesajul.) 

Superiorul ei din Abu Dhabi tocmai postulase o teorie pentru a 
explica legătura dintre Sokolov şi Bowden. 

— E posibil ca această însoţitoare de zbor să fie mult mai 
inteligentă decât ţintele obişnuite? o întrebase el. Poate că a lucrat 
tot timpul cu Sokolov, beţia lor a fost o doar o păcăleală. 

— Explică-mi, îi ceruse ea. 

— OK. Bowden nici măcar nu era în cameră când ai telefonat la 
camera 511. A ajuns acolo cu puţin înaintea ta, iar ea şi Sokolov au 
născocit un şiretlic când au fost prinşi. Au mascat întâlnirea lor sub 
forma unei destrăbălări la beţie. 

— Nu, erau beti criţă, îl asigurase ea. Nu se prefăceau. 

Îi spusese şi ea teoria sa: Bowden spusese ceva în avion despre 
slujba cumnatului său, iar Sokolov văzuse o oportunitate. Era o 
însoţitoare de zbor care făcea curse regulat spre Emiratele Arabe 
Unite şi avea un cumnat cu o funcţie importantă la o bază militară 
ce era plină de arme chimice. Era inginer şi se ocupa de 
neutralizarea armelor chimice. 

Poate că însoţitoarea de zbor putea să-i ajute să-l înroleze sau să- 
l şantajeze. Dar Viktor avea deja un om în cadrul programului de 
arme chimice; FSB avea deja un curier în cadrul companiei aeriene. 
Nu aveau nevoie de ea. 

Ironia, bineînţeles, era că, în Statele Unite, FBl-ul îl investiga 
acum pe maiorul McCauley. Se asigurau că nu încălcase nicio 
regulă de securitate şi că nu-i spusese cumnatei sale ceva ce i-ar fi 
putut transmite apoi lui Sokolov. Aşa că stăteau de vorbă cu el. 
Stăteau de vorbă cu familia lui. 

Între timp, Viktor probabil că bănuia - nu presupunea — că 
însoţitoarea de zbor era ori de la FBI, ori era interesată de Sokolov, 


ori era de la CIA şi spera să-l folosească pe Sokolov ca să îi 
spioneze pe cazaci. Şi chiar dacă nu ar fi fost? Tot fusese în acel 
apartament de hotel. Poate că fusese o biată însoţitoare de zbor 
înnebunită după sex, în locul nepotrivit, la momentul nepotrivit, 
sau poate că fusese cineva mai periculos de atât. 

Şi astfel, Viktor se aşteptase (pe bună dreptate) ca protejata lui 
de temut să o fi omorât pe acea femeie atunci când o găsise în 
camera de hotel. 

Şi Elena nu făcuse asta. 

După ce se întâmplase în Dubai, Viktor îi tot spusese că îşi fac 
griji că însoţitoarea de zbor va spune ceva compromiţător din ce-i 
împărtăşise Sokolov când fusese beat. Puseseră accent pe faptul că 
însoţitoarea de zbor o văzuse şi, aşadar, putea s-o dea de gol foarte 
uşor. Era clar că nebuna o recunoscuse în aeroportul Fiumicino. 
Aşa că şi ea avea aceste temeri. Dar se mai petrecea ceva, şi acum 
începea să vadă clar. Nu doar că greşise faţă de Viktor 
neexecutând-o pe Bowden şi nespunându-i de la început că femeia 
fusese în acea cameră, ci îşi compromisese în mod irevocabil 
încrederea lui în ea. Încrederea lor în ea. Ei credeau că cel mai 
probabil cruţase un ajutor al FBl-ul sau chiar un agent. Nu ar fi 
crezut-o niciodată, indiferent cât de elocvent ar fi explicat ea 
adevărul legat de ceea ce ştia sau indiferent câte sinonime ar fi 
găsit în engleză sau rusă pentru cuvântul „beat”. 

Ei îşi dăduseră seama că era de la CIA; îşi dăduseră seama că 
schimbase taberele. 

Spionii (întotdeauna se simţea narcisistă şi că îşi acorda singură 
importanţă atunci când se gândea la ea ca la un spion, ceea ce 
accentua cele mai letale aspecte ale lumii ei) schimbau taberele din 
mai multe motive. De cele mai multe ori pentru că nu aveau de 
ales: fuseseră compromişi sau erau şantajaţi, iar schimbarea taberei 


era singura modalitate prin care puteau să scape de închisoare. 
Sau, în unele cazuri, ca să rămână în viaţă. Rațiunea din spatele 
deciziei ei din America de a-i trăda avea origini atât prozaice, cât şi 
profunde. Da, odată ce se stabilise în Boston, văzuse într-un mod 
mai obiectiv corupţia care se răspândise precum ciuma în noua 
Rusie, şi refuză să se predea acelui amestec unic de fatalism şi 
cinism care îi marca pe oamenii ei. 

Elena îşi dorea ca noua Rusie să fie mai bună decât cea veche, şi 
asta însemna sabotarea vechii gărzi. Dar asta nu era de ajuns. Mai 
exista şi un bărbat, care obținuse diplomă de licenţă şi era cu cinci 
ani mai mare ca ea. Un american. Ea avea douăzeci şi patru de ani, 
era o tânără agentă FSB. Nu va şti niciodată dacă perioada de 
curtare fusese, de fapt, o perioadă de recrutare, deoarece, dacă ar fi 
să privească în perspectivă, nu existase niciodată prea mult 
romantism: el spusese foarte clar că nu puteau fi văzuţi împreună 
pentru a nu fi descoperit vreunul din ei. Dar el fusese cel care-i 
spusese că tatăl ei nu suferise un accident cerebral când Elena avea 
douăzeci de ani. Îl otrăviseră cu iodură de metil, alegând acest 
pesticid deoarece cauza morţii imita un atac cerebral. Cazacii 
făcuseră asta. Viktor Olenin. La vârsta lui înaintată, tatăl ei 
devenea prea vorbăreţ şi prea critic faţă de preşedintele Federaţiei 
Ruse. Devenise o problemă pentru ei, o persoană imprevizibilă. 

Dar supravieţuise, în ciuda toxinei. Cu greu, dar supravieţuise. 

Acum, acel tânăr era profesor de ştiinţe politice în Berlin. Elena 
încetase să se mai uite pe conturile lui de pe reţelele de socializare 
când văzuse să iubita lui nemţoaică devenise soţia lui nemţoaică. 

Elena oftă. Se întrebă dacă încrederea lui Viktor în ea începuse 
să se şubrezească încă dinainte ca ea să hotărască să nu o omoare 
pe însoţitoarea de zbor. Dacă da, atunci când începuseră să se 
îndoiască de devotamentul ei? De loialitatea ei? Nu conta. Ceea ce 


conta era faptul că ei credeau că îi cruţase viaţa lui Bowden din 
motive mult mai rele decât din simplă bunătate. Era posibil să o 
omoare chiar dacă se ocupa de însoţitoarea de zbor — sau, ca să fie 
mai exactă, imediat ce se ocupa de însoţitoarea de zbor. 

Şi totuşi, când analiză tabla de şah, executarea femeii tot părea o 
mutare viabilă pentru toată lumea. Elena îşi expusese aceste griji 
superiorului, şi Washingtonul delibera dacă era timpul să 
intervină. Dar ea era pe departe cel mai adânc infiltrat agent în 
lumea cazacilor, singura din interiorul grupului care putea să le 
spună ce face Olenin. Şi asta conta. 

Simţi o tragere de inimă gândindu-se la Soci. Era în sângele ei, 
în ADN-ul ei. Încă nu era pregătită să renunţe la asta. Nu încă. 

Tatăl ei, din câte ştia ea, nu avusese niciodată o ascunzătoare: un 
apartament în Amsterdam sau o căsuţă în afara oraşului 
Johannesburg în care să se poată retrage. O crisalidă secretă cu 
mâncare şi bani, şi cu un paşaport în plus, din care putea pleca cu 
aripi noi şi cu o identitate nouă. Dar numai pentru că ea nu ştia, nu 
însemna că nu existase una. Nu le spui niciodată celor pe care-i 
iubeşti că ai o ascunzătoare. Aşa îi protejezi. Elena nu-şi făcuse 
niciodată una, şi nu se putu abţine să nu se întrebe acum dacă 
această mândrie tinerească excesivă — N-o să am niciodată nevoie de 
una: sunt suficient de deşteaptă şi am mulți prieteni sus-puşi — nu avea 
să se întoarcă împotriva ei acum. 

Îi urmări pe barman şi pe însoţitoarea de zbor de la o distanţă 
potrivită. Soarele apunea, aşa că era mai uşor să urmăreşti pe 
cineva la ora aceasta. În plus, erau mulţi turişti şi oameni care 
ieşeau să ia cina în acest cartier, aşa că se putea pierde printre ei în 
cazul în care Bowden s-ar fi întors brusc. Dar era improbabil ca 
femeia s-o recunoască cu noua ei nuanţă la păr. Îl vopsise aşa în 


mod special ca să nu rişte să se repete ce se întâmplase de 
dimineaţă la aeroport. 

Elena observă că cei doi nu se atingeau în timp ce mergeau, deşi 
încă era posibil să se întoarcă la hotelul ei. Dar în loc să traverseze 
Villa Borghese, se plimbară pe Via di Villa Ruffo, aşa că presupuse 
că se vor opri la un restaurant pe drum. 

Întrucât se mocăiau, trebui să încetinească şi ea, ceea ce însemna 
că trebuia să îndure fluierăturile ocazionale şi exclamaţiile 
bărbaţilor tineri care treceau pe trotuar său care treceau pe lângă ea 
- încet — pe scuterele lor colorate marca Vespa. Ea le zâmbi 
bărbaţilor ale căror remarci erau mai puţin jignitoare, pentru că era 
important să nu facă o scenă, şi-i ignoră pe ceilalți. 

Când ajunse în Piazza del Popolo, în vreme ce barmanul şi 
însoţitoarea de zbor treceau pe lângă un gard negru care le venea 
până la mijloc, cu o cicloidă frumoasă de fier forjat, şi se apropiau 
de marele obelisc din centrul parcului, Elena îşi dădu seama de ce 
o dusese Enrico pe Bowden acasă la unchiul său. Piero avea o 
căsuţă undeva la ţară. În Toscana. Fără îndoială, tipul avea permis 
de vânătoare. Poate chiar un permis de portarmă ascuns. Nepotul 
lui o dusese pe însoţitoarea de zbor la apartamentul unchiului său 
ca să facă rost de o armă pentru femeie. 


Capitolul treizeci 


— Deci chiar nu o să-mi permiţi să-ţi fac unul dintre 
cocktailurile mele Negroni perfecte? o întrebă Enrico atunci când 
intrară în holul hotelului în care stătea ea. 


Din instinct, se uită în jur să vadă dacă era vreun membru din 
echipaj pe acolo. Nu era niciunul. Holul hotelului era atât de mic în 
comparaţie cu cel al hotelului Royal Phoenician — era mai mult ca o 
cameră de zi, nu o sală —, tavanul era jos şi decorul era modest. 
Observă tapiseriile în stil renascentist de pe pereţi şi canapeaua pe 
care stătuse în acea după-amiază. 

— Nu, răspunse ea, deşi se uită cu jind la bar în timp ce se 
apropiară de lifturi, urechile ei prinzând viaţă la auzul paharelor, 
al râsetelor şi al muzicii care răzbăteau ocazional din cadrul 
petrecerii care era în toi. 

Luaseră cina la o trattoria romantică cu ziduri de cărămidă şi 
lumânări aprinse, puse în candelabre din fier forjat, unde ajutor de 
bucătar era prietenul său, aşa că mâncară ca nişte regi pe bani 
foarte puţini, adică banii pe care şi-i permiteau să-i cheltuie. Cassie 
nu mai mâncase niciodată o salată cu panzanella atât de bună, 
fiecare roşie având o nuanţă diferită de roşu sau portocaliu. 
Vinurile erau excelente, îi spuse Enrico, dar Cassie insistă că nu va 
bea nimic, aşa că nu bău nici Enrico. Stătu cu spatele la perete şi 
bău apă minerală, holbându-se la intrarea în restaurant. Nu era 
sigură ce caută. Nu era sigură pe cine caută. Chiar nu credea că 
Miranda - sau altcineva -— ar fi apărut în restaurant, dar după 
întâmplarea de la Fiumicino nu era dornică să stea cu spatele la 
uşă. 

Fusese o seară minunată, deşi fusese şi (îşi spuse ea) avea să 
rămână şi în continuare neclintită în hotărârea sa: fără alcool, fără 
sex. Cassie îl duse sus la ea în cameră ca să poată să-i dea pistolul. 
Era conştientă că ea ştia mai multe despre armele de foc decât el. 
Dar Enrico nu îndrăznise să scoată pistolul Beretta la restaurant, 
aşa că stabiliseră că se vor retrage la ea în cameră ca să i-l poată da 
acolo. Cassie îi spusese clar că nu vor face sex, dar ştia că el totuşi 


rămânea plin de speranţă. Era mult mai fermecător decât ar fi 
trebuit să fie la vârsta lui; era la fel de neobişnuit să primească un 
refuz aşa cum era ea de neobişnuită să refuze. 


Când ajunseră în camera ei, Cassie văzu că luminiţța roşie de pe 
telefonul fix de la birou era aprinsă. Imediat îi crescu nivelul de 
anxietate. Enrico stătu răbdător în faţa geamului, cu spatele la ea, 
fiind ascuns de draperii, în timp ce ea ridică receptorul şi ascultă. 
Se pare că avea două mesaje. 

— Bună. Sunt Makayla. Voiam să văd ce faci. Cum de nu mi-a 
trecut prin cap să-ţi cer numărul de telefon? Voiam doar să verific 
dacă eşti bine. Mai vrei să ieşim să bem ceva? Sau ai avea chef să 
mergi cu noi la cină? Eu sunt în camera 713. 

Cassie îşi făcu o notiţă mentală cu camera însoţitoarei de zbor şi 
apoi ascultă al doilea mesaj. 

— Salut, Cassie, tot eu sunt. Makayla. Câţiva dintre noi o să ne 
întâlnim la recepţie la şapte şi jumătate. Poţi să ni te alături dacă 
vrei. Nu considera că insist. Poate îmi dai mesaj după ce te trezeşti 
sau după ce te întorci de unde eşti plecată, spuse ea, şi de data 
aceasta îi lăsă numărul ei de mobil. 

Cassie îl notă şi-i dădu mesaj ca să-şi ceară scuze că nu 
răspunsese. Îi scrise că mersese să facă o plimbare lungă, dar că 
acum se întorsese în camera de hotel şi că era bine. O anunţă că va 
rămâne acolo în seara aceea. Îi mulțumi. 

— E totul în regulă? întrebă Enrico. 

— Da. Era doar o colegă care voia să se asigure că m-am întors 
în siguranţă în cameră. 

— OK. 


Bărbatul ridică cartea scrisă de Tolstoi de pe noptieră, de lângă 
ceasul digital al hotelului. 

— Ai citit vreodată ceva de Carlo Levi? 

— Nu. 

— Ar trebui să încerci — dacă-ţi place Tolstoi. A scris frumos 
despre ţăranii italieni. Compatrioţii mei de odinioară. A avut un 
suflet asemănător cu cel al lui Tolstoi. „Viitorul are o inimă antică.” 
Cred că am zis-o bine. 

— Mulţumesc. Nu-mi închipui că voi găsi cărţi de-ale lui la 
aeroport. 

— Să-l cauţi când ajungi acasă, spuse el, şi, într-un fel, tonul lui 
făcu să pară că ideea de acasă suna ca un vis de nerealizat pentru 
ea: un port pe care nu avea să-l mai vadă niciodată. 

Enrico zâmbi şi se aşeză pe marginea patului. 'Bătu în saltea, 
invitând-o să se aşeze lângă el. Patul nu era făcut şi arăta ca vai de 
el, aşa cum îl lăsase după somnul de după-amiază. Se aşeză lângă 
el şi bărbatul scoase pistolul. I-l dădu şi apoi băgă mâna în 
buzunarul din faţă al pantalonilor ca să scoată gloanţele. 

Pistolul era mai greu decât se aşteptase ea, dar îi plăcea 
soliditatea şi simplitatea lui. Greutatea lui. Se simţea mai robust 
decât o puşcă. Şi mirosul — metalic, ca de maşinărie — o aduse 
imediat înapoi în clasa de la liceu, din acele după-amiezi de 
început de toamnă, când participase la cursul de siguranţă pentru 
vânătoare şi fusese învățată de un soldat ieşit la pensie cele trei 
tipuri de încărcătoare (tambur, cutie, sector) şi unde stă praful de 
puşcă într-un cartuş. Apoi reveni în pădure, cu un alt set de 
amintiri: aroma frigului tomnatic. Frunze umede în nămolul prin 
care-şi croiau drum. Copaci în descompunere. Haine umede. 

Se gândi la respiraţia tatălui ei, cu iz de bere, atunci când arăta 
spre urmele de căprioare de pe pământul moale sau spre 


excrementele de căprioare de pe frunzele ce acopereau poteca 
îngustă. 

Pistolul Beretta era un model 92 compact, complet negru. Scoase 
încărcătorul ca să se asigure că era gol. Trase şi închizătorul, ca să 
se asigure că nu era niciun glonţ în el. 

— Gloanţele sunt atât de mici, remarcă Enrico. 

Puse patru în mâna ei şi îl frecă pe al cincilea între degetul 
arătător şi degetul mare. Ea i-l luă din mână. 

— Au loc toate cinci în pistol? 

Ea examină încărcătorul. 

— Da. Probabil că în încărcătorul acesta încap de trei ori mai 
multe. 

El clătină din cap. 

— Ar fi trebuit să fur mai multe gloanțe. 

— Dumnezeule, nu. 

Cassie se gândi că încărcarea armei era ca încărcarea unui 
dozator de dulciuri Pez, câte un cubuleţ de zahăr pe rând. După ce 
introduse cartuşele în încărcător, se folosi de podul palmei ca să-l 
introducă la loc în mânerul pistolului. Speră că făcuse totul cum 
trebuie. Apoi puse pistolul pe noptieră lângă telefon. Nu voia să se 
obişnuiască să-l simtă în mână cât timp Enrico era lângă ea pe pat. 
Voia să facă asta odată ce rămânea singură. 

— Deci acum ce facem? întrebă el. 

Cumpăraseră o cutie mare de metal cu ciocolată Perugia în 
drum spre hotel. Planul era ca a doua zi dimineaţă, după ce ea şi 
restul echipajului plecau de la hotel, să-i lase cutia unui prieten de- 
al lui care era în tură la recepţie. Pistolul va fi pe fundul cutiei, 
descărcat, sub ciocolată. 

— O să-i mulţumesc şi o să te conduc până la uşă. 

— Şi o să mănânci ciocolata? 


Ea îi zâmbi. Enrico era adorabil. Era jucăria perfectă. 

— Poate că o să fac un spaţiu în cutie. Trebuie să fie spaţiu 
pentru pistol, nu? 

— Şi o să încerci să dormi? întrebă el. 

— Cred că da. Dacă cineva vrea să mă omoare, a avut toate 
şansele în această după-amiază şi în această seară. 

El îi luă mâna cu ambele mâini şi se uită la ea. Ochii lui păreau 
adormiţi în lumina din cameră. 

— Dar ţi-e frică. Şi ai vrut un pistol. 

— Mi-e mult mai puţină frică acum. 

— Dar mâine? Şi poimâine? Şi răspoimâine? Care e planul tău? 

Ea îi ridică degetele spre gura ei şi i le sărută o dată. Apoi le 
sărută şi a doua oară. 

— Nu am un plan, răspunse ea. Mi-aş dori să am, dar nu am. 

Adevărul era că, de când se trezise în Dubai lângă cadavrul lui 
Alex Sokolov, trăise de la o oră la alta. Mai întâi, nu-şi dorise decât 
să se îndepărteze de cadavru şi de posibilitatea închisorii şi să 
ajungă la Charles de Gaulle. Apoi să aterizeze în America. Apoi să- 
şi găsească un avocat. Şi apoi să supravieţuiască în faţa FBl-ului. 
Apoi. Apoi. Apoi... 

Dar nu putea să-i spună toată astea, fiindcă Enrico credea — sau 
cel puţin se prefăcea că ar crede — că Alex Sokolov fusese în viaţă 
când ea plecase din camera lui de hotel. 

— Ei bine, eu am un plan, zise el, cu sprâncenele ridicate şi o 
expresie jucăuşă pe faţă. 

Ea clătină din cap. 

— Nu mă gândesc la ceea ce crezi tu că mă gândesc, ripostă el. 

— Te gândeşti că eşti atât de frumos încât o să mă las fermecată 
de tine. Ei bine, eşti atât de frumos, şi sunt deja fermecată de tine. 
Dar încerc să fac lucrurile mai bine. Să fiu mai bună. Aşa că, te rog, 


nu mă mai tenta pentru că nu sunt renumită pentru voința mea de 
fier. 

— Nu, mă gândeam să dăm drumul la televizor şi să jucăm 
jocuri video sau să ne uităm la filme. Mă gândeam să sun jos ca să- 
mi aducă nişte cafea, doar mie. 

— Nu-i pot permite asta. Ti-am spus deja, nu vreau să-ţi asumi 
acest risc. 

— Pot să-ţi spun ceva? 

— Sigur. 

— Deja am vorbit la pază. Le-am zis că renumita „Curtezană 
ucigaşă cu cărucior” stă aici şi că ziariştii şi reporterii s-ar putea să 
încerce să se furişeze la etaj. Vor fi mult mai atenţi la recepţie. 

Ea se lăsă pe spate şi-l analiză. 

— Uau. Eşti bun. 

— Eşti impresionată? 

— Da. 

Enrico ridică arma şi o ţinu de mâner. 

— Şi avem asta. Dacă rămânem împreună şi ne uităm la 
televizor şi jucăm jocuri video? Nimeni nu ne poate face rău. 

Îi luă pistolul din mână. Îşi făcu griji că ar putea să tragă un foc 
din greşeală. 

— Mi-aş dori să fie adevărat. Dar nu este. 

Apoi se ridică în picioare şi cu mâna liberă îl ridică şi pe el. Apoi 
îl conduse până la uşă. 

— Cutia cu ciocolată va fi jos mâine-dimineaţă, cu pistolul 
unchiului tău în ea, promise Cassie. 

— Să-mi dai mesaj, o rugă el. 

— Aşa voi face. 

— Şi ne vedem săptămâna viitoare? 

— Da, categoric, răspunse ea, deşi nu credea asta. 


Avea un presentiment că nu avea să-l mai vadă niciodată. Apoi 
îl sărută pe obraz, îi mulţumi încă o dată şi-i ură noapte bună. 
După ce plecă, se gândi la ce-i sugerase avocata sa şi încuie uşa 
bine. 


După ce plecă, se aşeză pe scaun şi se întoarse astfel încât să fie 
cu faţa la uşă, exersând ţinutul pistolului Beretta cu ambele mâini. 
Închise un ochi şi privi cătarea prin înălţător, ţinta fiind vizorul de 
la uşă şi apoi mânerul. Trase de siguranţă, apoi o puse la loc. 

Era târziu aici în Roma, dar în Manhattan se apropia ora cinei. Îi 
dădu mesaj lui Ani să vadă dacă mai aflase ceva. Ani îi răspunse că 
nu. Îi dădu mesaj surorii sale ca să-şi ceară scuze pentru că îi 
provocase atâtea griji — nu doar acum, ci de-a lungul anilor — şi-i 
spuse că o iubeşte. Îi trimise mesaj prietenei sale Gillian ca să-i 
mulţumească pentru toată dăţile când o adusese acasă şi când îi 
ţinuse părul atunci când vomitase în toaletă. Nu, toalete. La plural. 
Toalete din baruri, toalete din cluburi, toalete din casele oamenilor. 

Îi dădu mesaj Paulei ca să-i spună să-şi ţină tricoul pe ea, o 
glumă de-a lor legată de cât de nerăbdătoare erau să bea de fiecare 
dată când erau împreună şi de cum una din ele ajungea mai mereu 
să-şi dea jos tricoul în acele nopţi. Cassie îşi aduse aminte cum îi 
ținuse părul Paulei în acelaşi fel în care Gillian îl ţinuse pe al ei. Îi 
dădu mesaj lui Megan ca s-o roage să facă cu mâna porţii 
Brandenburg pentru ea. Adăugă cât de mult îi plăcuse întotdeauna 
să zboare alături de ea. Lăsă cuvintele „filet mignon” cu hashtag la 
final, făcând referire la acea zi când Megan servise un bărbat 
plictisitor, supărat şi extrem de nesuferit de la clasa întâi. Bărbatul 
aruncase cu aperitivul, filet mignon, pe podeaua din cabină şi se 


plânsese în ultimul hal de parcă ar fi fost vina lui Megan. Ea îi 
spusese cu un zâmbet sincer: 

— Ce bine că avem porţii de rezervă. 

Apoi îi adusese tipului o bucată de carne pe care o clătise cu apa 
nepotabilă de acolo, o reîncălzise şi apoi i-o pusese pe farfurie. 

Şi-i dădu mesaj lui Buckley ca să-i răspundă la cea mai recentă 
întrebare a sa: 


Care este diferența dintre „Curtezana ucigaşă cu cărucior” şi 
„un produs de patiserie dulce”? Amândouă sunt dulci şi 
amândouă sunt „coapte”, dar o niciunul nu este nici pe departe 
atât de bun ca tine. 


Cassie speră că mica ei glumă avea să-l facă să zâmbească, dar 
adevărul este că o făcu pe ea se ruşineze. Nu recunoştea doar că 
bea; ci era realitatea faptului că era toxică; întotdeauna riscase să îi 
subaprecieze pe oamenii pe care îi iubea sau pe care probabil avea 
să-i iubească cândva. Prea des îi forţa să ia aceleaşi decizii proaste 
pe care le lua ea sau îi forţa să plece din viaţa ei. În cel mai bun caz, 
îi forţa să le pese de ea. Azi, deşi trează, determinase un tânăr 
cuminte să fure un pistol de la unchiul său pentru ea. Avusese 
nevoie de Makayla ca s-o aducă la hotel după ce fusese atacată cu 
spray-ul cu piper. Şi atacase, la rândul său, o femeie într-un 
aeroport internaţional. 

Îi scrise lui Buckley un al doilea mesaj: 


Când ţi-am trimis mesajul de mai sus, am vrut să fac o glumă. 
Dar vreau să ştii, Buckley, este şi adevărat. Este cel mai adevărat 
lucru pe care l-am spus vreodată. Eu nu sunt bună pentru tine. 
Nu sunt bună pentru nimeni. Nu e vorba doar de minciuni sau 


de faptul că sunt o beţivă, ci de cine sunt eu. Ceea ce sunt eu. 
Aşa că... să nu mă mai aştepţi. Să nu te aştepţi la nimic din 
partea mea. Nu voi face decât să te dezamăgesc şi ştiu că meriţi 
ceva mult mai bun de atât. Şi acest lucru este adevărat. 


Oare va înţelege că îşi lua la revedere de la el? Probabil că nu. 

Dar va înțelege când Cassie îi va ignora mesajul, şi apoi 
următorul mesaj, ori pentru că făcea ceea ce trebuia, ori pentru că 
era moartă. 

În cele din urmă, deschise televizorul şi găsi posturile 
americane. Se sprijini de tăblia patului, cu pistolul lângă ea, şi privi 
un sitcom vechi despre doctori tineri şi sclipitori care nu ştiau să se 
comporte în societate. Se va uita la orice, numai la ştiri nu. 

Era pe punctul de a aţipi, când fu trezită de urletul asurzitor şi 
ascuţit al alarmei de incendiu. 


Capitolul treizeci şi unu 


De fapt, cine arsese aproape din temelii Moscova în anul 1812? 
Se pare că Tolstoi credea că fusese armata franceză care-i cotropise 
şi că, de fapt, fusese un accident: prea mulţi soldaţi care iniţiaseră 
prea multe incendii. Focuri mici şi nenumărate, care duseseră la un 
foc enorm ce-l alungase pe Napoleon din Kremlin — deşi numai 
temporar. Avea să se întoarcă şi să stea acolo o lună înainte ca 
marea retragere a francezilor să înceapă. Dar Elena ştia că tatăl ei şi 
prietenii tatălui ei erau de altă părere: ruşii înşişi, puţinii care 
rămăseseră în oraş, dăduseră foc clădirilor din lemn. Nu 
demobilizase însuşi comandantul rus echipajele de pompieri? Nu 


ordonase el ca maşinile de pompieri să fie distruse? Nimeni nu va 
şti niciodată cu certitudine unde s-ar încadra acel infern în spectrul 
dintre sinucidere şi sabotaj, dar Elena crescuse cu certitudinea că 
înşişi moscoviţii — cetăţenii şi soldaţii, de asemenea - fuseseră cei 
care distruseseră marele oraş. 

Ceea ce, în mintea ei, se potrivea la fix cu spiritul rusesc. Se 
vedea pe ea în lumina acelor flăcări. Îşi cunoştea poporul, şi ştia 
cum îi vedeau occidentalii pe oamenii ei: cu siguranţă aşa îi 
văzuseră în anul 1812 şi aşa îi vedeau şi acum. Nu simţise asta 
când fusese studentă în Elveţia şi în Massachusetts, nu auzise asta 
în comentariile defavorabile de la cursul de ştiinţe politice, când se 
vorbea despre sclavi, gulaguri şi oligarhi? Ei bine, nord americanii 
aveau şi ei crimele lor: genocid, sclavie şi, da, oligarhii lor. Aşa era. 
Elena şi strămoşii ei trăiseră cu o greutate pe umeri care îi făcuse 
cândva să fie sfidători şi fatalişti — putând fi înfrânți numai de ei 
înşişi. Întotdeauna fuseseră ruşii cei care, în cele din urmă, îi 
învinseseră, îi anihilaseră sau îi distruseseră pe ruşi. 

Elenei îi era mult mai frică de Viktor decât de orice femeie sau 
orice bărbat pe care îi întâlnise vreodată în Occident. 


Mintea ei, aşa cum făcea deseori, îi fugi la Soci şi la casa de 
vacanţă a tatălui ei din acel oraş. Căminul ei de acolo. Fusese 
cruţată în mare parte de construcţiile satului olimpic de acolo, dar 
priveliştea către munţii din sud-vest se schimbase: în depărtare se 
vedeau străzile tăiate prin pădure, iar în timpul iernii se vedeau 
potecile alpine care fuseseră amenajate prin zăpadă. Tatăl el ar fi 
fost îngrozit dacă ar fi apucat să vadă aceste schimbări. Cu toate 
acestea, priveliştea către est rămăsese neschimbată, la fel de rustică 


şi de primitivă ca pe vremea când Stalin îşi petrecuse vara în 
apropiere, iar Elena presimţea că, în ciuda dezamăgirii, tatăl său s- 
ar fi adaptat: poate că s-ar fi obişnuit cu statul pe verandă în partea 
estică a casei în loc de cea vestică şi şi-ar fi aranjat programul zilnic 
în aşa fel încât să se bucure de răsăritul soarelui şi nu de apusul 
acestuia. Nu aveai cum să supravieţuieşti în Uniunea Sovietică 
dacă nu te adaptai. Nu aveai cum s-o duci bine în lumea post- 
sovietică dacă nu erai cameleon. Tatăl ei fusese cu siguranţă un 
cameleon. Dar fusese şi un om realist şi disciplinat. Era încă un 
motiv pentru care îl respectase şi îl iubise. 

Şi era rus: imposibil de cucerit de forţe dincolo de granița 
propriei ţări. Singura persoană care reuşise vreodată să-l învingă 
fusese soţia lui rusoaică. 


Citi mesajul de la Washington de două ori ca să fie sigură. Apoi 
îl citi a treia oară. 

Nu era niciun pic de ambiguitate. Se zisese cu ea. Era terminată. 
Fuseseră de acord cu ea: cazacii ştiau că schimbase taberele. 

Înăuntrul său era o furtună de emoţii, lucru neobişnuit pentru 
ea. Simţea uşurare (şi o durea să recunoască acest lucru, pentru că 
îi plăcea să creadă că era mai presus de o emoție atât de banală 
precum frica), pentru că ea însăşi era o dovadă a brutalităţii lui 
Viktor faţă de inamicii săi. Ştia ce o aştepta. Dar mai simţea şi 
ruşine, pentru că se simţea ca o ratată. Da, dăduse greş față de 
agenţie, dar, mai presus de toate, dăduse greş față de tatăl ei. 
Făcuse ceea ce făcuse ca să-l distrugă pe Viktor. Şi mai erau şi alte 
valuri nepotrivite şi confuze care o înecau, toate începând şi 
terminându-se cu ceața imprevizibilă în care era ascuns viitorul ei. 


Ordinele primite spuneau să o ia pe însoţitoarea de zbor şi să 
plece de acolo. Trebuiau să plece amândouă de acolo. 

Va declanşa alarma de incendiu aşa cum plănuise, deoarece 
bănuia că Bowden avea un pistol şi nu prea voia ca femeia s-o 
împuşte în clipa în care intra în camera ei de hotel. Dar restul serii 
avea să fie diferit. 

Aşa că asta este. 

Ce amuzant faptul că adineauri se gândise la mult iubitul ei 
Soci! Simţi un junghi în inimă ştiind că nu mai avea să vadă Rusia 
niciodată. 

Elena înțelese că punctuleţul albastru de pe telefonul ei putea 
să-i spună locaţia aproximativă a însoţitoarei de zbor în ceea ce 
priveşte strada pe care se afla, dar în niciun caz nu avea cum să-i 
confirme dacă femeia plecase din camera ei de hotel sau nu. 
Dispozitivul de urmărire avea să licărească la această adresă, dar 
Elena nu putea să-şi dea seama dacă Bowden era afară pe stradă 
sau ascunsă sus în camera ei. 

Aşa că declanşă alarma de incendiu la etajul la care stătea 
Cassandra, dar pe un alt coridor. Apoi se duse rapid pe holul 
însoţitoarei de zbor şi privi, mişcându-se din când în când odată cu 
mulțimea, în timp ce locatarii ieşeau din camere, sperând să se 
piardă printre ei arătând la fel de panicată şi de adormită ca ei. 
Purta un hanorac negru simplu şi pantaloni de trening. 

Se pare că majoritatea oamenilor credeau că era ori un 
antrenament ori o alarmă falsă, dar Elena observă cum majoritatea 
o luau ascultători pe scări — deşi fără să le con vină —, în loc să o ia 
cu liftul spre recepţie şi apoi spre ieşirea din hotel. Cei mai mulți îşi 
luaseră hainele pe ei, deşi niciunul nu era la fel de bine îmbrăcat ca 
acum câteva ore în urmă. Văzu femei şi bărbaţi în blugi şi 
pantaloni de trening ca ai ei, cu cămăşi nebăgate în pantaloni şi 


pantofi sport mai mult descheiaţi. Văzu oameni încălțaţi cu papuci. 
Văzu femei nemachiate şi bărbaţi cu părul vâlvoi după somn. 
Observă cupluri care era clar că făceau sex când fuseseră 
întrerupţi, dovadă fiind faptul că arătau şi ruşinaţi, şi enervaţi în 
acelaşi timp şi faptul că se ţineau unii de alţii înfometați. Văzu trei 
copiii — toate fetițe — şi presupuse că erau surori. Cea mai mică 
avea doar trei sau patru ani şi stătea în braţele tatălui ei, folosindu- 
şi pumnii ca să se şteargă la ochi. 

Şi o văzu pe Bowden. Iat-o acolo. Singură. Era încă îmbrăcată cu 
rochia pe care o purtase la cina luată cu barmanul, dar barmanul 
nu era cu ea. Nu putea să se decidă ce însemna asta, dar ar fi putut 
uşura lucrurile. 

Însoţitoarea de zbor se încălţase cu sandale. Avea o geantă pe 
umăr, în care Elena era sigură că ţinea pistolul. 

De data aceasta, femeia nu o observă. Nu avea să se repete 
nebunia de azi-dimineaţă din aeroportul Fiumicino. 

În acel moment, îi vibră telefonul şi văzu că era Viktor. Nu 
îndrăzni să-l ignore pe Viktor, nici măcar acum. Aşa că scoase 
telefonul şi se retrase pe scări, ştiind sigur că Bowden plecase din 
cameră. 

— Da? 

— Unde eşti? 

Îi spuse, şi el îi explică în detaliu ce cină grozavă avusese în acea 
seară. 

— Trebuie să plec, zise ea. 

— Da, fu el de acord. 

Când ieşi, coridorul era gol, dar pompierii încă nu ajunseseră ca 
să verifice holul. Îşi scoase şperaclul din geantă şi băgă vârful în 
încuietoarea de la uşa însoțitoarei de zbor. Se auzi un pocnet 
satisfăcător şi uşa se deschise. 


Apoi Elena intră în cameră. Bowden lăsase luminile aprinse şi 
televizorul pornit. Draperiile erau trase, ceea ce i se păru un mic 
noroc. Era pregătită să le tragă ea, dar dacă făcea asta, exista şansa 
ca însoțitoarea de zbor să observe schimbarea în clipa când avea să 
deschidă uşa şi ori ar fi fugit, ori ar fi tras. Era o grijă în minus. 

Analiză camera cu atenţie, observând geamantanul deschis, cu 
haine împachetate cu meticulozitate în formă de rulou sau 
împăturite şi presate. Poate că femeia era un dezastru din mai 
multe puncte de vedere, dar ştia să împacheteze foarte bine. Văzu 
cutia cu ciocolată Perugia pe comodă, tableta şi încărcătoarele de 
pe noptieră şi suportul de pixuri frumos de pe birou: arăta ca baza 
unei coloane romane antice. La fel ca vasta majoritate a camerelor 
de hotel, spaţiul era dominat de un pat, în stil regal, cu un suport 
fals montat în perete. Cel mai important, observă poziţia celor 
două oglinzi. 

În vreme ce se aşeză exact după uşă în aşteptarea însoțitoarei de 
zbor, din baia din stânga sa simţi înainte să vadă mişcarea şi 
încercă să se întoarcă. Dar era prea târziu. Ştia asta şi fu mai 
degrabă stupefiată de prostia sa decât îngrozită de realizarea 
faptului că va muri. Cineva intrase în camera lui Bowden în timp 
ce ea se dusese pe palier: când fusese atrasă spre palier de apelul lui 
Viktor. Un braţ puternic îi cuprinse gâtul şi laringele ei fu prins 
într-o menghină zdrobitoare, în timp ce bărbatul o trăgea spre baie. 
Urmă agonia unui cuţit în spatele său, un geamăt straniu de 
răsunător care-i scăpă pe gură. În ciuda durerii crunte, ştiu ce 
urmează, şi se întâmplă în câteva secunde exact aşa cum îşi 
imaginase ea: bărbatul scoase cuțitul şi îi tăie gâtul. 

Din instinct, încercă să tipe, un reflex, dar deja se îneca cu sânge 
— îi tăiase muşchiul şi cartilajul, exact aşa cum procedase ea cu Alex 
Sokolov — aşa că tot ce auzi fu zgomotul cuiva care parcă face 


gargară cu apă de gură. Şi, bineînţeles, ea nu îl executase exact aşa 
pe Sokolov. El dormea. Dormea buştean. În ultimele secunde din 
viaţa ei, în toiul acelei dureri şi acelei surprize, cel mai mult o 
deranja faptul că o omorau în timp ce era trează. 


Capitolul treizeci şi doi 


Cassie stătea în mulțimea care se revărsase pe stradă şi- pe 
trotuar, în faţa hotelului, şi privi cum sosiră maşinile pompierilor, 
iar aceştia coborau în fugă şi se îndreptau spre clădire. Cassie se 
simţea recunoscătoare pentru faptul că, atunci când sirena din 
camera ei începuse să răsune şi alarma să strălucească într-un roşu 
aprins, era îmbrăcată încă. Era pe punctul de a aţipi; tocmai 
pierduse şirul a ceea ce se petrecea în sitcomul de la televizor. Aşa 
că îi luase doar câteva secunde să se încalţe cu o pereche de 
sandale, să arunce pistolul în geanta de umăr alături de paşaport, 
portofel şi cheia de la cameră. Se bucură că era august şi că era în 
Roma. Da, era miezul nopţii, dar era destul de plăcut afară. 

Socoti că erau în jur de două sute de oameni pe stradă, niciunul 
dintre ei nefiind alarmat, majoritatea fiind îmbrăcaţi în pijamale 
sau pantaloni de trening. Ea era printre puţinele femei care purtau 
fustă sau rochie. O clipă, privi un cuplu de tineri frumoşi 
ghemuindu-se unul într-altul, şi deveni şi invidioasă, şi bucuroasă. 
Bărbatul putea să arate bine cu cioc şi mustață fără să semene cu 
Satana, iar ea era clar dezbrăcată (sau aproape dezbrăcată) sub un 
şal portocaliu aprins pe care şi-l înfăşurase în jurul corpului. Cei 
doi observară că îi priveşte şi bărbatul îi zâmbi, aşa că Cassie se 
uită repede în jos la telefon. Se uita prin e-mailurile cu reclame 


comerciale când îşi auzi numele şi ridică privirea. Era Makayla. Se 
îmbrăcase cu o pereche de colanţi negri şi un tricou alb. Cassie 
văzu că dormea cu părul împletit. 

— Ce distracție, comentă cealaltă  însoţitoare de zbor, 
alăturându-i-se lângă felinarul sub care stătea. 

— Dormeai? o întrebă Cassie. 

— Da. Dormeam buştean. Presupun că e o alarmă falsă. 

— Da. Şi eu la fel. Nu văd nimic care să sugereze că ar fi vreun 
foc. Nu e fum deloc. Nimic. 

— Doar dacă n-a fost vreo prostie în bucătărie, un mic accident. 

— Da, poate. 

Femeia se sprijini de stâlp şi o surprinse pe Cassie când 
recunoscu: 

— În astfel de momente, mi-aş dori să mai fumez încă. 

— Ai fumat? 

Makayla dădu din cap. 

— M-am lăsat de fumat când eu şi soţul meu am decis să facem 
copii. 

— A fost greu să te laşi? 

— Chiar deloc. Am crezut că va fi, dar nu a fost aşa. Pur şi 
simplu, m-am lăsat. Ne-am spus, a venit timpul să facem copii, şi 
ziua următoare, după ce am plecat de la un banco- mat înainte să 
mă îndrept spre aeroport, am fumat ceea ce am ştiut că va fi ultima 
mea ţigară. Erau vreo nouă său zece rămase în pachet, şi le-am 
aruncat. Mi-am aruncat bricheta. Desigur, n-am fost niciodată o 
fumătoare înrăită. Am început să fumez numai din cauza unei 
piese de teatru din liceu. 

— Tu glumeşti. 

Ea îşi dădu ochi peste cap. 


— Nu. O stafidă la soare. Eu am fost Ruby. Şi regizorul m-a pus 
să fumez ţigări de scenă. Aveau cretă în ele sau ceva de genul 
acesta, şi arătau ca şi cum ar fumega. Dar habar n-aveam cum să 
ţin o ţigară în mână. Aşa că după repetiţii, într-o după-amiază, am 
cumpărat un pachet de ţigări adevărat ca să exersez. Era un fel de 
gest teatral de divă. 

— Când obişnuiai să fumezi? 

— Te referi mai târziu, după câţiva ani? 

— Da. 

— De obicei în astfel de momente. 

Cassie ridică din sprânceană. 

— Când pornea alarma de incendiu? 

— Când eram plictisită. Sau mergeam. Sau după sex. 

— Alex Sokolov era tot aşa. 

Nu avusese de gând să spună asta cu voce tare. Se întrebă de ce 
o făcu. 

— Tipul care a fost omorât în Dubai? 

— Da. Fuma numai când era plecat în Europa, Rusia sau în 
Orientul Mijlociu. Cel puţin asta mi-a spus mie. 

Makayla păru să rumege cele auzite. 

— Cât de bine l-ai cunoscut? Am crezut că l-ai întâlnit în cursa 
de la Paris. 

— Aşa este. Nu sunt mândră de mine că am ajuns să petrec 
noaptea cu el. Dar, da, atunci ne-am întâlnit. 

— A fost un om bun? 

Cassie văzu un alt însoțitor de zbor apropiindu-se, un tip puţin 
mai bătrân decât ea, pe care-l chema Justin, şi care se îmbrăcase cu 
o pereche de blugi şi o cămaşă albă. Cel puţin presupuse că se 
îmbrăcase din nou. Se întrebă dacă dormea des dezbrăcat când 
călătorea, la fel ca unii dintre prietenii ei, pentru că asta însemna că 


nu trebuia să-şi mai împacheteze pijamale. Sau poate că se încălzea 
repede (la fel ca ea) şi-i plăcea să simtă aşternuturile reci direct pe 
piele atunci când dormea. Poate că îi plăcea senzaţia erotică. În 
unele nopți, şi ei îi plăcea. 

— Bună seara, doamnelor, începu el. Nimic nu se compară cu 
două ore de somn înainte să sune alarma. Şi tocmai alarma de 
incendiu. 

— Nimic nu se compară cu asta, fu de acord Cassie. 

Şi apoi, probabil pentru că ajunsese într-un stadiu în care nu-i 
mai păsa ce cred oamenii despre ea, continuă să răspundă la 
întrebarea Makaylei. 

— Da. Alex Sokolov a fost un om bun. Cel puţin faţă de mine. 
Poate că avea el nişte planuri. Poate că a fost implicat în afaceri 
necurate. Nu l-am cunoscut bine, şi probabil că beau prea mult ca 
să pot judeca aşa cum trebuie caracterul unei persoane. Dar mi-a 
plăcut de el. 

Se întoarse spre Justin şi-i explică, vocea ei fiind atât de 
monotonă pe cât reuşea să o păstreze — presupuse că vorbea pe 
tonul unei femei care ştia că tot ce sperase cândva că va avea în 
viaţă trecuse acum pe lângă ea. 

— Vorbim despre bărbatul cu care m-am culcat în Dubai, cel 
care a fost omorât în camera noastră de hotel. Pardon, în camera 
lui de hotel. 

Justin se gândi la asta o secundă. Apoi îşi ridică braţele, cu 
palmele întinse şi acoperindu-şi faţa, semnul universal pentru 
predare. 

— Pot să mă duc mai încolo dacă voi două vreţi să vorbiţi 
singure. Nu intenţionez să vă întrerup, spuse el pe un ton liniştit. 

— Nu, continuă Cassie. Oricum se pare că nu mai am secrete. 


Dar imediat ce propoziţia îi ieşi pe gură, ştiu că nu era adevărat. 
Nu era deloc adevărat. În unele feluri, era cel mai rău tip de 
minciună, deoarece sugera că secretele ei şi minciunile rămăseseră 
în urma sa. Dar, bineînţeles, trăia doar o serie diferită de minciuni 
ŞI secrete. 

— Ai crezut cumva, nu ştiu... că se va ajunge la ceva odată ce te 
întorceai în America? întrebă Makayla. 

— Aventura mea cu Alex? Nu chiar. Dar ne-am distrat în acea 
noapte. Poate că am fi putut să ne revedem. Poate că nu. 

Îşi puse telefonul la loc în geantă, strecurându-l lângă pistol. 

— Având în vedere trecutul meu, probabil că nu. 

Justin se uită în jos la pantofii săi sport, vizibil stingherit. Cu 
toţii observară că nu se mai deranjase să se lege la şireturi, aşa că se 
aplecă, iar Cassie îşi imagină că bărbatul era recunoscător pentru 
că avea ceva de făcut ca să nu o mai asculte discutând despre 
sfârşitul trist al cochetăriei ei de la hotelul Royal Phoenician. 

— Viciul meu a fost băutura, dintotdeauna, îi spuse ea 
Makaylei. Nu am fumat niciodată. Nu sunt sigură că aş putea să 
mă las de băutură aşa cum te-ai lăsat tu de fumat. Fir-ar, ştiu că nu 
aş putea. 

— Beai alcool când s-a declanşat alarma? 

— Singură într-o cameră de hotel, la miezul nopții, cu o sticlă de 
tequila? Asta aş putea să fiu eu. Dar nu. Nu de data asta. N-am 
băut nimic toată ziua — şi nici în noaptea asta. 

— Uite, vezi? Eşti bine. 

Cassie oftă. 

— Nu. Nu sunt bine, Makayla, nu sunt deloc bine. M-ai văzut la 
aeroport azi-dimineaţă. 

Justin se ridică şi spuse: 


— Ce s-a întâmplat la aeroport nu a avut nicio legătură cu 
băutura. Erai trează, Cassie. 

O clipă stătură toţi trei în linişte, şi Cassie simţea că bărbatul 
voia s-o îmbrăţişeze -— s-o consoleze dar se temea că ar fi 
interpretat-o ca pe ceva nu prea cavaleresc. 

— Adică, erai trează, nu-i aşa? 

— Da, răspunse ea. Eram. 

— Uite, vezi? 

Priviră doi pompieri ieşind pe intrarea din faţă, urmaţi de un 
domn îmbrăcat într-un sacou negru şi cu cravată de un roşu 
strălucitor, nuanța unei frunze de arțar din New England la 
sfârşitul lui septembrie. Mai întâi în italiană, iar apoi în engleză, 
ceru mulţimii să-i acorde atenţie. Se prezentă ca fiind managerul 
din acea noapte şi îşi ceru scuze profunde pentru deranjul a ceea ce 
se dovedise a fi, din fericire, o alarmă falsă. Spuse că toată lumea 
putea să se întoarcă în siguranţă în camere sau să se ducă mai întâi 
la barul hotelului, care avea să fie redeschis timp de o oră pentru 
oricine ar fi dorit să bea ceva înainte de culcare — totul era din 
partea casei. O băutură gratis, explică el, era minimumul pe care 
putea să-l facă hotelul pentru a-şi cere scuze pentru că toată lumea 
fusese târâtă afară din pat la miezul nopţii. 

— Eu mă bag, zise Justin. Voi ce ziceţi? 

Dar Makayla se uită urât la ei, aruncând cuțite din ochi. Cassie 
înţelese ce era cu acea privire. 

— Cred că ar trebui să mergem cu toţii la culcare, î-i spuse ea lui 
Justin. 

— Nu, e în regulă, interveni Cassie. Serios. Nu vin cu voi, dar 
dacă vreţi să mergeţi, vă rog, nu vreau să vă stric ploile. 

Dar Justin clătină din cap şi spuse sfios: 


— Probabil ai dreptate, Makayla. Plecarea este mai aproape 
decât ne putem da seama. 

— Da. Aşa este. 

Acestea fiind zise, cei trei se întoarseră în holul hotelului şi 
merseră cu liftul împreună. Coborâră cu toţii la etaje diferite, 
Cassie fiind ultima care coborî din lift, la etajul şase. Nu mai era 
niciun client al hotelului la acest etaj. Cassie bănui că se duseseră 
cu toţii la bar. 

Când cobori din lift, stătu un moment îndelungat şi privi 
coridorul. Holul nu era la fel de opulent ca al hotelului Royal 
Phoenician şi nici la fel de lung. Dar era elegant: era perfect pentru 
un hotel italian drăguţ. Covorul arăta puţin învechit, dar modelele 
aduceau aminte de o tapiserie renascentistă. Se gândi la norii şi la 
marea dintr-o pictură de Botticelli şi-şi imagină toată munca 
necesară pentru a crea o culoare sau o vopsea cu cinci sute de ani 
în urmă, transformarea pigmenţilor în vopselurile acrilicele din 
vârful pensulei. 

Apoi porni pe hol. Simţi un val de nelinişte, dar trăise cu o astfel 
de senzaţie încă de când se trezise lângă un cadavru, aşa că nu o 
băgă în seamă. Merse în linişte pe coridor, singură şi singuratică, 
cu cheia de la cameră în mână şi se uită drept în faţă. Îşi spuse că 
atmosfera nu era, de fapt, încărcată şi că nu avea de ce să se teamă 
sau să fie posomorâtă. Mergea doar spre camera ei de hotel, 
singură, noaptea, aşa cum făcuse de sute de ori în trecut, şi nu avea 
niciun motiv să se simtă neliniştită sau speriată. 

La urma urmei, de data asta chiar era trează. 

Când îşi dădu seama de asta, zâmbi. 

Dar zâmbetul nu ţinu mult, pentru că atunci când dădu colţul, 
văzu un bărbat şi tresări. Pentru o fracțiune de secundă, se temu că 
neliniştea ei avea o cauză precisă: era frica pe care o simţea orice 


femeie atunci când era singură şi dădea peste un bărbat în calea ei. 
Mai avea aproape douăzeci de metri până la camera sa, şi aproape 
că se întoarse şi o luă la fugă. Dar apoi îşi dădu seama că era doar 
Enrico, şi se relaxă. Bărbatul stătea într-un fotoliu mic de la perete, 
cu faţa în umbră, candelabrul fiind în spatele său. Lângă el se afla o 
masă cu un telefon pe ea. Se ridică în picioare când o văzu şi veni 
s-o îmbrăţişeze, dar ea îl împinse. 

— Tocmai m-ai speriat de mama focului, îi spuse ea. 

— Am crezut că voi fi o surpriză plăcută, zise el, pe un ton 
spăsit. Îmi pare rău. N-am vrut să te sperii. 

— Dumnezeule. E mai bine să fiu singură, Enrico. Ţi-am spus 
asta. 

— Şi eu aveam de gând să te las singură. Eram jos la bar când s- 
a declanşat alarma de incendiu. l-am ajutat să închidă. Şi mi-am 
spus, pesemne că frumoasa mea însoţitoare de zbor e speriată. 

— De o alarmă de incendiu? Nu. 

El clătină din cap. 

— De a fi singură în întuneric, în loc să fii în pat, în camera ta, în 
siguranţă. 

— M-am întors acum. Sunt bine. 

— Atunci o să te conduc până la camera ta şi te voi lăsa acolo. 

Enrico îi întinse braţul şi ea îl luă. Merseră împreună spre 
coridor. Apoi Cassie băgă cheia în uşă şi o deschise. 


Capitolul treizeci şi trei 


Tocmai ce-i târâse cadavrul Elenei până în baie şi-l aruncase în 
cadă când auzi vocea lui Enrico pe coridor. Nu mai avea timp să-şi 
regândească planul. Dar cel puţin era pregătit. 

În clipa în care barmanul şi însoţitoarea de zbor intrară în 
cameră, şi uşa se închise în urma lor, el ieşi din baia întunecată. 
Lovi cu patul pistolului craniul lui Enrico cu mâna stângă, iar cu 
cea dreaptă o curentă pe Bowden în coapsă cu aparatul de 
electroşocuri al Elenei Orlov. Barmanul se prăbuşi imediat la 
pământ, inconştient, cămaşa lui îmbibându-se cu sângele Elenei. 
Însoţitoarea de zbor scoase un sunet, se cutremură şi apoi se 
înmuie ca o păpuşă de cârpă. Pur şi simplu, se topi lângă el. Se uită 
în sus la el în timp ce o lăsa în jos pe covor, lângă barman, şi văzu 
teroarea din ochii ei. Avea să fie în stare să vorbească în curând, şi 
el voia să vorbească cu ea. Dar mai întâi trebuia să reevalueze ce 
avea de gând să facă. 

Goli geanta femeii şi văzu că avea un pistol. Perfect. Nu-i păsa 
de unde făcuse rost de el; putea să-l folosească. Elena pregătise 
terenul destul de frumos când sunase la ziar. Dar femeia nu avea 
să ia o supradoză din barbituricele pe care le adusese Elena. În 
schimb, el avea să lase în urmă o scenă din care reieşea clar că 
Bowden îşi omorâse iubitul italian şi o omorâse pe noua ei prietenă 
rusoaică din Soci, după care se împuşcase în cap cu pistolul pe care 
pesemne că se chinuise mult să-l obţină. 

Dar, mai înainte de toate, trebuia să transfere amortizorul de la 
pistolul său la al ei. 


Capitolul treizeci şi patru 


Aparatul cu electroşocuri fusese groaznic, şi lui Cassie îi venise 
să ţipe — în mintea ei îşi imagină o serie de înjurături, o femeie care 
înjura ca un birjar, cu un vocabular impresionant, în timp ce trecea 
prin durerile facerii —, dar nu reuşi decât să scoată un geamăt 
gutural şi prelung. Apoi se trezi întinsă cu fața în jos, pe podeaua 
camerei de hotel, exact în faţa băii, unde era Buckley stând pe vine 
lângă ea. 

Da, era actorul. Normal că el era. 

Chiar purta aceeaşi şapcă neagră. Ea fusese atât de obsedată de 
Miranda, şi în tot acest timp fusese, de fapt, o persoană pe care ea o 
crezuse dulce, cu intenţii bune şi destul de asemănătoare cu un 
cățeluş. Era o dovadă clară a faptului că nu ştia deloc să-i citească 
pe oameni şi să-şi aleagă prietenii, şi poate ar fi fost chiar comic 
dacă nu urma s-o omoare în acelaşi fel în care el, sau unul dintre 
asociaţii săi — presupuse ea —, îl omorâse pe Alex. Buckley avea să o 
apuce strâns de păr, să-i tragă capul pe spate ca să-i expună gâtul 
şi s-o taie — probabil că la fel avea să facă şi cu bietul Enrico —, 
lăsând-o sângerând cu faţa în jos pe covorul din cameră. 

Cassie speră că nu va simţi durerea, dar ştia că nu va fi aşa. Îşi 
dădu seama că cel mai tare se temea de durere, de acea înţepătură 
puternică, scurtă, ca de lamă, ce avea să-i sfâşie pielea, şi poate că 
asta explica de ce obişnuia să bea. 

Durerea venea în diferite forme şi culori, în cea mai mare parte 
fiind mult mai rea decât înţepăturile, durerile şi febra care afectau 
corpul. Aceasta era genul de durere care făcea găuri mari în suflet, 
distrugând stima de sine a unei persoane. Aceasta era genul de 
durere care te făcea să te priveşti în oglindă şi să te întrebi de ce, 
pentru numele lui Dumnezeu, te afli acolo. Cassie înţelese că viața 
ei era un studiu legat de acest tip de îngrijire paliativă. Sau, ca să 
fie mai exactă, neîngrijire paliativă. 


Îşi simţea limba umflată şi grea din cauza aparatului cu 
electroşocuri, şi în timp ce privea cum conţinutul genţii sale era 
vărsat în faţa ei, încercă să-şi transforme gemetele guturale în 
cuvinte. Avea o singură propoziţie de rostit, şi îşi dorea să fie 
formată din cele trei cuvinte: îmi pare rău. Sau poate ceva mai 
precis: îmi pare rău că nu am făcut mai multe. Îmi pare rău că nu 
am fost capabilă să iubesc sau să fiu iubită. Îmi pare rău că nu am 
avut niciodată copii. Şi nici măcar o pisică a mea. Îmi pare rău, 
Rosemary, îmi pare rău, Jessica. Îmi pare rău, Dennis, îmi pare rău, 
Tim. Îmi pare rău, Alex. Îmi pare rău, Enrico. 

Dumnezeule, Enrico. Pe punctul de a fi omorât din singurul 
motiv pentru că fusese un gentleman. Un tânăr romantic ce o 
condusese până în camera ei. Nu ar fi trebuit să-l lase niciodată să 
facă asta. Încă o greşeală din partea ei, o greşeală care avusese 
consecinţe pentru o altă persoană. 

Oare îi va fi cuiva dor de ea? Lui Megan? Lui Gillian? Paulei? 
Chiar îi va duce cineva dorul sincer? Se presupune că toate 
lucrurile egoiste pe care le facem merg cu noi în mormânt; toate 
lucrurile altruiste continuă să trăiască. Nu-şi putea imagina un 
singur lucru pe care-l făcuse, o singură faptă, care să fi adus măcar 
puţin cu nemurirea. Moştenirea ei? Nu avea nicio moştenire. 

Cassie îşi simţi obrajii uzi şi îşi dădu seama că plângea, lucru la 
care nu se aşteptase. Piloții îi spuseseră de-a lungul timpului, de 
obicei atunci când beau ceva împreună, că ultimele cuvinte ale 
unui căpitan înainte ca aeronava să se lovească de un munte, sau 
să sară în aer, sau să se izbească de suprafaţa apei sunt: Mamă. 
Mămică. Mami. Acea femeie minunată care odinioară îi citise din 
cartea lui Beverly Cleary ar fi fost acum devastată de felul în care 
fiica sa cea mare urmase cu rigurozitate drumul soţului ei spre 
autodistrugere. Orice mamă ar fi fost devastată. 


În sfârşit, îşi găsi suficient control încât să poată formula o 
propoziţie. Dar nu erau cele trei cuvinte prin care îşi cerea scuze, 
care clocotiseră înăuntrul său, şi nici rugămintea ca Buckley să-i 
cruțe pe ea şi pe Enrico de durerea ce-i aştepta. Era cel mai 
profund adevăr al fiinţei care era ea, deoarece reprezenta felul în 
care trăise şi realitatea simplă şi pe faţă în care nu putem scăpa de 
cine suntem şi care, de cele mai multe ori, ne duce spre moarte aşa 
cum am trăit. 

Întoarse capul atât cât putu pentru a se uita în ochii lui Buckley 
şi îl întrebă cu o voce încă slăbită din cauza şocului şi a paraliziei: 

— Te rog. Pot să beau ceva? 

El se opri, părând să se gândească serios la rugămintea ei, şi preţ 
de o secundă lungă Cassie crezu că îşi mai cumpărase o clipă de 
viaţă. Avea să guste pentru ultima dată esența, ambrozia, amrita? 
ce-i umplea venele şi sufletul şi care-i ţinea durerea departe. Dar 
bărbatul clătină din cap uşor, aproape cu tristeţe, şi ataşă un tub 
lung — un amortizor de zgomot, presupuse Cassie — capătului 
pistolului Beretta al unchiului lui Enrico. 

DENNIS McCauley, data naşterii — /-- /- --, NSS # — -- -- --, 
număr de telefon (—) -- -- -- --, a fost interogat de agenţii speciali 
identificați corespunzător RICHARD MARINI şi CATHY 
MANNING într-o cameră de conferințe privată la BLUE GRASS 
ARMY DEPOT în Richmond, Kentucky. 


MANNING a realizat interogatoriul; MARINI a luat aceste 
notițe. 


După ce i-a fost comunicată natura interogatoriului, 
McCAULEY a oferit următoarele informaţii. 


McCAULEY a recunoscut că şi-a văzut cumnata, CASSANDRA 
BOWDEN, sâmbătă după-amiază şi seara în New York City, şi a 
insistat că ea a avut un comportament „în mare parte“ normal. 
A mers împreună cu familia lui la grădina zoologică din Bronx 
şi apoi la un restaurant din sudul Manhattanului. El a observat 
că îşi verifica telefonul mai mult decât ar face-o majoritatea 
adulţilor în timpul zilei şi în timpul cinei şi „cu siguranţă a 
părut neliniştită dintr-un motiv”. 


McCAULEY a spus că nu-şi aduce aminte să fi existat o dată 
când fusese cu CASSANDRA BOWDEN fără soţia lui, 
ROSEMARY BOWDEN-McCAULEY, de față. A declarat că ei 
doi nu şi-au TRIMIS niciodată e-mailuri şi nu au vorbit 
niciodată la telefon. 


A declarat cu fermitate că nu i-a împărtăşit nicio informaţie 
secretă lui BOWDEN, iar BOWDEN nu i-a cerut niciodată aşa 
ceva. A zis că deşi au discutat la nivel foarte general despre cum 


e viaţa în armată şi despre munca lui ca inginer, întotdeauna au 
vorbit mai mult despre slujba ei decât despre a lui. A negat că i- 
ar fi dat vreodată documente, date, diagrame, stick-uri de 
memorie sau e-mailuri care aveau ceva de-a face cu 
neutralizarea armelor chimice sau cu stocul rămas deţinut de 
SUA; a insistat că niciodată nu a oferit informaţii despre gazul 
sarin, VX sau oricare altă armă chimică ce nu a fost încă 
neutralizată, din arsenalul SUA. 


A spus că nu şi-a luat niciodată de lucru acasă; a spus că nu 
există nicio şansă ca soţia sa, ROSEMARY, să fi dat vreo 
informaţie surorii sale sau să-i fi spus CASSANDREI BOWDEN 
informaţii secrete, deoarece el nu i-a povestit niciodată nimic. 


A zis că a fost şocat că sora soţiei sale ar fi putut să-l omoare pe 
ALEX SOKOLOV, deşi a recunoscut faptul că femeia are o 
problemă cu alcoolul. A declarat că nu crede că ar fi spion rus. 


Capitolul treizeci şi cinci 


Dar Buckley nu o împuşcă. 

În schimb, ca şi cum s-ar fi întâmplat altcuiva, ca şi cum nu s-ar 
mai fi aflat în corpul ei, Cassie văzu cum o târăşte de braţe în 
camera de hotel, departe de uşă. Rochia i se ridicase peste şolduri 
şi femeia simţea cum covorul o zgârie pe coapse. Creierul percepu 
acest disconfort ca pe o binefacere: sugera că simţul tactil şi 
mobilitatea îi reveneau. Când ajunseră la pat, îi dădu drumul, 


aruncând o pe podea ca şi cum ar fi fost o canoe trasă pe plajă, iar 
apoi se aşeză pe marginea canapelei şi aţinti Beretta spre pieptul ei. 

— Dacă ţipi după ajutor, te omor, o ameninţă el. 

Cassie încercă să clatine din cap. Într-adevăr, putea să-l mişte. 

— Nu o să tip, murmură ea, vocea ei fiind încă moale şi 
răguşită. 

Încercă să se concentreze pe orice altceva în afară de vârful 
amortizorului lung din capătul pistolului. 

— Vorbeşte-mi despre Elena. 

— Elena? 

Instantaneu, îşi mută pistolul în cealaltă mână, apucându-l de 
ţeavă, şi o lovi tare în fluierul piciorului cu mânerul armei. Ea 
închise ochii şi icni din reflex din pricina durerii, iar când îi 
deschise, el îndreptase deja arma spre ea. Cassie se adună şi 
miorlăi: 

— Nu ştiu cine e. 

— Femeia care a venit în apartamentul lui Alex Sokolov în 
Dubai. 

— Miranda? 

El îşi dădu ochii peste cap. 

— Miranda, repetă el. 

— Am băut împreună. Am băut votca pe care a adus-o ea. Apoi 
a plecat. 

O lovi în celălalt picior cu pistolul, dar ori pentru că se 
aşteptase, ori pentru că deja simţise exact această agonie, de data 
aceasta doar gemu printre lacrimi. 

— Ce ai făcut cu ea? 

— Ţi-am zis, am băut! Asta e tot! 

— Te-a recrutat? 

— Să mă recruteze? 


— Cassie, o să vorbesc clar cu tine: singura şansă pe care o ai ca 
să ieşi din camera asta de hotel în viaţă este dacă-mi dai nume. E 
evident că o ştiai pe Elena. Cine altcineva mai e implicat? 

— Implicat? Nu ştiu ce vrei să spui, nu înţeleg nimic, îi zise ea. 

Plângea acum, dar nu-i păsa. 

— Recruţi? Implicat? Nu sunt spion! Eu nu sunt nimic. Mă 
cunoşti. Ştii cine sunt. Eu doar... 

— De ce nu te-a omorât? 

— Nu ştiu! îţi spun că nu ştiu nimic, gemu ea. 

Se uită la ea şi păru să se gândească. Apoi zise: 

— Aproape că te cred. Aproape. 

— Pentru că îţi spun adevărul. 

— Vorbeşte-mi despre cumnatul tău. 

— E în armată, bălmăji ea. E maior. Lucrează la baza militară 
Blue Grass. 

— Ce altceva? 

— Nu mai e nimic altceva. 

Buckley se ridică, cu picioarele de-o parte şi de alta a corpului ei, 
şi aţinti Beretta spre ea. 

— Timpul se scurge repede pentru tine, Cassie. De ce ai fost cu 
Sokolov în Dubai? 

— Ne-am întâlnit în avion, asta a fost tot, miorlăi ea. Te rog, nu 
mă omori. 

— De ce era interesat de tine? 

De ce erau bărbaţii interesaţi de ea? ar fi vrut Cassie să întrebe. 
Răspunsul era simplu: pentru că era o beţivă şi o femeie uşoară. Şi 
în timp ce o mică parte din ea înţelesese sarcasmul şi ura de sine, 
când venea vorba de viaţa ei, totuşi, un pistol era aţintit asupra ei. 
Aşa că răspunse simplu: 

— A vrut să se distreze. Presupun că şi eu am vrut tot asta. 


Cu coada ochiului, văzu că Enrico mişcase capul. Nu îndrăzni să 
întoarcă privirea spre el deoarece nu voia să-i atragă atenţia lui 
Buckley asupra tânărului barman, dar Cassie observă că avea un 
ochi deschis. 

— Era doar un tip din avion, continuă ea, sperând că avea să-i 
menţină interesul lui Buckley. Cineva cu care să o fac lată în Dubai. 
Nu am crezut că-l voi mai vedea vreodată. 

Nu ştia dacă exista vreo şansă ca Enrico să se poată furişa spre el 
fără să-i atragă atenţia, dar ideea aceea îi dădu speranţe. 

— A menţionat numele cuiva cu care avea să se vadă în Dubai? 

— Nu. Adică, ştiam că urma să aibă o şedinţă, dar am presupus 
că are legătură cu fondul lui de investiţii. 

— A menţionat pe altcineva care lucra pentru compania 
aeriană? 

— Nu. 

Încercă să-l vadă pe Enrico cu coada ochiului: cu ochii care nu se 
concentrau pe nimic, dar care vedeau totul. Prietena ei Paula 
avusese cal când era mică, şi fusese învățată să călărească astfel: să 
vadă împrejurimile fără să întoarcă capul, pentru ca astfel să nu 
deruteze animalul de sub ea din cauza faptului că-şi mişcă corpul. 
Enrico reuşise să se mişte câţiva centimetri mai aproape de pat din 
locul său de lângă baie. 

Cassie presupuse că în orice clipă avea să se arunce asupra lui 
Buckley. Când avea să facă asta — dacă putea să se mişte suficient 
de rapid, deşi nu era sigură de asta —, avea să încerce să-l ajute. 
Avea să atace şi ea. Cu câţiva ani în urmă, urmase nişte cursuri de 
apărare oferite de compania aeriană. Nu avusese niciodată nevoie 
să se folosească de nimic din ce învățase (sau fusese prea beată ca 
să-şi dea seama că ar trebui să se apere), şi încercă să-şi aducă 
aminte ce o învăţaseră instructorii. Ceva legat de faptul că trebuia 


să-l tragi pe atacator spre tine atunci când punea mâinile pe tine. 
Să-i dai un cot în cap. Să-l loveşti sau să-l ciupeşti de abdomen. 
Putea să facă asta. Putea să facă orice pentru ca bărbatul din faţa ei 
să aibă de înfruntat doi atacatori. 

— O să caut prin geamantanul tău şi prin trusă. O să golesc totul 
pe podea. Simţurile ar trebui să-ţi fi revenit. Nu te ridica şi nu 
încerca să mă opreşti. Ai înțeles? 

Ea dădu din cap. 

Dar apoi Buckley dădu din braţ ca şi cum ar fi lovit pe cineva cu 
dosul palmei — îl văzuse pe Enrico — şi apăsă calm pe trăgaciul 
pistolului unchiului Piero. 


Capitolul treizeci şi şase 


Pistolul explodă, amortizorul făcându-şi treaba, dar fără să 
elimine pocnetul, şi Cassie îşi dădu seama că scâncise şi ţipase — şi 
că Enrico era încă în viață. Se lansase asupra lui Buckley, 
trântindu-l într-o parte pe canapea. Apăru o tăietură pe obrazul lui 
Buckley, din care deja curgea sânge, şi îşi ţinea mâna dreaptă cu 
cea stângă. Rână de pe mâna lui arăta mult mai rău decât cea de pe 
fața sa: Cassie putea să vadă sângele curgând pe antebraţul 
bărbatului, dar şi arsurile negre de pe degetele lui. Degetul lui 
arătător avea o formă ciudată şi era ori dislocat, ori rupt. 

Privirile li se întâlniră şi se răsti la ea: 

— Nici măcar nu ştii să încarci un pistol nenorocit! 

Apoi Cassie văzu că Beretta era pe podea lângă ea, bucăţi de 
metal răsucite ieşind ca nişte tentacule din mânerul pistolului, 
amortizorul fiind drept, dar atârnând din capătul armei încă 


fumegânde. Se holbară unul la celălalt, şi Cassie înţelese că din 
acest motiv Enrico era încă în viaţă: Cassie nu reuşise să monteze 
arma cum trebuie. 

— Cheamă ajutoare, spuse barmanul. Sună jos. 

Îşi ținea braţele strâns în jurul lui Buckley, şi aproape că arătau 
ca nişte iubiţi, iar Cassie îşi aduse aminte pe moment cum fusese 
când ea se încolăcise în jurul corpului lui. Apoi se chinui să se 
ridice în picioare, tremurând, dar se ținu de marginea biroului şi 
întinse mâna prudentă spre telefon. 

— Nu face asta, interveni Buckley şi scuipă ceva — un dinte, 
văzu Cassie — pe covor. 

Cassie se opri suficient cât să-i dea timp să continue: 

— Nu ai cum să te ascunzi de noi toţi. Mâine o să vină altcineva 
după tine. 

Auziră zgomotul oamenilor afară pe hol, unii întorcându-se din 
stradă după ce fuseseră evacuaţi, alţii atraşi de zgomotul pistolului 
explodând. Dar era evident că niciunul nu avea nici cea mai mică 
idee ce fusese acel zgomot şi de unde venise. Cassie auzi pe cineva 
sugerând că trebuie să se fi auzit de la televizor şi altcineva 
ripostând, susţinând că fusese prea tare, speculând că avea de-a 
face cu aerul condiţionat. Poate ceva care avea legătură cu ceea ce 
declanşase alarma de incendiu care-i trimisese afară la miezul 
nopţii. Niciun client al hotelului nu părea îngrijorat. 

Cassie se uită în continuare la Buckley. Obrazul lui drept se 
înnegrea şi ochiul său drept dispărea în umflăturile din jurul său. 

— Cine eşti? întrebă ea. Spune-mi acum: cine eşti, de fapt? 

Tinu degetul deasupra butonului telefonului. 


Spune-o ca şi cum ai fi sincer. 

Cassie se întrebă când spusese asta, şi apoi îşi aduse aminte. Îşi 
provocase mama să o asigure că totul va fi în regulă când tati era 
atât de beat încât nu putea să urce scările şi continua să cadă ca şi 
cum s-ar fi luptat cu o boală de muşchi degenerativă. Se pare că 
mama ei nu fusese foarte convingătoare. 

O secundă se gândi că poate spusese aceste cuvinte unui vechi 
iubit. Poate că el îi spusese că o iubeşte în glumă şi ea îşi dorise mai 
mult. Poate că se simţise trădată de modul neserios în care i-o 
spusese. Poate că se simţise trădată şi atunci. 

Nu, nu era asta. 

Pentru că asta nu se întâmplase niciodată. 

Ea nu avusese niciodată un iubit care îi spusese că o iubeşte. 

Niciodată. 

Cassie se uită la sângele care se coagula pe degetele lui Buckley. 
Era clar că aceasta era o nouă formă de trădare, în acelaşi timp mai 
mare şi mai mică decât toate experienţele ei anterioare. Era mai 
mare pentru că mizele erau mai mari; era mai mică pentru că nu 
prea îl cunoscuse. 

Doar se îmbătase alături de el de câteva ori. Doar făcuse sex cu 
el de câteva ori. 

Doar. Doar. 

Tristul adevăr era că nu îl cunoscuse deloc. 


ÎI privi pe Buckley încercând să se elibereze din strânsoarea lui 
Enrico, răsucindu-se şi chinuindu-se să-şi elibereze mâinile, şi 
porni spre pat ca să-l ajute pe barman să-l ţină, dar era evident că 
Buckley avea dureri mari şi Enrico era înşelător de puternic. 


Buckley nu fugea nicăieri. Îşi trecu limba peste spaţiul gol în care 
mai devreme se aflase incisivul său. 

— Nu contează. Numele meu, vreau să spun, zise el când scurta 
bătălie se termină. 

Suna ca şi când ar fi fost beat, iar ironia nu-i scăpă lui Cassie. 

— Ba da. 

— E Evgheni. 

— Nu Buckley? 

— Nu. 

— Nu eşti actor, de fapt, nu? Nu eşti din Westport? Totul a fost 
o minciună, nu-i aşa? 

El îşi dădu ochii peste cap şi apoi încuviinţă. 

— Şi tu m-ai urmărit atunci în New York City, îl acuză ea de 
data aceasta, fără să mai întrebe. 

— Da. 

— Lucrezi cu Miranda? 

— Aşa am crezut. Se pare că nu. Nu chiar. Numele ei adevărat 
era Elena. Elena Orlov. 

— Era? 

— Era. 

— E moartă? întrebă Cassie, uşurată şi, totodată, într-un mod 
ciudat şi neaşteptat, întristată. Dumnezeule? Cum? De ce? 

Observă sângele de pe covor în timp ce vorbi, îşi aduse aminte 
de cel al lui Alex de pe aşternuturile din acel pat regesc din Dubai, 
şi avu un presentiment că pata cea mare îi aparţinea Elenei de data 
aceasta. 

— Pentru că nu te-a omorât pe tine. Acela a fost primul indiciu. 
Bănuim că a schimbat taberele când s-a dus la şcoală în Boston. 
Lucra pentru voi acum. 

— Pentru America? 


— Da. 

— Deci tu eşti spion rus? 

— Eu nu sunt nimic. 

Enrico îi dădu un cot tare în spate. El se strâmbă şi apoi 
răspunse: 

— Da. FSB. Sunt cazac. Caută pe Google. 

Apoi se adresă lui Enrico: 

— Nu e nevoie să-mi distrugi rinichiul şi nici să mă sufoci. Cred 
că am stabilit deja că nu fug nicăieri. Aşa că mai uşor cu 
strânsoarea asta, bine, amice? 

— Sună, Cassandra, sună, repetă Enrico. Nu vorbi cu nebunul 
ăsta. 

— Nu, Cassie. Nu suna. Lasă telefonul jos, o îndemnă Buckley. 
O să găseşti geanta Elenei în baie. E lângă cadavrul ei. Şi în acea 
geantă se află un pistol. Un alt pistol. E un Beretta deja încărcat aşa 
că, slavă cerului, nu va trebui să-l încarci tu. Nu va trebui să faci 
nimic. Vei găsi şi un cuţit. Chiar dacă nu eşti de la CIA, sunt sigur 
că până acum ţi-ai făcut nişte prieteni noi la FBI în New York. 
Sună-i. Zi-le să-şi sune reprezentantul legal din Roma. Zi-le că 
Elena Orlov se află în acest hotel în camera 612. E moartă. Zi-le că 
Evgheni Stepanov e în camera 406. Cu două etaje sub tine. ÎL voi 
aştepta pe reprezentantul de la FBI acolo. După ce plec din camera 
ta, numără până la treizeci, trage cu pistolul şi ţipă după ajutor. 

Enrico clătină din cap. 

— Nu face asta, Cassandra. O să fugă. 

— Nu, frate, n-o să fug. Nu mai am unde. 

— Vreau să ştiu un lucru, ceru Cassie. Cumnatul meu e „curat”? 

— Din câte ştiu eu, da. 

— Deci aveţi un spion în altă parte? 

— Aşa s-ar părea. 


Cassie lăsă telefonul jos. Ridică degetul de pe buton. Apoi luă 
geanta Elenei Orlov din baie. Nu era sigură ce să creadă despre 
jumătate din lucrurile pe care le găsise acolo — pastilele, cătuşele 
dar găsi pistolul Beretta şi cuțitul. Trase siguranţa de la armă. 

— Ţine minte: pistolul e încărcat cum trebuie, îi zise Evgheni 
când se întoarse. 

— Continuă. 

— Poţi să ţinteşti pistolul asupra mea. E în regulă. Te vei simţi 
mai în siguranţă aşa. Apoi amicul tău poate să-mi dea drumul. O 
să stea lângă tine. O să-mi dai cuțitul. Dacă vrei să păstrezi 
distanţa, poţi să arunci cuțitul pe saltea. Cred că am lăsat deja 
destul sânge pe cuvertură şi pe covor, dar nu strică să mai fie 
puţin. Şi dintele meu e deja acolo — pe podea. Aşa vor fi suficiente 
dovezi pentru criminalişti. Apoi mă duc la mine în cameră, şi tu 
vei contacta FBl-ul şi le vei spune unde sunt. 

— Şi paznicii din hotel? 

— Nu. Nu-i suna pe ei. Aşa se va ajunge la poliţia italiană şi la o 
investigaţie adevărată. Vreau ca lumea -— cel puţin lumea mea — să 
creadă că m-ai împuşcat. Că m-ai omorât. 

Enrico clătină din cap, ochii lui implorând-o să n-o facă. Cassie 
se întrebă dacă avea să-i dea drumul lui Evgheni când îi va cere. 
Poate că nu. Se gândi la toate greşelile pe care le făcuse în viaţa ei — 
toată durerea pe care o semănase şi pe care o culesese, toate 
lucrurile pe care n-o să le aibă şi n-o să le facă niciodată —, dar avea 
senzaţia, acum, că, dacă îl asculta pe Evgheni, nu avea să fie o 
greşeală. 

— Şi cum rămâne cu mine? întrebă ea. Ai zis că indiferent dacă 
te omor sau sun la poliţie, va veni altcineva după mine. 

— Vei fi o persoană nouă. Oamenii tăi se vor ocupa de asta. 

— Presupun că prin „oameni” nu te referi la compania aeriană. 


— Uite, Cassie. Gândeşte-te. Chiar vrei să treci prin viaţă sub 
numele de „Curtezana ucigaşă cu cărucior”? Mă îndoiesc. În 
momentul de față, avem ceva în comun, ceva la care nu m-am 
aşteptat niciodată când te-am urmat în acel bar în East Village: 
nevoia de a o lua de zero. 


BIROUL FEDERAL DE INVESTIGAȚII 
FD-302: MEGAN BRISCOE, ÎNSOŢITOARE DE ZBOR 
DATA: 7 august 2018 


MEGAN BRISCOE a fost interogată de agenţii speciali 
identificați corespunzător NANCY SAUNDERS şi EMORY 
LEARY la sediul FBI din Washington, D.C. 


SAUNDERS a realizat interogatoriul; LEARY a luat următoarele 
notițe. 


Când a fost întrebată direct dacă a lucrat vreodată ca şi curier şi 
dacă a livrat documente sau informaţii secrete unui guvern 
străin, a cedat şi a recunoscut că da. A mărturisit că ea şi soţul ei 
au fost plătiţi de Federaţia Rusă. El s-a folosit de statutul de 
consultant ca să-i aducă materialele despre programul militar 
american privitor la armele chimice de la Edgewood Chemical 
Biological Center din Maryland, iar ea, la rândul ei, le livra 
superiorilor ei de peste Ocean. 


A cerut un avocat şi interogatoriul s-a terminat cu arestarea ei şi 
a soțului ei. 


Ca urmare a acestui interogatoriu, casa şi garajul lui BRISCOE 
din Centreville, Virginia, au fost cercetate şi au fost găsite două 
stick-uri de memorie cu informaţii secrete despre arme chimice, 
ascunse într-o doză de legături electrice din dormitorul 
matrimonial. 


Epilog 


Mai ţii minte persoana care ţi-ai dorit să fii? 
Incă mai ai timp. 


În timpul zborului de noapte spre Moscova, Cassie îi aduse 
pasagerului de pe locul 4C votcă cu tonic şi zăbovi deasupra lui o 
secundă în plus, o pisică nocturnă pe tetiera unui scaun. Dacă nu 
ar fi ştiut cine era — sau cel puţin cine îi spusese Biroul că era —, l-ar 
fi luat drept un fost jucător celebru de hochei ieşit la pensie. Genul 
de Adonis rus, roşcat, care pe vremea când fusese un foarte tânăr 
jucător de hochei adusese aurul la olimpiadă pentru ţara sa şi apoi 
luase cu asalt NHL la douăzeci de ani. Sigur îşi rupsese nasul cel 
puţin o dată. Umerii lui erau încă laţi, dar părul se rărise, iar pielea 


se bătătorise. Folosea ochelari de citit. Spre oroarea ei, ghici că era 
cam de vârsta ei. 

Bineînţeles, nu era jucător de hochei; era un spion rus. Poate un 
cazac, sau poate membru al Center 18 al FSB: spionii cibernetici. 
După ce absorbise tot ce putuse din laptopul lui — două adrese de 
e-mail şi câteva nume pe care abia dacă putea să le scrie —, se 
retrase în bucătăria de la clasa întâi şi notă ceea ce văzuse. 
Presupuse că nu oferea Biroului nimic din ceea ce nu avea deja. 
Dar nu se ştie niciodată. Îi plăcea genul acesta de rol fără replici, 
ceea ce era cam tot ce-i puteau oferi în stadiul acesta. Nu mai băuse 
de doi ani, dar avea un trecut lung de lăsat în urmă în ceea ce 
priveşte alcoolul, şi acest grup special de supraveghere era limita 
lesei. Avea o coafură nouă şi un nume nou. Avea un sediu nou. Şi 
când aveau nevoie de o însoţitoare de zbor, o foloseau pe ea. Se 
pare că aveau o serie de actori din zona Mării Egee disponibili 
pentru acest tip de rol. lar ea se pricepea la treaba aceasta: 
perifrazele unui dependent de alcool nu erau atât de diferite de 
subterfugiile zilnice ale unui spion. 

Ironia acestei misiuni, desigur, era că foarte multe lucruri pe 
care Biroul le ştia despre acest domn de pe locul 4C le aflaseră de la 
Evgheni — sau Buckley, aşa cum încă îi mai spunea ea uneori în 
mintea ei. Pasagerul era un prieten al lui Viktor. Evgheni avea 
cunoştinţe care variau de la locuri de predare până la numere de 
conturi bancare. Ştia ce le plăcea tuturor să bea şi gusturile lor în 
materie de femei şi bărbaţi. Avea şi el o nouă identitate, dar încă îl 
ţineau într-o casă păzită exact lângă Washington, D.C. Interogarea 
lui, având în vedere trecutul său, putea să dureze o viaţă întreagă. 

Cassie îl mai văzuse o dată de atunci de când cu întâmplarea din 
Roma. Cu patru luni în urmă, când Maga aproape că împlinise un 
an, un superior îi adusese împreună într-un apartament în 


apropiere de Dupont Circle. Se afla poate la un cvartal distanţă de 
Carnegie Endowment, iar superiorul spusese clar că nu acesta era 
locul în care locuia Evgheni. Scopul întâlnirii fusese ca rusul să dea 
informaţii în persoană despre o femeie pe care Cassie trebuia s-o 
supravegheze în timpul unei curse spre Beirut. Nu îi spuseseră 
niciodată numele cel nou al lui Evgheni şi nici el nu i-l oferi, dar 
părul lui era acum scurt, un amestec cremos dintre alb şi blond, iar 
Cassie se întrebă dacă era decolorat sau dacă şatenul de care-şi 
aducea ea aminte când îl văzuse prima dată fusese, de fapt, 
vopsea. Probabil culoarea lui naturală era nuanţa pe care şi-o 
amintea din acea vară: din nopţile când dansaseră împreună într- 
un bar în care se asculta tipul ăla de rock, la sud de apartamentul 
ei, şi se plimbaseră prin West Village sub o semilună perfectă. 

Sau în noaptea când omorâse o femeie pe care o chema Elena şi 
încercase să omoare un bărbat pe care-l chema Enrico. Noaptea în 
care ar fi putut cu uşurinţă s-o omoare şi pe ea. 

Când se întâlniră în Washington, lui Cassie i se păru că Evgheni 
nu era nici fericit, nici nefericit: părea totuşi să se simtă confortabil 
în noul lui rol pe care-l trata cu profesionalism. 

Dar când îi zâmbi, Cassie văzu o frântură din omul jucăuş de 
care îşi aducea ea aminte. Cassie făcuse o glumă mică despre 
iubitul ei, un redactor din LA, şi Evgheni recunoscu că văzuse 
câteva episoade ale emisiunii lui. O clipă, Cassie fu surprinsă că 
ştia atât de multe despre ea, chiar şi acum, dar apoi dădu din cap. 
Normal că ştia. Apoi îi spuse: 

— Ar trebui să se rezume la dramele de familie. Dramele 
denigrante de familie. Şi dacă vor să fac pe fiul rebel care devine 
actor, eu sunt omul potrivit. 

Bărbatul făcu ochi marii când spuse asta, iar Cassie chiar nu-şi 
dăduse seama dacă o lua peste picior. 


Înainte să se despartă, Cassie îl întrebă dacă îi era dor de cineva 
din Rusia sau din America. Nu era sigură de ce: poate pentru că 
presupuneau cu toţii că era mort. El râse şi răspunse: 

— Crede-mă, nu vrei să-mi întâlneşti prietenii. Chiar nu vrei. Ei 
mă fac să par al naibii de... american. 

— Ce vrea să însemne asta? 

— Moale. 

Din nou, Cassie simţea că o tachina. Dar apoi se aplecă în faţă şi- 
şi împreună mâinile. 

— Cât de moale, mă întrebi? 

Ea aşteptă, întrebându-se dacă avea să facă o glumă pe seama 
Statelor Unite ale Americii. Dar, în schimb, continuă: 

— Atât de moale încât sunt foarte, foarte bucuros că ai dat-o în 
bară când ai încărcat pistolul ăla. Nu aş fi vrut să te am pe 
conştiinţă. 

— Şi asta pentru că... 

— Pentru că eşti mult prea distractivă. Eşti un dezastru — sau, 
nu ştiu, poate ai fost un dezastru —, dar cert e că ai fost o companie 
foarte bună. 

Apoi îşi desfăcu degetele ca şi cum erau un balon ce exploda şi 
adăugă: 

— Şi am un presentiment că nu eşti nicidecum mama 
dezastruoasă care probabil ai crezut tu că o să fii. 

Ea îşi dădu ochii peste cap. 

— Mă ajută faptul că m-am lăsat de băutură. 

— l-ai pus numele Maşa, nu-i aşa? 

Ea dădu din cap. 

— Ăsta nu are cum să fie nume de familie. 

— E din romanul lui Tolstoi. Femeia fericită din Şi au trăit fericiți 
până la adânci bătrâneți. Maga e finalul meu fericit. 


— Vai, îmi aduc aminte că citeai asta, comentă el, părând sincer 
fericit amintindu-şi de asta. 

Apoi zise: 

— Încă mai dansezi desculţă? 

— Am alte plăceri. Cărţi cu ilustraţii. Biberoane în formă de 
animale. Creşterea primilor dinți. 

El ţâţâi cu limba şi se prefăcu că îi face un reproş. Apoi se 
despărțiră. 

Acum, în timp ce stătea în lumina slabă a cabinei şi privea 
notițele pe care le luase despre pasagerul de la 4C, îşi aduse aminte 
- aşa cum făcea de multe ori — de felul în care sugea Maşa. Se 
prindea de Cassie şi bea cu aceeaşi fervoare cu care băuse Cassie 
cândva tequila. Acei ochişori de bebeluş se măreau, apoi se 
linişteau, şi, în acele momente, Cassie putea să-l vadă pe tatăl 
Massei în ea, pe acel bărbat enigmatic care îl iubise pe Tolstoi şi 
care-i spălase părul cu atâta tandreţe într-un apartament 
extravagant de hotel din Dubai. 

Se gândi la acel citat pe care-l văzuse cândva pe o tablă din faţa 
unui butic din West Village: „iti mai aduci aminte de persoana care 
ai vrut să fii cândva? încă mai ai timp”. Nu era complet sigură că 
aşa îşi dorea să fie, dar descoperi că slujba aceasta îi oferea aceeaşi 
doză de adrenalină ca alcoolul, dar fără mahmureală şi fără 
umilinţe. Îi dădea un scop în viață. Dar ştia că persoana care cel 
mai sigur îi salvase viaţa fusese Maşa, pentru că Maga fusese 
motivul pentru care Cassie se lăsase de băutură şi Maşa era căldura 
de dimineaţă când Cassie ajungea acasă şi când se trezeau 
împreună, şi Maşa era un țipăt euforic atunci când se întorcea 
dintr-o călătorie, Maşa era cuvântul „lună”, primul ei cuvânt, şi 
felul în care, cu degețelul ei autoritar pe care îl ridicase spre cer la 
apus spre o lună secerată şi lungise acel cuvânt de două silabe, 


aproape sunând ca un cântec. Maşa îi oferise ceva ce Cassie iubea 
mai mult decât pe sine — ceva ce nu venea într-un pahar cu cuburi 
de gheaţă, o umbreluţă din hârtie sau un pai. 

Cassie deschise barul de la clasa întâi, se uită la sticlele cu 
lichior, la fel de frumoase ca ouăle Fabergé, şi întinse mâna spre o 
Cola dietetică. 


Mulţumiri 


„Nimic nu poate limita mai mult imaginaţia, nimic nu poate 
porni mai rapid dispozitivele de cenzurare a psihicului şi sistemele 
de distorsionare decât încercarea de a scrie cu sinceritate şi într-un 
mod interesant despre oraşul natal.” John Gardner ne-a învăţat 
acest lucru în Arta ficţiunii. 

Sunt de acord cu el. Rareori scriu despre ceea ce ştiu. Dar 
întotdeauna îmi fac temele, şi am ajuns să iubesc investigaţiile pe 
care le fac pentru cărţile mele — pe de o parte, datorită lucrurilor pe 
care le învăţ, dar, pe de altă parte, datorită prietenilor noi pe care 
mi-i fac. În acest caz, le ofer cele mai mari mulțumiri ale mele 
acestor în jur de douăzeci de persoane. 

Jerrold H. Bamel şi Tristram Coffin au fost ghizii mei în ceea ce 
priveşte modul în care FBl-ul s-ar implica într-o astfel de poveste. 
Presimt că oricare din ei doi ar putea scrie un thriller despre spioni 
captivant într-o bună zi. Iris a fost procuror-şef al districtului 
Vermont. Jerrold este un agent FBI ieşit la pensie, care acum 
lucrează ca detectiv în domeniul fraudelor corporatiste. De 
asemenea, face un gem absolut delicios din mango, ananas şi 
limetă. 


Carla Malstrom şi Daphne Walker mi-au povestit despre viața 
unui însoțitor de zbor, aflat la zece mii de metri deasupra nivelului 
mării. Dacă vorbeşti cu ele o oră, le vei mulţumi însoţitorilor tăi de 
zbor pentru tot ceea ce fac (şi tot ceea ce îndură) data viitoare când 
te vei urca la bordul unui avion. 

Adam Turteltaub (un prieten foarte bun din facultate), Khatchig 
Mouradian (bunicul meu din Armenia) şi Matthew Gilbert m-au 
învăţat despre Dubai. Adam şi Khatchig au citit şi schițele iniţiale 
ale acestui manuscris şi mi-au oferit informaţii Valoroase. În trecut, 
am dedicat cărţi celor doi; şi ştiu că le voi dedica din nou. 

].]. Gertler (o altă prietenie care datează de pe vremea când 
aveam optsprezece ani) a fost expertul meu în materie de drone, 
arme chimice şi servicii secrete. El se ocupă de securitatea 
naţională şi este o plăcere pentru mine să-i includ din nou numele 
în secţiunea de mulţumiri. 

Şi cine m-a ajutat din nou la scrierea unui roman şi a apărut în 
secţiunea de mulţumiri? Steven Shapiro, medicul-şef legist al 
statului Vermont, m-a ajutat la scenele despre autopsie. Ani 
Tehaghlasian a fost ghidul meu în labirintul pe care-l reprezintă 
lumea banilor din străinătate şi regulile OFAC, precum şi genul de 
fond de investiţii pe care îl administrează unul dintre personajele 
mele. 

Colegii de pedalat din Vermont, Andrew Furtsch şi Stephen 
Kiernan — din nou persoane cărora le-am mai dedicat cărţi —, mi-au 
oferit ocazia de a plonja împreună în încâlceala intrigilor de-a 
lungul a sute de kilometri. Steven Gragg m-a ajutat în ceea ce 
priveşte securitatea din aeroporturi. Şi în timp ce a călătorit cu 
mine pe drumurile secundare din Artsakh şi mi-a fost alături într- 
un bar din Stepanakert, Fred Hayrapet mi-a împărtăşit istorisiri 


despre ce se întâmplă atunci când o afacere merge prost în locuri 
precum Doneţk sau Dubai. 

Trebuie să îi ofer mulțumiri speciale lui Sarah Hepola. M-am 
îndrăgostit de memoriile ei tulburător de frumoase, 

Amnezia: îmi amintesc lucrurile pentru care am băut ca să le uit, la 
scurt timp după ce am terminat prima schiţă a acestui roman. Am 
o captură de ecran cu pagina 214 din aceasta pe telefon. 

Printre cărţile pe care le-am citit şi care mi-au plăcut în timpul 
scrierii acestui roman s-au numărat: memoriile lui Heather Poole 
despre cum este să fii însoțitor de zbor, Călătorii la mare altitudine; 
cartea lui Patrick Smith despre zbor, întreabă pilotul; şi o istorie a 
dronelor scrisă de Richard Whittle, Prădător. 

Le mulţumesc din toată inima remarcabilului meu editor, 
Jennifer Jackson (aceasta este a şasea carte la care colaborăm, şi, da, 
i-am dedicat şi ei acest roman), şi întregii echipe de la Doubleday, 
Vintage şi Penguin Random House Audio: Maria Carella, Todd 
Doughty, John Fontana, Kelly Gildea, Zakiya Harris, Suzanne 
Herz, Judy Jacoby, Jennifer Marshall, Anne Messitte, John Pitts, 
Nora Reichard, William Thomas şi Margaux Weisman. 

Le sunt foarte recunoscător agenţilor mei: Miriam Feurle, Jane 
Gelfman, Cathy Gleason, Brian Lipson, Deborah Schneider şi 
Andrew Wetzel. 

În final — ca întotdeauna —, sunt foarte recunoscător sfaturilor 
minunatei mele soții, Victoria Blewer, şi fiicei noastre, 
extraordinara Grace Experience. 

Vă mulțumesc tuturor. 


Despre autor 


Chris Bohjalian este autorul a douăzeci de cărţi, între care 
Camera de oaspeti; Închide ochii, Dă-mi mâna; Fetele castelului de nisip; 
Schelete la petrecere; Legătura dublă; Moaşele. Romanul său Moaşele a 
fost declarat de New York Times bestseller şi a fost inclus în Clubul 
de Lectură al lui Oprah. Cărţile sale au fost traduse în mai mult de 
treizeci de limbi, iar trei dintre romanele sale au fost ecranizate 
(Secretele raiului, Moaşele şi Trecutul celor care albesc). Locuieşte în 
Vermont. Îl puteţi găsi pe www. Chrisbohjalian.com sau pe 
Facebook, Instagram, Twitter, Litsy şi Goodreads. 

